
Pendahuluan 


Riwayat Hidup 


Imam Malik atau nama sebenarnya Abu Abdullah Malik bin Anas bin Malik 
bin Abi Amir bin Amr bin Haris bin Gaiman bin Kutail bin Amr bin Haris 
al-Asbahi. Beliau lahir di Madinah pada tahun 95 H/ 712 M dan wafat tahun 
179 H/ 796 M ketika berumur 84 tahun dan dikebumikan di perkuburan 
Baqik. Beliau mempunyai seorang isteri dan empat orang anak, tiga lelaki 
dan seorang perempuan. Anak perempuannya bernama Fatimah. Manakala 
anak-anak lelakinya bernama Muhamad, Hammad dan Yahya. 


Keluarga atau keturunannya berasal dari Yaman. Moyangnya berpindah ke 
Madinah dan menganut Islam pada zaman Rasulullah. Imam Malik adalah 
pengasas Mazhab Maliki. 


Ibu Imam Malik adalah seorang wanita solehah bernama Aisyah binti Syarik 
al-Azdiyah, berasal dari Yaman. Namun pendapat yang popular mengatakan 
ibunya bernama Siti Aliyah binti Syuraik bin Abdul Rahman bin Syuraik al- 
Azdiyah. 


Imam Malik dikandungkan ibunya selama dua tahun. Malah ada yang 
mengatakan selama tiga tahun. Imam Malik daripada generasi tabie tabi'in 
iaitu satu generasi umat Islam yang tidak sempat berjumpa dengan para 
sahabat Rasulullah. Hanya sempat berjumpa dengan generasi tabiin, iaitu 
mereka yang sempat berjumpa dengan sahabat Rasullulah SAW sahaja. 


Imam Malik dikurniakan umur yang panjang. Beliau hidup pada zaman 
sembilan orang khalifah bani Umaiyah dan lima orang khalifah bani 
Abbasiyah. Bermula dari khalifah al-Walid bin Abdul Malik (95 Hijrah) 
sampai ke zaman khalifah Harun al-Rasyid (179 Hijrah). 


Beliau meninggal dunia pada hari Ahad, 14 Rabiul Awal tahun 179 hijrah 
ketika berusia 84 tahun. 


Peribadi 


Imam Malik bin Anas dikurniakan kecerdasan akal fikiran yang tinggi. 
Beliau menghafaz Quran ketika usianya masih muda. Beliau seorang yang 
berakhlak mulia, bersopan santun, suka memakai pakaian yang bersih dan 
bagus, serta bau-bauan yang harum. 


Beliau bergaul dengan semua lapisan masyarakat dan sangat benci kepada 
perbuatan mencela sesama manusia. Imam Malik juga seorang hartawan 
yang sangat dermawan dan menggunakan hartanya bagi membantu mereka 
yang susah. 


Imam Malik menghormati hadis Rasulullah SAW. Sebelum membacakan 
hadis ataupun berbincang berkenaan hadis, beliau mandi dan berpakaian 
bersih serta memakai harum-haruman terlebih dahulu. Semasa membaca 
hadis, beliau mahu penuntutnya mendengar dengan tekun dan tidak boleh 
berbuat bising. Beliau juga tidak sanggup menunggang kuda di kota 
Madinah kerana menghormati jasad Rasulullah. 


Imam Malik tabah menghadapi sebarang ujian yang menimpanya. Beliau 
pernah disebat dengan rotan sehingga patah tulang rusuknya kerana 
mengeluarkan fatwa yang tidak disukai oleh khalifah. Namun beliau tetap 
memaafkan mereka yang memfitnah dan menyeksanya. Beliau juga adalah 
satu-satunya ulama yang mahu berdampingan dengan khalifah dengan tujuan 
memberi nasihat kepada pemerintah. 


Beliau adalah seorang ulama yang warak, taat dan patuh kepada Allah. 
Beliau juga kuat beribadat terutama sekali pada waktu malam. 


Pendidikan 


Imam Malik gemar menuntut ilmu pengetahuan. Sejak kecil beliau 
menghafaz Quran dan hadis. Beliau juga berguru dengan ramai ulama 
Madinah yang hidup pada masa itu. Beliau mempunyai daya hafalan yang 
luar biasa. Suatu hari beliau mendengar gurunya membaca 30 hadis terus- 
menerus dan beliau dapat menghafal 29 hadis. 


Imam Malik pernah belajar daripada 900 guru. Sebahagian daripadanya 
terdiri daripada ulama tabiin. Antaranya Nafi' bin Abi Nuaim, Ibnu Syihab 
az Zuhri, Abul Zinad, Hasyim bin Urwa, Yahya bin Said al-Anshari, 
Muhammad bin Munkadir, dan Abdurrahman bin Hurmuz. 


Pada usia muda, Imam Malik dapat menguasai banyak ilmu. Rasa cintanya 
kepada ilmu menjadikan hampir seluruh hidupnya diabdikan bagi menuntut 
ilmu. Beliau hanya mula mengajar apabila diakui oleh 70 orang ulama yang 
mahir dalam ilmu fikah, hadis dan Quran pada masa itu. 


Ramai yang menuntut ilmu dengan Imam Malik termasuk empat khalifah 
bani Abbasiyah iaitu Abu Jaafar al-Mansur, al-Mahdi, al-Hadi dan Harun ar- 


Rasyid. Malah Imam Abu Hanifah dan Imam Syafie juga pernah menimba 
ilmu daripada Imam Malik. 


Sumbangan 


Imam Malik pakar dalam bidang ilmu hadis. Beliau berhati-hati dalam 
menyelidik sanad dan perawi (periwayat) hadis bagi memastikan 
kesahihannya. Kerana kemasyhuran Imam Malik dalam bidang ilmu hadis, 
ramai ulama dari luar Madinah datang bagi mendapatkan ilmu daripada 
beliau. 


Selain mengumpul hadis-hadis nabi, Imam Malik juga menganalisa hadis- 
hadis itu bagi merumus hukum-hukum agama. 


Imam Malik menghabiskan umurnya selama 40 tahun bagi menghimpunkan 
dan menapis hadis-hadis yang diterima daripada gurunya. Beliau menghafaz 
sebanyak 100 ribu buah hadis. Walau bagaimanapun tidak semua hadis-hadis 
itu diterima bagi dijadikan sumber hukum. Selepas ditapis, hanya 10 ribu 
buah hadis yang diakui sah. Daripada 10 ribu buah hadis yang disiasat dan 
dipadankan dengan Quran, akhirnya hanya lima ribu buah hadis yang benar- 
benar diterima sebagai hadis Rasulullah SAW yang sah. Hadis-hadis itu 
disusun dalam sebuah kitab yang diberi nama al-Muwattak. 


Imam Malik juga berhati-hati dalam mengeluarkan sesuatu fatwa. Sebelum 
setiap hukum dikeluarkan, terlebih dahulu beliau merujuk kepada Quran dan 
hadis. Sekiranya tidak terdapat di dalam kedua-dua sumber itu, barulah 
beliau merujuk kepada Ijmak ulama dan Qias. 


Peninggalan Imam Malik yang terbesar adalah kitab al-Muwattak yang 
menjadi bahan rujukan kepada seluruh umat Islam hingga sekarang. Mazhab 
Maliki berkembang di Morocco, Algeria, Libya dan Palestin. 


Kitab Al-Muwattak 


Al-Muwattak ialah kitab fikah yang menghimpunkan hadis-hadis pilihan. Ia 
menjadi rujukan penting, khususnya bagi mazhab Maliki. Karya terbesar 
Imam Malik ini memiliki banyak keistimewaan kerana disusun berpandukan 
Quran, hadis dan fatwa para sahabat Rasulullah SAW. 


Penulisan kitab al-Muwattak ini dimulakan oleh Imam Malik selepas 
pertemuannya dengan khalifah Abu Jaafar al-Mansur di Mina pada musim 
haji. Selepas beliau menolak tawaran khalifah menjadi kadi dan berpindah 
ke Baghdad, khalifah Abu Jaafar al-Mansur meminta Imam Malik 


mengumpulkan ilmunya ke dalam sebuah kitab supaya dapat menjadi 
rujukan generasi akan datang. 


Imam Malik menghabiskan umurnya selama 40 tahun mengumpul serta 
menyaring hadis-hadis yang diterima daripada guru-gurunya. Beliau 
menghafal 100 ribu hadis. Daripada 100 ribu itu, apabila diteliti cuma 10 
ribu hadis yang diakui sah. Daripada 10 ribu itu pula cuma lima ribu sahaja 
hadis yang benar-benar diterimanya sebagai hadis Rasulullah SAW. 
Daripada lima ribu hadis itu disaring lagi. Akhirnya cuma 1,720 buah sahaja 
dimuatkan dalam kitab al-Muwattak. 


Selesai menyusun kitab al-Muwattak, Imam Malik menunjukkan kepada 70 
ulama yang terkenal pada masa itu bagi disemak dan kesemua mereka 
menyetujui kandungannya. 


Selepas kitab itu selesai ditulis, Imam Malik runsing memikirkan apakah 
nama kitab itu. Pada suatu malam beliau bermimpi bertemu Rasulullah yang 
menyuruhnya menyebarkan kitab itu kepada manusia. Lalu dinamakan al- 
Muwattak bererti yang disepakati atau tunjang atau panduan. 


Khalifah Harun ar-Rasyid sangat menghormati kitab al-Muwattak hingga 
bercadang menggantungnys pada dinding Kaabah sebagai lambang 
perpaduan pendapat para ulama mengenai urusan agama. Tetapi cadangan 
itu tidak dipersetujui Imam Malik. 


Kitab Al-Muwattak mula ditulis pada zaman khalifah Abu Jaafar al-Mansur 
dan selesai pada zaman khalifah al-Mahdi. Dunia Islam mengakui kitab al- 
Muwattakadalah karya agung Imam Malik. Kitab ini menghimpunkan 1,720 
hadis yang terpilih. Ia diterjemahkan ke dalam beberapa bahasa termasuk 
bahasa Melayu. 


Kata Imam Syafie, “Tidak ada satu kitab pun di atas muka bumi ini yang 
lebih banyak kebenarannya selain al-Muwattak.” 


Selain kitab al-Muwattak, Imam Malik juga menulis beberapa kitab 
antaranya al-Mudawwanah al-Kubra yang berisi fatwa-fatwa dan jawapan 
Imam Malik pada pelbagai persoalan yang menyentuh hukum fikah. Tafsir 
Gharibil Quran, Risalah fir Rad ala-qadariyah, Kitabussurur, Kitab An- 
Nujum wa Hisab, Kitabusiyar dan Risalah kepada al-Laith bin Saad. 


Mazhab Maliki 


Imam Malik adalah pengasas Mazhab Maliki. Suatu ketika dahulu mazhab 
ini pernah menjadi mazhab rasmi di Mekah, Madinah, Irak, Mesir, Algeria, 
Tunisia, Andalusi, Moroco, dan Sudan. Tetapi kini penduduk Mekah dan 
Madinah tidak lagi menganut Mazhab Maliki. Di Iraq dan Mesir juga tidak 
ramai lagi yang menganutnya. Cuma Moroco sahaja satu-satunya negara 
yang menjadikan Mazhab Maliki sebagai mazhab rasminya. 


Imam Maliki membina mazhabnya berpandukan pada sumber-sumber asas 
sebagaimana yang dilakukan ulama yang terdahulu seperti Imam Abu 
Hanifah, Imam Sufyan bin Uyainah, Imam Jaafar as-Siddiq, Imam Lait bin 
Saad, Imam Sufyan at-Thuri dan lain-lain lagi. Beliau berpegang kepada 
lima dasar atau sumber seperti berikut. 


Quran 


Sumber pertama yang menjadi pegangannya adalah Quran. Beliau tidak akan 
mencari nas-nas selain Quran. Sekiranya tidak ada dalam Quran, baru beliau 
beralih kepada sumber yang kedua iaitu hadis Nabi Muhammad SAW. 


Imam Malik memberi syarat, seseorang yang mahu menjadi Imam Mujtahid 
Mutlak perlu menghafal keseluruhan Quran. Di samping itu perlu mahir 
dalam ilmu bahasa Arab. 


Beliau pernah berkata, “Sekiranya aku terjumpa seseorang mentafsir Quran 
tetapi dia tidak mahir bahasa Arab, pasti aku hukum dia dengan hukuman 
yang berat.” 


Ini juga pegangan imam mazhab lain seperti Imam Hanafi, Imam Hanbali 
dan Imam Syafie. 


Oleh kerana itu Imam Malik melarang memasukkan kisah-kisah Israilliyat 
ketika mentafsir Quran. 


Hadis 


Sumber rujukan kedua Imam Malik adalah hadis atau sunnah. Ini kerana 
hadis ialah pentafsir Quran atau penerang maksudnya. 


Allah menyatakan dalam Quran maksudnya, “Dan apa-apa (ajaran) yang 
dibawa Rasul itu terimalah, dan apa-apa (ajaran) yang dilarangnya maka 
jauhi.” 

Nabi Muhammad SAW berpesan, “Bahawa perkara yang diharamkan Nabi 
adalah sama dengan perkara yang diharamkan Allah.” 


Walaupun begitu Imam Malik berhati-hati dalam memilih hadis. Beliau 
hanya berpegang pada hadis yang dipegang ulama-ulama hadis di Hijaz. 


Amalan Ahli Madinah Atau Ijmak Ulama Madinah 


Imam Malik menjadikan amalan ahli Madinah sebagai dasar hukum dalam 
membina mazhabnya. Amalan dan fatwa khalifah Umar al-Khattab dan 
khalifah Umar bin Abdul Aziz menjadi rujukan utamanya. Beliau menolak 
hadis yang berlawanan dengan pendapat para ulama Madinah. 


Ini kerana Imam Malik berpendapat, orang Madinah amat mengetahui 
sunnah-sunnah Rasulullah. Mereka tidak sekali-kali bersepakat melakukan 
sesuatu amalan yang tidak berdasarkan ajaran Nabi Muhammad. Baginya 
amalan penduduk Madinah menepati sunnah Rasulullah. 


Pendapat ini agak bertentangan dengan Imam Syafie yang menganggap 
hadis adalah sumber yang lebih utama dipandang sebagai sumber hukum 
berbanding amalan sekelompok manusia. 


Qias 
Salah satu sumber hukum mazhab Maliki adalah qias. Malah mazhab- 
mazhab lain juga mengambil pendekatan yang sama. 


Qias bermakna perbandingan. Oleh itu hukum qias adalah hasil daripada 
perbandingan antara satu persoalan baru yang tidak mempunyai nas daripada 
Quran dan hadis dengan masalah yang sudah ada jawapannya dan serupa 
ilatnya. 


Contoh hukum yang diputuskan dengan qias adalah dalam masalah ganja, 
dadah dan sebagainya. Hukumnya haram kerana memabukkan dan 
merosakkan akal fikiran orang yang menghisapnya. 


Maslahah Al-Mursalah 


Maslahah al-Mursalah ertinya memelihara tujuan syarak dengan jalan 
menolak segala sesuatu yang merosakkan makhluk. 


Contohnya, membunuh seseorang itu berdosa. Tetapi apabila seseorang itu 
ditawan dan dijadikan perisai oleh musuh, maka bagi menghancurkan musuh 
itu perlu mengorbankan orang yang ditawan maka dibolehkan membunuh 
orang yang ditawan. 


Contoh lain, apabila harta baitulmal sudah habis dibelanjakan bagi 
kelengkapan tentera berperang, pemerintah dibenarkan mengambil secara 


kekerasan harta orang kaya dengan kadar mencukupi. 
Cara Mazhab Malik Berkembang 


Pada mulanya Mazhab Imam Maliki cuma berkembang di Madinah. Tetapi 
apabila ramai anak-anak muridnya datang dari Mesir, Iraq, Morocco, 
Tunisia, Algeria, Al-Andalus, dan sebagainya, mazhab itu dikembang anak- 
anak muridnya apabila pulang ke negara masing-masing. 


Di Mesir 
Orang yang mula-mula memperkenalkan Mazhab Imam Maliki di Mesir 
adalah seorang penduduk Mesir yang juga sahabat baik Imam Malik 


bernama Imam Uthman bin al-Hakkam al-Juzami dan Abdul Rahman bin 
Khalid bin Yazid bin Yahya. 


Kemudian apabila anak-anak murid Imam Malik seperti Imam Ibnu Wahbin, 
Imam Ibnu Qasim, Imam as-Syhab bin Abdul Aziz, Imam Abdullah bin 
Abdul Hakam, Imam Haris bin Miskin dan lain-lain pulang ke Mesir, 
Mazhab Maliki berkembang dengan pesat. 


Apabila Imam Syafie berpindah ke Mesir pada tahun 198 hijrah, barulah 
Mazhab Imam Malik digantikan dengan Mazhab Syafie. 


Cara Munculnya Mazhab 


Nabi Muhamad SAW berkata, “Sesiapa yang yang hidup (lama) di antaramu 
nescaya akan melihat perselisihan (faham) yang banyak. Ketika itu pegang 
teguhlah sunnahku dan sunnah khalifah ar-Rasyidin yang diberi hidayah. 
(Hadis riwayat Imam Abu Daud) 


Dalam hadis lain nabi berkata, “Demi Tuhan yang memegang jiwa 
Muhammad di tanganNya, akan berfirqah umatku sebanyak 73 firqah, hanya 
satu masuk syurga yang lainnya masuk neraka. Bertanya para sahabat, 
“Siapakah itu, ya Rasulullah?” 

Nabi Menjawab, Ahlussunnah wal Jamaah.” (Thabrani) 


Antara perkara yang membatalkan akidah adalah seperti berikut: 


1. Menolak salah satu daripada rukun iman ataupun 
menyeleweng daripadanya. 
2. Menolak hukum agama ataupun mengubahnya seperti 


menghalalkan perkara yang haram ataupun 


mengharamkan perkara yang halal. 
J: Menerima sebahagian rukun iman dan menolak 
sebahagian yang lain secara ingkar. 


Sejarah munculnya pelbagai fahaman itu berlaku pada kurun pertama Hijrah. 
Seorang penganut Kristian bernama Susan berjaya mempengaruhi fikiran 
Ma'bad bin Ubaidillah al-Juhani. Dia menyebarkan ajaran yang dinamakan 
Qadariah. Ajaran ini membataskan kuasa dan kehendak Allah serta 
menyatakan manusia mempunyai kuasa dan kehendaknya sendiri. Dia 
berjaya memasuki bandar suci Madinah dan berjaya mempengaruhi 
beberapa penduduknya. 


Abdullah bin Umar mengisytiharkan, beliau menolak sekeras-kerasnya 
ajaran yang dibawa oleh Ma’bad. Hasan al-Basri berkata, “Jauhkan diri 
daripada Ma’bad kerana dia sesat dan menyesatkan.” Muslim bin Yasar 
mengisytiharkan di tempat beliau mengajar di masjid, “Ma'bad berucap 
dengan ucapan orang Nasrani.” Akhirnya, khalifah Abdul Malik bin Marwan 
memerintahkan supaya Ma’bad dihukum bunuh. Walaupun Ma’bad dibunuh, 
ajarannya diteruskan oleh Marwan atau Ibnu Muslim. Dengan beraninya dia 
berkata, “Qadar baik dan jahat itu daripada hamba, bukannya daripada 
Tuhan.” Akhirnya dia dikenakan tindakan keras oleh khalifah Hisham bin 
Abdul Malik. 


Abdullah bin Saba’ seorang Yahudi berpura-pura memeluk Islam. Dia juga 
berpura-pura menyokong Ali bin Abu Talib hingga menganggap Ali sebagai 
seorang nabi. Dia menganggap Ali mampu hidup semula di dunia selepas 
mati. Namun, pada masa yang lain, Ali dikatakan tidak mati. Alasannya, 
sebahagian daripada zat ketuhanan menjelma dalam diri Ali. Selain itu, 
berbagai-bagai lagi fahaman yang lain ditimbulkan mengenai Ali. 


Pada kurun kedua Hijrah, muncul pula Jaham bin Safuan di Tirmiz. Dia 
menyebarkan fahaman yang dinamakan Jabariah. Dia berjaya menarik 
beberapa pengikut dan akhirnya mengisytiharkan kenyataannya kuasa dan 
ilmu Allah itu ada kesudahannya. Syurga, neraka dan penduduknya akan 
binasa. Hanya Allah yang tinggal seperti keadaan awal yang tiada sesuatu 
pun. Dia juga menyatakan, iman itu pada makrifat (pengetahuan mengenai 
Allah) sahaja dan kufur itu kerana tidak tahu Allah. Tiada perbuatan 
langsung bagi makhluk selain daripada Allah sahaja. Akhirnya, Jaham bin 
Safuan juga dihukum bunuh bagi menyelamatkan umat Islam. 


Namun fahaman yang menyesatkan umat Islam itu terus muncul. Ketika 
fikiran umat Islam menjadi kalut, keliru dan berpecah belah, Allah 
melahirkan para ulama yang melakukan pembaharuan (tajdid). Mereka 
mempertahankan Islam dengan hujah-hujah Quran, sunnah dan logik akal 
yang tidak bercanggah dengan kedua-duanya. Antara mereka adalah Hasan 
al-Basri. Beliau menolak dengan tegas teori Wasil bin Ata’ mengenai 
fahaman Muktazilah. Kes ini berlaku pada awal abad kedua Hijrah. 


Pada akhir kurun ketiga Hijrah, muncul pula Abu Mansur al-Maturidi yang 
berusaha menolak hujah-hujah golongan sesat. Beliau berjaya 
mengumpulkan pengikut-pengikutnya bagi mempertahankan akidah Ahli 
Sunnah wal Jamaah yang dikenali dengan aliran Maturidiah. 


Kemunculan Abu Hassan al-Asy'ari memberi kekuatan besar kepada Ahli 
Sunnah wal Jamaah apabila beliau keluar daripada ajaran Muktazilah. Beliau 
berjaya berdebat dengan pemimpin Muktazilah yang bernama Aljubbai yang 
juga adalah bapa tirinya. Beliau berjaya menubuhkan kumpulan yang 
disertai oleh ulama-ulama terbilang pada zamannya. Kumpulan itu dikenali 
sebagai Asya'irah. 


Iraq menjadi medan pergolakan hebat terutamanya di Basrah yang menjadi 
tumpuan pengikut pelbagai fahaman itu. Kadang-kadang, pemerintah 
cenderung kepada golongan-golongan berfahaman sesat lalu menyebabkan 
para ulama menjadi mangsa. Ada antara mereka dipenjara dan dibunuh. 
Walau bagaimanapun, Allah memberi jaminan bagi memelihara agama ini 
hingga hari kiamat. 


Dugaan dan cabaran berlaku kepada semua umat para nabi. Ini dibuktikan 
daripada Ibnu Mas'ud yang melaporkan, Nabi Muhammad SAW berkata, 
“Tidak ada nabi yang dibangkitkan Allah sebelum aku melainkan di 
kalangan umat mereka ada yang menjadi pengikut setia dan sahabat yang 
mengambil ajarannya dan mengikut perintahnya. Selepas masa berlalu, ada 
di kalangan mereka (umat ini) melakukan perkara-perkara yang jahat. 
Mereka bercakap mengenai perkara yang mereka tidak melakukannya dan 
mereka membuat perkara yang tidak disuruh. Sesiapa yang bersungguh- 
sungguh menentang dengan tangannya, dia beriman. Sesiapa yang 
bersungguh-sungguh menentang dengan lidahnya, dia beriman. Sesiapa yang 
bersungguh-sungguh menentang dengan hatinya, dia beriman. Tidak ada 
iman lagi selepas itu walaupun sebesar biji yang halus.” (Diriwayatkan oleh 
Muslim) 


Bab 1 Kelahiran Seorang Ulama 


Malam itu perkampungan Al-Aqiq yang terletak jauh dari kota Madinah 
dibungkus suasana sepi kerana penghuninya sedang nyenyak tidur. Cuma 
Anas bin Malik yang masih belum terlena. Dia masih keresahan di tempat 
tidurnya. Ada pelbagai perkara yang sedang difikirkannya, terutama 
mengenai masa depan keluarganya. 


“Kakanda masih belum tidur?” tanya Siti Aliyah, isterinya yang sedang sarat 
mengandung. 


“Kakanda sedang memikirkan masa depan kita dan anak yang bakal 
dilahirkan. Keluarga kita akan menjadi bertambah besar dan ramai,” jawab 
Anas lalu bangun dari tempat perbaringan. 

Sebenarnya sudah sekian lama dia memikirkan perkara itu. Tetapi entah 
mengapa malam itu fikirannya hanya tertumpu pada perkara itu sehingga 


matanya tidak mahu terlena. Apabila isterinya sudah bertanya dia perlu 
berterus terang. 


“Kongsilah dengan adinda apa yang kakanda sedang fikirkan. Sekiranya 
baik adinda pasti menyokongnya,” kata Siti Aliyah. 


“Bagaimana sekiranya kita berpindah ke kota Madinah? Kakanda boleh 
mencari rezeki dengan berniaga kain di samping terus membuat anak panah 
yang memang menjadi kemahiran kakanda. Di sana tentu ramai yang 
membelinya,” kata Anas meluahkan hasrat di hatinya. 


“Sebelum adinda menjawab pertanyaan kakanda itu, boleh kakanda jawab 
dahulu pertanyaan adinda?” tanya Siti Aliyah pula. 


“Tanyalah apa sahaja,” jawab Anas. 


“Mengapa sekarang baru kakanda mahu berpindah ke kota Madinah? 
Mengapa selama ini kita mendiami desa yang terpencil ini? Seolah-olah kita 
sedang menyembunyikan diri,” tanya Siti Aliyah. Sudah lama pertanyaan itu 
disimpannya, baru sekarang dia berani meluahkannya. 


Menurut Anas, ayahnya Malik bin Abu Amir dan datuknya Abu Amir bin 
Amru diburu orang bani Umaiyah kerana mereka dipercayai kenal siapa 
yang membunuh Khalifah Uthman bin Affan. Jadi mereka terpaksa 
menyembunyikan diri di perkampungan Al-Aqiq. 


“Memang benar ayah dan datuk kakanda melarikan mayat khalifah Uthman 
Affan kerana bimbang jatuh ke tangan puak pemberontak. Kemudian mereka 
mengebumikan jenazah itu di suatu tempat rahsia. Namun mereka tidak 
kenal siapa pembunuh khalifah Uthman Affan. Tambahan pula pemberontak 
yang mengepung rumah khalifah terlalu ramai. 


“Apabila Muawiyah menjadi khalifah, beliau memerintahkan orangnya 
mencari di mana ayah dan datuk kakanda berada kerana mereka dipercayai 
kenal siapa yang terlibat dalam pembunuhan itu. Sejak itu kami berada di 
perkampungan yang terpencil ini sehingga ayah dan datuk kakanda 
meninggal dunia. Jadi selepas kita berkahwin, kita terus menetap di sini,” 
kata Anas dengan panjang lebar. 


“Mengapa kakanda rahsiakan perkara ini selama ini?” tanya Siti Aliyah 
lagi. 


“Demi keselamatan kita, kakanda terpaksa merahsiakannya supaya orang 
tidak tahu siapa kita yang sebenarnya,” jawab Anas. 


“Mengapa sekarang kakanda membuka rahsia itu dan berani berpindah ke 
kota Madinah?” Siti Aliyah terus bertanya. 


“Keadaan sekarang sudah selamat. Sekarang Al-Walid bin Abdul Malik 
yang menjadi khalifah. Keadaan di kota Madinah juga sudah aman sejak 
diperintah gabenor Umar bin Abdul Aziz. Jadi kakanda mahu berpindah ke 
kota Madinah. Kita mulakan kehidupan baru di sana.” Jawapan Anas itu 
memuaskan hati Siti Aliyah lalu menyatakan persetujuannya berpindah ke 
kota Madinah. 


Beberapa hari kemudian Anas dan Siti Aliyah meninggalkan desa Al-Aqiq 
lalu berhijrah ke kota Madinah. Tempat yang pertama mereka singgah 
adalah Masjid Nabi. 


“Wahai kakanda. Di kota Madinah ini kita tidak mempunyai saudara-mara 
dan kenalan. Di manakah kita hendak menumpang?” tanya Siti Aliyah 


sambil meluahkan kerisauan dalam hatinya. 


“Esok kita berjumpa dengan gabenor Madinah, Umar bin Abdul Aziz. 
Khabarnya dia seorang yang baik hati dan sering membantu mereka yang 
dalam kesusahan. Kakanda yakin dia pasti dapat membantu kita,” jawab 
Anas lalu mengajak isterinya bermalam di Masjid Nabi. Tambahan pula 
masjid itu sudah dibesarkan. Makam Rasulullah dimasukkan ke dalam 
kawasan masjid. 


Malam itu Anas bermimpi bertemu seorang lelaki yang tidak dikenalinya 
mengatakan anak yang sedang dikandungkan oleh isterinya akan lahir tidak 
lama lagi. Lelaki itu berpesan supaya Anas dan isterinya menjaga anak itu 
dengan baik. Beri didikan agama dan makanan yang halal supaya berkat 
hidupnya. 

Keesokan harinya Anas menceritakan mimpi itu kepada isterinya. Siti 
Aliyah sungguh gembira mendengarnya. Dia yakin mimpi suaminya itu 
adalah benar kerana ia berlaku ketika mereka sedang beriktikaf di Masjid 
Nabi. 

“Wahai tuan, boleh tunjukkan di mana rumah gabenor Umar bin Abdul 
Aziz?” tanya Anas kepada seorang lelaki yang duduk bersebelahan 
dengannya ketika mereka sembahyang subuh berjemaah. 


“Adakah kamu tidak tahu gabenor yang baik itu sudah dipecat oleh khalifah 
Al-Walid? Tempatnya sudah digantikan dengan orang lain. Penduduk Mekah 
dan Madinah tidak bersetuju dengan tindakan khalifah. Mereka akan 


memberontak.” Jawapan lelaki itu mengejutkan Anas. 


“Saya dan isteri baru sampai di sini. Jadi kami tidak tahu apa yang sedang 
berlaku,” kata Anas sambil termenung memikirkan kepada siapakah dia 
hendak mengadu. 


“Kamu dari mana? Apa tujuan kamu datang ke sini?” tanya lelaki itu. 


“Saya dari desa Al-Aqiq. Berhijrah ke sini mahu mencari pekerjaan. 
Khabarnya gabenor Umar bin Abdul Aziz seorang yang baik dan sedia 
membantu mereka yang dalam kesusahan. Kerana itu saya mahu berjumpa 


dengannya. Tetapi sekarang dia sudah dipecat. Saya tidak mempunyai 
saudara ataupun kenalan di sini,” jawab Anas sambil mengatakan isterinya 


sedang sarat mengandung. Cuma menunggu masa bagi melahirkan. 
“Apakah kemahiran kamu?” tanya lelaki itu. 


“Saya pandai membuat anak panah. Di samping itu saya pernah menjual 
kain kepada penduduk desa Al-Aqiq,” jawab Anas. 


“Kebetulan saya memerlukan seorang pembantu. Mahukah kamu bekerja 
dengan saya?” tanya lelaki itu lagi. 


“Saya sanggup melakukan apa sahaja kerja asalkan tidak bertentangan 
dengan hukum agama kita,” jawab Anas dengan wajah gembira. 


Lelaki itu memperkenalkan dirinya. Namanya Muaz, seorang saudagar kain. 
Dia memerlukan seorang pembantu bagi membantunya berniaga. 


“Saya ada sebuah rumah di Zulmarwah yang terletak di utara kota Madinah. 
Kamu akan ditempatkan di sana. Kamu akan menjadi wakil pengedar kain- 
kain saya di kawasan Zulmarwah. Di samping itu kamu boleh terus membuat 
anak-anak panah bagi dijual kepada sesiapa yang berminat membelinya,” 
kata Muaz dan Anas menganggap itu sebagai satu rahmat. 


Sejak itu Anas dan Siti Aliyah tinggal di Zulmarwah. Dia mengambil upah 
berniaga kain dengan saudagar Muaz. Di samping itu dia menggunakan 
kemahirannya membuat anak panah bagi dijual kepada mereka yang 
memerlukannya. Pada suatu hari Anas dipanggil menghadap gabenor 
Madinah. 


“Benarkah kamu mahir membuat anak panah?” tanya Khalid, gabenor 
Madinah. 


“Saya membuatnya sejak berumur 15 tahun, kerana itu saya begitu mahir 
membuatnya. Mereka yang membeli anak panah daripada saya semuanya 
berpuas hati. Tambahan pula saya menjualnya pada harga yang murah,” 


jawab Anas. 


“Ada yang mahu menempah anak panah daripada kamu sebanyak seratus 
ribu bilah. Apakah kamu sanggup membuatnya dalam masa sebulan?” tanya 
gabenor Madinah. 


“Jumlah itu terlalu banyak. Mustahil sempat dibuat dalam masa sebulan. 
Tambahan pula saya membuatnya secara sambilan kerana pekerjaan utama 
saya membantu saudagar Muaz berniaga kain,” jawab Anas. 


“Mulai sekarang lebih baik kamu tumpukan sepenuh masa membuat anak 
panah. Tambahan pula kamu sudah ada banyak tempahan. Kamu boleh 
menjadi kaya apabila menerima tawaran ini,” pujuk gabenor Madinah itu. 


“Boleh saya tahu siapakah yang memerlukan anak panah yang begitu 
banyak? Mustahil tuan gabenor yang mahukannya,” tanya Anas pula. 


“Saya baru mendapat perintah daripada al-Hajjaj Yusof at-Taqafi supaya 
mengumpulkan seratus ribu anak panah bagi kegunaan pasukan tenteranya. 
Beliau mendapat perintah daripada khalifah al-Walid supaya mengamankan 
penduduk kota Mekah. Jadi dia memerlukan senjata itu dalam masa yang 
cepat,” jawapan gabenor Madinah itu membuat Anas terkejut lalu mengucap 


panjang. 

“Sesiapa sahaja yang mendapat tawaran ini pasti terkejut kerana mendapat 
penghormatan daripada pahlawan kesayangan khalifah itu. Kamu boleh 
menjadi kaya-raya apabila menerima tawaran ini,” kata gabenor Madinah 
sambil tersenyum. 


“Saya menolak tawaran itu. Berikan sahaja kepada orang lain.” Kata-kata 
Anas itu mengejutkan gabenor Madinah. 


“Adakah kamu sudah gila? Mengapa menolak peluang menjadi kaya?” tanya 
gabenor Madinah. 


“Keputusan saya adalah muktamad. Saya menolak tawaran al-Hajjaj itu,” 
jawab Anas. 


“Boleh saya tahu mengapa kamu menolaknya, wahai manusia yang paling 
bodoh dalam dunia?” tanya gabenor Madinah. 


“Al-Hajjaj itu seorang yang zalim. Saya tidak mahu senjata buatan saya 
digunakan bagi membunuh saudara seagama,” jawab Anas tanpa rasa takut. 


“Al-Hajjaj pasti sakit hati dengan penolakan kamu ini. Apakah kamu tidak 
takut kepadanya?” 


“Saya hanya takut kepada Allah kerana Dia lebih berkuasa daripada al- 
Hajjaj.” 

Jawapan Anas situ membuat gabenor Madinah marah lalu menyuruh Anas 
segera beredar dari kediamannya yang cantik itu. Ketegasan Anas tidak 


mahu membekalkan anak panah kepada al-Hajjaj itu mendapat pujian 
penduduk kota Madinah. 


“Saya juga pernah menolak permintaan al-Hajjaj bagi menjahit pakaiannya. 
Dia seorang pemimpin yang zalim. Kita tidak boleh membantunya,” kata 
seorang tukang jahit pula. 

Nama Anas semakin dikenali ramai. Jiran tetangga senang hati dengan 
pasangan suami isteri itu kerana mereka menunjukkan sikap yang baik serta 
pandai menghormati orang lain. Walau kehidupan mereka sederhana namun 
tidak pernah meminta apatah lagi menyusahkan sesiapa. Namun ada sesuatu 
yang menghairankan mereka. 


“Benarkah Siti Aliyah sudah mengandungkan anaknya selama dua tahun?” 
tanya Rokiah salah seorang jirannya. 


“Bukan dua tahun kerana ada yang mengatakan dia sudah mengandung 
selama tiga tahun,” jawab Aisyah. 


“Saya pernah bertanya kepada Siti Aliyah mengenai kandungannya. 
Jawabnya memang sudah melebihi dua tahun. Namun dia tidak pasti tarikh 
yang sebenar,” kata yang lain pula. 


“Mungkin tersilap kira kerana tidak pernah berlaku perempuan mengandung 
sampai tiga tahun,” sanggah seorang lagi. 


“Sekiranya sebulan ataupun dua bulan mungkin tersilap kira. Tetapi mustahil 
tiga tahun boleh tersilap kira,” bantah Rokiah yang percaya jirannya itu 
sudah mengandungkan anaknya selama tiga tahun. 


“Perkara begitu jarang berlaku tetapi tidak mustahil berlaku,” kata al-Uzdi, 
seorang perempuan yang paling tua antara mereka. 


Menurutnya, di kalangan masyarakat Arab memang pernah berlaku 
mengandung lebih dari setahun. 


“Anak yang dikandung lebih setahun memiliki banyak kelebihan, antaranya 
memiliki otak yang pintar. Dia juga tidak mudah mendapat penyakit gila,” 
kata perempuan tua itu. Barulah masing-masing percaya. 


Tidak lama kemudian Siti Aliyah melahirkan seorang bayi lelaki yang elok 
paras rupanya. Lalu anak itu dinamakan Abdul Malik. Anas dan Siti Aliyah 
memelihara anak mereka dengan penuh kasih sayang. 


“Semoga anak ini menjadi orang yang alim seperti Abu Amir bin Amru,” 
kata Anas dengan penuh pengharapan. 


Menurut sejarahnya, moyang mereka Abu Amir berasal dari Yaman 
kemudian merantau ke Madinah bagi mencuba nasib membina kehidupan 
baharu. Ketika di Madinah beliau bertemu dengan Nabi Muhammad SAW 
lalu memeluk agama Islam. Abu Amir menyertai setiap peperangan bersama 
Rasulullah kecuali perang Badar. 


Selepas Nabi Muhammad SAW wafat, ramai yang menjadi murtad malah 
ada yang mengaku menjadi nabi. Tetapi Abu Amir tetap berpegang teguh 
pada apa yang diajar Nabi Muhammad. Beliau antara penganut agama Islam 
yang taat. 


Semasa pemerintahan khalifah Abu Bakar as-Siddiq, Abu Amir menyertai 
pahlawan Islam memerangi mereka yang murtad dan enggan membayar 
zakat. Semasa pemerintahan Umar al-Khattab, Abu Amir menyertai tentera 
Islam menakluki Baitulmaqdis. 


Semasa pemerintahan khalifah Uthman Affan, Abu Amir diberi kepercayaan 
sebagai salah seorang yang ditugaskan mengumpulkan Quran. Malah selepas 
khalifah Uthman Affan dibunuh, Abu Amir berserta kawan-kawannya 
melarikan jenazah khalifah Uthman Affan supaya tidak jatuh ke tangan 
penentang. Abu Amir turut memandi, mengkafankan dan 
menyembahyangkan jenazah sebelum dikebumikan di satu tempat rahsia. 


“Semenjak itu ayah dan datuk saya menjadi buruan orang bani Umaiyah 
kerana mereka hendak tahu siapa yang membunuh khalifah Uthman Affan,” 
kata Anas. 


Menurut Anas lagi, apabila berlaku perselisihan faham antara khalifah Ali 
bin Abi Talib dengan Muawiyah bin Abi Sufian, Abu Amir menyertai 
pasukan Ali. Jadi dia dimusuhi bani Umaiyah. 


“Menurut ayah saya, Abu Amir selalu berdoa semoga ada di kalangan 
zuriatnya yang menjadi orang yang alim. Maka ayah saya menjadi orang 
yang alim. Saya juga berdoa semoga anak kita menjadi orang alim seperti 
datuknya,” kata Anas. 


“Adinda juga berdoa semoga anak kita ini menjadi anak yang soleh, 
bertakwa serta berilmu pengetahuan,” kata Siti Aliyah pula. 


Siti Aliyah juga berasal dari Yaman. Semasa kecil dia dibawa ibu dan 
ayahnya berhijrah ke kota Madinah. Apabila meningkat remaja, dia 
dikahwinkan dengan Anas. Kehidupan mereka bertambah bahagia dengan 
kelahiran seorang cahaya mata. 


Abdul Malik membesar dengan sihat. Kulitnya merah kekuningan. Mukanya 
tampak bersih. Dia dibesar serta dididik dengan penuh kasih sayang. 


“Moyang kamu Abu Amir pernah hidup bersama Nabi Muhammad SAW. 
Beliau juga hidup pada zaman pemerintahan khalifah Abu Bakar as-Siddiq, 
khalifah Umar al-Khatab dan khalifah Uthman Affan. Beliau meninggal 
dunia semasa pemerintahan khalifah Ali bin Abi Talib. Moyang kamu itu 
seorang yang alim. Kamu patut mencontohinya,” kata Siti Aliyah kepada 
anaknya. 


Siti Aliyah juga sering bercerita tentang kehebatan datuknya Malik bin Abu 
Amir, ulama besar daripada generasi tabiin. Beliau banyak meriwayatkan 
hadis daripada Umar al-Khattab, Uthman Affan, Ali bin Abi Talib, Talhah 
bin Ubaidillah dan beberapa sahabat Nabi Muhammad SAW yang sempat 
ditemuinya ketika itu. 


“Anakku, moyang kamu sahabat Nabi Muhammad SAW. Datuk kamu ulama 
besar. Kamu juga perlu mencontohi mereka. Jadilah orang alim yang 
memiliki banyak ilmu pengetahuan.” Seringkali kata-kata itu diulang Siti 
Aliyah kepada anaknya. 


Berkat doa dan didikan daripada seorang ibu yang solehah, anak kecil itu 
sudah menunjukkan sifat-sifat yang baik. 


“Kakanda, anak kita Abdul Malik sudah pandai membaca Quran. Bawalah 
dia berguru dengan orang alim di kota Madinah ini. Semoga dia menjadi 
orang yang berilmu pengetahuan,” kata Siti Aliyah kepada suaminya Anas. 


“Adinda, terima kasih kerana mendidik anak kita dengan baik. Pada waktu 
siang kakanda sibuk mencari rezeki. Pada waktu malam sibuk beramal 
ibadat. Jadi kakanda bersetuju anak kita itu berguru dengan orang alim,” 


kata Anas pula. 


“Usah dilengahkan lagi, kakanda. Sekiranya boleh, esok kakanda bawa anak 
kita itu berguru dengan orang alim yang paling kakanda percayai,” kata Siti 
Aliyah. 


Anas bersetuju dengan cadangan isterinya. Pada keesokan harinya dia 
membawa Abdul Malik bertemu dengan Imam Abdul Rahman bin Harmuz, 
seorang alim di kota Madinah. 


Sebaik sahaja melihat wajah Abdul Malik, Imam Abdul Rahman sudah jatuh 
rasa sayang kepadanya. Dia menyatakan persetujuannya menerima Abdul 
Malik sebagai anak muridnya. 


“Ajarlah anak saya ini dengan ilmu agama semoga berkat hidupnya di 
bawah asuhan tuan,” kata Anas dengan penuh harapan. 


“Firasat saya mengatakan, apabila anak ini dewasa dia akan menjadi seorang 
ulama,” kata Imam Abdul Rahman yang juga mahir dalam ilmu firasat. 


Sejak itu Imam Malik berguru pada Imam Abdul Rahman bin Harmuz. 
Itulah guru pertamanya. 


“Tuan Imam, bagaimana dengan anak saya Abdul Malik? Sekiranya dia 
malas belajar saya benarkan tuan merotannya,” kata Anas yang datang 
berkunjung ke rumah Imam Abdul Rahman. 


“Dia seorang pelajar yang tekun. Dalam masa yang singkat dia sudah dapat 
menghafal beberapa surah daripada Quran. Saya yakin tidak lama lagi dia 
dapat menghafal keseluruhan Quran,” kata Imam Abdul Rahman sambil 
memuji Abdul Malik. 


“Alangkah gembira hati saya mendengarnya. Sebagai tanda kesyukuran dan 
kegembiraan, saya harap tuan sudi menerima hadiah ini,” kata Anas lalu 
memberikan 500 dirham kepada Imam Abdul Rahman. 


“Maafkan saya kerana tidak dapat menerima pemberian itu kerana saya lebih 
mengharapkan ganjaran daripada Allah. Simpanlah duit itu bagi 


perbelanjaan pelajaran anak kamu di kemudian hari. Dia perlu belajar 
dengan ramai ulama supaya dadanya penuh dengan ilmu yang bermanfaat,” 


kata Imam Abdul Rahman. 


Bab 2 Mahu Menjadi Terkenal 


Penduduk kota Madinah berasa sangat gembira apabila khalifah Umar bin 
Abdul Aziz datang bagi menziarahi makam Rasulullah SAW. Orang ramai 
keluar menyambut kedatangannya secara besar-besaran. Beberapa hari 
sebelum itu, gabenor mengarahkan supaya kota Madinah dihias indah bagi 
menyambut kedatangan khalifah yang disayangi ramai itu. Tambahan pula 
khalifah Umar bin Abdul Aziz lahir di Madinah dan pernah menjadi gabenor 
kota itu. Imam Malik turut menyambut kedatangan pemimpin kesayangan 
ramai itu. 


“Khalifah Umar bin Abdul Aziz seorang khalifah yang adil. Jadi orang 
ramai sayang dan hormat kepadanya,” puji Anas, bapa Imam Malik. 


Menurut bapanya, selepas Umar bin Abdul Aziz dilantik menjadi khalifah, 
beliau memerintahkan semua gabenor dan pegawai kerajaan bersikap adil 
kepada rakyat. Mereka yang ingkar ataupun melakukan kezaliman dipecat 
dan digantikan dengan mereka yang paling layak. Para petani berasa 
gembira kerana cukai tanah dihapuskan. Peniaga juga gembira kerana cukai 
jualan dihapuskan. Mereka diwajibkan membayar zakat sahaja. Rakyat jelata 
tidak lagi merasa ditindas. Fakir miskin dan mereka yang dalam kesusahan 
juga diberi bantuan. 


Apa yang lebih menggembirakan rakyat adalah apabila tanah dan harta yang 
dirampas oleh khalifah Bani Umaiyah sebelumnya dipulangkan semula 
kepada pemilik asalnya. Sekiranya pemilik asal sudah meninggal dunia, 
maka harta itu diserahkan kepada baitulmal. 


Khalifah Umar bin Abdul Aziz juga menegakkan syariat Islam dengan 
melaksanakan undang-undang Islam. Pasukan tentera diwajibkan 
mengerjakan sembahyang lima waktu. Masjid dibina lebih banyak bagi 
memudahkan orang ramai bersembahyang berjemaah. 


“Ayah dan saudagar Muaz pernah pergi ke kota Baghdad. Kami pergi ke 
rumah khalifah Umar bin Abdul Aziz. Alangkah terkejutnya kami kerana 
beliau dan keluarganya tidak duduk di dalam istana tetapi rumah biasa 
sahaja. Beliau dan keluarganya memilih hidup sederhana. Berbeza dengan 


khalifah sebelumnya yang hidup mewah dan kaya-raya,” kata Anas memuji 
kebaikan khalifah Umar bin Abdul Aziz. 


Kisah khalifah yang adil itu menarik minat Imam Malik mendengarnya. 
Bertambah lagi keinginannya mahu melihatnya dari dekat. Tambahan pula 
selain ayahnya, gurunya juga sering memuji khalifah Umar bin Abdul Aziz. 


Pada hari yang ditetapkan, orang ramai berbaris panjang dari gerbang masuk 
kota Madinah hingga sampai di Masjid Nabi. Masing-masing mahu menatap 
wajah khalifah Umar bin Abdul Aziz dari dekat. 


Tidak lama kemudian, khalifah berserta beberapa orang pengiringnya 
sampai. Beliau turun dari kuda tunggangannya lalu berjalan kaki memasuki 
kota Madinah. Orang ramai mengambil kesempatan bersalaman dengannya. 


“Ayahanda, khalifah cuma memakai pakaian biasa berbanding gabenor yang 
memakai pakaian yang mahal,” kata Imam Malik. 


“Sebelum menjadi khalifah, Umar bin Abdul Aziz juga suka memakai 
pakaian yang mahal. Kehidupannya mewah. Tetapi selepas menjadi khalifah 
beliau memilih cara hidup yang paling sederhana. Pakaiannya daripada jenis 
kain yang murah. Dia lebih suka memakan roti kering dan rumahnya juga 
sederhana,” jawab Anas. 


“Mengapa begitu?” tanya Imam Malik. 


“Katanya, dia dan keluarganya pernah hidup mewah. Apabila dilantik 
menjadi khalifah beliau mahu mencontohi moyangnya khalifah Umar al- 
Khattab. Itulah pilihannya,” jawab Anas. 


Selama beberapa hari berada di kota Madinah, khalifah Umar bin Abdul 
Aziz mengambil kesempatan mendengar aduan orang ramai. Sebelum 
pulang ke kota Baghdad beliau sempat membuat beberapa perkara demi 
kebajikan orang ramai. 


Khalifah Umar bin Abdul Aziz mengarahkan supaya gabenor memberi 
bantuan kepada fakir dan miskin melalui harta baitulmal. Selain itu didirikan 
dapur awam di beberapa tempat bagi memberi makanan percuma kepada 
fakir miskin dan musafir. Segala perbelanjaannya ditanggung daripada harta 
baitulmal. Orang ramai berasa gembira. 


Namun tidak lama kemudian mereka mendapat khabar sedih bahawa 
khalifah yang adil itu meninggal dunia akibat diracun oleh khadamnya. 
Orang ramai meratapi pemergiannya. Kisah khalifah yang adil itu sentiasa 
diingati oleh Imam Malik. Dia juga mahu menjadi terkenal sepertinya. 


Tahun demi tahun berlalu, Imam Malik semakin meningkat remaja. Khalifah 
Bani Umaiyah juga silih berganti. Kini tampuk pemerintahan dipegang oleh 
khalifah Hisyam bin Abdul Malik. 


“Beberapa hari sahaja lagi akan diadakan pertandingan nyanyian di kota 
Baghdad. Saya bersama keluarga akan ke sana bagi menontonnya. Apakah 
awak tidak mahu menyertai kami?” tanya Basri kawan Imam Malik. 


“Teringin juga saya mahu pergi ke sana. Tetapi saya perlu mendapat izin 
daripada ayah dan ibu dahulu,” jawab Imam Malik. 


“Awak mintalah izin daripada mereka. Saya harap kita boleh sama-sama 
pergi ke sana,” kata Basri sambil tersenyum. 


Imam Malik segera pulang ke rumah lalu meminta izin daripada ibunya. 
Ternyata Aliyah keberatan melepaskan anaknya pergi. 


“Hanya orang kaya yang dapat menonton pertandingan nyanyian itu. Orang 
miskin seperti kita tidak boleh,” dalih ibu Imam Malik. 


“Semua perbelanjaan ditanggung keluarga Basri. Tambahan pula mereka 
yang ajak saya pergi bersama,” kata Imam Malik. 


“Tidakkah kamu berasa malu meminta belas kasihan orang bagi menonton 
pertandingan nyanyian? Ayah kamu tentu tidak benarkan,” tegas Aliyah. 
Imam Malik terpaksa akur dengan keputusan ibunya walaupun keinginannya 
begitu kuat mahu pergi menonton pertandingan nyanyian. 


“Balik dari kota Baghdad nanti saya akan ceritakan kepada awak apa yang 
saya saksikan,” janji Basri sambil memujuk Imam Malik supaya bersabar 
menunggu kepulangannya. 


Basri dan keluarganya pergi ke kota Baghdad menaiki kuda. Tambahan pula 
mereka keluarga yang kaya. Di kota Baghdad persiapan sudah dibuat bagi 
mengadakan pertandingan nyanyian itu. Sebuah pentas dibina di satu 
kawasan lapang berhampiran dengan pasar. Orang ramai membanjiri 


kawasan bagi menyaksikan pertandingan nyanyian. Keadaan menjadi lebih 
meriah apabila khalifah Hisyam bin Abdul Malik turut datang 
menyaksikannya. 


Seramai 40 penyanyi handalan dari seluruh tanah jajahan khalifah Hisyam 
datang bagi mencuba nasib. Selepas pertandingan berlangsung, tiga 
penyanyi yang menduduki tempat pertama, kedua dan ketiga diumumkan. 
Apabila pulang ke kota Madinah, Basri pun menceritakan kemeriahan 
pertandingan nyanyian itu kepada Imam Malik. 


“Semua penyanyi yang mengambil bahagian mendapat hadiah daripada 
khalifah. Tetapi penyanyi yang berada di tempat pertama mendapat hadiah 
paling banyak. Dia dihadiahkan sebuah rumah dan duit sebanyak seratus 
ribu dirham. Penyanyi-penyanyi itu juga mendapat hadiah setiap kali 
dijemput membuat persembahan nyanyian. Jadi ramai yang mengatakan 
sesiapa yang menjadi penyanyi dapat hidup senang. Malah ada yang kaya- 
raya.” Kata-kata Basri itu menarik perhatian Imam Malik. 


“Teringin juga saya melihat penyanyi itu. Alangkah baiknya sekiranya 
mereka datang ke kota Madinah,” katanya. 


“Oh ya, baru saya teringat. Semua penyanyi itu akan dibawa mengerjakan 
umrah oleh pihak penganjur. Mereka juga akan datang ke Madinah bagi 
menziarahi makam Rasulullah. Ini peluang awak melihat mereka dari 
dekat,” kata Basri. 


Berita kedatangan penyanyi-penyanyi itu menarik perhatian penduduk kota 
Madinah. Gabenor mengarahkan supaya dibuat persiapan menyambut 
kedatangan mereka. Tambahan pula khalifah yang menanggung semua 
perbelanjaan. Kota Madinah dihias indah seolah-olah mahu menyambut 
kedatangan pembesar negara. 


Pada hari yang ditetapkan, orang ramai keluar bagi menyambut kedatangan 
penyanyi-penyanyi itu. Mereka mempunyai peminat yang ramai. Semasa 
berada di Masjid Nabi orang ramai juga memberi perhatian kepada biduan 
itu. Imam Malik begitu kagum melihat sambutan orang ramai terhadap 
penyanyi pujaan mereka. 


“Bukankah benar seperti yang saya katakan, menjadi seorang biduan itu 
lebih disanjung orang ramai dan boleh menjadi kaya-raya?” kata Basri yang 


turut berasa gembira dengan kedatangan penyanyi-penyanyi pujaannya itu. 


“Benar kata awak. Saya turut berasa kagum dengan kehebatan para biduan 
itu,” ujar Imam Malik. 


“Tahukah awak bahawa sesiapa sahaja dapat menjadi biduan? Apatah lagi 
sekiranya memiliki suara yang merdu dan wajah yang menarik,” kata Basri 
lagi. 


“Apakah awak juga bercita-cita menjadi seorang biduan?” tanya Imam 
Malik pula. 


“Sudah tentu kerana ayah dan ibu saya tidak menghalangnya. Tambahan 
pula saya memiliki suara yang merdu dan wajah yang kacak. Apakah awak 
tidak perasan kelebihan saya?” tanya Basri pula sambil tersenyum simpul. 


“Bagaimana pula dengan saya?” tanya Imam Malik. 


Basri kelihatan seperti serba salah mahu menjawabnya. Tetapi kemudiannya 
dia berkata dengan nada suara yang mendatar, “Sebaik-baiknya jangan ada 
persaingan antara kita. Maksud saya, saya menjadi penyanyi maka awak 
terpaksa memilih bidang lain.” 


Namun dalam diam-diam Imam Malik menyimpan cita-cita menjadi 
penyanyi. Tambahan pula dia tidak pernah ketinggalan menyaksikan 
persembahan nyanyian penyanyi-penyanyi itu. 


PAS 5 War a 

“Ibu, orang ramai menyaksikan persembahan nyanyian penyanyi-penyanyi 
itu. Tetapi mengapa ayah dan ibu tidak turut serta?” tanya Imam Malik 
kepada ibunya. 


“Bukan ayah dan ibu sahaja yang tidak mahu menyaksikan persembahan 
penyanyi-penyanyi itu, malah ramai penduduk Madinah yang tidak setuju 
dengan kunjungan mereka di tanah suci ini. Tetapi mereka tidak dapat 
berbuat apa-apa kerana kedatangan penyanyi-penyanyi itu ditaja oleh 
khalifah,” jawab Aliyah, ibu Imam Malik. 


“Tidakkah ibu tahu, ramai penduduk kota Madinah yang datang 
menyaksikan persembahan biduan itu? Mereka sanggup membayar bagi 
menonton persembahan mereka walaupun harganya mahal. Tetapi kanak- 
kanak yang sebaya dengan saya tidak dikenakan apa-apa bayaran. Jadi saya 
dapat menyaksikannya secara percuma,” kata Imam Malik sambil 
menyatakan rasa kagumnya. 


Aliyah kelihatan kurang senang mendengarnya lalu berkata, “Tidakkah 
kamu tahu, ayah kamu tidak suka dengan nyanyian kerana ia boleh 
melalaikan?” 


“Tidakkah ibu tahu menjadi biduan itu disanjung ramai dan hidupnya 
mewah? Khalifah sayang kepada mereka dan sering dijemput datang ke 
istana bagi membuat persembahan. Kemudian mereka dikurniakan hadiah 
yang banyak,” kata Imam Malik pula. 


Aliyah semakin berasa tidak senang hati dengan kata-kata anak 
kesayangannya itu. Namun dia faham anaknya itu baru belasan tahun. 
Banyak perkara yang perlu dipelajari bagi mematangkan fikirannya. 


“Ibu, apabila besar nanti saya mahu menjadi seorang penyanyi. Saya akan 
disanjung orang ramai. Hidup saya mewah dan kaya-raya,” kata Imam Malik 
meluahkan hasrat hatinya. 


Aliyah termenung seketika, mahu mencari kata-kata yang paling sesuai bagi 
menyedarkan anak kesayangannya itu. Dia tidak mahu anaknya menjadi 
seorang penyanyi. Namun dia perlu mencari alasan yang penuh hikmah bagi 
menyedarkan anaknya. 


“Wahai anakku, bukankah biduan yang kamu lihat itu memiliki paras rupa 
yang menawan? Suaranya lunak merdu memukau orang ramai?” tanya 
Aliyah penuh hikmah. 


“Benar ibu,” jawab Imam Malik sambil menceritakan betapa kacak dan 
tampannya mereka yang menjadi biduan itu. 


“Tidakkah kamu tahu kamu tidak layak menjadi seorang biduan kerana 
wajah kamu tidak tampan dan suara kamu tidak merdu? Hanya mereka yang 
cantik dan suaranya merdu layak menjadi penyanyi,” kata Aliyah dengan 
harapan anaknya akan terpengaruh dengan kata-katanya. 


“Tetapi, ramai kawan-kawan mengatakan saya memiliki wajah yang tampan. 
Ramai juga yang mengatakan suara saya merdu apabila membaca ayat-ayat 
suci Quran,” kata Malik pula. 


“Adakah kamu lebih mempercayai kata-kata kawan-kawan kamu daripada 
kata-kata ibu sendiri? Wahai anakku, ibu ini yang mengandungkan kamu. 
Ibu yang melahir serta membesarkan kamu. Kawan-kawan kamu boleh 
mengkhianati kamu. Tetapi ibu tidak akan mengkhianati kamu. Percayalah,” 
kata Aliyah bersungguh-sungguh bagi meyakinkan anaknya. 


“Saya percaya dengan kata-kata ibu.” 


“Ibu mahu kamu menjadi seorang ulama, bukannya seorang penyanyi. 
Ulama tidak memerlukan wajah yang cantik dan suara yang merdu. 
Syaratnya perlu ada ilmu pengetahuan. Jadi kamu perlu belajar bersungguh- 
sungguh supaya menjadi orang yang berilmu pengetahuan.” 


Akhirnya Imam Malik akur dengan kata-kata ibunya. Sejak itu dia tidak 
pernah lagi bercita-cita mahu menjadi seorang penyanyi. 


Bab 3 Dalam Kepayahan Ada 
Kesenangan 


“Ayah... ibu, sudah lama saya berguru dengan ulama besar Madinah, Imam 
Abdul Rahman Hurmuz. Dengan izin Tuhan saya sudah dapat menghafal 
Quran. Sekarang sudah sampai masanya untuk saya mempelajari ilmu fikah 
pula,” kata Imam Malik sambil meluahkan cita-citanya mahu berguru 
dengan ulama-ulama fikah yang terdapat di kota Madinah. 


“Ayah dan ibu berasa gembira kerana kamu belajar bersungguh-sungguh 
dengan ulama besar Madinah. Berkenaan kemahuan mempelajari ilmu fikah 
itu kami merestuinya. Siapakah ulama fikah pilihanmu bagi dijadikan guru?” 


tanya Anas pula. 
Walaupun namanya sama dengan seorang sahabat Nabi Muhammad, Anas 


bin Malik, namun dia bukan seorang ulama. Dia cuma orang biasa. Tetapi 
dia mahu anaknya Malik mengikut jejak langkah datuk dan moyangnya. 


“Di Madinah ini terdapat beberapa orang ulama fikah yang terkenal. Saya 
mahu berguru dengan mereka semua. Sebagai permulaan, saya memilih 
berguru dengan Rabi'ah al-Rai,” jawab Malik. 


“Mengapa dia yang menjadi pilihanmu?” tanya Anas lagi. 


“Rabi'ah al-Rai itu ulama fikah yang paling tua di kota Madinah. Dia pernah 
hidup pada zaman khalifah ar-Rasyidin. Jadi dia menjadi pilihan pertama 
saya,” jawab Malik. 


“Apakah anakanda sudah maklumkan perkara ini kepada gurumu Imam 
Abdul Rahman?” tanya Anas lagi. 


“Belum lagi kerana saya perlu berbincang dengan ayah dan ibu dahulu. 
Selepas mendapat persetujuan baru saya akan memaklumkannya kepada 
Imam Abdul Rahman,” jawab Malik. 


Petang itu selepas sembahyang Asar, Anas menemani anaknya berjumpa 
dengan Imam Abdul Rahman Hurmuz. Beliau senang hati selepas 


mendengar kata-kata Anas dan hasrat hati Malik mahu mempelajari ilmu 
fikah. Tambahan pula beliau sudah berguru dengannya serta sudah 
menghafal Quran. Itu memudahkan lagi Malik mempelajari ilmu fikah. 


“Bagi menjadi seorang ulama, kamu perlu mempelajari ilmu Quran, ilmu 
hadis dan ilmu fikah. Jadi saya menyokong hasrat kamu berguru kepada 
Rabi'ah al-Rai. Dia seorang yang mahir dalam ilmu fikah,” kata Imam 
Abdul Rahman Hurmuz. 


Keesokan harinya Imam Malik dengan ditemani ayahnya berjumpa Rabi'ah 
al-Rai. Beliau dengan senang hati menerima Malik menjadi anak muridnya. 
Mulai hari itu Imam Malik menuntut ilmu fikah. Dia begitu tekun 
mempelajarinya hingga sering mendapat puji-pujian daripada gurunya. 


Pada suatu petang Anas pulang ke rumah dalam keadaan gembira. Menurut 
Anas, semasa dalam perjalanan pulang ke rumah dia bertemu dengan 
Rabi'ah al-Rai. 


“Rabi'ah al-Rai mengatakan anak kita Malik begitu tekun mempelajari ilmu 
fikah. Walaupun dia pelajar yang paling muda tetapi kecerdasan otaknya 
melebihi pelajar yang lain. Kakanda berasa sangat gembira,” kata Anas 
sambil meluahkan kegembiraannya. 


“Adinda juga berasa gembira. Bersyukur kepada Tuhan yang mengurniakan 
kita seorang anak lelaki yang baik. Semoga apabila dewasa kelak dia 
menjadi seorang ulama,” puji Aliyah pula. 


“Kakanda perlu bekerja keras mencari duit bagi perbelanjaan anak kita 


menuntut ilmu,” kata Anas pula. 


“Kesihatan kakanda juga perlu dijaga. Sekiranya ada apa-apa, anak kita turut 
susah hati,” nasihat Aliyah. 


Beberapa bulan sudah berlalu. Pada suatu hari Anas jatuh sakit. Walaupun 
sudah berubat namun penyakitnya semakin teruk, akhirnya beliau meninggal 
dunia. 


“Anakku, cuma rumah ini harta peninggalan bapamu. Namun hidup ini perlu 
diteruskan,” kata Aliyah kepada anaknya. 


Kemudian katanya lagi, “Ayahmu selalu berkata, harta yang paling berharga 
dalam hidupnya adalah kamu. Dia mahu kamu menjadi orang yang berilmu. 
Walaupun dia pergi tanpa meninggalkan harta tetapi dia meninggalkan 
seorang anaknya yang penuh dengan ilmu.” 


“Ibu, walaupun ayah sudah tiada namun saya mahu terus menuntut ilmu. 
Masih ramai ulama yang belum anakanda temui. Anakanda mahu berguru 
pada mereka,” kata Malik pula. 


“Ibu restui keinginanmu itu. Cuma yang ibu bimbang sekiranya kemiskinan 
kita menghalang kamu menuntut ilmu,” Aliyah meluahkan kebimbangan 
dalam hatinya. 


“Sesungguhnya ilmu itu kepunyaan Allah. Dia pasti memberi jalan kepada 
sesiapa sahaja yang mahu menuntut ilmuNya. Anakanda tetap terus mahu 
menuntut ilmu walau dalam keadaan apa sekalipun. Anakanda berserah 
kepadaNya.” Malik meluahkan tekadnya. 


Walaupun ayahnya sudah tiada dan hidup dalam serba kemiskinan, Malik 
meneruskan juga cita-citanya menuntut ilmu. Dia terus berguru pada 
Rabi'ah. Baginya kemiskinan bukan penghalang cita-citanya menuntut ilmu. 


“Anakku, bagaimana dengan pelajaran kamu?” tanya Aliyah pada suatu 
malam. 


“Saya sedang mempelajari ilmu fikah. Inilah bidang ilmu yang paling saya 
minat. Doakan kejayaan saya,” jawab Malik. 


“Ibu tahu kamu begitu tekun belajar. Ibu sentiasa mendoakan kejayaan 
kamu. Cuma yang ibu bimbang, apakah guru kamu masih mahu mengajar 
apabila kita tidak mampu memberinya apa-apa?” 


“Guru saya tidak pernah meminta apa-apa bayaran daripada anak muridnya. 
Namun apabila ada yang memberi hadiah ataupun sedekah, tetap 
diterimanya. Sejak ayah meninggal dunia, guru menjadi semakin rapat 
dengan saya. Mungkin dia bersimpati kepada keadaan kita.” Barulah senang 
hati Aliyah mendengarnya. 

Malam itu langit mendung. Sebutir bintang pun tidak kelihatan. Ada tanda- 
tanda hujan lebat akan turun. Menjelang tengah malam, hujan turun 
mencurah-curah disertai dengan angin kencang. Tiba-tiba bumbung rumah 
mereka roboh dilanda angin kencang. Mujur Malik dan ibunya terselamat. 


“Anakku, kita perlu membaiki bumbung rumah kita. Sedangkan kita tidak 
mempunyai duit. Apa cadangan kamu?” tanya Aliyah pada keesokan 
harinya. 


“Benar ibu. Bagi membaiki rumah ini, kita memerlukan seorang tukang 
rumah yang mahir. Jadi kita perlukan duit bagi membayar upahnya. Selain 
itu ada pula kayu dan atap yang perlu diganti. Kita tidak mampu 
membelinya. Saya mencadangkan supaya....” Malik ragu-ragu mahu 
meneruskan kata-katanya bimbang menyinggung hati ibunya. 


“Apa cadangan kamu?” desak Aliyah. 


“Kita perlukan duit bagi perbelanjaan kita. Satu-satunya cara bagi 
mendapatkan duit adalah dengan menjualkan kayu-kayu bumbung rumah 
ini. Saya yakin ada yang mahu membelinya bagi dijadikan kayu api,” kata 
Malik mengemukakan cadangannya. 

Aliyah terdiam mendengar cadangan anaknya. Agak lama juga dia 
termenung memikirkannya. Malik berasa serba salah, bimbang ibunya 
tersinggung. Namun itu sahaja cara yang ada. 


“Ibu sayangkan rumah ini kerana inilah satu-satunya harta peninggalan 
arwah ayah kamu kepada kita. Tambahan pula rumah ini banyak 
meninggalkan kenangan manis dalam hidup bonda.” Akhirnya Aliyah 


bersuara selepas agak lama termenung. 


“Sekiranya begitu mari kita sama-sama baiki rumah ini. Kita buat sedaya 
upaya kita,” kata Malik pula. 


“Kita pasti tidak mampu melakukannya,” ujar Aliyah dengan nada suara 
yang sayu. 


“Mahukah ibu sekiranya saya meminta bantuan daripada jiran-jiran kita bagi 
membaiki rumah ini? Mereka tentu mahu membantunya,” kata Malik pula. 


“Ibu tidak mahu menyusahkan orang lain. Bukankah selama ini pun kita 
tidak pernah meminta apa-apa daripada mereka? Hanya kepada Tuhan 
tempat kita mengadu serta memohon pertolongan.” 


“Sekiranya begitu, apa keputusan ibu?” tanya Malik. 


“Benar seperti katamu tadi, kita memerlukan duit bagi membeli barang- 
barang keperluan dan perbelanjaan kamu bagi belajar. Jadi ibu setuju kita 
jual kayu bumbung rumah ini,” jawab ibunya. 


“Buat sementara waktu kita boleh menumpang tidur di masjid sehingga 
datang pertolongan Tuhan kepada kita,” kata Malik. 
Mereka pun mengumpulkan kayu-kayu bumbung rumah, kemudian 


membawanya ke pasar bagi dijual. Hasil jualan kayu itu dapatlah mereka 
gunakan bagi membeli barang-barang keperluan. 

“Sudah tiga hari kamu tidak datang belajar. Apakah yang menghalang kamu 
daripada datang menuntut ilmu daripada saya?” tanya Rabi'ah. 
Malik memberitahu gurunya yang dia membantu ibunya menjual kayu 
bumbung rumah mereka di pasar. Rabi’ah berasa sangat kasihan lalu berkata, 


“Kamu teruslah belajar dengan saya. Saya tidak akan menerima apa-apa 
bayaran daripada kamu.” 


Kisah dua beranak itu yang terpaksa menjual kayu bumbung rumah mereka 
sampai ke pengetahuan Abdullah bin Masud. Beliau segera menemui Malik. 


“Bukankah di Madinah ini ramai orang kaya dan hartawan? Sekiranya kamu 
meminta pertolongan daripada mereka pasti ramai yang sanggup 
membantu,” kata Abdullah bin Masud. 


“Kami tidak mahu meminta-minta daripada sesiapa selain daripada Allah. 
Kami lebih rela menjual kayu bumbung rumah kami daripada meminta belas 
kasihan orang lain,” kata Malik pula. 


“Kamu bermalam di masjid?” tanya Abdullah bin Masud lagi. 


“Masjid itu rumah Allah. Ia dapat dijadikan tempat persinggahan para 
musafir dan mereka yang tidak mempunyai rumah,” jawab Malik. 


“Saya mempunyai dua buah rumah. Bawalah ibu kamu mendiami salah 
sebuah daripada rumah itu. Saya tidak akan meminta apa-apa bayaran,” kata 
Abdullah bin Masud. 


“Terima kasih atas pelawaan tuan. Tetapi saya perlu berbincang dahulu 
dengan ibu saya.” 


“Pergilah berbincang dengan ibu kamu sekarang juga. Saya menunggu apa 
keputusan kamu.” 


Malik segera berbincang dengan ibunya. Menurut Malik, lebih baik mereka 
menerima tawaran itu kerana mereka memerlukan tempat kediaman yang 
lebih selesa. Dengan adanya tempat kediaman sendiri tentu lebih 
memudahkan dia mengulang kaji pelajarannya. Aliyah akhirnya akur dengan 
kehendak anaknya. Mereka segera menemui Abdullah bin Masud. 


“Kami bersetuju menerima tawaran kamu tetapi dengan satu syarat,” kata 
Aliyah. 


“Apa syaratnya?” tanya Abdullah bin Masud. 
“Kamu sewakan rumah itu kepada kami,” jawab Aliyah. 
“Saya tidak akan meminta apa-apa bayaran daripada kamu.” 


“Kami tidak mahu hidup atas belas kasihan sesiapa. Sewakan sahaja rumah 
itu kepada kami ataupun kami terpaksa menolak tawaran kamu,” tegas 
Aliyah. 


“Baiklah sekiranya itu permintaan kamu. Saya tidak akan menetapkan 
berapa jumlah sewanya. Terserah pada kemampuan kamu bagi 
membayarnya,” kata Abdullah bin Masud. 

Sejak itu Imam Malik dan ibunya tinggal di rumah Abdullah bin Masud. 


Seperti yang dijanjikan, pada setiap bulan mereka membayar sewa rumah 
mengikut kemampuan. 


Pada suatu hari Imam Malik pulang ke rumah dengan wajah yang sedih. 
Ibunya lantas bertanyakan sebabnya. 


“Guruku Imam Rabi'ah sakit. Dia tidak mampu lagi mengajar ilmu fikah. 
Saya berasa sangat sedih,” kata Malik. 


“Berdoalah kepada Tuhan semoga guru kamu itu cepat sembuh,” pujuk 
Aliyah sambil berusaha menenangkan hati anaknya. 


“Ibu, bolehkah saya menziarahi guru yang sedang sakit itu pada setiap hari?” 
tanya Malik. 


“Boleh,” jawab Aliyah. 


Keesokan harinya Imam Malik berada di samping gurunya yang sedang 
sakit. Dia berusaha meredakan kesakitan gurunya dengan melakukan apa 
sahaja yang disuruh. Perkara itu dilakukannya pada setiap hari. Imam 
Rabi'ah berasa terharu kerana Imam Malik satu-satunya anak murid yang 
begitu menyayanginya. 

“Walaupun saya sedang sakit tetapi saya masih boleh mengajar kamu. 


Sebelum saya meninggal dunia, saya akan curahkan segala ilmu yang ada 
kepada kamu,” kata Rabi'ah. 


“Terima kasih,” ujar Malik. 


Selama Imam Rabi'ah sakit, Malik menziarahinya setiap hari. Di samping 
itu dia dapat menuntut ilmu daripada ulama itu. Imam Rabi'ah juga 
menyayangi Malik. Sebelum meninggal dunia, dia sempat menghadiahkan 
anak murid kesayangannya itu wang sebanyak 400 dirham. 


“Gunakan duit itu dengan sebaik-baiknya,” pesan Imam Rabi'ah. 


Malik berasa sedih dengan kehilangan gurunya itu. Namun dia berasa paling 
beruntung kerana dapat menimba segala ilmu fikah daripada gurunya 
sebelum meninggal dunia. 


“Ibu, guruku Imam Rabi'ah memberi duit sebanyak empat ratus dirham. Dia 
berpesan supaya duit pemberiannya itu digunakan dengan sebaik-baiknya,” 
kata Malik. 


“Apakah rancangan kamu?” tanya ibunya pula. 


“Saya mahu berniaga. Wang sebanyak 400 dirham itu dapat dijadikan modal 
permulaan,” jawab Malik. 


“Boleh ibu tahu mengapa kamu mahu berniaga?” tanya Aliyah. 


“Ramai yang berniaga menjadi kaya-raya. Hidup mereka senang. Jadi saya 
mahu berniaga supaya dapat mengubah kehidupan kita,” jawab Malik 
berterus terang. 


“Apakah harta yang banyak itu dapat membantu kamu di akhirat kelak?” 
tanya Aliyah lagi. Malik tidak menjawab. 


Aliyah menyambung kata-katanya, “Anakku, ibu lebih suka kamu menjadi 
seorang ulama. Moyang kamu Abu Amir seorang sahabat Rasulullah. Datuk 
kamu Malik bin Abu Amir seorang ulama. Ibu mahu kamu juga menjadi 
seorang ulama,” tegas Aliyah. 


“Ibu, dalam tangan anakanda ada wang sebanyak 400 dirham. Tidak pernah 
kita memiliki wang sebanyak itu. Jadi kita perlu gunakan dengan sebaik- 
baiknya.” Akhirnya Imam Malik akur dengan kehendak ibunya. 


“Mungkin ada di kalangan kawan-kawan kamu yang minat berniaga. 
Berikan duit itu kepadanya bagi dijadikan modal, dan keuntungannya boleh 
dibahagi dua,” kata Aliyah mencadangkan. 


Imam Malik bersetuju dengan cadangan ibunya. Dia menemui Munzir 
seorang kenalannya yang berminat dalam perniagaan pakaian. Kedua- 
duanya bersetuju saling bantu-membantu. Malik memberinya modal 
sebanyak 400 dirham bagi memulakan perniagaannya. Seperti yang 
dijanjikan, keuntungannya dibahagi dua. Dengan wang itu dapatlah Malik 
dan ibunya membeli barang-barang keperluan. 


Bab 4 Membuka Kelas Pengajian 


Kota Madinah al-Munawwarah tempat yang paling dicintai Imam Malik 
kerana di situ dia lahir dan dibesarkan. Di situ berkumpulnya alim ulama dan 
mereka yang pakar dalam bidang ilmu pengetahuan. Apa yang paling utama 
di situ bersemadinya jasad junjungan mulia Nabi Muhammad SAW. 


“Ramai kawan-kawan kita sudah keluar dari kota Madinah. Ada yang 
berhijrah ke Kufah, Damsyik dan kota Baghdad kerana mencari kehidupan 
yang baharu. Ada yang berniaga dan tidak kurang yang mencari pekerjaan di 
kota yang sedang membangun itu. Apakah awak tidak mahu berhijrah ke 
sana?” tanya al-Hakim kawan baiknya. 


“Saya akan terus menetap di Madinah. Cinta dan kasih sayangku cuma pada 
kota Madinah,” jawab Imam Malik. 


“Di kota Madinah ini tempat kita menuntut ilmu. Namun kita perlu mencari 
pekerjaan yang sesuai di luar kerana di sana banyak peluang pekerjaan. 
Tambahan pula kamu sudah mempelajari banyak ilmu Quran dan ilmu fikah, 
tentu mudah mendapat pekerjaan,” pujuk al-Hakim. Namun pujukan itu 
tidak dapat mengubah pendirian Imam Malik yang mahu terus menetap di 
kota Madinah. 


Imam Malik terus menetap di kota Madinah. Dia berguru dengan alim ulama 
yang terdapat di kota itu. Dalam bidang Quran dan ilmu fikah beliau sudah 
berguru dengan lebih seratus orang guru hingga dia diakui sebagai ahli 
dalam bidang itu. 


Seperti biasa, Masjid Nabi sentiasa dikunjungi orang ramai bagi sembahyang 
berjemaah serta menziarahi makam Rasulullah. Pagi itu selesai 
bersembahyang subuh, giliran Ibnu Syibab az-Zuhri memberi kuliah 
mengenai hadis. Imam Malik begitu tertarik hati mendengarnya lalu terbuka 
hatinya berguru dengan Ibnu Syibab az-Zuhri. 


“Ibu, saya sudah mempelajari ilmu Quran dan ilmu fikah. Saya mahu 
mempelajari ilmu hadis pula,” beritahu Imam Malik kepada ibunya. 


“Ibu merestui cita-cita kamu itu. Di Madinah ini ramai guru yang mengajar 
ilmu hadis. Siapakah yang menjadi pilihanmu?” tanya ibunya pula. 


“Ibnu Syibab az-Zuhri,” jawab Imam Malik. 


“Segeralah menemuinya. Semoga dia berlapang hati menerima kamu 
sebagai anak muridnya,” kata Aliyah dengan rasa gembira. 


Petang itu selepas sembahyang asar, Imam Malik bertemu dengan Ibnu 
Syibab az-Zuhri lalu menyatakan hasratnya mahu menuntut ilmu hadis. 


“Menurut sahabatku Imam Abdul Rahman al-Rai, kamu sudah dapat 
menghafal Quran. Menurut Rabi'ah al-Rai pula kamu sudah dapat 
menguasai ilmu fikah. Apakah kamu masih belum berpuas hati dengan ilmu 
yang sudah kamu pelajari?” tanya Ibnu Syibab az-Zuhri. 


“Saya mahu mempelajari ilmu hadis pula. Sekiranya ilmu itu belum 
dipelajari, saya rasa hidup ini belum lengkap. Jadi saya mahu berguru 
dengan tuan. Terimalah saya sebagai anak murid tuan,” jawab Imam Malik 
lalu menyatakan kesungguhannya mahu mempelajari ilmu hadis. 


Melihat kesungguhan Imam Malik itu, Ibnu Syibab az-Zuhri tidak keberatan 
menerima permintaannya. Malah dia berasa gembira kerana Imam Malik 
memilih dia sebagai gurunya. Keesokan harinya Imam Malik memulakan 
pembelajarannya. Tetapi dia datang cuma membawa seutas tali. Setiap kali 
mendengar gurunya membaca sebuah hadis, dia membuat satu simpulan 
pada tali itu bagi memudahkan dia mengingatinya. Perbuatan Imam Malik 
itu menimbulkan rasa hairan pelajar yang lain lalu mengadukannya kepada 
guru mereka. 


“Apakah yang sedang kamu lakukan?” tanya Ibnu Syibab az-Zuhri. 
“Saya sedang belajar,” jawab Imam Malik. 
“Saya lihat kamu asyik bermain tali,” kata Ibnu Syibab az-Zuhri lagi. 


“Saya sedang menghafal hadis-hadis yang tuan bacakan,” jawab Imam 
Malik. 


“Bagaimana kamu melakukannya?” tanya Ibnu Syibab az-Zuhri lagi. 


“Setiap kali saya mendengar tuan membaca sebuah hadis, saya 
menghafalnya lalu saya buat satu simpulan pada tali ini, dengan itu 
memudahkan saya mengingatinya,” jawab Imam Malik. 


Bagi menguji kebenaran kata-kata itu, Ibnu Syibab az-Zuhri menyuruh 
Imam Malik membaca sebuah hadis yang baru dibacakannya. Imam Malik 
membacanya dengan lancar tanpa sepatah huruf pun yang tinggal. Semua 
kagum dengan kebolehan Imam Malik. 


Pada suatu hari, Ibnu Syibab az-Zuhri membacakan sebanyak 30 buah hadis 
secara terus-menerus. Imam Malik dapat menghafalnya sebanyak 29 buah 
sahaja. Dia berasa susah hati lalu bertanya kepada kawan-kawannya. Tetapi 
mereka juga tidak sempat menyalinnya. 


“Bolehkah tuan mengulangi semula hadis-hadis yang dibacakan semalam?” 
tanya Imam Malik pada keesokan harinya. 


“Bukankah saya suruh kamu hafal hadis-hadis yang saya ajar?” marah Ibnu 
Syibab az-Zuhri. 


“Saya hanya menghafal sebanyak 29 hadis tetapi terlupa sebuah hadis,” 
jawab Malik. 


“Sekiranya begitu cuba bacakan hadis-hadis yang kamu sudah hafal,” pinta 
Ibnu Syibab az-Zuhri. 


Imam Malik pun mengeluarkan tali yang disimpulnya. Kemudian dia 
membaca hadis yang dihafalnya satu demi satu berpandukan pada simpulan 
tali itu hingga selesai 29 buah. Barulah Ibnu Syibab az-Zuhri tahu hadis 
mana yang belum dihafal anak muridnya itu. 


Sejak itu ramai yang cuba meniru cara Imam Malik menghafal hadis dengan 
menggunakan simpulan pada tali tetapi mereka tidak berjaya. Mereka juga 
bertanyakan rahsianya namun Imam Malik sendiri tidak dapat 
menjelaskannya. 


“Sesungguhnya saya sangat menghormati serta mencintai hadis-hadis 
Rasulullah SAW. Setiap kali mendengarnya saya tumpukan sepenuh 
perhatian hingga seolah-olah dada saya terbuka bagi menerima kemasukan 
hadis-hadis itu lalu terus melekat dalam ingatan saya,” beritahu Imam 
Malik. 


Pada suatu hari khalifah Hisyam bin Abdul Malik datang ke Madinah. 
Ketika berada di Masjid Nabi, baginda melihat orang ramai sedang tekun 
mendengar kuliah daripada seorang lelaki. 


“Siapakah lelaki itu?” tanya khalifah Hisyam kepada gabenor Madinah yang 
menjadi pengiringnya. 


“Itulah Ibnu Syibab, seorang ulama hadis yang terkenal di Madinah,” jawab 
gabenor Madinah. 


“Beritahu dia beta mahu berjumpa selepas sembahyang nanti,” kata khalifah 
Hisyam bin Abdul Malik. Selepas sembahyang asar Ibnu Syibab menghadap 
khalifah. 


“Mahukah kamu mengajar anak-anak beta berkenaan ilmu hadis?” tanya 
khalifah Hisyam bin Abdul Malik. 


“Insya-Allah, boleh,” jawab Ibnu Syibab az-Zuhri. 


“Beta mahu kamu berpindah ke Damsyik. Di sana kamu dapat mengajar 
anak-anak beta. Di samping itu kamu dapat membuka kelas pengajian di 
masjid Damsyik,” kata khalifah Hisyam. 

Oleh kerana Ibnu Syibab az-Zuhri menyatakan persetujuannya, dia tidak 
dapat lagi membantah permintaan khalifah itu. Beliau membawa 
keluarganya berpindah ke Damsyik. Imam Malik berguru pula dengan Imam 
Nafi’ Maula Ibnu Umar. Beliau belajar dengan tekun hingga beberapa tahun 
lamanya. Oleh kerana kefasihan lidahnya membaca Quran maka beliau 
sering disuruh menjadi imam sembahyang hingga orang ramai 
memanggilnya Imam Malik. 


“Berapa tahun umur kamu sekarang?” tanya Imam Nafi’ Maula Ibnu Umar. 
“Tujuh belas tahun,” jawab Imam Malik. 


“Kamu sudah pandai dalam ilmu Quran, hadis dan ilmu fikah. Kamu sudah 
boleh membuka kelas pengajian,” kata Imam Nafi’ Maula Ibnu Umar. 


“Saya merasakan diri ini masih belum layak mengajar. Saya perlu menuntut 
dengan lebih ramai ulama di kota Madinah ini,” kata Imam Malik. 


“Pergilah kamu menuntut ilmu dengan mereka. Saya mengizinkannya,” kata 
Imam Nafi’ Maula Ibnu Umar. 


Imam Malik pun berguru dengan alim ulama yang terdapat di kota Madinah. 
Beliau tidak pernah berasa jemu menuntut ilmu hingga semua ulama di kota 
Madinah menjadi gurunya. 


“Kamu sudah berguru dengan ramai alim ulama. Sudah sampai masanya 
kamu menjadi guru pula. Sebarkanlah ilmu kamu itu kepada orang ramai,” 
kata ibunya pula. 


“Ibu, saya hanya sanggup menjadi guru selepas diakui oleh 70 orang alim di 
kota Madinah ini,” kata Imam Malik. 


“Sudahkah kamu menemui mereka?” tanya ibunya pula. 


“Saya pernah menemui mereka bagi menuntut ilmu tetapi belum pernah 
meminta pendapat mereka apakah saya sudah boleh menjadi guru,” jawab 
Imam Malik. 


“Pergilah kamu menemui mereka bagi bertanyakan apakah kamu sudah 
layak membuka kelas pengajian,” cadang ibunya. 


Imam Malik patuh dengan kehendak ibunya. Dia menemui mereka yang 
dianggap alim ulama di kota Madinah. Selepas dia menyatakan maksudnya, 
kesemua mereka mengakui ilmu yang ada pada Imam Malik sudah 
melayakkannya membuka kelas pengajian. Selepas mendapat pengiktirafan 
daripada tujuh puluh orang alim ulama yang terdapat di kota Madinah, 
barulah Imam Malik berani membuka kelas pengajian. 


“Ibu, hari ini adalah hari pertama saya membuka kelas pengajian ilmu hadis. 
Doakan kejayaan saya,” kata Imam Malik memohon restu daripada ibunya. 


Siti Aliyah tersenyum melihat anaknya lalu bertanya, “Mengapa kamu 
berpakaian cantik dan mengenakan minyak wangi? Adakah tujuan kamu 
mahu menarik perhatian orang ramai supaya datang ke kelas pengajian 
kamu?” 


“Tidak, ibu. Saya memakai pakaian cantik serta memakai minyak wangi 
kerana menghormati hadis Rasulullah SAW yang akan saya bacakan di 
tempat pengajian nanti,” jawab Imam Malik. 


“Sudahkah kamu hebahkan kepada orang ramai yang kamu mahu membuka 
kelas pengajian di Masjid Nabi?” tanya ibunya lagi. 


“Saya sengaja tidak mahu menghebahkannya kerana menghormati majlis 
pengajian guru-guru saya,” jawab Imam Malik. 


“Apa maksud kamu?” tanya Aliyah lagi. 


“Saya tidak mahu mereka yang sedang belajar dengan guru-guru saya 
meninggalkan kelas pengajian mereka supaya datang kepada saya. Jadi saya 
memilih membacakan hadis berhampiran dengan makam Rasulullah SAW,” 
jawab Imam Malik. Aliyah berpuas hati dengan jawapan anaknya lalu 
merestuinya. 

Apabila sampai di Masjid Nabi, Imam Malik mengambil tempat 
berhampiran dengan makam Rasulullah lalu memulakan kelas pengajiannya 
dengan membacakan sebuah hadis. Orang ramai yang sedang menziarahi 
makam Rasulullah SAW tertarik hati mendengar hadis yang dibacakan lalu 
duduk mendengarnya. Bilangan mereka semakin bertambah ramai. Tidak 
lama kemudian datang gabenor Madinah. 


“Siapakah anak muda itu?” tanya gabenor kepada imam Masjid Nabi yang 
mengiringinya menziarahi makam Rasulullah SAW. 


“Namanya Imam Malik. Beliau mendapat persetujuan daripada tujuh puluh 
orang gurunya bagi mengajar hadis,” jawab imam Masjid Nabi. 

Gabenor Madinah tertarik hati mendengarnya lalu datang kepada Imam 
Malik yang ketika itu sedang membacakan hadis. Imam Malik terus 


membaca hadis itu tanpa menghiraukan kedatangan gabenor. Orang ramai 
bimbang sekiranya menimbulkan kemarahan penguasa Madinah itu. 


“Mengapa kamu tidak menghiraukan kedatangan saya?” tanya gabenor 
selepas selesai Imam Malik membaca hadis. 


“Tuan gabenor, ketika tuan datang tadi saya sedang membaca sebuah hadis. 


Saya bimbang mendapat kemarahan tuannya,” jawab Imam Malik sambil 
menunjuk ke arah makam Rasulullah SAW. 


Mendengar jawapan itu gabenor tidak jadi marah. Bahkan dia mahu menguji 
anak muda itu lalu bertanya beberapa soalan, “Berapakah umur kamu?” 


tanya gabenor. 
“Tujuh belas tahun,” jawab Imam Malik. 


“Umur kamu masih terlalu muda. Tidakkah kamu berasa malu mengajar 
mereka yang lebih tua umurnya daripada kamu?” tanya gabenor lagi. 


“Tuan gabenor, saya sudah mendapat keizinan daripada tujuh puluh orang 
guru saya bagi mengajar hadis,” jawab Imam Malik. 


“Mengapa kamu memilih tempatnya berhampiran dengan makam Rasulullah 
SAW? Apakah tujuan kamu mahu menarik perhatian orang ramai yang 
datang menziarahi makam Rasulullah SAW?” tanya gabenor lagi. 


“Saya memilih tempat ini kerana di sinilah Rasulullah SAW mengajar ilmu 
kepada para pengikutnya. Tempat ini juga sering digunakan khalifah Abu 
Bakar dan Umar al-Khattab apabila mengadakan majlis ilmu. Saya mahu 
mengambil keberkatan daripada mereka,” jawab Imam Malik. 


Gabenor Madinah berpuas hati dengan jawapan yang diberikan lalu 
membenarkan Imam Malik membuka kelas pengajian di situ. Sejak itu 
semakin ramai yang hadir. Mereka yang pernah menjadi guru Imam Malik 
juga turut hadir dalam majlis ilmu Imam Malik. Mereka kagum dengan 
kebolehan anak muda itu. 


Imam Malik sangat menghormati hadis Rasulullah Rasulullah SAW. Setiap 
kali mahu mengajar ilmu hadis beliau berpakaian kemas dan cantik. Apabila 
membacakan sebuah hadis beliau membacanya dengan rasa hormat dan 
tawaduk. Mereka yang mendengarnya juga menundukkan kepala serta 
mendengarnya dengan penuh khusyuk. 


Pada suatu hari sedang Imam Malik membacakan sebuah hadis, tiba-tiba 
muncul seekor lipan lalu menggigitnya. Beliau terus membacakan hadis itu 
tanpa menghiraukan kesakitannya. Apabila selesai membacanya barulah 
beliau berhenti bagi mengubati kesakitannya. 


“Mengapa tuan berbuat demikian?” tanya salah seorang anak muridnya. 


“Saya bersabar menahan kesakitan kerana menghormati hadis Rasulullah 
SAW yang sedang dibacakan,” jawab Imam Malik. 


Bab 5 Menjadi Orang Terkenal 


Sejak membuka kelas pengajian ilmu hadis di Masjid Nabi, kehidupan Imam 
Malik bertambah senang kerana ramai yang memberinya pelbagai hadiah 
termasuk wang dan barang-barang berharga. Walaupun beliau tidak pernah 
meminta apa-apa bayaran, namun anak-anak muridnya memberi dengan 
ikhlas. Wang itu digunakan dengan sebaik-baiknya dan beliau tidak perlu 
lagi membuat pekerjaan selain menumpukan perhatian pada kelas 
pengajiannya. 

Walaupun Imam Malik tidak suka hidup bermewah-mewah, namun beliau 
menjaga makan, minum serta keperluan pakaian diri dan keluarganya. 
Beliau suka memakai pakaian yang bermutu yang datang dari Aden, 
Khurasan dan Mesir. Beliau juga suka memakai bau-bauan yang bagus. 


Apabila ditanya beliau menjawab, “Nikmat yang dikurniakan Tuhan itu 
perlu dipamerkan dalam kehidupan kita.” 


Beliau pernah menegur mereka yang kaya tetapi memakai pakaian yang 
buruk dan koyak rabak serta sanggup kelihatan seperti orang miskin kerana 
bersifat kedekut. 


“Apabila menghadiri majlis ilmu kita perlu memakai pakaian yang cantik 
dan bersih sebagai penghormatan kepada hadis Rasulullah SAW,” nasihat 
Imam Malik kepada anak-anak muridnya. 


Sekiranya ada antara mereka yang mengadu tidak mampu membeli pakaian 
baharu kerana miskin, Imam Malik dengan murah hati menggunakan duitnya 
sendiri bagi membelikan mereka baju baharu. 


“Tuan sentiasa berpakaian cantik apabila menghadiri majlis ilmu. 
Bagaimana pula keadaan tuan apabila berada di rumah?” tanya salah seorang 
anak muridnya. 


“Di rumah saya memakai pakaian biasa sahaja. Tetapi apabila ada tetamu 
yang datang mahu bertanyakan mengenai hadis Rasulullah SAW, saya akan 
mandi dan berpakaian cantik sebelum menemui mereka. Sekiranya tetamu 
datang sekadar berkunjung ataupun bertanya ilmu fikah, saya keluar 
mendapatkannya dengan berpakaian apa yang sedang saya pakai,” jawab 


Imam Malik. Beliau lakukan itu kerana rasa hormatnya kepada hadis 
Rasulullah SAW. 


Beliau sering berkata, sesiapa yang dikurniakan nikmat, perlu menampakkan 
nikmat Allah itu ke atas dirinya. 


“Bagaimana pula dengan makanan tuan?” tanya anak muridnya lagi. 


“Saya paling suka memakan daging. Buah yang paling saya suka adalah 
pisang,” jawab Imam Malik. 


Di kalangan anak muridnya ramai yang terdiri daripada keluarga yang kaya. 
Mereka sering memberinya pelbagai hadiah termasuk pakaian yang 
berjenama mahal, daging dan pisang kerana itu yang menjadi kesukaan guru 
mereka. 


Pada suatu hari Imam Malik pergi ke kedai membuat cincin. Tuan kedai 
menyambut kedatangannya dengan gembira. 


“Apakah tuan mahu menempah sebentuk cincin?” tanya tuan punya kedai itu 
sambil tersenyum bangga kerana dikunjungi seorang pelanggan yang paling 
istimewa. 


“Memang benar. Buatkan saya sebentuk cincin tetapi bukan daripada emas,” 
jawab Imam Malik. 


“Saya akan buatkan sebentuk cincin yang paling baik untuk tuan. Tuan tidak 
perlu membayar apa-apa kerana saya salah seorang anak murid tuan,” kata 
tuan punya kedai itu. 


“Saya akan membayar harganya seperti yang kamu kenakan kepada 
pelanggan yang lain,” kata Imam Malik pula. 


Kemudian Imam Malik menyuruh diukir pada cincin itu perkataan, 
“Cukuplah Allah kepada kita. Dialah sebaik-baik tempat berserah diri.” 


Selepas siap, cincin itu disarungkan pada jari manis tangan kanannya. Ramai 
anak muridnya menempah cincin berbentuk sama seperti yang dipakai Imam 
Malik. Dia menjadi idola anak-anak muridnya. 


Setiap hari selepas selesai mengajar ilmu hadis, Imam Malik sering bertanya 
adakah pada hari itu ada yang sakit ataupun meninggal dunia? Sekiranya 
ada, beliau akan pergi menziarahinya tanpa mengira orang itu miskin 


ataupun kaya, berpangkat ataupun tidak. Sekiranya ada yang datang 
berjumpa dengannya mengadu kesusahan, beliau segera menghulurkan 
bantuan. Nama Imam Malik semakin terkenal dan disayangi orang ramai. 


Pada suatu petang, seperti biasa sebelum masuk waktu maghrib, Imam Malik 
sudah keluar berjalan kaki menuju ke Masjid Nabi. Baru sahaja berjalan 
beberapa langkah, dia terperasan ada seorang tua sedang berjalan perlahan di 
belakangnya. Beliau berhenti lalu berjalan beriringan dengan orang tua itu. 
Memang menjadi sikap Imam Malik apabila berjalan, dia tidak mahu sesiapa 
berada di belakangnya. Beliau tidak mahu berjalan mendahului orang lain. 
Dia mahu berjalan beriringan dengan orang itu. 


“Bukankah kamu mahu pergi ke masjid?” tanya orang tua itu. Dia tidak 
kenal Imam Malik dan Imam Malik juga tidak mengenalinya. 


“Memang benar saya mahu ke masjid,” jawab Imam Malik dengan sopan 
sebagai tanda hormat. 


“Sekiranya begitu, kamu pergilah berjalan mendahului saya,” kata orang tua 
itu. 


“Tidak. Kita akan berjalan beriringan. Saya tidak akan mendahului pak cik,” 
kata Imam Malik pula. 
Orang tua itu berjalan amat perlahan kerana usianya yang sudah tua. Imam 


Malik terpaksa melambatkan langkahnya supaya tidak mendahuluinya. 
Ketika itu waktu maghrib sudah hampir masuk. 


“Pak cik, sebentar lagi akan masuk waktu sembahyang maghrib. Kita perlu 
sampai segera ke masjid. Boleh saya dukung pak cik?” tanya Imam Malik 
sambil bersedia mendukung orang tua itu. 


“Saya tidak mahu didukung. Kamu pergilah berjalan dahulu. Tidak mengapa 
tinggalkan saya berjalan sendirian,” jawab orang tua itu. 


“Saya tidak akan berjalan mendahului pak cik. Kita akan terus berjalan 
sama,” kata Imam Malik pula. 


Tiba-tiba kedengaran suara azan menandakan masuknya waktu sembahyang 
maghrib. Ketika itu Imam Malik dan orang tua itu masih belum sampai di 
masjid. 


“Pak cik, azan maghrib sudah kedengaran. Saya akan dukung pak cik supaya 
kita sama-sama sampai ke masjid dengan cepat,” kata Imam Malik 
bersungguh-sungguh. 


“Saya tidak mahu. Kamu berjalanlah dahulu!” bentak orang tua itu. Imam 
Malik terpaksa bersabar dan terus berjalan mengiringi lelaki itu. 


Di masjid pula, apabila selesai azan dilaungkan, muazin tidak terus iqamat 
bagi memberi masa kepada orang ramai berkumpul dalam masjid. Salah 
seorang murid Imam Malik memaklumkan Imam Malik sedang dalam 
perjalanan ke masjid. Orang ramai menunggu kedatangannya dengan sabar. 
Tidak lama kemudian Imam Malik dan orang tua itu sampai ke hadapan 
masjid. 


“Pak cik, kita sudah sampai. Marilah segera masuk ke dalam masjid,” 
beritahu Imam Malik. 


“Tidakkah kamu tahu saya orang Yahudi yang bukan beragama Islam?” 
tanya lelaki tua itu pula. 


Imam Malik mengucapkan istighfar. Namun dia tidak marah kerana rasa 
hormatnya kepada orang tua itu. Dia teringat peristiwa yang sama pernah 
terjadi kepada Ali bin Abi Talib, kerana itu dia langsung tidak marah. 


Walaupun Imam Malik diakui ketinggian ilmunya serta kelas pengajiannya 
dihadiri oleh ramai orang termasuk alim ulama di kota Madinah, namun 
beliau masih dahagakan ilmu. Di samping mengajar, beliau juga belajar. 
Apabila ada ulama dari luar datang ke Madinah mahu menziarahi makam 
Rasulullah, Imam Malik tidak segan silu belajar daripada mereka. 


Selesai musim haji, ramai yang berkunjung ke Madinah bagi menziarahi 
makam Rasulullah SAW. Mereka mengambil kesempatan mendengar Imam 
Malik membacakan hadis. Apabila pulang ke negara masing-masing, mereka 
menceritakan kehebatan Imam Malik. Ramai anak muda dari Mesir, 
Damsyik, Turki dan Khurasan datang berguru pada Imam Malik. 


Walaupun nama Imam Malik sudah terkenal dan mempunyai anak murid 
yang ramai, namun beliau masih dahagakan ilmu pengetahuan. Apabila ada 
ulama terkenal yang datang ke Madinah, beliau akan menuntut ilmu dengan 
mereka, bukan menyuruh mereka menuntut ilmu dengannya. 


“Di Kufah terdapat seorang sahabat nabi yang masih hidup, namanya Amir 
bin Wasilah atau lebih dikenali dengan gelaran Abu Tufail. Mengapa Imam 
Malik tidak mahu pergi ke Kufah berguru dengannya?” tanya salah seorang 
anak muridnya. 


“Beliau tidak mahu meninggalkan kota Madinah kerana rasa cintanya yang 
sangat mendalam kepada negeri ini. Tambahan pula perjalanan ke Kufah 
masih belum aman. Sekiranya berlaku sesuatu pada beliau, bukankah kita 
juga yang rugi?” jawab kawannya. 


Apabila Abu Tufail meninggal dunia, Imam Malik berasa sangat sedih 
kerana tidak sempat berguru dengannya. Beliau sebenarnya berharap serta 
menunggu kedatangan sahabat nabi itu ke kota Madinah. Tetapi kerana 
beliau sudah tua dan uzur, beliau tidak berkesempatan menziarahi makam 
Rasulullah. Tambahan pula ketika itu keadaan negara masih belum aman. 


Tidak lama kemudian, Imam Malik didatangi seorang lelaki yang mengaku 
datang dari sebuah perkampungan yang terletak agak jauh dari kota 
Madinah. 


“Kami mahu mempelajari ilmu hadis daripada tuan. Tetapi kami tidak 
mampu datang ke sini. Jadi, bolehkah tuan datang ke tempat kami?” tanya 
lelaki itu yang bersungguh-sungguh mahu berguru daripada Imam Malik. 


Imam Malik tidak menghampakan permintaan lelaki itu lantas menyatakan 
persetujuannya. Beliau berjanji seminggu sekali datang ke kampung itu bagi 
membacakan hadis nabi. Tidak lama kemudian, penduduk kampung yang 
lain pula datang dengan permintaan yang sama. Imam Malik tidak sampai 
hati menghampakan harapan mereka. 


“Tuan sering keluar dari kota Madinah kerana mengajar ilmu hadis. Saya 
cadangkan tuan membeli seekor kuda yang baik supaya perjalanan tuan lebih 
mudah,” cadang seorang anak muridnya. 


Imam Malik bersetuju dengan cadangan itu lalu membeli seekor kuda. 
Apabila keluar dari kota Madinah, beliau menunggang kuda itu dan 
perjalanannya menjadi lebih mudah. Namun ada sesuatu yang 
menghairankan orang ramai. Salah seorang daripada mereka memberanikan 
diri bertanya. 


“Mengapa tuan tidak menunggang kuda ini? Bukankah tujuan tuan 
membelinya bagi dijadikan tunggangan?” tanya salah seorang daripada 
mereka. 


“Bukankah di sini terdapat jasad yang mulia Nabi Muhammad SAW?” tanya 
Imam Malik pula. 


“Benar, tuan Imam Malik. Tetapi apa kaitannya dengan kuda itu?” tanya 
orang itu pula. 


“Saya malu kepada Allah sekiranya memijak-mijak bumi yang di dalamnya 
terdapat jasad Rasulullah SAW dengan tapak kaki kudaku,” kata Imam 
Malik. 


Menurut Imam Malik dia hanya sanggup menunggang kuda itu apabila 
sudah sampai di pinggir kota Madinah. Barulah orang ramai faham mengapa 
Imam Malik tidak pernah menunggang kuda ketika berada dalam kota 
Madinah. 


Semakin hari semakin ramai yang datang berguru pada Imam Malik. Setiap 
kali beliau mengajar ilmu hadis, orang ramai memenuhi majlis tempat dia 
mengajar. 


“Guru kita Imam Malik sudah terkenal. Hidupnya tidak lagi susah kerana 
rezeki datang melimpah. Beliau suka memakai pakaian daripada kain 
bermutu jenis Adaniyah keluaran negeri Aden, kain Khurasaniyyah dari 
negeri Khurasan dan juga kain Misriyyah keluaran negeri Mesir. Beliau juga 
suka memakai bau-bauan yang harum jenis kesturi dan anbar,” puji Imam 
Asyhab bin Abdul Aziz yang menjadi anak muridnya. 


“Beliau juga sudah mempunyai seorang isteri dan seorang anak perempuan. 
Suatu ketika dahulu anak perempuannya sering menangis kerana kelaparan. 
Tetapi sekarang mereka sudah senang dan kaya,” kata Imam Syamsuri pula. 


“Tetapi masih ada satu kekurangan lagi. Beliau belum mempunyai rumah 
sendiri. Beliau dan keluarganya masih menyewa di rumah kepunyaan 
Abdullah bin Mas'ud,” kata Imam Asyhab. 


“Saya cadangkan kita berpakat dengan kawan-kawan berkongsi membelikan 
rumah kediaman untuk guru kita. Mereka tentu bersetuju kerana ramai di 


antara kawan-kawan kita anak orang kaya dan berharta,” cadang Imam 
Syamsuri. 


Cadangan itu mendapat persetujuan ramai. Mereka sanggup mendermakan 
duit masing-masing lalu diserahkan kepada Imam Malik supaya digunakan 
bagi membeli sebuah rumah. Tetapi Imam Malik tidak membelinya. Duit itu 
disedekahkannya kepada fakir miskin dan mereka yang memerlukan. 


Pada suatu hari, khalifah Hisyam bin Abdul Malik mengerjakan ibadat haji 
ke tanah suci Mekah. Kebetulan Imam Asyhab juga turut mengerjakannya. 
Apabila mereka bertemu, khalifah Hisyam bertanyakan kisah Imam Malik. 


“Benarkah guru kamu, Imam Malik masih belum mempunyai rumah 
sendiri?” tanya khalifah Hisyam. 


“Memang benar, Amirul Mukminin. Beliau masih menyewa di rumah 
Abdullah bin Mas'ud,” jawab Imam Asyhab. 


Khalifah Hisyam terkenal dengan sifat pemurahnya. Baginda sering 
memberi bantuan kepada mereka yang memerlukan. Selepas selesai 
mengerjakan ibadat haji, baginda pergi ke Madinah bagi menziarahi makam 
Rasulullah. Semasa berada di Masjid Nabi, baginda turut mendengar Imam 
Malik membacakan hadis nabi kepada anak-anak muridnya. 


“Adakah tuan guru masih belum mempunyai rumah sendiri?” tanya khalifah 
Hisyam. 


“Saya menyewa rumah Abdullah bin Mas'ud, Amirul Mukminin,” jawab 
Imam Malik. 


“Tidakkah tuan guru pernah mendengar kata-kata Rabi'ah yang juga guru 
tuan bahawa seseorang manusia itu dinamakan manusia kerana mempunyai 
rumah kediaman?” tanya khalifah Hisyam. 


“Benar, Amirul Mukminin,” jawab Imam Malik. 


Khalifah al-Mahdi memberinya wang sebanyak 2,000 dinar lalu 
menyuruhnya membeli sebuah rumah. Imam Malik menerima pemberian itu. 
Sebelum khalifah Hisyam pulang ke Damsyik, sekali lagi baginda menemui 
Imam Malik lalu berpesan supaya gunakan duit yang diberinya itu bagi 
membeli sebuah rumah. 


Sedang Imam Malik merancang mahu membeli rumah, dia mendapat tahu 
beberapa orang anak muridnya yang terdiri daripada keluarga miskin 
menghadapi masalah kewangan. Beliau terus mengagih-agihkan wang 
pemberian khalifah itu kepada mereka hingga habis. Baginya, membantu 
mereka yang memerlukan bantuan itu lebih penting daripada membeli 
rumah. Tambahan pula dia sudah ada rumah kediaman iaitu rumah sewanya. 


Bab 6 Balat As-Syuhada 


“Tuan guru, beberapa hari lagi khalifah Hisyam akan menghantar pasukan 
jihad ke Andalus. Saya memohon keizinan daripada tuan bagi 
menyertainya,” kata Khalid al-Iraqi salah seorang anak murid Imam Malik. 


“Itu adalah panggilan jihad. Sesiapa sahaja boleh menyertainya tanpa perlu 
meminta izin daripada sesiapa,” kata Imam Malik. 


“Doakan saya mendapat syahid,” kata Khalid al-Iraqi lagi. Semangatnya 
berkobar-kobar mahu menyahut panggilan jihad itu. 


Beberapa hari sebelum itu, khalifah Hisyam mendapat surat daripada 
gabenor Andalus yang meminta dihantar tentera tambahan bagi menyertai 
pasukan yang akan dihantar ke Perancis. Khalifah segera menyiapkan 
pasukan tentera yang mahu dihantar ke sana. Baginda juga menyeru 
rakyatnya supaya menyertai pasukan jihad itu. 


Imam Malik sendiri turut berkempen menyeru orang ramai menyertai 
panggilan jihad yang diisytiharkan oleh khalifah Hisyam bin Abdul Malik. 
Pada mulanya Imam Malik juga mahu menyertainya tetapi tidak dibenarkan 
oleh khalifah kerana khidmatnya lebih diperlukan di kota Madinah. Maka 
ramai penduduk Hijaz termasuk Madinah menyertainya. 


Beberapa hari kemudian, berangkatlah pasukan tentera dari Madinah 
berjumlah dua puluh ribu orang. Mereka bergabung dengan pasukan tentera 
dari Mesir, Damsyik dan Khurasan menjadikan jumlahnya lebih lima puluh 
ribu orang. Apabila sampai di Andalus, mereka bergabung dengan pasukan 
tentera yang dipimpin panglima Abdul Rahman al-Ghafiqi menjadikan 
jumlah mereka seramai seratus ribu orang. Kemudian mereka bergerak ke 
Perancis dengan satu tekad iaitu menang ataupun syahid. 


Beberapa tahun sebelum itu, khalifah Hisyam bin Abdul Malik melantik 
Abdul Rahman al-Ghafiqi menjadi gabenor di Andalus. Kerajaan Perancis 
yang bersempadan dengan Andalus sering mengancam tentera Islam. 
Gabenor Andalus silih berganti kerana syahid dalam pertempuran dengan 
tentera Perancis. 


Kerajaan Islam Andalus pernah membuat perjanjian dengan Perancis tetapi 
perjanjian itu dicabuli. Malah serangan sering dilancarkan bagi melemahkan 
kekuatan tentera Islam di Andalus. Jadi Abdul Rahman al-Ghafiqi membuat 
persiapan bagi menyerang Perancis. Beliau meminta bantuan tentera 
tambahan daripada khalifah Hisyam. 


Abdul Rahman al-Ghafiqi memimpin seratus ribu orang tentera Islam 
merentasi Banjaran Pyrenees menuju ke Bandar Arles. Sebelum itu 
penduduk bandar itu berada di bawah pemerintahan Islam yang berpusat di 
Andalus. Kemudian Perancis menghasut mereka supaya mengisytiharkan 
bebas daripada pemerintah Islam. Malah As-Samhu, gabenor Andalus yang 
berusaha memujuk penduduk Bandar Arles sudah pun dibunuh. 


Khalifah Hisyam menghantar Abdul Rahman al-Ghafiqi menjadi gabenor 
Andalus. Beliau membuat persiapan selama dua tahun bagi menyerang 
Perancis. Bagi menambah kekuatan pasukan tenteranya beliau meminta 
bantuan tentera tambahan daripada khalifah menjadikan jumlah pasukannya 
seratus ribu orang. 


Berita kemaraan tentera Islam itu sampai ke pengetahuan maharaja Perancis, 
Duke of Aquatania. Beliau memimpin pasukan tenteranya berjumlah seratus 
ribu orang bagi mempertahankan Bandar Arles. Maka berlaku pertempuran 
sengit antara kedua-dua belah pihak. Walaupun pada masa itu tentera Islam 
sedang menjalani ibadat berpuasa pada bulan Ramadan, tetapi itu tidak 
menghalang mereka bertempur dengan musuh. Malah semangat juang 
mereka lebih hebat. 


Selepas berlaku pertempuran selama seminggu, akhirnya tentera Islam 
mendapat kemenangan. Duke of Aquatania membawa tenteranya berundur 
ke Bordeaux, sebuah bandar terbesar di Perancis. Baginda bertekad 
mempertahankan bandar itu. Tentera tambahan dari daerah-daerah lain 
berkumpul di Bordeaux bagi mempertahankan bandar itu. 


Seperti yang dijangka, selepas berjaya menakluk Bandar Arles, Abdul 
Rahman al-Ghafiqi memimpin pasukan tenteranya menuju ke Bordeaux. 
Mereka adalah pejuang Islam yang cintakan syahid seperti tentera Perancis 
yang cintakan hidup. Sebelum menyertai pertempuran itu mereka sudah 
nekad tidak akan kembali ke tanah air kerana mahukan mati syahid. 


Kemudian berlaku pertempuran bagi kali yang kedua antara pasukan tentera 
yang dipimpin Abdul Rahman al-Ghafiqi dengan pasukan tentera yang 


dipimpin Duke of Aquatania. Selepas berperang hampir sebulan, Bordeaux 
berjaya ditawan dan tentera Perancis berundur ke Bandar Lyon. Mereka 
membuat persiapan di bandar itu bagi mengekang kemaraan tentera Islam. 
Namun kedatangan pejuang-pejuang Islam itu bagaikan banjir besar yang 
tidak mampu dihalang sesiapa. Dengan mudah Bandar Lyon jatuh ke tangan 
mereka. Kemudian panglima Abdul Rahman al-Ghafiqi menakluk Bandar 
Besancon dan Sens. 


Selepas satu demi satu bandar-bandar penting dikuasai tentera Islam, timbul 
rasa gerun di hati Duke of Aquatania mahu berhadapan dengan lawannya. 
Beliau bersama pasukan tenteranya melarikan diri ke Eropah lalu meminta 
bantuan daripada maharaja Charles Martel. Demi menyekat kemaraan 
tentera Islam dan demi mempertahankan tanah air, mereka sanggup 
melupakan perbezaan fahaman agama antara mereka. Duke of Aquatania 
sanggup meletakkan pasukan tenteranya di bawah pimpinan Charles Martel, 
Duke of The Franks bagi menghalang kemaraan tentera Islam. 


Pada ketika itu panglima Abdul Rahman al-Ghafiqi dan pasukan tenteranya 
berjaya menguasai sebahagian daripada negara Perancis. Kini mereka 
sedang membuat persiapan bagi menawan Bandar Tours, sebuah bandar 
yang terkenal sebagai bandar yang paling kaya. Di sana terdapat bangunan- 
bangunan serta istana yang besar dan gereja-gereja yang cantik. Di bandar 
itu juga tersimpan harta yang melimpah-ruah. 


Selepas pasukan tentera Duke of Aquatania melarikan diri ke Eropah, 
Bandar Tours hanya dipertahankan oleh penduduk bandar itu. Selepas 
dikepung selama hampir seminggu, akhirnya penduduk bandar itu terpaksa 
menyerah kalah. Panglima Abdul Rahman al-Ghafigi dan pasukan 
tenteranya memasuki bandar itu tanpa pertumpahan darah. Tentera Islam 
mendapat harta rampasan perang yang sangat banyak. Maka timbul rasa 
tamak di hati mereka. Masing-masing mahu mendapatkan pembahagian 
harta rampasan perang. 


Panglima Abdul Rahman al-Ghafiqi terpaksa tunduk dengan permintaan 
tenteranya supaya harta rampasan yang banyak itu dibahagikan segera 
kepada mereka. Tambahan pula mereka sudah masuk terlalu jauh ke dalam 
negara Perancis. Mereka tidak dapat menghantar harta rampasan itu ke 
Andalus dan mereka juga sudah terputus hubungan bagi mendapatkan 
bantuan dari luar. 


Apabila harta rampasan perang yang banyak itu dibahagikan, timbul masalah 
hendak membawanya. Tambahan pula mereka masih dalam keadaan 
berperang. Ramai antara mereka yang mahu membawa pulang harta itu ke 
tanah air. Mereka sudah lupa matlamat asal berjuang bagi menegakkan syiar 
Islam di Negara Perancis, bukannya mencari harta kekayaan. Apabila sudah 
merasakan dirinya banyak harta dan kaya, takut mati itu mula menguasai 
hati mereka. 


Dalam masa yang sama, pasukan tentera Perancis yang bergabung dengan 
pasukan tentera Eropah sedang mara ke Bandar Tours. Jumlah mereka 
berlipat kali ganda daripada jumlah tentera Islam. Mereka datang dengan 
semangat baharu sedangkan tentera Islam sudah letih berperang. Tentera 
Islam hanya memikirkan bagaimana hendak membawa pulang harta 
rampasan perang yang banyak itu. Charles Martel yang dilantik menjadi 
pemimpin pasukan itu dapat menghidu masalah yang sedang dihadapi 
tentera Islam. Dia memerintahkan pasukan tenteranya mengepung Bandar 
Tours. 


Kemudian Charles Martel pura-pura menawarkan perdamaian kepada tentera 
Islam. Beliau membuat pengumuman tentera Islam yang mahu berdamai 
boleh pulang dengan membawa harta masing-masing. Ramai tentera Islam 
yang terdiri daripada bangsa Barbar dan Turki terpengaruh dengan muslihat 
musuh itu lalu bersetuju meninggalkan medan perang. 


Panglima Abdul Rahman al-Ghafiqi yang dapat menghidu muslihat 
lawannya itu berusaha menasihatkan tenteranya supaya jangan terpedaya 
dengan tipu helah musuh. Tetapi tidak diendahkan kerana mereka mahu 
pulang ke tanah air dengan membawa harta rampasan perang yang banyak. 
Mereka tidak dilepaskan pergi begitu sahaja. Apabila sudah berpisah dengan 
pasukan induk, tentera Islam yang melarikan diri dari medan perang itu 
diperangkap lalu disembelih. Jumlah mereka dianggarkan mencapai sepuluh 
ribu orang. 


Walaupun kekuatan pasukan tenteranya sudah berkurangan, namun panglima 
Abdul Rahman al- Ghafiqi bertekad untuk terus berperang. Beliau 
memerintahkan semua tenteranya yang masih taat setia itu mengumpulkan 
harta masing-masing dalam sebuah khemah bagi memudahkan mereka 
berperang. Perintah itu dipatuhi pasukan tenteranya. 


Maka berlaku pertempuran yang hebat antara kedua-dua belah pihak. Pada 
hari pertama pertempuran belum ada tanda-tanda pasukan mana yang kalah 
ataupun menang. Tetapi selepas hampir satu minggu berperang, pasukan 
tentera Islam mula kelihatan lemah kerana kekurangan senjata, makanan dan 
air. Ketika itu mereka dikepung musuh dan tidak mendapat bantuan dari luar. 


Pada hari yang kelapan, Panglima Abdul Rahman al-Ghafiqi memerintahkan 
pasukan tenteranya berperang berhabis-habisan. Maka pertempuran mula 
berlaku selepas sembahyang subuh. 


Charles Martel seorang panglima tentera yang bijak. Selama berlakunya 
pertempuran dia menyuruh anggota tenteranya membuat intipan di mana 
tentera Islam menyimpan senjata, makanan, air dan harta mereka. Apabila 
mengetahui tempatnya, dia menghantar sepasukan tentera bagi 
memusnahkan khemah-khemah itu. 


Pada hari yang kelapan berlakunya pertempuran, Charles Martel 
memerintahkan sepasukan tenteranya menyerbu khemah yang menempatkan 
harta rampasan perang tentera Islam. Khemah itu terletak di barisan 
belakang. 


Ketika pertempuran sedang berkecamuk, tentera Islam dikejutkan dengan 
berita khemah yang menyimpan harta mereka sedang diserang musuh. Oleh 
kerana tamak dan lebih pentingkan harta, ramai yang berundur ke belakang 
bagi menyelamatkan harta mereka. Cuma sebahagian sahaja yang masih 
bertahan di barisan hadapan. 


Apabila melihat situasi itu, Charles Martel memerintahkan pasukan 
tenteranya menumpukan serangan ke barisan hadapan tentera Islam yang 
mula kelihatan kucar kacir. Keadaan menjadi semakin gawat apabila 
panglima Abdul Rahman al-Ghafiqi terkena sasaran anak panah yang 
dilepaskan musuh. Beliau meninggal dunia. 


Menjelang senja, hampir sepuluh ribu tentera Islam terbunuh. Antara yang 
paling ramai terbunuh adalah mereka yang cuba menyelamatkan harta di 
barisan belakang. Mereka masuk ke dalam perangkap musuh. Ramai yang 
mati disembelih tentera Perancis. Menjelang malam barulah pertempuran 
berhenti. 


Ketika itulah Khalid al-Iraqi menunjukkan kebolehannya sebagai pemimpin 
pasukan tentera. Keberaniannya di medan perang dan menjadi pembantu 


panglima Abdul Rahman al-Ghafiqi yang paling dipercayai, membolehkan 
dia dilantik menjadi ketua. 


Panglima Khalid al-Iraqi mengambil keputusan berundur dari medan perang 
bagi menyelamatkan pasukan tenteranya. Dia membuat tipu muslihat dengan 
menyuruh pasukan tenteranya membakar banyak unggun api supaya musuh 
menyangka bilangan mereka masih ramai. Menjelang tengah malam, 
Panglima Khalid al-Iraqi memerintahkan pasukan tenteranya meninggalkan 
medan perang dan kembali ke al-Andalus. 


Keesokan harinya, tentera Perancis dan tentera Eropah menunggu 
kemunculan tentera Islam bagi meneruskan pertempuran. Tetapi hingga 
menjelang tengah hari tentera Islam masih tidak muncul. Beliau 
mengarahkan tenteranya membuat serbuan. Baru mereka sedar tentera Islam 
sudah jauh meninggalkan medan perang. 


Duke of Aquatania mahu mereka mengejar tentera Islam yang melarikan diri 
tetapi Charles Martel tidak setuju kerana bimbang itu cuma muslihat tentera 
Islam. Tambahan pula beliau lebih berminat dengan harta yang ditinggalkan 
daripada mengejar lawannya. Akhirnya terjadi perbalahan antara kedua-dua 
belah pihak lalu terjadi pertempuran sesama mereka kerana berebutkan 
harta. Perang saudara itu berlarutan selama beratus tahun. 


Akibat kekalahan tentera Islam dalam perang Balat as-Syuhada atau The 
Battle of Tours itu, membantutkan cita-cita khalifah Hisyam mahu menakluk 
kota Konstantinopel dari sebelah barat. Kekalahan itu juga menjejaskan 
kekuatan pasukan tentera bani Umaiyah kerana ramai yang terbunuh dalam 
perang itu dan banyak pula harta yang dikorbankan. 


Bagi menguatkan semula pasukan tenteranya serta mendapatkan semula 
harta yang banyak dibelanjakan bagi peperangan itu, khalifah Hisyam 
terpaksa menaikkan cukai pada rakyatnya. Akibatnya timbul rasa tidak puas 
hati di kalangan orang ramai. 


Bab 7 Qadariyah dan Ahli Sunnah Wal 
Jamaah 


Pagi itu selepas sembahyang subuh, seorang utusan khalifah Hisyam datang 
menemui Imam Malik lalu berkata, “Khalifah Hisyam bin Abdul Malik 
menjemput tuan datang ke Baghdad kerana ada perkara mustahak mahu 
dibincangkan.” 


“Beritahu khalifah saya tidak akan meninggalkan Madinah kecuali bagi 
mengerjakan ibadat haji sahaja. Sekiranya khalifah Hisyam memerlukan 
saya, sepatutnya beliau yang datang menemui saya bukan saya yang datang 
menemuinya,” kata Imam Malik pula. 


“Jawapan tuan itu pasti menimbulkan kemarahan khalifah Hisyam. Tidakkah 
tuan tahu beliau ditakuti oleh semua raja-raja termasuk raja-raja Eropah?” 
kata utusan itu. 


“Hanya Allah yang patut kita takuti. Selain itu semua hambaNya,” balas 
Imam Malik. 


Utusan itu segera kembali ke Baghdad lalu melaporkan kepada khalifah 
Hisyam jawapan Imam Malik itu. Beliau tidak marah tetapi akur dengan 
kehendak Imam Malik supaya datang menemuinya. Keesokan harinya 
khalifah Hisyam berangkat ke Madinah. Kemudian menyuruh Imam Malik 
datang menghadapnya. 


Di Madinah terdapat sebuah istana khalifah yang dijadikan tempat 
persinggahannya apabila berada di sana. Ketika Imam Malik datang, 
khalifah Hisyam sedang duduk di atas singgahsana yang dihiasi hamparan 
permaidani. Imam Malik menanggalkan seliparnya lalu memijak permaidani 
itu dan terus menghadap khalifah sambil mengucapkan salam. 


“Beginikah sikap kamu sebagai seorang ulama? Tidak menghormati Amirul 
Mukminin?” marah pengawal khalifah. 


“Apakah yang membuat tuan marah? Sedangkan khalifah tidak pun marah,” 
tanya Imam Malik. 


“Tuan menanggalkan selipar menghadap khalifah. Itu tanda tidak hormat 
kepada Amirul Mukminin!” jawab pengawal itu. 


“Setiap kali menghadap Allah saya tanggalkan selipar saya. Apabila 
menghadap khalifah saya lakukan perkara yang sama. Sekiranya Allah tidak 
marah saya menghadapnya tanpa memakai selipar, saya yakin khalifah juga 
tidak marah,” kata-kata Imam Malik itu membuat khalifah Hisyam tertawa. 


Kemudian dia menyatakan maksudnya, “Di Baghdad sekarang sudah timbul 
fahaman yang memecahbelahkan umat Islam. Beta datang mahu meminta 
pandangan kamu mengenai perkara itu,” kata khalifah Hisyam. 


Kemudian katanya lagi, “Apa pendapat kamu mengenai makna 
perkataan istiwak seperti yang terdapat dalam Quran? Adakah maknanya 
Tuhan itu bersemayam seperti beta sedang bersemayam sekarang?” 


Imam Malik menjawab, “Istiwak itu pengertiannya sudah dimaklumi iaitu 
bersemayam, tetapi bagaimanakah caranya Tuhan itu bersemayam tidak 
dapat dibayangkan dengan akal, tetapi mengimaninya adalah wajib. 
Bertanya ataupun membincangkan apa yang dilakukan Tuhan itu tidak 
boleh.” 


“Bagaimana pula pendapat kamu mengenai mereka yang mengatakan 
manusia itu berkuasa melakukan kehendaknya sendiri?” tanya khalifah lagi. 


“Itu fahaman Qadariyah,” jawab Imam Malik lalu menceritakan bagaimana 
munculnya fahaman Qadariyah. 


Menurutnya pada sekitar tahun 80 hijrah, seorang penganut agama Kristian 
bernama Susan datang ke Madinah berpura-pura menganut agama Islam. Dia 
menyebarkan fahaman bahawa Tuhan menyerahkan kuasanya kepada 
manusia dan manusia itu mempunyai kuasa dan kehendaknya sendiri. Dalam 
erti kata lain manusia dapat melakukan apa sahaja mengikut kemahuannya 
sendiri. Susan berjaya mempengaruhi seorang lelaki yang dianggap alim 
bernama Ma'bad bin Ubaidillah al-Juhani supaya menyebarkan fahaman itu. 


“Ramai yang terpengaruh dengan fahaman Qadariyah hingga 
memecahbelahkan umat Islam ketika itu,” kata Imam Malik. 


“Apa pula pendapat alim ulama pada masa itu?” tanya khalifah Hisyam. 


“Abdullah bin Umar menolak sekeras-kerasnya ajaran yang dibawa oleh 
Ma'bad. Beliau mengisytiharkan dirinya bebas daripada fahaman itu. Hasan 
al-Basri pula berkata, 'Jauhkan diri kamu daripada Ma'bad kerana dia sesat 
dan menyesatkan'. Muslim bin Yasar pula mengatakan, Ma'bad berucap 
dengan ucapan orang Nasrani'. Tiga ulama besar pada masa itu menolak 
fahaman Qadariyah,” jawab Imam Malik. 


“Apa pula yang dilakukan oleh khalifah?” tanya khalifah Hisyam lagi. 


“Mustahil Amirul Mukminin tidak tahu. Khalifah Abdul Malik bin Marwan 
iaitu ayah Amirul Mukminin memerintahkan supaya Ma'bad dihukum 
bunuh,” jawab Imam Malik. 


Kemudian dia membacakan sebuah hadis yang bermaksud, “Tidak ada nabi 
yang dibangkitkan Allah sebelum aku melainkan di kalangan umat mereka 
ada yang menjadi pengikut setia dan sahabat yang mengambil ajarannya dan 
mengikut perintahnya. Selepas masa berlalu, ada di kalangan mereka (umat 
ini) melakukan perkara-perkara yang jahat. Mereka bercakap mengenai 
perkara yang mereka tidak melakukannya dan mereka membuat perkara 
yang tidak disuruh. Sesiapa yang bersungguh-sungguh menentang dengan 
tangannya, dia beriman. Sesiapa yang bersungguh-sungguh menentang 
dengan lidahnya, dia beriman. Sesiapa yang bersungguh-sungguh menentang 
dengan hatinya, dia beriman. Tidak ada iman lagi selepas itu walaupun 
sebesar biji yang halus.” (Dilaporkan oleh Muslim) 


“Beta cuma mahukan jawapan daripada Tuan sendiri. Dengan ini sekiranya 
ada yang mempertikaikan tindakan beta nanti Tuan boleh menjelaskannya 
kepada orang ramai,” kata khalifah Hisyam. 

Menurut beliau, di kota Baghdad terdapat dua lelaki bernama Ghailan al- 


Dimasyqi yang menyebarkan fahaman Qadariyah dan Ja'd bin Dirham yang 
menyebarkan fahaman Jabariyah. 


“Selepas mendengar penerangan daripada Imam Malik, beta tidak teragak- 
agak lagi mahu bertindak ke atas mereka,” kata khalifah Hisyam. 


Selepas pulang ke kota Baghdad, khalifah Hisyam memerintahkan supaya 
Ghailan al-Dimasyqi datang menghadap. 


“Siapakah guru kamu, Ghailan?” tanya khalifah Hisyam. 


“Saya pernah berguru dengan Ma'bad al Juhani dan Syeikh Hasan Basri,” 
jawab Ghailan al-Dimasyqi. 


“Bukankah kedua-dua guru kamu itu mempunyai pendapat yang berbeza? 
Ma'bad berfahaman Qadariyah, Syeikh Hasan Basri berfahaman Ahli 
Sunnah Wal Jamaah,” tanya khalifah. 


“Memang benar, Amirul Mukminin. Saya berpegang pada apa yang diajar 
oleh guru saya Ma'bad,” jawab Ghailan al-Dimasyqi. 


“Tidakkah kamu tahu Ma'bad al-Juhani dibunuh oleh al-Hajjaj, gabenor 
Basrah kerana fatwa-fatwanya yang salah itu?” tanya khalifah lagi. 


“Dia difitnah dan kematiannya adalah syahid,” jawab Ghailan al-Dimasygi. 


“Amirul Mukminin, saya membantah kata-kata Ghailan itu. Ma'bad al- 
Juhaini bukan difitnah dan bukan mati syahid. Dia dihukum bunuh oleh 
gabenor Basrah kerana menyesatkan orang ramai dengan fatwanya yang 
bertentangan dengan fahaman Ahli Sunnah Wal Jamaah,” kata Abdullah, 
mufti Baghdad yang turut hadir dalam perjumpaan itu. Beliau juga pernah 
berguru dengan Imam Malik. 

Pada mulanya khalifah mempelawa Imam Malik datang ke Baghdad bagi 
berdepan dengan Ghailan al-Dimasyqi. Tetapi Imam Malik menolak 


sebaliknya mencadangkan anak muridnya Abdullah yang menjadi mufti 
Baghdad berhujah dengan Ghailan al-Dimasyqi. 


“Beritahu beta apakah fatwa-fatwa lelaki ini yang bertentangan dengan Ahli 
Sunnah Wal Jamaah?” tanya khalifah kepada mufti Baghdad. 


“Lebih elok sekiranya lelaki itu sendiri yang menerangkannya supaya kita 
sama-sama mendengarnya,” jawab Abdullah. 


“Amirul Mukminin, saya bersetuju berdebat dengan mufti Baghdad ini 
dengan satu syarat. Sekiranya saya menang, dia mesti menjadi pengikut 
saya,” kata Ghailan al-Dimasyqi. 


“Apakah kamu sanggup berdebat dengannya?” tanya khalifah Hisyam 
kepada mufti Baghdad. 


“Saya sanggup, Amirul Mukminin,” jawabnya. 


Maka perdebatan pun dimulakan. Mufti Baghdad mengemukakan satu 
pertanyaan kepada Ghailan. 


“Ghailan, bukankah kamu memberi fatwa dengan mengatakan semua 
perbuatan manusia adalah daripada kehendak manusia sendiri, tanpa campur 
tangan daripada Tuhan?” tanya mufti Baghdad. 


“Memang benar, Tuhan sama sekali tidak ada hubungannya dengan manusia 
sekarang. Bahkan Tuhan tidak tahu sebelumnya apa yang akan dikerjakan 
oleh manusia,” jawab Ghailan al-Dimasyqi. 


“Apakah hujah kamu?” tanya mufti Baghdad. 


“Bukankah selepas seseorang itu mengerjakan perbuatannya baru Tuhan 
memberinya dosa ataupun pahala. Itu bukti yang jelas Tuhan tidak tahu apa 
yang akan dilakukan oleh manusia? Semua perbuatan manusia sama ada 
baik ataupun buruk diciptakan oleh manusia sendiri, bukan oleh Tuhan,” 
jawab Ghailan al-Dimasyqi. 


Menurutnya lagi, “Sekiranya perbuatan manusia dijadikan oleh Tuhan, 
mengapa mereka diberi pahala sekiranya berbuat baik dan diseksa sekiranya 
melakukan maksiat. Sedangkan yang membuat atau menciptakan hal itu 
adalah Allah. Sekiranya begitu Tuhan tidak adil.” 


Kemudian Ghailan membaca ayat Quran surah ar-Ra'du ayat 11 yang 
bermaksud, “Sesungguhnya Allah tidak akan mengubah nasib sesuatu kaum 
sekiranya mereka sendiri tidak mengubahnya.” 


Kemudian Ghailan al-Dimasyqi berhujah, “Ayat itu membuktikan Allah 
memberikan kuasa merubah itu kepada manusia. Mereka sendiri yang 
berkuasa melakukannya dan Tuhan tidak berbuat apa-apa.” 


Kemudian Ghailan al-Dimasyqi memberi hujah kedua dengan membacakan 
ayat Quran surah al-kahfi ayat 29 yang bermaksud, “Sesiapa yang memilih 
untuk beriman, berimanlah dia dan sesiapa yang memilih kafir, kafirlah dia.” 


Kemudian Ghailan al-Dimasyqi pun berhujah, “Dalam ayat ini jelas 
menunjukkan manusia bebas memilih sama ada mahu menjadi orang yang 
beriman ataupun orang yang ingkar. Ini bukti yang jelas manusia yang 
menentukan perbuatannya, bukan Tuhan.” 


Kemudian Ghailan al-Dimasyqi memberi hujahnya yang ketiga dengan 
membacakan ayat Quran surah an-Nisa’ ayat 110 yang bermaksud, “Sesiapa 
yang mengerjakan kejahatan atau menganiaya dirinya sendiri kemudian dia 
meminta ampun kepada Tuhan pasti akan diperolehnya (keampunan), 
bahawasanya Tuhan itu pengampun dan penyayang.” 


“Dalam ayat ini jelas manusia sendiri yang membuat dosanya, bukan Tuhan. 
Sekiranya Tuhan yang memperbuatkan dosa hambaNya tentu ia menganiaya 
hambaNya itu. Itu mustahil kerana Tuhan tidak menganiaya hambaNya,” 
kata Ghailan al-Dimasyqi. 


Akhirnya dia membaca ayat Quran surah ad-Dahr ayat 3 yang bermaksud, 
“Sesungguhnya kami menunjukkan jalan kepadanya. Ada kalanya dia 
menjadi orang yang syukur dan ada kalanya menjadi orang yang kufur.” 


Kata Ghailan al-Dimasyqi menutup hujahnya, “Ayat ini jelas menunjukkan 
seseorang itu menjadi kufur ataupun syukur kerana pilihannya sendiri. 
Bukan ditakdirkan Allah.” 


Selepas mendengar hujah-hujah yang dikemukakan Ghailan al-Dimasyqi itu, 
khalifah Hisyam meminta Abdullah, mufti Baghdad mengemukakan pula 
hujahnya bagi menangkis lawannya. 


“Sesunguhnya fatwa kaum Qadariyah itu tidak sesuai dan ditentang oleh 
ulama Ahli Sunnah Wal Jamaah yang diketuai oleh Imam Abu Hasan al- 
Asyari. Fahaman itu bertentangan dengan hadis dan ayat Quran. Mereka 
tersalah menilai keadilan Tuhan dan keliru dalam mentafsirkan ayat-ayat 
Quran,” kata Abdullah memulakan hujahnya. 


Kemudian beliau membacakan ayat Quran surah as-Shaffat ayat 96 yang 
bermaksud, “Tuhan yang menjadikan kamu dan apa-apa yang kamu 
kerjakan.” 


Menurut Abdullah, ayat itu menerangkan, yang menjadikan manusia dan 
yang menjadikan pekerjaan manusia adalah Tuhan, bukan manusia. 
Kemudian dia mengemukakan hujahnya yang kedua dengan membacakan 
ayat Quran surah an-Nisa' ayat 78 yang bermaksud, “Sekiranya mereka 
mendapat kebaikan, mereka katakan ini daripada Tuhan dan sekiranya 
mereka mendapat bahaya dikatakannya ini daripada engkau (hai Muhamad). 
Katakanlah (kepada mereka) Semuanya daripada Tuhan, tetapi mengapa 
mereka tidak mengerti sesuatu kejadian?” 


Menurut Abdullah, daripada keterangan ayat itu menjelaskan buruk ataupun 
baiknya pekerjaan manusia sudah ditakdirkan Tuhan. Kemudian 
dibacakannya pula ayat Quran surah al-Hadid ayat 22 yang bermaksud, 
“Tidak ada sesuatu bencana yang berlaku di bumi ini dan pada diri kamu 
sendiri melainkan sudah ditulis dalam kitab (azali) sebelum kamu 
laksanakan terjadinya, sesungguhnya hal yang demikian bagi Allah mudah 
sahaja.” 


Menurutnya, ayat itu jelas menunjukkan semua yang berlaku adalah dalam 
ketentuan Allah. Ataupun sudah tertulis sebelumnya dalam azali pada 
lohmahfuz sebelumnya iaitu sebelum kita melakukannya di dunia ini. 


“Dengan itu pendapat fahaman Qadariyah yang mengatakan Tuhan tidak 
tahu apa yang belum dilakukan oleh manusia adalah tidak benar,” kata 
Abdullah. 


Bagi menguatkan lagi hujahnya, mufti Baghdad itu membacakan sebuah 
hadis Nabi Muhammad yang bermaksud, “Kamu dikumpulkan kejadiannya 
dalam perut ibumu empat puluh hari masih nutfah (air), empat puluh hari 
lagi a'laqah (darah) empat puluh hari lagi mudghah (daging) kemudian 
diutus malaikat dan ditiupkan roh dan disuratkan empat perkara iaitu 
rezekinya, ajalnya, pekerjaannya,dan untung jahat ataupun baiknya.” (Imam 
Bukhairi dan Muslim) 


Tiba-tiba khalifah Hisyam menyampuk. “Hujah-hujah dari kamu berdua 
yang disertakan dengan ayat-ayat Quran dan hadis itu semuanya kelihatan 
seperti benar. Tetapi saya lebih tertarik dengan kata-kata Abdullah bahawa 
lawannya salah dalam mentafsirkan ayat-ayat Quran. Boleh kamu buktikan? 


“Baiklah, Amirul Mukminin,” kata mufti Baghdad itu. 


Menurutnya, ayat Quran yang bererti, “Sesungguhnya Allah tidak mengubah 
nasib sesuatu kaum sekiranya tidak mereka sendiri yang mengubahnya,” 
membawa maksud begini, “Tuhan tidak mengambil semula nikmat yang 
diberikannya kepada manusia kecuali sekiranya mereka sudah mengubahnya 
iaitu daripada taat menjadi derhaka.” 


Hal ini dijelaskan Allah dalam surah al-Anfal ayat 53 yang bermaksud, “Hal 
itu (terjadi) disebabkan kerana Allah tidak mengubah nikmat yang 
diberikannya kepada sesuatu kaum kecuali apabila kaum itu mengubah diri 
mereka sendiri.” 


Hujah Abdullah itu diakhiri dengan kata Nabi Muhammad SAW, “Bagi tiap- 
tiap umat ada Majusinya. Majusi bagi umat ini adalah mereka yang tidak 
percaya kepada takdir. Sekiranya mereka meninggal dunia jangan ziarahi, 
sekiranya mereka sakit jangan dijenguk, mereka adalah golongan dajal, 
memang ada hak Tuhan mengaitkan mereka dengan dajal.” (Abu Daud.) 


Ghailan al-Dimasyqi kelihatan tidak berpuas hati dan mahu berdebat lagi 
tetapi khalifah Hisyam pun bertitah, “Beta yakin fahaman Qadariyah adalah 
sesat dan menyesatkan. Beta menyokong fahaman Ahli Sunnah wal 
Jamaah.” 


Kemudian baginda memerintahkan Ghailan al-Dimasyqi ditangkap lalu 
dijatuhkan hukuman bunuh. Sejak itu fahaman Qadariyah dapat dikekang 
buat sementara waktu. Umat Islam di Baghdad kembali bersatu di bawah 
fahaman Ahli Sunnah wal Jamaah. 


Bab 8 Khalifah dengan Ahli Sihir 


Pagi itu suasana di pasar kota Baghdad seperti biasa sibuk dengan orang 
ramai yang datang membeli barang-barang keperluan. Tiba-tiba muncul 
seorang lelaki yang sudah berumur sambil membawa seekor keldai dan 
sebuah bekas berisi kuih dan air minuman. 


“Mari dekat tuan-tuan dan puan-puan semua. Saya bawakan kuih dan air 
minuman. Kamu boleh ambil dengan percuma tanpa apa-apa bayaran,” 
teriak lelaki itu. 


Maka ramai yang datang mendapatkan kuih dan air minuman yang diberikan 
lelaki itu. 


“Mengapa tuan memberinya secara percuma?” tanya satu suara dari celah 
orang ramai yang datang berpusu-pusu. 


“Hari ini dan esok saya beri percuma tetapi selepas itu sesiapa yang 
hendakkan kuih dan air minuman ini dikenakan bayaran,” jawab lelaki itu 
sambil tertawa. 


“Mengapa hari ini dan esok sahaja? Mengapa tidak hari-hari yang 
seterusnya?” tanya satu suara lagi sambil disambut gelak tawa orang ramai. 


“Baiklah, saya boleh beri percuma. Esok kita jumpa lagi,” kata lelaki itu. 


Keesokan harinya lelaki itu datang lagi. Orang ramai segera 
mengerumuninya bagi mendapatkan kuih dan minuman percuma. 


“Sebelum kamu mendapat kuih dan minuman percuma ini saya mahu buat 
satu pertunjukan dahulu. Kamu pasti terpegun melihatnya kerana ia sesuatu 
yang sangat luar biasa,” kata lelaki itu. 


“Tunjukkan cepat, kami tidak sabar melihatnya,” teriak orang ramai. 


“Baiklah tetapi sebelum itu saya mahu mencabar kamu dahulu. Siapa antara 
kamu yang boleh menghilangkan diri di belakang keldai ini,” kata lelaki itu. 


Orang ramai terdiam kerana tidak siapa yang dapat melakukannya. 


Kemudian lelaki itu berkata, “Adakah kamu percaya yang saya mampu 
melakukannya?” tanya lelaki itu. 


“Mustahil kamu dapat menghilangkan diri di belakang keldai itu. Kami tidak 
percaya,” jawab salah seorang daripada mereka. 


“Sekiranya saya dapat melakukannya, sanggupkah kamu membayar kepada 
saya, seorang sepuluh dirham?” tanya lelaki itu lagi. 


“Kami sanggup. Tetapi sekiranya kamu tidak berjaya, kamu yang membayar 
kepada kami seorang sepuluh dirham,” jawab mereka. 


“Baiklah,” kata lelaki itu. 


Kemudian dia berdiri di atas keldai itu lalu mulutnya berkumat kamit 
membacakan sesuatu. Tiba-tiba dia hilang daripada pandangan. Tidak lama 
kemudian dia muncul semula. Orang ramai tercengang melihat kehebatan 
lelaki itu. Mereka terpaksa membayar sepuluh dirham kepada lelaki itu. 


“Bagaimana kamu dapat melakukannya?” tanya orang ramai. 


“Inilah karamah yang Tuhan berikan kepada saya,” jawab lelaki itu dengan 
bangga lalu mengatakan keesokan harinya dia datang lagi. 


Sejak itu setiap pagi lelaki itu datang ke pasar kota Baghdad bagi 
menunjukkan kehebatannya. Orang ramai berasa kagum dengan kebolehan 
luar biasa lelaki itu. Mereka sanggup membayar bagi melihat 
pertunjukannya. Akhirnya perkara itu disampaikan kepada khalifah Hisyam 
bin Abdul Malik. 


“Amirul Mukminin, orang ramai sedang heboh memperkatakan perihal 
seorang lelaki yang mengaku dikurniakan kelebihan yang luar biasa. Dia 
dapat menghilangkan diri daripada pandangan orang ramai. Dia juga 
dikatakan mampu mengubati pelbagai jenis penyakit,” kata Sulaiman, wazir 
khalifah Hisyam bin Abdul Malik. 


“Sekiranya benar memang luar biasa lelaki itu, teringin juga beta mahu 
bertemu dengannya,” kata khalifah Hisyam. 


“Buat sementara waktu ada baiknya ditangguh dahulu kerana kita belum 
tahu siapa yang sebenarnya lelaki itu. Dikhuatiri dia musuh kita. Tambahan 


pula banyak kelakuannya yang mencurigakan. Jadi perkara ini saya 
maklumkan kepada Amirul Mukminin,” kata Sulaiman pula. 


“Boleh beritahu beta apakah perkara yang mencurigakan kamu mengenai 
lelaki itu?” tanya khalifah. 


“Ada yang berpendapat lelaki itu adalah ahli sihir. Dia mengaut keuntungan 
daripada permainan sihirnya. Sudah ramai yang terpengaruh hingga ada 
yang sanggup menyerahkan semua hartanya termasuk anak gadisnya kepada 
lelaki itu. Mereka percaya lelaki itu mempunyai karamah yang dikurniakan 
Tuhan kepada lelaki pilihanNya,” jawab Sulaiman. 


Khalifah Hisyam tertarik dengan kisah lelaki itu lalu menyuruh beberapa 
pegawainya supaya menjalankan siasatan. Baginda mahu tahu siapa 
namanya, datang dari mana dan di mana tempat tinggalnya. Selepas 
dijalankan penyiasatan, maka Sulaiman melaporkan kepada khalifah. 


“Amirul Mukminin, lelaki itu bernama Yaklam. Berasal dari Parsi. Dia tidak 
mempunyai tempat tinggal yang tetap kerana sentiasa menjadi tetamu di 
rumah mereka yang terpengaruh dengan permainan sihirnya. Mereka 
menyayangi lelaki itu seperti keluarga sendiri. Malah ramai yang berebut- 
rebut supaya lelaki itu menjadi tetamu di rumah mereka,” kata Sulaiman 
melaporkan. 


Menurut Sulaiman, setiap pagi lelaki itu pergi ke pasar Baghdad lalu 
menunjukkan kehebatannya kepada orang ramai. Kemudian lelaki itu 
menjual barang-barang dagangannya. Ramai yang membelinya. 


“Apakah barang-barang yang dijualnya?” tanya khalifah. 


“Beberapa jenis kuih dan beberapa jenis air minuman. Khabarnya sesiapa 
yang memakan kuih ataupun meminum air jualan lelaki itu terus menjadi 
ketagih dan esoknya mereka datang lagi membelinya,” jawab Sulaiman. 


“Sekiranya begitu lelaki itu tidak membahayakan kita. Dia menunjukkan 
kehebatannya bagi menarik perhatian pelanggannya. Biarkan sahaja lelaki 
itu dengan permainannya asalkan dia tidak menghasut orang ramai 
membenci beta,” kata khalifah Hisyam. 


Maka bertambah ramai yang tertarik kepada lelaki itu. Setiap pagi orang 
ramai berkumpul di pasar Baghdad bagi melihat permainannya. Selepas itu 


mereka berebut-rebut membeli kuih dan air minuman yang dijualnya. 


Selepas beberapa bulan berada di kota Baghdad, tiba-tiba lelaki itu tidak 
muncul lagi. Dia menghilangkan diri secara tiba-tiba. Ramai yang tertanya- 
tanya ke mana perginya lelaki itu. Tersebar khabar angin yang mengatakan 
lelaki itu diculik lalu dibunuh lanun padang pasir. Akhirnya kisah lelaki itu 
senyap begitu sahaja. 


Sebenarnya lelaki itu masih hidup. Dia sengaja melakukannya bagi 
mengelirukan orang ramai. Dalam diam-diam lelaki itu berpindah ke kota 
Madinah. Dia pergi ke pasar Madinah dengan membawa seekor keldai. 
Sama seperti yang dilakukannya di pasar kota Baghdad, sebelum 
menunjukkan permainannya lelaki itu berteriak menyeru orang ramai supaya 
datang bagi mendapatkan kuih dan minuman percuma. 


“Saya akan menunjukkan kebolehan saya menghilangkan diri daripada 
pandangan kamu semua,” kata lelaki itu. 


Kemudian dia berdiri di atas belakang keldainya lalu mulutnya berkumat 
kamit membacakan sesuatu. Tiba-tiba lelaki itu hilang daripada pandangan. 
Tidak lama kemudian lelaki itu muncul semula. Orang ramai berasa kagum 
kepada kebolehan lelaki itu. 


“Tuan-tuan, saya ada membuat tangkal yang mana dapat melindungi tuan- 
tuan daripada pandangan musuh sepertimana tuan tidak melihat saya 
sebentar tadi,” kata lelaki itu sambil menunjukkan tangkal-tangkal yang 
dibawanya. 


Ramai yang percaya kepada kata-kata lelaki itu lalu membeli tangkal itu 
walaupun dengan harga yang mahal. Pada suatu hari salah seorang anak 
murid Imam Malik pergi ke pasar hendak membeli barang keperluannya. 
Apabila melihat orang ramai berkumpul, dia pun pergi melihatnya. 
Kemudian dia mengadukan perkara itu kepada Imam Malik. 


“Tuan Imam, saya yakin lelaki itu ahli sihir bukannya orang alim yang 
dikurniakan karamah. Tambahan pula dia menjual tangkal. Bukankah 
memakai tangkal itu dilarang oleh agama kita?” tanya Yusuf. 


“Dari cerita kamu tadi saya juga yakin lelaki itu seorang ahli sihir. Sesiapa 
yang dikurniakan karamah, dia tidak menunjuk-nunjukannya di khalayak 


ramai. Mereka yang tahu hukum agama juga tidak memakai ataupun 
menjual tangkal,” kata Imam Malik. 


“Tuan Imam, apakah makna sihir itu yang sebenarnya?” tanya salah seorang 
anak muridnya. 


Bagi menjawab pertanyaan itu Imam Malik pun membaca ayat Quran 
surah al-Baqarah ayat 102 yang bermaksud, “Mereka mengikuti apa yang 
dibacakan syaitan pada masa kerajaan Sulaiman dan Sulaiman itu bukan 
tukang sihir tetapi syaitanlah yang kafir. Mereka ajarkan ilmu sihir kepada 
manusia dan apa-apa yang diturunkan kepada dua malaikat Harut dan Marut 
di negeri Babil.” 


Menurut Imam Malik, dua malaikat Harut dan Marut itu diturunkan bagi 
menentang tukang-tukang sihir. Bagi membuktikan ilmu sihir itu salah, dua 
malaikat itu mengajarkan ilmu sihir kepada manusia. 


“Ibnu Mas'ud pernah berkata, sesiapa pergi ke tukang ramal, ataupun ke 
tukang sihir ataupun ke tukang tenung, kemudian ia bertanya dan percaya 
kepada apa yang dikatakannya, sungguh dia kufur pada apa yang diturunkan 
kepada Nabi Muhammad SAW. 


“Rasulullah SAW berkata lagi, Tidak akan masuk syurga peminum arak, dan 
tidak pula orang yang percaya kepada sihir dan tidak pula orang yang 
memutuskan silaturahim,” kata Imam Malik. 


“Tuan Imam, mengenai lelaki itu apa yang perlu kita lakukan sekarang?” 
tanya Yusuf. 


“Laporkan perkara itu kepada gabenor,” jawab Imam Malik. 


Yusuf pun melaporkan perkara itu kepada gabenor. Gabenor pula 
melaporkannya kepada khalifah Hisyam bin Abdul Malik. 


“Sekiranya kita tidak bertindak, orang ramai akan menuduh kita bersubahat 
dengan tukang sihir itu. Mereka pasti menuduh kita melindungi tukang sihir 
dan itu membuatkan orang ramai membenci kita,” kata gabenor Madinah. 


“Benar juga kata kamu,” kata khalifah. 


Kemudian khalifah Hisyam pun berangkat ke Madinah lalu berjumpa 
dengan Imam Malik. 


“Apakah hukum bagi tukang sihir?” tanya khalifah. 


“Saya berpendapat orang itu harus dibunuh sekiranya memang sah dia yang 
melakukan perbuatan sihir itu,” jawab Imam Malik. 


“Apa hujah kamu?” tanya Khalifah. 


Menurut Imam Malik, Hafsah Ummul Mukminin pernah disihir oleh 
jariahnya. Dia menyuruh supaya dibunuh perempuan itu selepas terbukti 
kesahihannya. 


“Umar al-Khattab juga pernah menjatuhkan hukuman bunuh kepada tukang- 
tukang sihir,” kata Imam Malik. 

Selepas mendengar fatwa daripada Imam Malik, khalifah pun pergi ke pasar 
bagi melihat sendiri permainan tukang sihir itu. Dilihatnya orang ramai 
sedang berkerumun mengelilingi tukang sihir itu. Melihat kedatangan 
khalifah, orang ramai memaklumkan kedatangannya. Keadaan itu 
menggembirakan hati tukang sihir. 


“Pada hari ini saya berasa gembira kerana Amirul Mukminin Khalifah 
Hisyam bin Abdul Malik sudi datang melihat permainan saya. Hari ini ada 
tetamu yang paling istimewa, jadi saya akan menunjukkan satu permainan 
yang paling luar biasa yang belum pernah saya lakukan sebelum ini,” kata 


lelaki itu dengan bangga. 
“Tunjukkan segera kami tidak sabar mahu melihatnya,” teriak orang ramai. 


“Saya mahu bertanya, adakah sesiapa yang dapat masuk ke dalam perut 
keldai ini?” tanya lelaki itu. 


“Kami tidak dapat melakukannya,” teriak orang ramai. 


“Mustahil manusia dapat masuk ke dalam perut keldai,” teriak yang lain 
pula. 


“Bagaimana sekiranya saya dapat melakukannya?” tanya lelaki itu sambil 
bercekak pinggang. 


“Sekiranya tuan dapat melakukannya memang tuan seorang yang hebat. 
Tuan dikurniakan karamah yang luar biasa,” jawab orang ramai. 


Lelaki itu pun berdiri sambil memegang kepala keldai. Kemudian dia 
menyuruh keldai itu membuka mulut. Tiba-tiba lelaki itu masuk ke dalam 
badan keldai melalui mulut binatang itu. Tidak lama kemudian lelaki itu 
keluar dari arah dubur keldai itu. 


Selepas melihat kejadian itu, khalifah Hisyam pun berteriak, “Wahai kaum 
Muslimin sekalian, ketahuilah lelaki itu adalah tukang sihir dan beta sendiri 
sudah melihat permainan sihirnya. Jadi beta jatuhkan hukuman bunuh ke 
atas tukang sihir ini,” kata khalifah Hisyam. 


Perintah itu segera dijalankan. Pengawal khalifah pun memenggal leher 
lelaki itu. Kemudian khalifah memerintahkan orang ramai berkumpul di 
Masjid Nabi. Imam Malik juga dijemput datang. 


Kemudian khalifah pun berucap, “Kamu diperdayakan oleh tukang sihir 
yang menjual kepada kamu tangkal. Sedangkan memakai tangkal itu 
dilarang oleh agama kita. Beta minta Imam Malik menerangkannya,” kata 
khalifah. 


Imam Malik pun membacakan hadis Nabi Muhammad SAW mengenai 
larangan memakai tangkal, “Sesiapa menggantungkan tangkal, dia 
menyekutukan Allah. Sesiapa menggantungkan tangkal, Allah tidak akan 
menyempurnakan imannya, dan sesiapa menggantungkan azimat, Allah 
tidak akan mempercayainya. Rasulullah SAW berkata, sesungguhnya 
tangkal dan azimat itu adalah syirik,” kata Imam Malik. 


Kemudian khalifah Hisyam bin Abdul Malik memerintahkan mereka yang 
memakai tangkal ataupun azimat perlu dibuang atau dimusnahkan. 


Bab 9 Istana Musim Sejuk 


Hari menjelang senja. Khalifah Hisyam bin Abdul Malik sedang duduk di 
anjung istana, disertai oleh beberapa orang menterinya. Mereka baru sahaja 
menikmati makan malam. Sementara menunggu masuknya waktu 
sembahyang maghrib mereka duduk berbual. 


“Amirul Mukminin, mahukah mendengar kisah Nabi Sulaiman?” Tiba-tiba 
Maulana Syarif bersuara. 


“Ceritalah kerana sudah lama beta tidak mendengarnya,” kata khalifah 
Hisyam bin Abdul Malik. 


Maulana Syarif yang terkenal sebagai pandai bercerita itu pun menceritakan 
kisah Nabi Sulaiman. Apabila sampai kepada kisah Puteri Balqis yang 
terpesona melihat istana Nabi Sulaiman sehingga terpaksa menarik kainnya 
ke atas dan menampakkan betis kerana menyangka lantai istana itu berair, 
maka khalifah pun menyampuk. 


“Nabi Sulaiman juga memiliki istana yang cantik. Maka beta juga mahu 
membina sebuah istana yang lebih indah daripada kediaman maharaja Rom,” 
katanya. 


“Bagi membina istana yang cantik memerlukan perbelanjaan yang banyak. 
Sekiranya khalifah mampu kami sanggup membuatnya,” kata wazir pula. 


“Beta tetap akan membuatnya walau dengan apa cara sekalipun,” kata 
khalifah Hisyam. 


Tidak lama kemudian beliau pergi ke Madinah lalu berjumpa dengan Imam 
Malik. Beliau menyatakan maksudnya, “Nabi Sulaiman mempunyai sebuah 
mahligai yang cantik sehingga Puteri Balqis terpesona melihatnya. Beta juga 
mahu memiliki sebuah istana yang cantik. Apa pendapat kamu?” tanya 
khalifah. 


“Nabi Sulaiman dikurniakan nikmat yang banyak oleh Allah. Beliau dapat 
memerintahkan angin membawanya pergi ke mana sahaja. Makhluk jin juga 
tunduk kepadanya. Namun beliau seorang yang taat kepada Allah. Kekayaan 


dan kekuasaan yang dimilikinya tidak pernah membanggakan dirinya malah 
membuat dia semakin bertakwa,” kata Imam Malik pula. 


Kemudian katanya lagi, “Nabi Muhammad SAW juga boleh memiliki 
kekayaan seperti Nabi Sulaiman. Tetapi beliau lebih suka hidup sederhana 
dan bersahabat dengan mereka yang hidup sederhana. Contohilah khalifah 
Umar bin Abdul Aziz. Beliau disayangi rakyat kerana keadilannya.” 


“Imam Abu Hanifah memberi fatwa, kerajaan ataupun ketua-ketua negara 
ataupun pembesar berhak mengendalikan harta negara. Mereka juga berhak 
memberi hadiah kepada pejuang-pejuang ataupun sesiapa sahaja yang 
berjasa kepada negara. Adakah kamu bersetuju dengan fatwanya itu?” tanya 
khalifah Hisyam kepada Imam Malik dalam satu pertemuan mereka di 
Masjid Nabi. 


“Saya tidak membantah fatwanya kerana Imam Abu Hanifah memberi fatwa 
berdasarkan Quran dan hadis,” jawab Imam Malik. 


“Imam Abu Hanifah juga memberi fatwa, pemerintah boleh membahagikan 
tanah-tanah yang belum dibuka kepada rakyat yang memerlukannya. 
Adakah kamu bersetuju dengan fatwanya itu?” tanya khalifah lagi. 


“Saya bersetuju,” jawab Imam Malik. 


“Apabila kamu sudah menyatakan persetujuan dengan fatwa itu adakah 
kamu sanggup mempertahankannya sekiranya ada sesiapa yang 
mempertikaikannya?” tanya khalifah lagi. 


“Insya-Allah,” jawab Imam Malik. 


Khalifah Hisyam kelihatan gembira. Dia memberikan hadiah kepada Imam 
Malik sebanyak sepuluh ribu dinar. Imam Malik menerimanya kerana mahu 
menjaga hati khalifah. Duit itu akan dibahagikannya kepada fakir miskin dan 
mereka yang memerlukan bantuan. 


Selepas mendapat kepastian daripada Imam Malik, khalifah pulang segera ke 
Baghdad. Kemudian bermesyuarat dengan para pembantunya termasuk 
gabenor-gabenor. 


Menurut khalifah Hisyam, beliau mahu membina sebuah istana musim sejuk 
yang akan digunakan setiap kali tibanya musim sejuk. Dia juga mahu istana 


itu lebih indah daripada kediaman maharaja Rom. Menurutnya lagi, beliau 
berhak menggunakan harta perbendaharaan negara sesuai dengan fatwa yang 
dikeluarkan Imam Abu Hanifah dan dipersetujui Imam Malik bin Anas. 


“Beta namakannya Istana Musim Sejuk. Kamu perlu cari tempat yang sesuai 
bagi membina istana itu. Kerahkan tukang-tukang yang mahir. Gunakan batu 
jubin dan mozek dari Parsi dan Turki. Semua perbelanjaannya akan 
ditanggung oleh perbendaharaan negara,” beritahu khalifah Hisyam. 


Tidak ada siapa yang berani membantah perintah khalifah yang mahu 
menggunakan harta negara bagi membina istana musim sejuknya itu. 
Tambahan pula sesuai dengan fatwa Imam Abu Hanifah serta dipersetujui 
Imam Malik bahawa pemerintah berhak menggunakan harta negara. Walau 
bagaimanapun khalifah Hisyam mahu rancangan itu jangan dihebahkan 
kepada orang ramai. Selepas agak lama mencari kawasan yang sesuai seperti 
yang dikehendaki khalifah Hisyam, akhirnya mereka menjumpai satu 
kawasan yang dirasakan paling menepati kehendak khalifah. 


“Amirul Mukminin, kami sudah berjalan banyak tempat bagi mencari 
kawasan yang sesuai. Selepas puas mencari, akhirnya kami sebulat suara 
memilih di suatu tempat bernama Jerico atau dikenali juga dengan nama 
Arihah,” kata wazir khalifah Hisyam. 


Menurutnya, Jerico sebuah bandar yang tertua di dunia. Wujud kira-kira 
sepuluh ribu tahun yang lalu. Jerico juga adalah bandar yang paling rendah 
di dunia kerana terletak di bawah paras laut. Ia berhampiran dengan laut 
mati. 


“Istana Musim Sejuk itu akan didirikan di sebuah kawasan yang dinamakan 
Tal al-Mafjar yang terletak di utara Jerico. Istana itu akan dikelilingi bukit- 
bukit kering dan sebuah jalan yang lurus akan dibina menghala ke istana 
itu,” kata wazir. 


“Beta mahu istana itu dibina lebih cantik daripada kediaman Maharaja Rom. 
Dilengkapi dengan taman-taman permainan, kawasan mandian, air pancut 
dan tempat beristirahat. Dihiasi dengan pelbagai binaan indah dengan 
jubinnya yang berwarna warni. 


“Istana itu adalah istana musim sejuk, jadi beta mahu sistem pengairannya 
dapat membekalkan air panas ke dalam kolam mandian dan tempat 


beristirahat. Di perkarangan istana ditanam dengan bunga-bunga, manakala 
di kelilingnya pula ditanam pohon-pohon yang menghijau,” kata khalifah 
Hisyam lalu melakarkan pelan istana impiannya itu. 


Maka bermulalah kerja-kerja pembinaan Istana Musim Sejuk khalifah 
Hisyam bin Abdul Malik. Beratus pekerja yang mahir dikerahkan bagi 
pembinaannya. Walaupun perbelanjaannya sangat mahal, namun tidak 
menjadi masalah kerana ditanggung oleh perbendaharaan negara. 


Sejak itu juga khalifah Hisyam begitu sibuk dengan istana impiannya itu. 
Setiap hari beliau memikirkan apa yang perlu dibuat bagi mencantikkan lagi 
istana itu. Dia mahu istana itu menjadi lambang kemegahan 
pemerintahannya dan menjadi kebanggaan generasi yang akan datang. 
Beliau sering ke Jerico melihat pembinaannya. 


Akhirnya pembinaan istana musim sejuk khalifah Hisyam di Jerico itu 
diketahui juga oleh orang ramai. Mereka heboh memperkatakannya. Ramai 
yang membantah kerana menganggap pembinaan istana itu membazirkan 
harta negara. Sepatutnya harta itu digunakan bagi membantu fakir miskin 
dan mereka yang memerlukan. 


“Selama khalifah Hisyam berkuasa, beliau banyak menghabiskan harta 
negara bagi peperangan. Tetapi selepas pasukan tentera kita gagal menakluk 
Perancis, tidak berlaku peperangan lagi. Harta negara digunakan bagi 
membina istananya pula. Itu zalim namanya,” kata Ali bin Zainal Abidin 


yang sememangnya tidak bersetuju dengan khalifah Hisyam. 


“Bukankah tindakan khalifah itu mendapat persetujuan daripada Imam Abu 
Hanifah dan Imam Malik?” tanya Wasiq pula. 


“Saya akan menemui kedua-dua ulama itu bagi meminta penjelasan,” kata 
Ali bin Zainal Abidin. 


ii ai 721.jpg 


“Tuan Imam, tuan memberi fatwa bahawa pemerintah dibolehkan 
menggunakan harta negara bagi kepentingannya. Fatwa itu digunakan oleh 
khalifah Hisyam bagi membina istana musim sejuknya di bandar Jerico. 
Bukankah membina kediaman indah lebih indah daripada kediaman 


maharaja Rom itu satu pembaziran?” tanya Ali Zainal Abidin kepada Imam 
Abu Hanifah. 


“Fatwa saya begini, pemerintah boleh menggunakan harta negara bagi 
kepentingan orang ramai. Bukan kepentingan dirinya sendiri. Khalifah 
Hisyam menyalahgunakan fatwa itu,”jawab Imam Abu Hanifah. 


Imam Abu Hanifah menemui khalifah Hisyam lalu memaklumkan beliau 
tidak setuju dengan pembinaan istana musim sejuk itu. Beliau juga 
menerangkan maksud yang sebenar fatwanya itu. Namun tidak dipedulikan 
oleh khalifah. Pembinaan istana musim sejuk di bandar Jerico itu tetap 
diteruskan. 


Malah khalifah Hisyam mengarahkan pekerjanya membina mozek 
bergambar, seekor rusa yang diterkam oleh seekor singa di sebatang pokok 
yang rendang. Di balik pokok pula terdapat dua ekor rusa yang gemuk. 
Beliau mahu gambar pada mozek ini menjadi lambang kepada bandar Jerico. 
Ramai yang cuba mentafsirkan makna gambar itu tetapi hanya khalifah 
Hisham yang tahu maknanya. 


“Singa itu adalah khalifah Hisyam. Rusa yang diterkam itu adalah Imam 
Abu Hanifah. Dua ekor rusa lagi itu adalah Imam Malik dan Imam Ahmad 
yang bakal diterkam singa,” kata Ali bin Zainal Abidin mentafsirkan. 


Apabila perkara itu dimaklumkan kepada Imam Malik, beliau lebih suka 
mengambil sikap berkecuali kerana tidak mahu mengeruhkan keadaan. 
Tambahan pula sudah ada tanda-tanda akan berlaku pemberontakan. Walau 
bagaimanapun Imam Malik sering memuji khalifah Umar bin Abdul Aziz 
yang dianggapnya sebagai khalifah yang terbaik daripada kalangan khalifah 
bani Umaiyah. 


“Sebelum dilantik menjadi khalifah, beliau tinggal di dalam istana dan hidup 
dengan mewah. Tetapi selepas menjadi khalifah, Umar bin Abdul Aziz 
mendiami sebuah rumah yang sederhana sahaja besarnya tanpa ada perabot 
di dalamnya. Lantainya cuma dialas dengan sehelai tikar. Beliau memakai 
pakaian yang paling murah dan memakan roti kering sahaja,” cerita Imam 
Malik. 


Menurutnya lagi, khalifah Umar bin Abdul Aziz juga tidak mahu 
menggunakan harta negara bagi kepentingan diri ataupun keluarganya. 


Beliau mempunyai dua buah pelita, satu digunakan untuk keluarganya dan 
satu untuk urusan negara. Pelita untuk negara cuma dipasang apabila beliau 
menjalankan tugas rasmi negara. Selepas selesai urusannya, pelita itu segera 
dipadamkannya. 


Pada suatu hari, sedang khalifah Umar bin Abdul Aziz mengira buah-buah 
epal yang akan dibahagikan kepada fakir miskin, tiba-tiba datang anak 
kecilnya yang sedang lapar lalu mengambil sebiji buah epal itu. Baru sahaja 
kanak-kanak itu hendak makan tiba-tiba khalifah merampas buah epal dari 
mulut anaknya itu. 


Imam Malik sering menceritakan kisah khalifah Umar bin Abdul Aziz itu 
kepada anak muridnya dan juga kepada orang ramai. Harapannya semoga 
dapat dijadikan contoh teladan kepada mereka yang berkuasa. 


Walaupun semakin banyak mendapat bantahan daripada orang ramai, namun 
khalifah Hisyam bin Abdul Malik tetap meneruskan pembinaan istana 
musim sejuknya itu. Beliau mahu istana itu menjadi kediaman khalifah 
Islam yang paling cantik mengalahkan kediaman maharaja Rom. Setiap hari 
beliau menceritakan perihal istana itu kepada keluarganya menyebabkan 
mereka seolah-olah tidak sabar lagi mahu mendudukinya. 


Namun manusia cuma merancang tetapi Tuhan yang menentukan. Khalifah 
Hisyam bin Abdul Malik dan ahli keluarganya tidak sempat menduduki 
istana musim sejuk kerana musnah dilanda gempa bumi. 


Bab 10 Pemberontakan 


Khalifah Hisyam kelihatan gelisah. Berita yang baru disampaikan kepadanya 
itu benar-benar mengejutkan. Kaum Barbar di Afrika Utara memberontak 
kerana kepimpinannya. Mereka mendapat sokongan daripada penduduk 
tempatan hingga jumlahnya ratusan ribu orang. 


“Sekiranya kita tidak bertindak segera, pasukan pemberontak pasti 
menguasai Andalus. Sekiranya itu berlaku mereka pasti menubuhkan 
kerajaan sendiri. Selepas itu mereka mahu menumbangkan kita,” kata wazir 


khalifah Hisyam. 


“Beta tahu dan mahu bertindak segera. Tetapi kita sedang menghadapi satu 
masalah yang paling besar. Itu yang membuat beta susah hati,” kata khalifah 
Hisyam pula. 


“Apa masalahnya?” tanya wazir. 


“Bagi menghantar pasukan tentera, kita perlukan perbelanjaan yang besar. 
Sedangkan harta perbendaharaan negara sudah habis digunakan bagi 
membina istana musim sejuk di Jerico. Itu yang menjadi masalahnya.” 
Akhirnya khalifah berterus terang. 


Selama ini dia cuba merahsiakan perkara itu. Cuma dia dan penjaga 
perbendaharaan yang tahu. Dalam keadaan sekarang perkara itu tidak dapat 
dirahsiakan lagi. 


“Kita dapatkan bantuan daripada rakyat. Gunakan paksaan sekiranya perlu. 
Ini dilakukan demi kepentingan dan keselamatan mereka juga,” kata wazir 
mencadangkan. 


“Beta setuju tetapi kita perlu mendapatkan fatwa daripada Imam Malik dan 
Imam Abu Hanifah. Fatwa itu perlu berbunyi, pemerintah boleh memaksa 
rakyat membiayai perbelanjaan peperangan,” kata khalifah Hisyam. 


“Saya akan memujuk Imam Abu Hanifah mengeluarkan fatwa seperti itu,” 
kata wazir sambil menyatakan kesanggupannya berjumpa ulama terbilang 
itu. 


“Katakan kepada dia, beta sanggup memberinya lima puluh ribu dirham 
sekiranya mahu bekerjasama dengan kita,” kata khalifah Hisyam. 


“Masih adakah duit perbendaharaan sebanyak itu untuk diberikan 
kepadanya?” tanya wazir pula sambil tersenyum sinis. 


“Beritahu dia duit itu akan diberikan selepas fatwa seperti yang kita mahu 
itu dikeluarkan,” jawab khalifah. 


Wazir segera berjumpa dengan Imam Abu Hanifah lalu menyatakan 
permintaan khalifah Hisyam bin Abdul Malik. Tetapi Imam Abu Hanifah 
dengan tegas menolak permintaan itu lalu mengatakan tidak mahu lagi 
memberi fatwa yang boleh disalahgunakan oleh khalifah. 


“Setiap satu fatwa itu bukan ditentukan oleh khalifah ataupun sesiapa. Tetapi 
ditentukan oleh Quran, hadis dan pendapat para sahabat. Saya tidak boleh 
mengeluarkan sesuatu fatwa mengikut kehendak khalifah,” tegas Imam Abu 
Hanifah. 


“Kita dalam keadaan darurat. Pemberontak sedang mengancam mahu 
menyerang kita. Jadi khalifah mahu Imam Abu Hanifah keluarkan fatwa 
bagi membolehkan khalifah membuat persiapan jihad,” desak wazir. 


Imam Abu Hanifah tetap dengan keputusannya tidak mahu patuh kepada 
permintaan khalifah. Apabila terus didesak akhirnya beliau menyuruh 
khalifah berjumpa dengan Imam Malik di Madinah. 


Oleh kerana perkara itu penting, khalifah sendiri pergi ke Madinah bertemu 
dengan Imam Malik. Dia memujuk imam besar itu supaya mengeluarkan 
fatwa seperti yang dikehendakinya. 


“Ini adalah perintah daripada beta yang menjadi Amirul Mukminin,” ugut 
khalifah Hisyam. 


Namun Imam Malik langsung tidak gentar dengan ugutan itu lalu berkata, 
“Pemerintah hanya boleh memaksa rakyat membiayai perbelanjaan 
peperangan dengan syarat pemerintah berserta kaum keluarganya terlebih 
dahulu sudah menyerahkan semua harta kepunyaan mereka dan masih tidak 
mencukupi. Ketika itu baru fatwa seperti itu boleh dikeluarkan,” tegas Imam 
Malik. 


“Bukan fatwa seperti itu yang khalifah mahukan. Amirul Mukminin mahu 
fatwa yang berbunyi, pemerintah berhak memaksa rakyat mengeluarkan 
harta bagi membiayai perbelanjaan peperangan,” kata wazir pula. 


“Tetapi perlu ditambah lagi perkataan, selepas pemerintah dan kaum 
keluarganya mengeluarkan semua harta mereka dan masih belum 
mencukupi,” kata Imam Malik pula. 


Wazir bertempik marah. Khalifah Hisyam juga marah. Namun Imam Malik 
kelihatan tenang sahaja. Dia tetap dengan keputusannya, hanya memberi 
fatwa apabila syarat itu dipenuhi khalifah. Selepas tidak berjaya memujuk 
Imam Malik, khalifah Hisyam dan para pengiringnya pulang ke Baghdad. 


Kemudian khalifah Hisyam mengeluarkan perintah panggilan jihad di Afrika 
Utara. Orang ramai diminta mendaftarkan diri sebagai pejuang jihad ataupun 
memberikan hartanya bagi membiayai peperangan itu. Perintah itu mendapat 
bantahan banyak pihak kerana yang hendak diperangi adalah orang Barbar 
yang beragama Islam. Namun ramai juga yang mendaftarkan diri ataupun 
memberikan sumbangan hartanya kerana bimbang dihukum oleh khalifah. 


Khalifah Hisyam juga menulis surat kepada gabenor Andalus supaya turut 
menghantar pasukan tentera bagi memadamkan pemberontakan di Afrika 
Utara. 


Tidak lama kemudian berlaku pertempuran yang sengit antara pasukan 
tentera yang membela khalifah bani Umaiyah dengan pasukan penentang 
yang kebanyakannya terdiri daripada kaum Barbar. Selepas berperang 
selama tiga bulan, akhirnya pasukan pemberontak berjaya dikalahkan. 


Zaid bin Ali cucu Husain bin Ali kemudian turut menentang khalifah 
Hisyam. Beliau mendapat sokongan daripada penduduk Kufah dan Basrah. 
Penentangan terhadap khalifah semakin kuat apabila Imam Abu Hanifah 
mengeluarkan fatwa dibolehkan menentang khalifah Hisyam kerana berlaku 
zalim. 


“Tuan Imam, Zaid bin Ali iaitu cucu Husin bin Ali bangkit melawan 
khalifah Hisyam bin Abdul Malik. Beliau mendapat sokongan daripada 
Imam Abu Hanifah dengan mengeluarkan fatwa menentang khalifah Hisyam 
yang zalim serupa dengan perjuangan Rasulullah SAW menentang kaum 
musyrikin dalam perang Badar,” kata salah seorang anak murid Imam 
Malik. 


Namun Imam Malik tidak ambil peduli dengan apa yang berlaku. Dia 
sebenarnya berbeza pendapat dengan Imam Abu Hanifah dalam masalah itu. 
Ini kerana Imam Abu Hanifah memberi sokongan pada Zaid memberontak 
melawan khalifah Hisyam. Walaupun beliau tidak sama-sama mengangkat 
senjata namun beliau sanggup membantu dengan mengeluarkan fatwa serta 
memberikan hartanya. 


Berbeza dengan Imam Malik. Beliau tidak merestui perlawanan menentang 
kerajaan, meskipun kerajaan itu berlaku zalim, kecuali benar-benar diyakini, 
dengan perlawanan itu kerajaan yang zalim dapat ditumbangkan. Sekiranya 
memberontak pada kerajaan yang zalim dan diyakini penentangan tidak 
berjaya, perjuangan itu sia-sia sahaja. 


“Nabi Muhammad SAW berkata, seutama-tama jihad adalah kata-kata yang 
benar pada pemerintah yang zalim. Seutama syahid adalah orang mati 
dibunuh oleh pemerintah kerana mengucapkan kata-kata yang benar di 
hadapan pemerintah yang zalim itu,” kata seorang ulama yang menyokong 
pemberontakan Zaid. 


Imam Malik cuma berdiam diri dan tidak menjawab kata-kata ulama itu. 
Sebenarnya beliau mengetahui mengenai hadis itu dan sudah pun 
menghafalnya. Pendirian beliau tidak baik memberontak pada pemerintah 
yang zalim demi keselamatan orang ramai. Beliau sedar keadaan menjadi 
bertambah huru hara dan negara terdedah kepada musuh sekiranya 
pemberontakan berlaku. Apa faedahnya memberontak sekiranya belum pasti 
kerajaan yang zalim itu dapat ditumbangkan. Oleh kerana itu Imam Malik 
lebih suka memberi nasihat kepada khalifah daripada mengangkat senjata. 


Walaupun khalifah Hisyam bin Abdul Malik tidak sebaik khalifah Umar bin 
Abdul Aziz tetapi beliau berjaya mengekalkan pemerintahannya selama dua 
puluh tahun. Sepanjang pemerintahannya, khalifah Hisyam berjaya 
menamatkan pemberontakan Hindu yang dipimpin Jai Sing di Sind. Dengan 
itu beliau berjaya mengekalkan kekuasaannya di wilayah India itu. 


Walaupun usaha khalifah Hisyam mahu menakluk Perancis gagal, namun 
Andalus masih dapat dipertahankan supaya terus berada di bawah 
pemerintahan Islam. Kejayaan beliau yang paling bermakna apabila berjaya 
memadamkan pemberontakan kaum Barbar di Afrika Utara dan berjaya 
menggagalkan usaha Zaid yang menentangnya. 


Oleh kerana pendirian Imam Malik yang tidak menyokong pemberontakan 
khalifah Hisyam itu menyebabkan penduduk Mekah dan Madinah tidak 
menyertai pemberontakan Zaid. Benarlah seperti telahan Imam Malik. 
Pemberontakan itu gagal menumbangkan khalifah Hisyam. Ramai pahlawan 
yang mati sia-sia akibat pertempuran sesama umat Islam. 


Sikap berkecuali Imam Malik itu, membuatkan khalifah Hisyam bertambah 
sayang padanya. Semakin kerap mereka berjumpa dan semakin banyak 
nasihat yang dapat diberikan Imam Malik kepada khalifah. 


Bab 11 Insaf dan Bertaubat 


Orang ramai mengenali wanita muda berusia belasan tahun itu dengan 
gelaran jariah. Dia seorang wanita yang cantik dan menawan. Dia juga 
menjadi kegilaan bukan sahaja anak-anak muda tetapi juga orang dewasa 
termasuk yang sudah tua. Dia pandai menari, menyanyi dan bersyair. 
Suaranya lunak apabila membaca Quran. Sayangnya dia seorang budak 
suruhan kepada seorang wanita Yahudi. Wanita itu menggunakan kecantikan 
gadis muda itu bagi mendapat keuntungan. 


Pada suatu petang, khalifah Hisyam bin Abdul Malik sedang duduk di 
anjung istana bersama beberapa orang pembantunya. Mereka berbual selepas 
menikmati juadah petang sambil menanti masuknya waktu sembahyang 
maghrib. 


“Amirul Mukminin, di Kufah ada seorang wanita muda yang sangat cantik. 
Dia pandai menari, menyanyi, bersyair, dan membaca Quran. Tetapi 
sayangnya dia cuma budak suruhan kepada seorang wanita Yahudi,” 
beritahu wazir. 


Khalifah Hisyam yang sememangnya suka kepada wanita muda yang cantik 
itu tertarik hati mendengarnya lalu berkata, “Apakah kecantikan wanita itu 
sama seperti Puteri Balqis yang diceritakan dalam kisah Nabi Sulaiman?” 


“Mungkin sama kerana wanita muda itu digilai bukan sahaja anak-anak 
muda tetapi juga orang tua. Seluruh penduduk Kufah mengenali wanita 
muda itu. Kecantikannya menjadi perbualan orang ramai dan dicemburui 
kaum wanita,” jawab wazir sengaja menokok tambah cerita bagi menarik 
perhatian khalifah. 


Maka timbul keinginan khalifah Hisyam mahu memiliki wanita muda itu. 
Dia menulis surat kepada gabenor Kufah mengarahkannya memujuk wanita 
Yahudi itu supaya menjualkan Jariah kepada khalifah. Tidak lama kemudian 
sampai surat balasan daripada gabenor Kufah. 


Amirul Mukminin yang saya kasihi. Jariah itu seorang gadis yang cantik 
jelita tiada tolok bandingannya. Sesiapa yang melihat senyumannya sahaja 
sudah jatuh cinta dan menggilainya siang dan malam. Tuanku dengan wanita 
itu ibarat Puteri Balqis dengan Nabi Sulaiman. 


Sukacita dimaklumkan, saya berjaya memujuk wanita Yahudi itu menjual 
budak suruhannya dengan harga seribu dirham dan ditambah dengan sebuah 
kebun kurma yang dapat menghasilkan buahnya lima ratus gantang setahun. 


Selepas membaca surat itu semakin berkobar-kobar perasaan khalifah 
Hisyam mahu memiliki wanita itu. Dia segera menghantar utusan ke Kufah 
bagi merundingkan pembelian budak suruhan yang cantik jelita itu. 


Kemudian khalifah Hisyam berangkat ke Kufah. Kebetulan beliau 
mempunyai sebuah istana yang terletak di tengah bandar Kufah. Beliau 
mengarahkan supaya istana itu dihias indah, dilengkapi dengan perabot yang 
cantik dan mahal, pakaian yang beraneka corak, barang-barang perhiasan 
emas, intan dan berlian serta dayang-dayang. Semua itu disediakannya bagi 
menyambut kedatangan wanita pujaan hatinya itu. 


Pada hari yang ditentukan, jariah itu dibawa ke istana khalifah dengan penuh 
kemegahan. Dia merasakan bagaikan bulan jatuh ke riba. Suatu tuah yang 
datang secara tiba-tiba dan tidak pernah dijangkanya. 


Maka bermulalah babak baharu dalam kehidupan wanita muda yang cantik 
jelita itu dengan seorang khalifah yang sudah agak lanjut usianya. Kedua- 
duanya menjalani kehidupan dengan penuh kenikmatan dan kebahagiaan. 
Setiap hari mereka asyik bercengkerama seolah-olah tidak menghiraukan 
lagi urusan dunia. 


Pada suatu hari, khalifah Hisyam sedang bercengkerama dengan wanita itu 
di anjung istana yang dihampari permaidani dan wangian yang harum 
semerbak sambil melihat dayang-dayang istana menyanyi dan menari. 


Tiba-tiba kedengaran suara dari bawah anjung istana berteriak. “Amirul 
Mukminin, lihatlah ayahku ini sedang diusung ke tanah perkuburan. 
Janganlah asyik dengan kenikmatan dunia kerana tuan juga akan diusung ke 
sana tidak lama lagi!” 


Khalifah Hisyam bangun lalu meninjau ke bawah bagi melihat apa yang 
berlaku. Dilihatnya orang ramai sedang mengusung sebuah keranda bagi 
dibawa ke tanah perkuburan. Seorang wanita sedang menangis sambil 
mengulangi kata-katanya. 


“Amirul Mukminin, lihatlah ayahku ini sedang diusung ke tanah 
perkuburan. Janganlah asyik dengan kenikmatan dunia kerana tuan juga 
akan diusung ke sana tidak lama lagi!” 


Kata-kata wanita itu menusuk ke hati khalifah Hisyam. Tiba-tiba dia menjadi 
insaf dan sedih. Tambahan pula apabila melihat orang ramai mengusung 
jenazah ke tanah perkuburan. Dia terbayang dirinya yang terbaring di dalam 
keranda itu dan orang ramai menghantarnya ke tanah perkuburan. Pada 
ketika itu istana yang cantik ditinggalkannya dan dia berpindah ke tempat 
yang sempit dan gelap. Wanita cantik itu juga ditinggalkannya malah segala 
harta dan alat-alat kebesarannya juga ditinggalkan. Tiba-tiba khalifah 
Hisyam berasa sebak lalu menangis. 


“Amirul Mukminin, mengapa menangis? Bukankah saya ada di sisimu? 
Saya bersedia pada bila-bila masa membuat kamu bahagia,” kata wanita itu. 


Namun belaian manja wanita yang cantik jelita itu tidak lagi mempesoakan 
hatinya. Malah langsung tidak menarik perhatiannya. 


“Cukuplah setakat ini. Kematian itu menginsafkan beta,” ujar khalifah 
Hisyam lalu berpaling daripada wanita yang selama ini menjadi pujaan 
hatinya. 


Wanita yang cantik jelita itu tersinggung dengan sikap khalifah Hisyam lalu 
berkata, “Peratap jenazah memutuskan tambatan hatiku. Membuat hatiku 
berpaling.” 


“Pergi dari sini. Biarkan saya bersendirian,” kata khalifah Hisyam. 


Semua yang berada di situ segera beredar. Tinggallah khalifah Hisyam 
bersendirian melayan tangisan keinsafannya. Wanita yang jelita itu pula 
masuk ke dalam bilik lalu baring di atas katil. Kemudian dia terlena. 


Tiba-tiba wanita itu bermimpi didatangi seorang lelaki yang berpakaian 
serba putih lalu berkata, “Ramai lelaki yang terpesona dengan kecantikan 
kamu hingga membuat mereka lupa daratan. Engkau sudah membuat mereka 
berasa bahagia. Tetapi bagaimana pula keadaan kamu selepas mati? Apabila 
sangkakala ditiup dan manusia dibangkitkan dari kubur, mereka menuju ke 
tempat pembalasan. Masing-masing akan menerima pembalasan mengikut 
amalan yang mereka lakukan.” 


Wanita itu terjaga daripada tidur lalu memikirkan mimpinya itu. Mimpi itu 
meninggalkan kesan yang mendalam di hatinya. 


Kemudian wanita itu memanggil dayang-dayang istana lalu minta disediakan 
tempat mandian. Seperti biasa selepas selesai mandi dayang-dayang istana 


datang membawa pakaian yang cantik dan mahal harganya serta bau-bauan 
bagi dipakai wanita itu. 

Tetapi wanita itu membuang semuanya lalu berkata, “Ambilkan saya 
pakaian yang paling kasar dan murah harganya. Ambilkan juga sebatang 
tongkat dan bekas air minuman.” 


Pelayan-pelayan istana berasa hairan tetapi tetap juga patuh. Kemudian 
wanita yang jelita itu memakai pakaian yang kasar dan murah harganya itu. 
Bekas air itu digantungkan ke lehernya. Tongkat itu dipegang dengan tangan 
kanannya. Kemudian dia menghadap khalifah Hisyam. 


“Amirul Mukminin, saya adalah jariah kamu yang paling kamu sayangi. 
Kecantikan saya membuat kamu terpukau hingga sanggup bersama saya 
siang dan malam. Sebentar tadi ada seorang lelaki datang mengingatkan saya 
berkenaan hari pembalasan. Saya mahu memutuskan diri daripada 
perhambaan,” kata wanita itu. 


“Keinginan saya kepadamu sudah berubah selepas saya mendengar ratapan 
wanita yang kematian ayahnya itu. Keinginan kamu kepada saya juga pasti 
sudah berubah sejak kamu didatangi lelaki itu. Biarkan saya dengan pilihan 
saya, dan kamu dengan pilihan kamu. Mulai hari ini kamu sudah saya 


merdekakan,” kata khalifah Hisyam. 


“Terima kasih kerana kamu merdekakan saya. Saya sudah bebas menuju ke 
jalan Allah,” sahut wanita itu. 


“Ke manakah kamu hendak pergi?” tanya khalifah Hisyam. 
“Menuju ke Baitullah,”jawab wanita itu. 


“Pergilah dan tiada siapa yang akan menghalang perjalanan kamu,” balas 
khalifah Hisyam. 


Kemudian wanita jelita itu meninggalkan istana dan segala kemewahannya 
berjalan kaki menuju ke Mekah. Dia beriktikaf dalam Masjidil Haram. Pada 
siang hari dia berpuasa dan pada malamnya dia beramal ibadat sampai ke 
pagi. Bagi menampung perbelanjaannya dia mengambil upah memintal 
benang. 


Setiap petang selepas selesai waktu kerja, wanita itu pergi ke Baitullah lalu 
bertawaf mengelilingi Kaabah. Kemudian dia berdoa di Hijir Ismail. Doa itu 


diulang-ulangnya selalu, “Wahai Tuhanku, ibadahku hanya kepadamu, hanya 
engkau bekalan akhiratku, jangan putuskan harapanku, sampaikan cita- 
citaku.” 


Selesai berdoa wanita itu terus menyambung amal ibadatnya sepanjang 
malam. Dia berlama-lama mengerjakan sembahyang sunat dalam usaha 
mendekatkan diri kepada Allah. Selepas beberapa tahun berlalu, dalam 
keasyikan beramal ibadat tanpa menghiraukan waktu rehat, makan dan 
minumnya, tubuh wanita itu kelihatan kurus kering. Mukanya cengkung dan 
matanya hampir buta kerana asyik menangis terkenangkan perbuatannya 
yang terdahulu. Maka semakin pudar dan hilang kecantikan dirinya. 


Pada suatu pagi selepas selesai sembahyang subuh, wanita itu tidak pernah 
bangun lagi daripada sujudnya. Dia menghembuskan nafasnya yang terakhir. 


Khalifah Hisyam juga tenggelam dalam keinsafan. Beliau pergi ke Madinah 
dan sempat mendengar kata-kata nasihat daripada Imam Malik. Kemudian 
beliau pergi menunaikan haji ke tanah suci Mekah. Tidak berapa lama 
selepas pulang ke Baghdad beliau meninggal dunia. 


Bab 12 Tumbangnya Bani Umaiyah 


Ketika keluarga khalifah Hisyam bin Abdul Malik sedang sibuk 
menguruskan jenazah khalifah yang baru sahaja meninggal dunia, al-Walid 
bin Yazid bersama beberapa orang penyokongnya mengajak orang ramai 
berkumpul di balai bani Umaiyah. 


Kemudian dia pun berucap, “Pada hari ini khalifah Hisyam bin Abdul Malik 
sudah meninggal dunia. Dia tidak sempat meninggalkan wasiat. Tetapi 
tempatnya perlu diisi dengan segera bagi mengelakkan berlakunya perebutan 
kuasa di kalangan keluarga bani Umaiyah. Jadi saya menawarkan diri 
mengambil alih jawatan khalifah buat sementara waktu. Selepas itu saya 
akan serahkan jawatan itu kepada sesiapa yang dipilih oleh orang ramai,” 
kata al-Walid. 


Sebenarnya al-Walid sudah lama menyimpan cita-cita mahu menjadi 
khalifah. Dia pernah mendesak khalifah Hisyam supaya menamakan dirinya 
sebagai pengganti. Pada mulanya khalifah Hisyam bersetuju tetapi pada saat 
akhir sebelum menjelang kematiannya beliau mengubah fikiran lalu 
mencadangkan anaknya sebagai pengganti. Ini disebabkan al-Walid terkenal 
sebagai seorang lelaki yang buruk akhlaknya. Apabila khalifah Hisyam 
sudah insaf dan bertaubat beliau tidak mahu al-Walid menjadi penggantinya. 
Beliau mahu penggantinya seorang lelaki yang baik akhlaknya. 


“Saya menyokong al-Walid dilantik menjadi khalifah menggantikan Hisyam 
bin Abdul Malik. Tambahan pula khalifah pernah berkata mahu menamakan 
al-Walid sebagai penggantinya tetapi tidak sempat kerana meninggal dunia 
secara mengejut. Jadi mari kita sebulat suara melantik al-Walid menjadi 
khalifah,” kata Muzdan, kawan baik al-Walid. 


Tiba-tiba Yassir, seorang lelaki yang sudah berumur bangun lalu berkata, 
“Sebaik-baiknya kita ajak wakil keluarga khalifah Hisyam hadir dalam 
perjumpaan ini. Kita perlu mendapatkan persetujuan daripada mereka dahulu 
sebelum melantik khalifah yang baharu.” 


“Orang tua, adakah kamu sudah lupa sejarah pelantikan Abu Bakar as- 
Siddiq sebagai khalifah? Pada hari Nabi Muhammad SAW wafat, orang 
ramai berkumpul di Balai Bani Saidah bagi melantik khalifah. Ketika itu 


tidak ada seorang pun wakil daripada keluarga Rasulullah SAW. Mereka 
sebulat suara melantik Abu Bakar as-Siddiq menjadi khalifah,” kata 


Muzdan. 


Kemudian katanya lagi, “Pada hari ini kita berkumpul di sini seperti 
berkumpulnya orang Ansar dan Muhajirin di Balai Bani Saidah pada hari 
wafatnya Nabi Muhammad SAW. Kita sebulat suara melantik al-Walid 
menjadi khalifah seperti orang ramai bersetuju melantik Abu Bakar menjadi 
khalifah,” kata Muzdan lalu memuji kelebihan yang ada pada al-Walid yang 
melayakkannya menjadi khalifah. 


“Abu Bakar as-Siddiq adalah sahabat Nabi Muhammad yang paling baik 
akhlaknya. Beliau sentiasa bercakap benar, tidak pernah minum arak, tidak 
pernah berjudi dan tidak suka bergaduh. Jadi beliau memang layak dilantik 
menjadi khalifah. Tetapi bagaimana pula dengan al-Walid? Adakah 
akhlaknya sama seperti Abu Bakar as-Siddiq?” tanya orang tua itu pula. 


“Biar saya yang menjawab pertanyaan itu,” teriak seorang lelaki. Semua 
yang hadir menumpukan perhatian kepadanya. Kemudian lelaki itu pun 
berkata, “Bagi mencari lelaki yang akhlaknya sama seperti Abu Bakar as- 
Siddiq memang payah. Malah tidak ada pada zaman kita ini. Tetapi saya 
bersetuju orang yang dilantik menjadi khalifah tentulah akhlaknya lebih baik 
daripada khalifah Hisyam.” 


“Adakah al-Walid itu akhlaknya lebih baik daripada khalifah Hisyam?” 
tanya Yassir pula. 


“Al-Walid seorang yang buruk akhlaknya. Dia tidak layak menjadi khalifah, 
kerana itu khalifah Hisyam tidak menamakan dia sebagai penggantinya,” 
jawab salah seorang keluarga Bani Umaiyah. 


Al-Walid menjadi berang. Dia memberi isyarat kepada kawan-kawannya 
supaya bertindak sepertimana yang sudah dirancang. Sebelum datang ke 
tempat itu, al-Walid sudah berpakat dengan kawan-kawannya bagi bertindak 
sekiranya orang ramai tidak menyokong pelantikannya sebagai khalifah. 
Mereka datang dengan membawa senjata yang disembunyikan di dalam 
jubah. Apabila mendapat isyarat daripada al-Walid mereka pun bertindak 
mengugut orang ramai sambil menghunus senjata. 


“Kami sudah bersetuju melantik al-Walid menjadi khalifah. Sesiapa yang 
membantah akan kami bunuh. Tindakan ini perlu kami lakukan demi 
menjaga perpaduan umat Islam,” kata Muzdan. 


Oleh kerana berasa takut dengan ancaman itu, semua yang hadir akhirnya 
bersetuju melantik al-Walid menjadi khalifah. Selepas itu barulah al-Walid 
dan kawan-kawannya pergi ke istana bagi bersama-sama mengebumikan 
jenazah khalifah Hisyam bin Abdul Malik. 


Keesokan harinya selepas sembahyang subuh, al-Walid naik ke atas mimbar 
masjid lalu berucap kepada orang ramai dengan mengatakan dirinya sudah 
dilantik menjadi khalifah. Orang ramai tidak berani membantah kerana para 
penyokong al-Walid mengugut mahu membunuh sesiapa yang berani 
membantah. 


“Tuan Imam, khalifah Hisyam bin Abdul Malik sudah meninggal dunia. Al- 
Walid bin Yazid mengisytiharkan dirinya sebagai pengganti. Apa pendapat 
tuan?” tanya salah seorang anak murid Imam Malik. 


“Khalifah atau pemimpin perlu dilantik oleh orang ramai. Bukan secara 
kekerasan atau paksaan. Al-Walid sepatutnya menyerahkan kepada orang 
ramai memilih siapa pengganti khalifah Hisyam. Bukan memaksa orang 
ramai supaya melantiknya sebagai khalifah,” jawab Imam Malik. 


“Ramai yang tidak bersetuju al-Walid menjadi khalifah. Termasuk keluarga 
khalifah Hisyam. Bahkan ada pakatan mahu menggulingkannya. Apa yang 
dapat kami membantu?” tanya salah seorang penduduk Madinah. 


Imam Malik tidak bersetuju dengan tindakan itu kerana bimbang keadaan 
menjadi semakin huru-hara. Dia menasihatkan anak murid dan pengikutnya 
supaya jangan mengeruhkan lagi suasana yang ada. “Sekiranya seseorang itu 
mengambil sesuatu jawatan secara tidak sah, dia akan menanggung 
akibatnya,” kata Imam Malik. 


Memang benar kata-kata Imam Malik itu. Dalam diam-diam Yazid bin al- 
Walid bin Abdul Malik sepupu al-Walid bin Yazid sedang merancang mahu 
merampas kuasa. Tambahan pula sikap khalifah al-Walid yang lebih 
mengutamakan kawan-kawannya bagi memegang jawatan penting dalam 
kerajaan menimbulkan kebencian keluarga Bani Umaiyah sendiri. Mereka 
menyokong perjuangan Yazid 111. 


Pada masa yang sama sokongan orang ramai kepada Bani Abbasiyah 
semakin meningkat. Kufah dan Basrah dijadikan pusat gerakan penentang 
bagi menjatuhkan khalifah Bani Umaiyah. 


Apabila khalifah al-Walid bin Yazid mendapat laporan penduduk Kufah 
menyokong Bani Abbasiyah dan para penentangnya sedang berkumpul di 
Kufah, beliau memimpin pasukan tenteranya ke Kufah. Selepas berlaku 
pertempuran, khalifah al-Walid terbunuh dan Yazid 111 terus 
mengisytiharkan dirinya sebagai khalifah. 


Namun pemerintahan khalifah Yazid 111 tidak bertahan lama, baru enam 
bulan berkuasa berlaku pemberontakan di kalangan anggota tentera 
disebabkan beliau enggan menaikkan gaji mereka. Semasa al-Walid menjadi 
khalifah beliau berjanji menaikkan gaji anggota tentera, tetapi rancangan itu 
dibatalkan oleh khalifah Yazid 111 menyebabkan anggota tentera 
memberontak. Ekoran daripada itu khalifah Yazid 111 terbunuh lalu diganti 
oleh adiknya Ibrahim bin al-Walid. 


Khalifah Ibrahim bin al-Walid cintakan ilmu pengetahuan. Pada masa 
pemerintahannya, kerja-kerja menterjemah buku-buku falsafah Yunani ke 
dalam bahasa Arab sudah dilaksanakan. Ekoran itu muncul fahaman 
Muktazilah, Jabariah dan Ahli Sunnah Wal Jamaah. Musuh-musuh 
politiknya termasuk daripada kalangan keluarga Bani Umaiyah sendiri 
menyalahkan khalifah Ibrahim hingga menyebabkan beliau terpaksa 
bersembunyi kerana ramai yang mahu membunuhnya. Sepupunya Marwan 
bin Muhamad mengambil alih kuasa. 


Khalifah Marwan bin Muhamad yang bergelar Marwan 11 adalah khalifah 
terakhir Bani Umaiyah. Ketika mengambil alih kuasa, suasana politik sedang 
kucar-kacir. Perasaan benci kepada khalifah Bani Umaiyah semakin menebal 
di kalangan rakyat. Penduduk Iran dan Irag bersatu menyokong perjuangan 
Bani Abbasiyah. 


Sebaik sahaja berkuasa, khalifah Marwan 11 berusaha mengukuhkan 
kuasanya dengan memerangi Bani Abbasiyah. Pada permulaannya, usaha itu 
hampir berjaya. Tetapi selepas berlaku pemberontakan di Khurasan dan 
selepas mereka bekerjasama dengan Bani Abbasiyah, kekuasaan khalifah 
Marwan 11 semakin lemah. Akhirnya beliau dijatuhkan oleh Abu Abbas as- 
Saffah yang menjadi khalifah pertama Bani Abbasiyah. 


Selepas dikalahkan oleh Abu Abbas as-Saffah, khalifah Marwan 11 cuba 
melarikan diri ke Mesir tetapi akhirnya berjaya ditangkap lalu dibunuh. 
Bukan Marwan sahaja yang dibunuh, malah boleh dikatakan semua keluarga 
Bani Umaiyah yang berpengaruh turut dibunuh. Cuma Abdul Rahman ad- 
Dakhil sahaja yang berjaya menyelamatkan diri ke Andalus. Kemudian 
beliau menubuhkan kerajaan Bani Umaiyah di sana. 


Bab 13 Khalifah Abu Jaafar al- 
Mansur 


“Akulah khalifah Allah di muka bumi ini!” kata Abu Jaafar al-Mansur 
dalam ucap pertamanya kepada orang ramai sebaik sahaja dilantik menjadi 
khalifah. 


“Alangkah sombongnya dia,” kata salah seorang anak murid Imam Malik 
yang turut berada di situ. 


Kemudian dia berkata lagi, “Ucapannya berbeza daripada Abu Bakar as- 
Siddiq yang berkata, 'Aku bukanlah yang paling layak di antara kamu. 
Sekiranya aku berbuat baik maka bantulah aku dan sekiranya aku 
menyimpang, maka luruskanlah'. Khalifah Umar bin Abdul Aziz pula 
berkata, 'aku bukan yang terbaik daripada saudara-saudara sekalian tetapi 
aku mempunyai satu tanggungjawab yang amat berat'.” 


“Khalifah Abu Jaafar al-Mansur menjadi khalifah kerana dilantik oleh 
abangnya, khalifah Abbas as-Saffah. Kerana itu dia tidak perlukan 
persetujuan daripada orang ramai. Sekarang dia yang berkuasa. Sekiranya 
mahu selamat, jangan menentangnya,” kata seorang lelaki sambil memberi 
amaran mahu melaporkan kepada khalifah. 


Menyedari musuh politiknya ramai, khalifah Abu Jaafar al-Mansur 
mengambil langkah berjaga-jaga. Antaranya, sesiapa yang mahu menghadap 
tidak boleh membawa senjata. Apabila menghadap perlu menundukkan 
kepala dan mengangkat kedua-dua belah tangan sebelum mengeluarkan 
kata-kata. 


Bagi mengukuhkan kuasanya, khalifah Abu Jaafar al-Mansur menghapuskan 
mereka yang menjadi saingan politiknya. Orang yang mula-mula dicarinya 
adalah seorang ulama terkenal daripada kalangan Ahlul Bait atau keturunan 
Rasulullah bernama Muhammad al-Nafs al-Zakiyyah. Beliau seorang ulama 
yang terkenal dan banyak berjasa dalam perjuangan menumbangkan khalifah 
Marwan bin Muhamad. 


Sebaik sahaja khalifah Bani Umaiyah berjaya ditumbangkan, para 
pengikutnya berpakat bagi melantik beliau menjadi khalifah. Tetapi orang 


Bani Abbasiyah bertindak lebih pantas dengan melantik Abu al-Abbas as- 
Saffah sebagai khalifah. Kemudian as-Saffah pula dengan segera melantik 
adiknya iaitu Abu Jaafar al-Mansur sebagai pemangkunya dalam usaha 
meminggirkan Muhammad al-Nafs al-Zakiyyah. 


Tindakan itu menimbulkan kemarahan keluarga Alawiyin lalu mereka 
menjalankan gerakan menentang khalifah Abu Abbas as-Saffah. Bimbang 
dengan kebangkitan mereka, khalifah Abu Abbas as-Saffah berusaha 
menangkap Muhammad al-Nafs al-Zakiyyah, namun tidak berjaya. 


Sebaik sahaja khalifah Abu Jaafar al-Mansur menjadi khalifah, tindakan 
pertama yang dilakukannya adalah menghapuskan Muhammad al-Nafs al- 
Zakiyyah dan para penyokongnya. Beliau menangkap bapa Muhammad al- 
Nafs al-Zakiyyah dan adiknya iaitu Abdullah. Kedua-duanya diseksa dengan 
teruk supaya Muhamad al-Nafs al-Zakiyah menyerah diri. 


Dalam usaha menyelamatkan bapa dan adiknya, Muhamad al-Nafs al- 
Zakiyah memimpin pasukan tenteranya lalu berlaku pertempuran dengan 
pasukan tentera Bani Abbasiyah. Malangnya dalam pertempuran itu 
Muhamad al-Nafs al-Zakiyah terbunuh. 


Kemudian khalifah Abu Jaafar al-Mansur memaksa penduduk Madinah 
supaya memberikan taat setia kepadanya. Bimbang keselamatan mereka, 
perintah itu terpaksa dipatuhi. 


“Tuan Imam, kami tahu khalifah Abu Jaafar al-Mansur itu zalim tetapi di 
leher kami terbelenggu perjanjian dengannya,” kata penduduk Madinah. 


“Kamu mengikat janji dalam keadaan terpaksa. Tiada kafarah sumpah pada 
orang yang dipaksa,” kata Imam Malik. 


“Tidak mengapa rakyat berbuat baik kepada pemimpin, seandainya 
pemimpin yang zalim itu dibiarkan bersendirian sudah pasti lebih banyak 
berlaku kemudaratan pada umat Islam,” sambung Imam Malik. 


Pada suatu hari, salah seorang anak murid Imam Malik mengadu ramai 
antara mereka ditangkap, diseksa serta dikurung dalam penjara. 


“Bersabarlah hingga sampai janji Allah seperti firmanNya dalam surah al- 
Oasas ayat 5 yang bermaksud, “Kami akan mengurniakan kepada orang 


yang tertindas di bumi itu dan menjadikan mereka sebagai pemimpin dan 
juga menjadikan mereka orang yang mewarisi bumi.” 


Oleh kerana kuatnya penentangan musuh-musuh politiknya, semasa khalifah 
Abu Jaafar al-Mansur berkunjung ke Madinah, dia pernah berjumpa dengan 
Imam Malik lalu meminta fatwanya. 


Imam Malik berkata, “Sekiranya mereka menentang kerana kezaliman 
khalifah, tidak halal kamu memerangi mereka. Tetapi sekiranya mereka 
sengaja tidak mentaati pemerintah, khalifah halal memerangi mereka.” 


Fatwa itu digunakan oleh khalifah Abu Jaafar al-Mansur bagi memerangi 
mereka yang menjadi saingannya dalam politik dengan alasan mereka 
menentang pemerintahannya. 


Mula-mula khalifah Abu Jaafar al-Mansur menghapuskan pengaruh kaum 
Syiah kerana dianggap sebagai duri dalam daging. Walaupun kaum Syiah 
pernah membantunya menumbangkan Bani Umaiyah tetapi disebabkan 
mereka pernah menuntut diberi jawatan penting dalam kerajaan sebagai 
balasan pada jasa-jasa mereka, khalifah menganggap itu satu tuntutan yang 
melampau. Tambahan pula dia tidak mahu kaum Syiah menguasai 
kerajaannya. 


Di Hijaz, keluarga dan penyokong Ali bin Abi Talib atau lebih dikenali puak 
Alawiyin mengumpul kekuatan bagi menentang khalifah. Ramai yang 
bersimpati lalu menyatakan sokongan pada perjuangan puak Alawiyin yang 
berjuang mengembalikan semula pemerintahan kepada keluarga Ali bin Abi 
Talib. 


Khalifah Abu Jaafar al-Mansur memerintahkan Isa bin Musa orang yang 
diwasiatkan oleh khalifah as-Saffah sebagai penggantinya ke medan perang. 
Dia sengaja menyuruh bakal penggantinya itu ke medan perang dengan 
harapan Isa bin Musa terbunuh kerana dia mahu anaknya sendiri menjadi 
penggantinya. 


Apabila Muhammad bin Abdullah mendapat tahu khalifah Abu Jaafar al- 
Mansur menghantar pasukan tentera ke Basrah, beliau juga membuat 
persiapan bagi berperang. Mereka dibantu penduduk Hijaz, Kufah dan 
Basrah. Berlaku pertempuran antara tentera khalifah Bani Abbasiyah yang 
dipimpin Isa bin Musa dengan pasukan pemberontak yang diketuai 
Muhammad bin Abdullah. Akhirnya pasukan pemberontak berjaya 


dikalahkan tetapi Isa bin Musa terbunuh dalam pertempuran. Berita itu 
menggembirakan hati khalifah Abu Jaafar al-Mansur. 


Selepas berjaya menundukkan orang Syiah di Hijaz, Basrah dan Kufah, 
tumpuan diberikan pada penduduk Syam dan Mesir yang juga sudah 
memberontak. Mereka melantik Abdullah bin Ali iaitu bapa saudara khalifah 
Abu Jaafar al-Mansur sebagai khalifah. 


Selepas berjaya mengalahkan pasukan tentera khalifah Marwan dalam 
peperangan di Sungai Zab, Abdullah bin Ali diperintahkan oleh khalifah 
Abu al-Abbas as-Saffah memburu khalifah Marwan yang melarikan diri ke 
Mesir. Akhirnya khalifah terakhir Bani Umaiyah itu dapat dibunuh dan 
kepalanya dikirim kepada khalifah. 


Apabila khalifah Abu Jaafar al-Mansur menamakan anaknya sebagai 
pengganti, ini menimbulkan kemarahan Abdullah bin Ali yang menuduh 
khalifah mungkir janji. Dia mengisytiharkan dirinya sebagai khalifah di 
Mesir. Khalifah Abu Jaafar al-Mansur menghantar pasukan tentera yang 
dipimpin Abu Muslim al-Khurasani. 


Abdullah bin Ali membuat persiapan bagi bertempur dengan tentera yang 
dipimpin Abu Muslim al-Khurasani. Kemudian berlaku pertempuran antara 
kedua-dua belah pihak. Pasukan pemberontak akhirnya dapat dikalahkan dan 
Abdullah bin Ali ditawan lalu dibawa ke Kufah. Khalifah Abu Jaafar 
memenjarakan bapa saudaranya itu hingga meninggal dunia di dalam 
penjara. 


Selepas berjaya menumpaskan Abdullah bin Ali dan pasukannya, Abu 
Muslim al-Khurasani terus menetap di Mesir. Beliau begitu disanjung oleh 
penduduk Mesir dan pengaruhnya begitu kuat. Khalifah Abu Jaafar al- 
Mansur menjemputnya datang menghadap dengan alasan ada perkara 
penting yang mahu dibincangkan. Dalam pertemuan itu, khalifah Abu Jaafar 
al-Mansur sengaja membuat Abu Muslim al-Khurasamni menjadi marah dan 
terjadi pergaduhan. Khalifah Abu Jaafar al-Mansur berjaya membunuh Abu 
Muslim al-Khurasani. 


Kemudian khalifah Abu Jaafar al-Mansur cuba memerangi Abdul Rahman 
ad-Dakhil di Andalus. Beliau satu-satu pemimpin Bani Umaiyah yang 
berjaya melarikan diri ke Andalus sebaik sahaja khalifah Marwan berjaya 
ditumbangkan. Hanya Abdul Rahman ad-Dakhil yang terselamat daripada 
pembunuhan keluarga Bani Umaiyah. 


Panglima al-Alak bin al-Muraish memimpin seramai 20,000 orang tentera 
pergi ke Sepanyol bagi memerangi Abdul Rahman ad-Dakhil. Tetapi 
pasukan tentera Bani Abbasiyah itu dapat dikalahkan oleh Abdul Rahman 
ad-Dakhil. Panglima al-Alak dapat ditawan. Kemudian kepalanya dipenggal 
lalu dihantar kepada khalifah Abu Jaafar al-Mansur bersama sepucuk surat 
yang berbunyi. 


“Inilah hadiah daripada Abdul Rahman ad-Dakhil, khalifah Andalus. 
Sekiranya Abu Jaafar al-Mansur anak lelaki, saya menjemput dia datang ke 
Andalus. Kemudian kepalanya akan saya penggal lalu saya kirim kepada 

maharaja Rom.’ 


Kegagalan itu tidak menginsafkan khalifah Abu Jaafar al-Mansur. Kini para 
ulama pula menjadi sasarannya. Mereka yang tidak mahu memberikan 
kerjasama apatah lagi tidak mahu tunduk pada kehendaknya dimasukkan ke 
dalam senarai mereka yang perlu dihapuskan. 


Bab 14 Mereka yang Simpati 


“Imam Abu Hanifah meninggal dunia di dalam penjara!” teriak Ma'az, 
seorang lelaki yang sering ditugaskan menjadi utusan kerana sikap berani 


dan amanahnya semasa menjalankan tugas. 
Orang ramai di Masjid Nabi yang sedang menunggu masuknya waktu 


sembahyang asar tersentak mendengarnya. Masing-masing mahu mendapat 
kepastian. 


“Benarkah berita itu? Ataupun cuma khabar angin?” tanya Yazid, kawan 
baik Ma'az. Dia juga terkejut mendengarnya. 


“Demi tuhan saya tidak bercakap bohong! Saya baru pulang dari kota 
Baghdad. Apabila sampai di sini saya terus singgah bagi menghebahkan 
berita ini,” jawab lelaki itu bersungguh-sungguh. 


“Mengapa Imam Abu Hanifah dihukum penjara? Apa kesalahannya?” tanya 
satu suara dari celah orang ramai. 


“Adakah dia mati dibunuh ataupun dibiarkan kelaparan di dalam penjara?” 
tanya yang lain pula. 


Bertubi-tubi soalan daripada orang ramai ditujukan kepada lelaki itu. Dia 
pun sudah menjangkakan perkara itu akan berlaku kerana penduduk kota 
Madinah sangat sayang kepada Imam Abu Hanifah. Tambahan pula ramai 
penduduk Madinah yang menjadi anak muridnya. 


“Bertenang semua. Saya akan menceritakannya,” kata Ma'az pula. 


Mereka meminta Ma'az naik ke atas mimbar masjid supaya kata-katanya 
dapat didengar orang ramai. Berita itu mengejutkan orang ramai, semua 
yang berada di situ mahu mendengarnya dengan lebih lanjut. 


Menurut Ma'az, Imam Abu Hanifah disayangi penduduk Iraq. Beliau 
mempunyai pengaruh yang sangat kuat di kalangan orang ramai terutama 
penduduk Kufah. Jadi Khalifah Abu Jaafar al-Mansur mahu ulama terkenal 
itu menyokong pemerintahannya. Tambahan pula orang Bani Umaiyah dan 
golongan Syiah sedang berusaha mahu merampas kuasa. 


“Khalifah Abu Jaafar al-Mansur mahu Imam Abu Hanifah bekerjasama 
dengannya. Beliau melantik ulama besar itu menjadi hakim di kota Baghdad. 
Tetapi Imam Abu Hanifah enggan menerima pelantikan itu. 


“Kemudian Khalifah Abu Jaafar al-Mansur melantik Imam Abu Hanifah 
menjadi ketua penjaga perbendaharaan negara. Tetapi tetap ditolaknya. 
Khalifah Abu Jafaar al-Mansur berasa marah dan tersinggung,” cerita 
Ma'az. 


“Mengapa Imam Abu Hanifah tidak mahu menerimanya? Bukankah itu 
peluang yang baik? Sekiranya dia menerimanya, pasti dibayar dengan gaji 
yang mahal dan mendapat penghormatan daripada orang ramai?” tanya 
seorang anak muda. 


“Memang ramai yang memujuk Imam Abu Hanifah supaya menerima 
pelantikan itu. Orang lain berebut mahukan jawatan itu tetapi dia 
menolaknya. Apabila ditanya mengapa, jawabnya kerana tidak mahu 
memberikan kerjasama kepada khalifah yang dianggapnya zalim. Hingga 
Imam Abu Hanifah berkata, sekiranya khalifah Abu Jaafar al-Mansur 
menyuruhnya membaiki masjid pun akan ditolaknya,” jawab Ma'az dengan 


penerangan yang agak panjang. 


“Benarkah khalifah Abu Jaafar al-Mansur itu zalim?” tanya anak muda itu 
lagi. 

Menurut Ma'az, demi mengekalkan kuasanya, khalifah Abu Jaafar al- 
Mansur sanggup membunuh sesiapa sahaja yang dianggap boleh 


mengancam kedudukannya sebagai khalifah. Apatah lagi mereka yang 
menentang ataupun memberontak pada pemerintahannya, pasti dibunuhnya. 


“Boleh ceritakan kepada kami, siapa sebenarnya khalifah Abu Jaafar al- 
Mansur itu? Sejak dilantik menjadi khalifah beliau tidak pernah datang ke 
Madinah. Kami tidak pernah melihat wajahnya. Kami juga tidak tahu sejarah 


hidupnya,” pinta anak muda itu yang mewakili golongan muda. 
“Nama penuh beliau adalah Abu Jaafar Abdullah bin Muhammad bin Ali 


bin Abdullah bin Abbas. Beliau adalah saudara khalifah Abu Abbas as- 
Saffah,” kata Ma'az. 


Menurutnya lagi, khalifah Abu Jaafar al-Mansur dilahirkan di Humaimah 
pada 101 Hijrah. Apabila dewasa, beliau bersama-sama berjuang dengan 
saudaranya Abu Abbas bagi menegakkan daulah Abbasiyah. Beliau adalah 
orang kanan as-Safah. Beliau dilantik menjadi khalifah pada tahun136 H 
atas wasiat Abu Abbas as-Saffah. Ketika dilantik menjadi khalifah, Abu 
Jaafar al-Mansur berusia 35 tahun. 


“Tindakan pertama yang dilakukannya adalah menghapuskan 
pemberontakan puak Syiah yang dipimpin oleh Muhamad bin Abdullah. 
Mereka mendapat sokongan yang kuat daripada penduduk Hijaz, Kufah dan 
Basrah. Khalifah Abu Jaafar al-Mansur menghantar tenteranya di bawah 
pimpinan panglima Isa bin Musa dan berjaya menghapuskan pengaruh 
golongan Syiah,” kata Ma'az. 


Menurutnya lagi, selepas itu khalifah Abu Jaafar al-Mansur memerangi bapa 
saudaranya sendiri Abdullah bin Ali, seorang yang banyak berjasa kerana 
membantu menumbangkan Bani Umaiyah. Beliau bimbang bapa saudaranya 
itu merampas kuasa lalu memeranginya. 


“Selepas berlaku pertempuran yang sengit antara kedua-dua belah pihak, 
akhirnya pasukan tentera Abdullah bin Ali dapat dikalahkan. Beliau 
ditangkap lalu dihukum penjara hingga meninggal dunia,” cerita Ma’az. 


Khalifah yang muda itu masih belum berpuas hati selagi mereka yang 
menjadi saingannya tidak dihapuskan. Antara mereka yang dirasakan boleh 
mengancam kedudukannya adalah Abu Muslim al-Khurasani dan Abdul 
Rahman ad-Dakhil. Beliau berusaha menghapuskan mereka. 


“Pada suatu hari khalifah Abu Jaafar al-Mansur menjemput Abu Muslim al- 
Khurasani ke istana. Dalam pertemuan itu, khalifah sengaja mengeluarkan 
kata-kata yang boleh menyakitkan hati lawannya. Apabila Abu Muslim al- 
Khurasani naik marah, berlaku pertarungan antara kedua-duanya. Akhirnya 
Abu Muslim al-Khurasani dibunuh,” cerita Ma'az lagi. 


Kemudian khalifah Abu Jaafar al-Mansur menghantar pasukan tentera ke 
Sepanyol bagi memerangi Abdul Rahman ad-Dakhil yang berjaya melarikan 
diri ke negara itu dan menubuhkan pemerintahan Bani Umaiyah di sana. 
Namun tidak berjaya kerana pasukan tenteranya mengalami kekalahan. 
Panglima tentera yang memimpin pasukan tentera Bani Abbasiyah ditangkap 


lalu dipenggal kepalanya dan dikirimkan kepada khalifah Abu Jaafar al- 
Mansur. 


Tindakan khalifah Abu Jaafar al-Mansur yang suka menumpahkan darah 
sesama umat Islam itu menimbulkan rasa tidak senang hati rakyat. 
Tambahan pula apabila beliau sanggup menggali kubur khalifah Bani 
Umaiyah lalu dibakar tulang-belulang mereka. Perbuatan itu ditentang oleh 
ramai para ulama termasuk Imam Abu Hanifah. Malah dalam satu majlis 
ilmu, ulama terkenal itu pernah menyatakan pendiriannya tidak bersetuju 
dengan tindakan yang dilakukan oleh khalifah. 


“Pada mulanya khalifah Abu Jaafar al-Mansur cuba bersikap baik kepada 
Imam Abu Hanifah. Diberinya pelbagai hadiah termasuk duit dan barang- 
barang berharga dengan harapan dapat menjinakkan hatinya. Tetapi semua 
pemberian khalifah itu ditolak oleh Imam Abu Hanifah,” cerita Ma'az. 


Keengganan Imam Abu Hanifah menerima hadiah daripada khalifah itu 
dianggap tidak menyokong pemerintahannya. 


“Khalifah Abu Jaafar al-Mansur bimbang Imam Abu Hanifah menghasut 
orang ramai supaya menentangnya. Beliau mahu Imam Abu Hanifah bekerja 
dengannya. Lalu dilantik Imam Abu Hanifah memegang jawatan yang 
penting dalam pemerintahan. Tetapi Imam Abu Hanifah menolaknya kerana 
tidak mahu bekerja dengan khalifah yang zalim,” cerita Ma'az lagi. 


Selepas gagal memujuk Imam Abu Hanifah dengan cara lembut, akhirnya 
khalifah Abu Jaafar al-Mansur menggunakan ugutan. Beliau mengugut 
mahu memenjarakan Imam Abu Hanifah sekiranya menolak pelantikan itu. 
Namun, itu masih belum dapat mengubah pendirian ulama terbilang itu. Dia 
tetap dengan keputusannya menolak jawatan yang ditawarkan oleh khalifah. 


“Pada suatu hari, khalifah Abu Jaafar al-Mansur memanggil Imam Abu 
Hanifah datang menghadap lalu diberi kata dua. Sekiranya tidak mahu 
menerima jawatan yang ditawarkan, beliau akan dipenjarakan. Imam Abu 
Hanifah tetap dengan pendiriannya. Walaupun beliau dipenjarakan, beliau 
menerima hukuman itu dengan tabah,” cerita Ma’az. 

Menurutnya lagi, khalifah Abu Jaafar al-Mansur menyuruh ibu Imam Abu 


Hanifah memujuk anaknya supaya menerima pelantikan itu namun tetap 
gagal. Akhirnya khalifah Abu Jaafar al-Mansur hilang sabar lalu merancang 


membunuh Imam Abu Hanifah. Pada suatu hari beliau dipanggil menghadap 
khalifah lalu disuruh meminum air yang sudah dibubuh racun. 


“Imam Abu Hanifah meninggal dunia di dalam penjara akibat meminum 
racun itu,” kata Ma'az menutup ceritanya. Orang ramai berasa marah 
mendengarnya. 


Kisah khalifah Abu Jaafar al-Mansur menyeksa serta membunuh Imam Abu 
Hanifah itu menjadi perbualan hangat penduduk kota Madinah. Mereka 
melahirkan rasa marah pada khalifah Abu Jaafar al-Mansur. Mereka mahu 
memberontak. 


Berita penduduk Madinah mahu memberontak akibat marah kerana 
kematian Imam Abu Hanifah itu sampai kepada khalifah Abu Jaafar al- 
Mansur. Beliau segera mengadakan mesyuarat dengan para pegawainya. 
Kata sepakat diambil supaya dihantar seorang gabenor yang baharu bersama 
pasukan tentera bagi mengamankan penduduk Madinah. Khalifah Abu 
Jaafar al-Mansur melantik anak saudaranya sendiri yang bernama Jaafar bin 
Sulaiman menjadi gabenor di Madinah. Tindakan pertama yang dilakukan 
gabenor baharu itu adalah cuba membersihkan nama khalifah Abu Jaafar al- 
Mansur. 


“Semua tuduhan itu adalah fitnah. Khalifah Abu Jaafar al-Mansur tidak 
berlaku zalim kepada Imam Abu Hanifah. Buktinya beliau turut sama-sama 
sembahyangkan jenazahnya kemudian bersama orang ramai mengiringi 
sampai ke kubur. Malah khalifah sanggup menunggu hingga jenazah selesai 
dikebumikan,” kata gabenor Jaafar bin Sulaiman lalu memuji kebaikan 


khalifah Abu Jaafar al-Mansur. 


Menurutnya lagi, Khalifah Abu Jaafar al-Mansur juga memberi bantuan 
kepada keluarga Imam Abu Hanifah. 


“Itu membuktikan Khalifah Abu Jaafar al-Mansur tidak memusuhi Imam 
Abu Hanifah,” kata gabenor Madinah itu dalam satu majlis dialog dengan 
orang ramai. 


“Mengapa Imam Abu Hanifah dihukum penjara? Mengapa dia dihukum 
sebat?” tanya orang ramai yang mahukan penjelasan. 


“Memang benar khalifah bercadang mahu melantik Imam Abu Hanifah 
menjadi ketua hakim, tetapi ditolak. Kemudian dilantik menjadi penjaga 


perbendaharaan negara juga ditolak. Namun itu tidak langsung menimbulkan 
kemarahan khalifah. Yang berasa tersinggung adalah para menterinya. 
Mereka yang memenjarakan Imam Abu Hanifah tanpa pengetahuan 
khalifah,” jawab Jaafar Sulaiman yang cuba meyakinkan penduduk Madinah 


bahawa kejahatan itu dilakukan oleh orang bawahan khalifah. 


“Bukankah khalifah yang menjatuhkan hukuman sebat ke atas imam Abu 
Hanifah?” tanya yang lain pula. 


“Khalifah cuma bergurau supaya Imam Abu Hanifah menerima tawarannya. 
Tetapi gurauan itu disangka benar oleh menteri lalu diarahkan supaya 
disebat. Khalifah sendiri tidak tahu perkara itu berlaku kerana tidak ada 


siapa yang melaporkan,” jawab Jaafar Sulaiman. 


“Baiklah, pertanyaan kami yang terakhir. Benarkah khalifah Abu Jaafar al- 
Mansur memberi minuman yang dibubuh racun kepada Imam Abu 
Hanifah?” tanya orang ramai. 


“Khalifah Abu Jaafar al-Mansur adalah orang yang paling berkuasa. 
Sekiranya Khalifah mahu membunuh sesiapa sahaja termasuk Imam Abu 
Hanifah, tidak perlu dia membubuh racun ke dalam air minumannya. Itu 
tindakan yang bodoh dan pengecut. Khalifah boleh memerintahkan 
pengawalnya menjalankan hukuman bunuh tanpa sesiapa boleh 
menghalangnya. Imam Abu Hanifah meninggal dunia bukan kerana 
diracun,” jawab gabenor muda itu. 


Menurutnya lagi, selepas khalifah mendapat tahu Imam Abu Hanifah 
meninggal dunia baginda segera menyerahkan jenazah kepada keluarganya. 
Kemudian memecat mereka yang terlibat. 


“Sebagai menunjukkan rasa simpatinya khalifah sanggup bersama 
menyembahyangkan jenazah Imam Abu Hanifah. Sanggup bersama orang 
ramai menghantarnya hingga ke kubur. Kemudian dia sanggup memberi 
bantuan kepada keluarga yang ditinggalkan. Bukankah itu membuktikan 
khalifah Abu Jaafar al-Mansur tidak bermusuhan dengan Imam Abu 
Hanifah?” 


Usaha yang dijalankan gabenor Madinah itu berjaya juga meredakan 
kemarahan orang ramai. Malah ada yang yakin tuduhan khalifah berlaku 


zalim kepada Imam Abu Hanifah itu adalah fitnah yang dicipta oleh orang 
Bani Umaiyah dalam usaha mereka kembali berkuasa. 


Bab 15 Hadiah daripada Khalifah 


Gabenor Madinah berasa gembira apabila penduduk Madinah berjaya 
diamankan tanpa pertumpahan darah. Mereka tidak jadi memberontak, 
malah memberi sokongan kepada Khalifah Abu Jaafar al-Mansur selepas 
diyakinkan baginda tidak terlibat dalam kematian Imam Abu Hanifah. 


Jaafar bin Sulaiman segera berangkat ke kota Baghdad bagi melaporkan 
kejayaannya itu kepada khalifah. Sebelum itu dia sudah mengirim surat 
memaklumkan perkara berkenaan. Tetapi dia perlu menghadap khalifah bagi 
memaklumkan sendiri perkara itu. 


“Amirul Mukminin, saya berjaya meyakinkan penduduk Madinah yang tuan 
tidak terlibat dalam pembunuhan Imam Abu Hanifah, kerana itu mereka 
tidak jadi memberontak,” beritahu Jaafar bin Sulaiman dengan gembira 
kerana yakin mendapat pujian daripada khalifah. 


“Beta gembira mendengarnya. Tidak sia-sia beta melantik kamu menjadi 
gabenor di Madinah. Kamu akan terus berkhidmat di sana. Pujuklah 
penduduk Madinah supaya menyokong pemerintahan beta. Sekiranya masih 
ada yang degil dan terus memusuhi beta, kamu bebas melakukan apa sahaja 
kepadanya,” kata Khalifah Abu Jaafar al-Mansur dengan gembira. Dia 
memuji gabenor muda yang baharu dilantik itu. 


“Saya akan pastikan tidak ada penduduk Madinah yang terpengaruh dengan 
hasutan orang bani Umaiyah dan Syiah. Sekiranya masih ada saya akan 
hukum mereka dengan hukuman yang berat,” janji Jaafar bin Sulaiman. 


“Orang ramai sudah berjaya kamu pujuk. Bagaimana pula dengan alim 
ulama di sana?” tanya khalifah Abu Jaafar al-Mansur. 


“Ulama yang paling berpengaruh di Madinah adalah Imam Malik bin Anas. 
Mereka menyayangi beliau seperti penduduk Kufah menyayangi Imam Abu 
Hanifah. Namun saya belum sempat bertemu dengannya kerana tugas 
pertama saya mendapatkan sokongan daripada orang ramai. Apabila orang 
ramai sudah menyokong khalifah, saya yakin para alim ulama pasti turut 
menyokongnya,” jawab Jaafar bin Sulaiman. 


“Beta mahu kamu pujuk Imam Malik supaya menyokong pemerintahan beta. 
Berilah hadiah berupa duit dan barang-barang yang mahal supaya dia tunduk 
kepada kita,” perintah khalifah Abu Jaafar al-Mansur. 


“Sekiranya dia enggan atau keras kepala seperti Imam Abu Hanifah, apakah 
saya boleh menundukkannya mengikut cara saya?” tanya gabenor Madinah 
itu. 


“Sekiranya dia bersetuju, berilah hadiah yang banyak. Tetapi sekiranya dia 
tidak setuju jangan gunakan kekerasan. Beta tidak mahu apa yang berlaku 
kepada Imam Abu Hanifah turut berlaku kepada Imam Malik. Tambahan 
pula kamu sudah dapat meyakinkan orang ramai beta khalifah yang baik dan 
bertimbang rasa,” jawab khalifah Abu Jaafar al-Mansur. 


“Benar Amirul Mukminin. Saya berjaya meyakinkan mereka bahawa tuan 
seorang khalifah yang baik. Sudah banyak kemajuan yang tuan buat untuk 
negara dan rakyat,” puji gabenor Madinah itu. 


“Di atas kejayaan itu kamu berhak mendapat hadiah daripada beta,” kata 
khalifah Abu Jaafar al-Mansur. Kemudian gabenor Madinah itu diberikan 
pelbagai hadiah oleh khalifah. 


Jaafar bin Sulaiman pulang ke Madinah dengan rasa gembira. Tambahan 
pula khalifah Abu Jaafar al-Mansur memberi banyak hadiah dan kata-kata 
pujian padanya kerana berjaya mengamankan pemberontakan di Madinah 
tanpa pertumpahan darah. Apabila sampai di Madinah beliau terus menemui 
Imam Malik di rumahnya. Kedatangan gabenor Madinah itu disambut 
dengan baik. 


“Kedatangan saya ke mari adalah bagi menyampaikan salam daripada 
khalifah Abu Jaafar al-Mansur kepada tuan. Nama tuan menjadi sanjungan 
penduduk Baghdad. Khalifah juga mahu berguru dengan tuan. Beliau 
menyampaikan salam sebagai tanda persahabatan,” kata gabenor Madinah 


itu dengan nada suara yang lembut. 


“Semoga khalifah Abu Jaafar al-Mansur mendapat taufik dan hidayah,” 
balas Imam Malik pula. 


“Selepas hampir lima belas tahun menjadi khalifah, beliau sudah berubah 
sikap. Lebih suka berdamai daripada berperang. Tidak ada lagi berlaku 


peperangan dan pertumpahan darah sesama umat Islam. Khalifah Abu Jaafar 
al-Mansur menumpukan usaha bagi membangunkan negara serta 
menegakkan syiar Islam. Baginda membina banyak masjid bagi 
memudahkan orang ramai beramal ibadat,” kata Jaafar bin Sulaiman lalu 
memuji kebaikan khalifah Abu Jaafar al-Mansur. 


Imam Malik senang hati mendengarnya. Walaupun beliau tidak pernah pergi 
ke Baghdad tetapi dia tahu kota itu sudah dijadikan kota ilmu pengetahuan 
oleh khalifah. Apabila melihat Imam Malik bersikap lembut kepada 
khalifah, gabenor Madinah itu yakin ulama besar itu tidak menjadi ancaman 
kepada khalifah. 


“Tuan Imam, khalifah Abu Jaafar al-Mansur menyuruh saya menyampaikan 
hadiah ini kepada tuan. Saya harap tuan sudi menerimanya,” kata gabenor 
Madinah itu sambil menyerahkan sebuah bungkusan yang berisi wang 
kepada Imam Malik. 


Gabenor Madinah berasa sangat senang hati apabila pemberian itu diterima. 
Imam Malik tidak seperti Imam Abu Hanifah yang menunjukkan sikap 
menentang khalifah. Apa sahaja yang diberikan kepada Imam Abu Hanifah 
ditolak. Tetapi berbeza dengan Imam Malik yang kelihatan mudah 
dijinakkan hatinya. 


“Ini bukan pertemuan kita yang pertama dan terakhir kerana saya akan 
datang lagi mengunjungi tuan. Sekiranya tuan memerlukan apa-apa 
pertolongan hubungi saya. Saya berjanji akan memberikan pertolongan,” 
kata gabenor Madinah. 


“Terima kasih, tuan gabenor,” ujar Imam Malik. 


“Sebelum saya pergi tuan boleh meminta apa sahaja dan saya pasti akan 
memberinya,” kata gabenor Madinah. 


“Saya cuma meminta dibenarkan terus mengajar di Masjid Nabi. Tetapi 
sekiranya tuan tidak benarkan, saya akan membuka kelas pengajian di rumah 
sendiri,” kata Imam Malik. 


“Saya benarkan tuan terus mengajar di Masjid Nabi. Sekiranya ada sesiapa 
yang mengganggu atau menghalangnya akan saya tangkap dan jatuhkan 
hukuman,” janji gabenor Madinah itu. 


Kunjungan gabenor Madinah ke rumah Imam Malik dan sikap beliau yang 
tidak menolak pemberian hadiah daripada khalifah itu menjadi perbualan di 
kalangan orang ramai. Ada antara mereka berasa kesal kerana Imam Malik 
menerima pemberian itu. Mereka lebih suka sekiranya ditolak. 


“Tuan, apakah hukumnya menerima harta pemberian khalifah?” tanya salah 
seorang penduduk Madinah. 


“Harta itu adalah selamat dan boleh diterima,” jawab Imam Malik. 
“Apa maksud tuan dengan kata-kata harta itu selamat?” tanya mereka lagi. 


“Harta itu diambil dari baitulmal, sebab itu ia selamat dan boleh diterima,” 
jawab Imam Malik. 


“Bukankah Imam Abu Hanifah menolaknya?” tanya mereka lagi. 


“Imam Abu Hanifah mempunyai ijtihad sendiri. Saya pula dengan ijtihad 
saya,” jawab Imam Malik. 


Jawapan itu menggembirakan hati gabenor Madinah. Semakin kerap beliau 
datang berjumpa Imam Malik. Setiap kali gabenor itu datang, dia disambut 
dengan baik. Semakin banyak hadiah diberikan kepada Imam Malik. 


“Tuan guru, mengapa sikap tuan berbeza dengan Imam Abu Hanifah? Beliau 
mengambil sikap menjauhkan diri daripada khalifah dan gabenor. Sedangkan 
tuan bersikap sebaliknya,” tanya salah seorang anak muridnya. 


“Apabila saya rapat dengan gabenor, dapatlah saya memberi nasihat 
kepadanya. Sekiranya dia ada melakukan kezaliman atau kesilapan dapat 
saya menegurnya. Sebaliknya sekiranya saya menjauhkan diri, saya tidak 
dapat menegurnya. Nasihat saya pasti tidak diterimanya,” jawab Imam 
Malik. 


“Ada yang mengatakan tuan guru takut ditangkap dan dipenjara kerana itu 
bersikap baik dengan gabenor,” kata yang lain pula. 


“Guru-guru saya juga bersikap baik kepada khalifah dan gabenor, sebab itu 
saya juga bersikap baik kepada mereka. Namun begitu sekiranya saya 
dipaksa melanggar hukum agama, saya pasti menolaknya walaupun 
ditangkap ataupun dipenjara,” kata Imam Malik. 


Oleh kerana Imam Malik bersikap baik kepada gabenor dan pembesar 
Madinah menyebabkan ada antara mereka yang datang berguru dengan 
beliau. Semakin ramai yang datang ke kelas pengajiannya. Kehidupan Imam 
Malik kelihatan semakin mewah. Ini menimbulkan rasa kurang senang 
mereka yang memusuhinya. Mereka menjadikan itu sebagai isu bagi 
memburukkan Imam Malik. 


“Imam Malik tidak seperti Imam Abu Hanifah. Dia lebih mencintai dunia 
daripada akhirat. Dia sanggup berbaik dengan gabenor dan khalifah bagi 
mendapat kesenangan dunia,” kata Syobiyah yang sejak lama tidak 
menyenangi Imam Malik. Dia berasa sakit sakit apabila kelas pengajiannya 
tidak mendapat sambutan daripada orang ramai. 


“Menurut Imam Malik, tujuannya rapat dengan gabenor adalah supaya dapat 
memberinya nasihat. Tengoklah hasilnya, gabenor menjadi semakin baik. 
Atas nasihat Imam Malik, gabenor bersetuju menghapuskan bayaran cukai 
tanah yang membebankan petani. Mereka cuma diwajibkan membayar zakat 
sahaja. Saya yakin selepas ini akan ada lagi kebajikan yang dilakukan 
gabenor atas nasihat Imam Malik,” kata seorang penduduk Madinah yang 
menyokong Imam Malik. 


Walaupun kehidupan Imam Malik bertambah senang namun dia tidak lupa 
membantu mereka yang dalam kesusahan. Wang yang diterimanya daripada 
khalifah dan gabenor digunakannya juga bagi membantu anak-anak 
muridnya yang miskin. Dia juga sering membantu mereka yang dalam 
kesusahan. Kelas pengajiannya tetap mendapat sambutan daripada orang 
ramai. Malah semakin ramai kerana mereka tidak bimbang apabila berada di 
majlis ilmu Imam Malik kerana hubungan baiknya dengan gabenor 
Madinah. 


“Tuan masih belum mampu mempunyai rumah sendiri. Mahukah tuan 
sekiranya saya mengadukan perkara ini kepada khalifah Abu Jaafar al- 
Mansur? Saya yakin beliau dapat membantu tuan bagi mendapatkan sebuah 
rumah sendiri,” kata gabenor yang datang berkunjung di rumah Imam 
Malik. 


“Buat sementara waktu, biarkan saya menyewa di rumah Abdullah bin 
Mas'ud. Saya dan keluarga saya berasa selesa tinggal di situ. Tambahan pula 


letaknya berhampiran dengan Masjid Nabi. Itu memudahkan saya berulang 
alik ke masjid,” kata Imam Malik menolak tawaran itu dengan baik. 


“Mahukah tuan sekiranya saya minta waris Abdullah bin Mas'ud 
menjualkan rumah itu kepada tuan? Dengan itu tuan tidak perlu lagi 
membayar sewanya setiap bulan,” kata gabenor lagi. 


“Semasa saya susah dahulu Abdullah bin Mas'ud menyewakan rumahnya 
kepada saya. Apabila saya sudah senang tentulah tidak manis sekiranya 
membeli rumah itu. Biarlah saya terus menyewanya. Dengan itu dapat juga 
saya membantu keluarga Abdullah Mas'ud,” kata Imam Malik. 


Bab 16 Imam Malik Difitnah 


Di kalangan ulama yang terdapat di kota Madinah, ada yang berasa dengki 
dan iri hati kepada Imam Malik kerana beliau sangat popular serta disayangi 
orang ramai. Majlis pengajiannya sentiasa penuh sesak dengan orang ramai. 
Anak-anak muridnya bukan sahaja terdiri daripada penduduk Madinah tetapi 
ramai yang datang dari luar termasuk Khurasan, Mesir dan Andalus. Jadi ada 
yang berasa dengki dan menunggu peluang bagi menjatuhkannya. 


Salah seorang antara mereka bernama Shobiyah yang juga membuka kelas 
pengajian tetapi tidak mendapat sambutan. Malah anak-anak muridnya ramai 
yang berguru kepada Imam Malik. Beliau cuba menghasut orang ramai 
supaya membenci Imam Malik tetapi tidak berjaya, malah Imam Malik 
semakin disayangi orang ramai. Kehidupan Imam Malik juga semakin 
senang kerana banyak menerima hadiah daripada gabenor dan khalifah. 


“Tuan gabenor, saya menawarkan diri untuk berkhidmat dengan tuan. 
Terimalah permohonan saya ini,” kata Syobiyah yang datang menghadap 
gabenor Madinah. 


“Apakah kebolehan kamu?” tanya gabenor pula. 


“Saya juga seorang ulama yang mempunyai ramai anak murid dan pengikut. 
Saya boleh gunakan kedudukan saya bagi membantu tuan,” jawab Syobiyah 
bersungguh-sungguh dengan harapan gabenor bersetuju dengan 
permintaannya. 


“Saya memerlukan orang yang petah bercakap di hadapan orang ramai,” 
kata gabenor Madinah. 
“Bercakap di hadapan orang ramai menjadi kegemaran saya sejak dahulu. 


Saya memiliki kelayakan yang tuan kehendaki,” kata Syobiyah lalu 
menunjukkan kebolehannya berucap. 


Gabenor Madinah tertarik dengan kepetahan Syobiyah berkata-kata lalu 
bersetuju mengambilnya sebagai pekerja. 


“Kita bekerja untuk khalifah Abu Jaafar al-Mansur, kerana itu kita perlu 
berusaha bagi mengukuhkan kedudukannya. Beritahu orang ramai mengenai 


kebaikan yang dilakukan oleh khalifah. Laporkan kepada saya sekiranya ada 
yang cuba menghasut orang ramai membenci khalifah,” kata gabenor 


Madinah. 
Syobiyah berasa gembira kerana usahanya mahu mendekati gabenor 


Madinah itu berjaya. Beliau mula menjalankan kempen memuji-muji 
khalifah Abu Jaafar al-Mansur. 


“Siapakah yang mendirikan kota Baghdad? Siapakah yang membina sebuah 
pelabuhan yang besar di Sungai Furrat bagi persinggahan kapal-kapal? 
Siapakah yang memajukan perkembangan ilmu pengetahuan dengan 
mempergiatkan usaha menterjemah buku-buku pengetahuan ke dalam 
bahasa Arab. Siapakah yang mendirikan sekolah tinggi Baitul Hikmah?” 
Demikian pertanyaan-pertanyaan yang selalu dilontarkan Syobiyah ketika 


berucap di hadapan orang ramai. 


Kemudian dia menjawab pertanyaan-pertanyaan itu dengan mengatakan 
khalifah Abu Jaafar al-Mansur yang membuatnya. 


“Khalifah Abu Jaafar al-Mansur membuat pembangunan yang belum pernah 
dilakukan khalifah sebelumnya. Jadi dia layak digelar bapa pembangunan 
umat Islam. Kita perlu menyokong pemerintahannya,” kata Syobiyah. 

Pada suatu hari Syobiyah hadir dalam satu majlis ilmu Imam Malik. 
Kedatangannya bukan mahu belajar tetapi hendak mencari kesilapan ataupun 
kelemahan Imam Malik. Kebetulan hari itu Imam Malik sedang 
membincangkan pelajaran mengenai bab nikah kahwin. 

“Tuan Imam, apakah hukumnya sekiranya seorang suami dipaksa 
menceraikan isterinya?” tanya salah seorang pelajarnya. 


“Tidak sah talak orang yang dipaksa,” jawab Imam Malik lalu membacakan 
hadis nabi berkenaan perkara itu. 


“Tuan Imam, selain talak, apakah sah sekiranya dipaksa?” tanya salah 
seorang penduduk Madinah. 


“Apa-apa sahaja yang dipaksa hukumnya tidak sah,” jawab Imam Malik. 


“Kami dipaksa oleh khalifah Abu Jaafar al-Mansur supaya taat setia 
kepadanya? Adakah salah sekiranya kami membatalkan perjanjian itu?” 


tanya lelaki itu lagi. 


“Kamu membuat perjanjian itu dengan paksaan dan orang yang dipaksa 
tidak diterima sumpahnya,” jawab Imam Malik, jujur seorang ulama. 


“Tuan Imam, bagaimana pula sekiranya seorang khalifah itu dilucutkan 
kuasanya secara paksa lalu diganti dengan orang lain?” tanya Yazid salah 
seorang pelajar daripada kerabat bani Umaiyah. 


Dia sengaja menyentuh perkara itu kerana sakit hati dengan khalifah bani 
Abbasiyah yang merampas kuasa daripada khalifah bani Umaiyah. 


“Apa-apa sahaja perkara yang dipaksakan adalah tidak sah,” jawab Imam 
Malik dengan jujur. 


Jawapan Imam Malik itu menimbulkan kemarahan Syobiyah lalu bertanya. 
“Apakah ini majlis pengajian ilmu ataupun politik?” 


“Ilmu dan politik itu tidak dapat dipisahkan. Keduanya berhubung kait 
antara satu sama lain,” jawab pelajar daripada keluarga bani Umaiyah itu. 


“Tidakkah kamu tahu bahawa Tuhan itu maha berkuasa? Dia menjatuhkan 
khalifah yang zalim iaitu bani Umaiyah diganti dengan khalifah yang adil 
iaitu bani Abbasiyah?” tanya Syobiyah pula. 


“Khalifah bani Umaiyah dan khalifah bani Abbasiyah sama sahaja 

kezaliman mereka, kerana itu kami benci mereka!” teriak yang lain pula. 


Keadaan menjadi bising apabila berlaku perdebatan di kalangan mereka. 
Imam Malik tidak senang hati dengan apa yang berlaku lalu berkata, “Kita 
sedang mempelajari ilmu hadis. Sesiapa yang meninggikan suaranya sama 
seperti meninggikan suaranya di hadapan Rasulullah SAW,” kata Imam 
Malik sambil tangannya menunjuk ke arah makam Rasulullah SAW. 


Barulah keadaan menjadi reda. Tidak ada lagi yang berani meninggikan 
suaranya. Kemudian Imam Malik meneruskan pelajarannya. Namun 
Syobiyah masih tidak berpuas hati. Dia segera keluar dari majlis ilmu itu 
lalu menemui gabenor Madinah. 


“Tuan gabenor, hari ini saya benar-benar berada dalam keadaan yang serba 
salah. Ibarat ditelan mati emak diluah mati bapa. Apakah yang perlu saya 


lakukan?” tanya Syobiyah sambil berpura-pura dalam keadaan serba salah 
dan susah hati. 


“Apakah yang menyebabkan kamu jadi begitu? Cuba beritahu saya,” kata 
gabenor pula. 


“Perkara ini ada kaitannya dengan Imam Malik. Sedangkan dia mempunyai 
hubungan yang baik dengan gabenor dan khalifah.” Kata-kata Syobiyah itu 
membuat gabenor semakin berminat hendak mengetahuinya. 


“Memang benar kami mempunyai hubungan yang baik dengan Imam Malik. 
Tetapi apakah yang menyebabkan kamu berasa serba salah?” desak gabenor 
Madinah itu. 


“Dia baru sahaja mengeluarkan fatwa yang boleh menimbulkan rasa benci 
orang ramai kepada khalifah,” jawab Syobiyah. 


“Apakah fatwa yang dikeluarkannya?” tanya gabenor. 
“Tidak sah perceraian yang dipaksakan,” jawab Syobiyah. 
“Apa kaitan fatwa itu dengan khalifah?” tanya gabenor lagi. 


“Dia juga mengatakan apa-apa sahaja perkara yang dipaksakan maka 
hukumnya tidak sah. Termasuk mengambil alih kuasa pemerintahan 
daripada bani Umaiyah secara paksa maka hukumnya tidak sah. Bukankah 
fatwa itu tersangat bahaya kepada kedudukan khalifah?” tanya Syobiyah 
pula. 


“Benarkah Imam Malik ada mengeluarkan fatwa seperti itu?” Gabenor 
meminta kepastian. 


“Memang benar Tuan Gabenor kerana saya sendiri yang mendengarnya. 
Imam Malik juga mengaitkan fatwanya itu dengan khalifah Abu Jaafar al- 
Mansur yang dikatakan memaksa penduduk Madinah supaya taat setia 
kepadanya. Fatwa itu boleh membuatkan penduduk Madinah menarik 
semula sumpah taat setianya kepada khalifah. Bukankah itu sangat bahaya?” 
tanya Syobiyah. 


Gabenor Madinah yang masih muda itu mudah sahaja menjadi panas baran 
apabila mendengar laporan itu. Bagi memastikan kebenarannya beliau 


sendiri ke rumah Imam Malik bagi mendapat kepastian. 


“Memang benar saya mengeluarkan fatwa talak yang dipaksakan itu adalah 
tidak sah. Ini berdasarkan kepada hadis Nabi Muhamad SAW yang 
bermaksud, Tidak sah talak orang yang dipaksa,” kata Imam Malik. 


“Tidakkah tuan sedar fatwa itu boleh mendatangkan rasa benci orang ramai 
kepada khalifah Abu Jaafar al-Mansur?” tanya gabenor. 


“Fatwa itu cuma dalam masalah perkahwinan. Tidak ada kena mengena 
dengan hal politik. Saya tidak bermaksud menimbulkan kemarahan Tuan 
Gabenor,” jawab Imam Malik. 


“Fatwa yang tuan keluarkan itu boleh diputarbelitkan mereka yang 
membenci khalifah. Mereka boleh gunakan fatwa itu bagi menghasut orang 
ramai supaya membenci khalifah. Huru-hara dan pertumpahan darah pasti 
berlaku,” kata gabenor pula. 


“Apa yang perlu saya lakukan?” tanya Imam Malik pula. 

“Tuan perlu tarik semula fatwa itu!” jawab gabenor. 


“Fatwa itu bersandarkan hadis nabi yang sahih. Sekiranya saya menarik 
semula fatwa itu bererti saya menolak hadis Nabi Muhamad SAW,” balas 
Imam Malik pula. 


“Sekiranya begitu saya terpaksa mengadukan perkara ini kepada khalifah 
Abu Jaafar al-Mansur. Sementara menunggu perintah khalifah, tuan tidak 
dibenarkan membuka kelas pengajian di Masjid Nabi. Tuan juga 
dikehendaki berada di rumah dan tidak boleh pergi keluar dari Madinah. 
Saya juga akan menempatkan beberapa orang pengawal bagi memastikan 
perintah ini dipatuhi,” kata gabenor Madinah. 


Pada hari itu juga gabenor Madinah berangkat ke kota Baghdad bagi 
mengadukan perkara itu kepada khalifah Abu Jaafar al-Mansur. 


“Amirul Mukminin, saya mencadangkan supaya Imam Malik ditangkap dan 
dikurung di dalam penjara Baghdad. Itu sahaja hukuman ke atas ulama yang 
cuba menjatuhkan khalifah,” kata Syobiyah yang turut bersama gabenor 
Madinah menghadap khalifah. 


“Beta mahu kamu berusaha memujuk Imam Malik supaya menarik semula 
fatwanya itu. Sekiranya tidak berjaya, kamu juga akan dihukum kerana gagal 
menjalankan tugas,” perintah khalifah Abu Jaafar al-Mansur. 


Gabenor Madinah dan Syobiyah pulang semula ke Madinah. Kemudian 
kedua-duanya segera menemui Imam Malik. 


“Atas perintah khalifah Abu Jaafar al-Mansur, tuan diminta menarik semula 
fatwa itu,” kata gabenor Madinah. 


“Saya tidak akan menarik semula fatwa itu,” tegas Imam Malik. 


“Sekiranya kamu degil, kamu akan dihukum seperti yang pernah dirasai 
Imam Abu Hanifah,” ugut Syobiyah pula. 


“Saya lebih takutkan azab Allah di akhirat kelak. Saya tidak akan menarik 
semula fatwa itu.” Imam Malik tetap bertegas dengan keputusannya. 


“Baiklah saya beri tuan masa selama tiga hari bagi memikirkan semula 
perkara ini. Selepas tiga hari saya akan datang semula ke sini. Selama itu 
tuan juga dilarang keluar rumah walaupun untuk pergi sembahyang 
berjemaah. Beberapa orang pengawal akan ditugaskan berkawal di sini,” 
kata gabenor. 


Syobiyah pula mengambil kesempatan bagi mempengaruhi orang ramai 
supaya jangan terpengaruh dengan fatwa yang dikeluarkan Imam Malik. Dia 
menyuruh orang ramai berkumpul di Masjid Nabi kemudian naik ke atas 
mimbar lalu berucap. 


“Sekiranya suami berlaku zalim kepada isterinya, hakim boleh memaksanya 
menjatuhkan talak ke atas isterinya. Jadi talak yang dipaksakan itu sah 
sekiranya dalam keadaan terpaksa,” kata Syobiyah kepada orang ramai. 


Kemudian katanya lagi, “Apabila khalifah Umaiyah berlaku zalim, tidak 
salah apabila mereka dipaksa menyerahkan kuasa kepada khalifah bani 
Abbasiyah. Tindakan itu adalah sah dan orang ramai perlu memberi 
sokongan kepada khalifah Abu Jaafar al-Mansur yang berkuasa sekarang.” 


Kemudian Syobiyah memuji jasa-jasa yang dilakukan khalifah Abu Jaafar 
al-Mansur selama pemerintahannya. 


Bab 17 Imam Malik Dihukum Sebat 


“Hari ini sudah genap tiga hari tempoh yang kita berikan kepada Imam 
Malik,” kata Syobiyah mengingatkan gabenor Madinah. 


“Saya tahu dan saya sedang memikirkan caranya untuk menyuruh Imam 
Malik menarik semula fatwanya,” kata Gabenor Jaafar. 


“Caranya mudah sahaja. Sekiranya dia enggan kita bunuh,” kata Syobiyah 
memberi cadangan. 


“Awak lupa apa perintah khalifah kepada kita?” tanya gabenor Madinah. 


Syobiyah diam tidak menjawab. Melihat Syobiyah mendiamkan diri, 
gabenor Madinah sendiri yang menjawabnya. 


“Khalifah mahu kita pujuk Imam Malik supaya menarik semula fatwanya. 
Bukan bunuh dia.” 


“Bagaimana sekiranya dia degil dan tidak mahu menarik fatwanya?” tanya 
Syobiyah. 


“Khalifah akan menghukum kita kerana gagal menjalankan perintah,” jawab 
gabenor. 


“Beritahu khalifah, Imam Malik tidak mahu menarik fatwanya sebab itu dia 
dibunuh.” Ternyata Syobiyah masih mahu cadangannya diterima gabenor 
itu. 

“Kita akan dituduh gagal oleh khalifah dan dikenakan tindakan. Saya tidak 
mahu kehilangan jawatan,” kata Gabenor Jaafar. 


“Sekiranya begitu, kita kurung dia dalam penjara. Jangan beri makan dan 
minum. Pasti dia tunduk kepada kehendak kita.” Syobah memberi cadangan 
baharu. 


“Bagaimana sekiranya dia mati di dalam penjara seperti yang pernah berlaku 
kepada Imam Abu Hanifah? Khalifah Abu Jaafar al-Mansur sendiri tidak 
mahu Imam Malik dipenjarakan kerana beliau tidak mahu dipersalahkan 


lagi. Bukankah kematian Imam Abu Hanifah hampir menyebabkan rusuhan 
di Mekah dan Madinah?” kata gabenor Madinah. 


“Sekiranya begitu, apa pula cadangan tuan gabenor?” tanya Syobiyah. 
“Kita pujuk dia dengan harta dan pangkat,” jawab gabenor. 


“Maksud tuan gabenor, mahu memberi Imam Malik duit dan jawatan 
penting?” tanya Syobiyah. 
“Sebagai gabenor saya boleh melantik sesiapa sahaja menjadi kadi ataupun 


pegawai perbendaharaan. Ataupun paling kurang menjadi penasihat gabenor. 
Saya juga boleh mengeluarkan harta baitulmal bagi diberikan kepada sesiapa 


sahaja,” jawab gabenor. 


“Bukankah itu akan menjadikan Imam Malik menjadi lebih popular dan 
disanjung orang ramai?” tanya Syobiyah pula. 


“Tidak mengapa asalkan dia menarik semula fatwanya. Kita akan mendapat 
pujian daripada khalifah kerana berjaya menjalankan tugas,” jawab gabenor. 


“Bagaimana sekiranya Imam Malik tidak mahu menerima hadiah ataupun 
jawatan? Bukankah dia seorang yang kaya?” Bertubi-tubi soalan ditujukan 
oleh Syobiyah kepada gabenor. 


“Sekiranya dia tidak setuju baru kita lakukan paksaan tetapi bukan dengan 
penjara ataupun membunuhnya,” jawab gabenor. 


Dalam hati, Syobiyah mahu Imam Malik menolak tawaran gabenor. Dia 
berharap saingannya itu dihukum penjara ataupun dihukum bunuh. 


Gabenor memerintahkan pengawal membawa Imam Malik datang 
menghadap di kediamannya. Kedatangan ulama terbilang itu disambut mesra 
oleh gabenor Madinah dengan harapan Imam Malik akan menarik semula 
fatwanya. 


“Apa khabar Tuan Imam Malik?” tanya gabenor, pura-pura bersikap ramah. 


“Saya berasa dukacita kerana dihalang pergi ke masjid. Saya tidak dapat 
sembahyang berjemaah di masjid nabi dan mengajar ilmu kepada orang 
ramai,” jawab Imam Malik. 


“Itu cuma buat sementara waktu sahaja. Selepas ini kamu bebas pergi ke 
mana sahaja,” kata gabenor, masih menunjukkan sikap yang ramah. 


“Sekiranya begitu bebaskan saya sekarang,” pinta Imam Malik. 


“Saya boleh bebaskan kamu tetapi dengan satu syarat. Beritahu orang ramai 
yang kamu sudah menarik semula fatwa yang mengatakan talak yang 
dipaksakan itu tidak sah. Kamu perlu beritahu orang ramai bahawa talak 
ataupun apa sahaja yang dipaksakan itu sah dalam keadaan terpaksa,” kata 
gabenor. 

Imam Malik mendiamkan diri tidak menyatakan bersetuju ataupun tidak. 
Apabila melihat Imam Malik berdiam diri, gabenor menyangka beliau 
bersetuju. Bertambah gembira hatinya. 


“Sebagai tanda gembira, pada hari ini kita akan menjamu selera bersama dan 
kamu juga akan diberikan hadiah kerana mahu bekerjasama,” kata gabenor 
sambil tersenyum. 


Kemudian gabenor menyuruh pembantunya membawa makanan dan 
minuman. Lalu mempelawa Imam Malik bersama menikmatinya. 


“Saya sedang berpuasa...,” kata Imam Malik. 


“Saya juga sedang berpuasa sunat. Tetapi kerana menghormati tuan gabenor 
dan tidak mahu menghampakan permintaannya maka saya sanggup 
membatalkan puasa saya. Tambahan pula cuma puasa sunat,” kata Syobiyah 
yang turut bersama dalam perjumpaan itu. 


“Saya hanya akan berbuka puasa apabila sudah masuk waktu sembahyang 
maghrib,” tegas Imam Malik. 


“Itu tanda kamu langsung tidak menghormati gabenor. Kedegilan kamu itu 
pasti menyakiti hatinya,” marah Syobiyah. 


“Adakah menjadi satu kesalahan sekiranya seseorang itu enggan menikmati 
makanan disebabkan dia sedang berpuasa?” tanya Imam Malik. 


“Tidak salah dan saya tidak marah,” jawab gabenor. 


“Terima kasih tuan gabenor,” ujar Imam Malik pula. Kemudian dia meminta 
diri bagi beredar dari situ. 


“Tuan boleh pergi dari sini tetapi sebelum itu saya mahu memberikan 
hadiah,” kata gabenor lalu masuk ke dalam bilik. Tidak lama kemudian dia 
keluar semula sambil membawa uncang duit. 


“Kamu sudah bersetuju mahu menarik semula fatwa itu, jadi saya berikan 
hadiah sebanyak dua ribu dinar,” kata gabenor lalu menyerahkan duit itu 
kepada Imam Malik. 


Imam Malik menerima pemberian itu tanpa mengucapkan apa-apa. 
Kemudian dia segera meninggalkan kediaman gabenor dan terus pergi ke 
Masjid Nabi. Orang ramai datang ke masjid bagi mendengar apa yang akan 
diperkatakan Imam Malik. 


Apabila sampai di Masjid Nabi, Imam Malik terus mengambil wuduk 
kemudian sembahyang sunat beberapa rakaat. Kemudian dia membaca 
Quran dan berzikir hingga masuk waktu sembahyang zuhur. Selepas 
sembahyang berjemaah, orang ramai yang masih berada di masjid mahu 
mendengar apa yang akan diperkatakan Imam Malik. 


“Tuan, ucapkanlah sesuatu supaya kami mendengarnya. Kami mahu 
mengetahui apa yang dilakukan gabenor kepada tuan,” kata salah seorang 
penduduk Madinah. 


Imam Malik tidak menghampakan permintaan mereka. Dia naik ke atas 
mimbar lalu berkata, “Saya disuruh menarik semula fatwa saya berkenaan 
talak yang dipaksakan itu tidak sah. Sekiranya saya membatalkan fatwa itu 
bermakna saya menolak sebuah hadis sahih. Saya tidak akan menarik semula 
fatwa itu. Sesungguhnya talak yang dipaksakan itu tidak sah.” 


Orang ramai memuji ketegasan Imam Malik. Mereka menyatakan sokongan 
kepada ulama yang mereka sayangi itu. Imam Malik pula tidak berasa takut 
menyatakan kebenaran. Dalam setiap kali ceramahnya dia mengulangi 
fatwanya yang mengatakan talak yang dipaksa itu tidak sah. Gabenor 
Madinah dan Syobiyah benar-benar rasa tercabar. 


“Imam Malik bukan sahaja tidak mahu menarik balik fatwanya malah 
menghebahkannya kepada orang ramai. Ke mana sahaja dia pergi fatwa itu 
disebut-sebutnya. Dia sudah melampau. Sia-sia sahaja kebaikan yang tuan 


gabenor berikan kepada dia.” Kata-kata Syobiyah itu menambah sakitnya 
lagi hati gabenor. 


Gabenor menyuruh pengawalnya menangkap Imam Malik lalu dihadapkan 
kepadanya. Gabenor pun memberi kata dua, “Kamu buat pilihan sama ada 
hendak menjadi musuh aku ataupun kawan aku?” tanya gabenor Madinah. 


“Saya tidak mahu bermusuhan dengan sesiapa,” jawab Imam Malik. 
“Sekiranya begitu, tarik semula fatwa itu!” perintah gabenor. 


“Saya tidak akan menariknya kerana fatwa itu sesuai dengan hadis Nabi,” 
balas Imam Malik. 


“Imam Malik sudah membuat keputusan. Dia memilih mahu menjadi musuh 
tuan gabenor,” kata Syobiyah. 


“Suruh orang ramai berkumpul di Masjid Nabi. Ada perkara penting yang 
mahu saya maklumkan,” kata gabenor lalu mengarahkan Syobiyah mengajak 
orang ramai berkumpul di Masjid Nabi. 


Selepas orang ramai berkumpul, gabenor naik ke atas mimbar masjid lalu 
berkata, “Imam Malik mengaku sudah tersilap memberi fatwa berkenaan 
hukum talak. Jadi pada hari ini dia mahu menarik semula fatwanya itu. 
Bukankah benar begitu?” tanya gabenor sambil memandang ke arah Imam 
Malik yang berdiri di sebelahnya. 


Sebelum itu gabenor sudah memberi perintah kepada Imam Malik supaya 
menganggukkan kepalanya apabila ditanya. Tetapi apabila ditanya, Imam 
Malik tidak mengangguk kepalanya. Gabenor mengulang semula kata- 
katanya lalu mengulangi pertanyaan kepada Imam Malik. Tetapi beliau tetap 
berdiam diri. 


“Suruh Imam Malik sendiri yang bercakap. Kami tahu dia seorang yang 
jujur dan berani!” teriak orang ramai. 


Gabenor terpaksa akur dengan kehendak orang ramai. Dia menyuruh Imam 
Malik berucap. Tetapi sebelum itu sempat dia berbisik berserta satu amaran, 
“Sekiranya kamu tidak menarik semula fatwa itu, kamu adalah musuh saya!” 


Tanpa kelihatan takut Imam Malik pun berucap, “Mereka menyuruh saya 
bercakap bohong sedangkan saya sedang berdiri di atas mimbar yang pernah 


menjadi tempat Rasulullah SAW berdiri. Saya juga sedang berada di dalam 
Masjid Nabi. Tidak jauh dari sini terdapat jasad yang mulia, Nabi 
Muhammad SAW sedang terbaring. Jadi saya tidak akan bercakap bohong. 


“Sesungguhnya fatwa yang saya keluarkan itu adalah benar. Saya tidak akan 
menarik semula fatwa itu walaupun saya dihukum bunuh. Saya tegaskan 
sekali lagi, talak yang dipaksakan itu adalah tidak sah.” 


Gabenor dan Syobiyah berasa malu yang teramat sangat. Beliau 
memerintahkan pengawalnya menangkap Imam Malik kemudian diikat kaki 
dan tangannya. 


“Letakkan dia di atas unta dan bawa berjalan di sekeliling kota Madinah. 
Beritahu orang ramai inilah ulama pendusta!” suruh gabenor. 


Pengawal segera menjalankan perintah. Dengan kaki dan tangannya terikat, 
Imam Malik diletakkan di atas belakang seekor unta. Kemudian dia dibawa 
keliling kota. Syobiyah memegang tali unta sambil berkata, “Inilah balasan 
kepada ulama pendusta.” 


“Saya bukan pendusta. Saya berkata yang benar. Tidak sah talak yang 
dipaksa,” kata Imam Malik. 


Gabenor menjadi marah. Dia menyuruh Syobiyah memukul belakang Imam 
Malik dengan sebatang tongkat. Syobiyah memukul dengan sekuat hatinya. 
Imam Malik pun berkata, “Saya dipukul kerana urusan agama seperti juga 
Sa'id bin al-Musayyab, Muhamad bin al-Munkadir dan Rabia'ah....” Belum 
sempat Imam Malik menghabiskan kata-katanya Sobiyah menghayun 
tongkatnya berkali-kali ke belakang Imam Malik hingga beliau pengsan. 


Melihat penyeksaan yang dilakukan kepada ulama kesayangan mereka, 
orang ramai pun hilang sabar lalu bertindak menyelamatkan Imam Malik. 
Apabila melihat orang ramai menyerbu ke arah mereka, gabenor Madinah, 
Syobiyah dan pengawal-pengawalnya terpaksa melarikan diri. Orang ramai 
melepaskan Imam Malik daripada ikatan di belakang unta lalu dibawa 
pulang ke rumahnya. Kemudian Imam Malik diberikan rawatan. Di bahagian 
belakang badannya terdapat 70 kesan pukulan hingga salah satu tulang 
rusuknya cedera teruk. 


Apabila tersedar daripada pengsan, Imam Malik pun berkata, “Saya dipukul 
kerana mempertahankan urusan agama. Ulama sebelum saya juga pernah 


dipukul malah ada yang dibunuh.” 


Bab 18 Tetamu Tengah Malam 


Hari itu selepas sembahyang Jumaat, orang ramai tidak terus pulang ke 
rumah. Mereka berarak beramai-ramai menuju ke rumah gabenor Madinah 
bagi menunjukkan rasa marah kerana penyeksaan yang dilakukan kepada 
Imam Malik. 

“Tuan gabenor! Segera buka pintu!” teriak Syobiyah cemas. 


“Apa yang berlaku?” tanya gabenor cemas. 


“Orang ramai menunjuk perasaan. Mereka sedang menuju ke sini. Lebih 
baik tuan gabenor keluar cepat sebelum mereka sampai,” kata Syobiyah. 


Gabenor Madinah segera membawa ahli keluarganya keluar ikut pintu 
belakang. Mereka terus menuju ke Baghdad. Apabila orang ramai sampai di 
rumah gabenor, mereka dapati beliau sudah tidak ada lagi. Akhirnya orang 
ramai bersurai dan pulang ke rumah masing-masing. 


Namun kemarahan penduduk Madinah masih belum padam malah 
bertambah marak. Mereka sangat marah dengan penyeksaan yang dilakukan 
kepada Imam Malik. Mereka tidak mahu apa yang berlaku kepada Imam 
Abu Hanifah berlaku ke atas Imam Malik. 


Berita penduduk Madinah yang menunjuk perasaan kerana membela Imam 
Malik sampai kepada khalifah Abu Jaafar al-Mansur. Beliau berasa sangat 
sudah hati. 


“Semua ini berpunca daripada Imam Malik. Kedegilannya membuatkan 
penduduk Madinah memberontak. Bagi memadamkan pemberontakan itu 
mudah sahaja. Khalifah hantar pasukan tentera. Kekerasan perlu dilawan 
dengan kekerasan. Api dilawan dengan api,” kata Syobiyah cuba 
menambahkan lagi kemarahan khalifah. 


“Saya bersetuju, Amirul Mukminin. Imam Malik dan mereka yang 
memberontak perlu dihukum,” sokong Gabenor Jaafar. 
Tetapi khalifah Abu Jaafar al-Mansur tidak terpengaruh dengan cadangan 


mereka. Tambahan pula selama pemerintahannya sudah banyak berlaku 
pertumpahan darah. Dalam usianya yang semakin lanjut sifat sabarnya 


mengatasi sifat amarah semasa mudanya. Tambahan pula masih ada rasa 
hormatnya kepada Imam Malik. 


“Kamu berdua gagal menjalankan tugas. Dengan ini Jaafar dilucutkan 
daripada jawatan gabenor Madinah. Syobiyah juga dilucutkan jawatannya. 
Kamu berdua tidak dibenarkan lagi menjejakkan kaki ke Madinah,” kata 
khalifah Abu Jaafar al-Mansur. 


“Tindakan itu keterlaluan. Bukankah saya ini sepupu kamu? Apakah kerana 
membela Imam Malik kamu sanggup mengenepikan keluarga sendiri?” 
marah Jaafar kerana tidak setuju tindakan khalifah melucutkan jawatannya. 


“Apakah kamu menyangka sebelum ini saya tidak pernah mengambil 
tindakan kepada keluarga Bani Abbasiyah yang gagal menjalankan 
tugasnya? Ada yang saya bunuh dan ada yang saya penjarakan. Adakah 
awak juga mahu diperlakukan begitu?” balas khalifah Abu Jaafar al- 
Mansur. 


“Maafkan saya, saya akur kepada hukuman khalifah.” Akhirnya Jaafar 
mengalah. 


Malam itu semalaman khalifah Abu Jaafar al-Mansur tidak dapat 
melelapkan mata kerana runsing mengenangkan situasi di kota Madinah. 
Semenjak beliau dilantik menjadi khalifah, penduduk Madinah tidak pernah 
memberontak. Mereka patuh dengan janji memberi taat setia padanya. 
Beliau juga tidak lupa jasa Imam Malik yang sering menasihatkan penduduk 
Madinah supaya jangan memberontak kepada khalifah. Jadi beliau berasa 
sangat susah hati apabila penduduk Madinah memberontak. Keesokan 
harinya khalifah Abu Jaafar al-Mansur memanggil wazirnya. 


“Berangkatlah segera ke Madinah. Temui Imam Malik. Katakan beta akan 
datang ke Madinah bagi berjumpa dengannya. Maklumkan juga kepada 
penduduk Madinah beta sudah memecat gabenor Jaafar. Penduduk Madinah 
akan mendapat gabenor yang baharu,” kata khalifah Abu Jaafar al-Mansur. 


Tanpa berlengah lagi Wazir pergi ke Madinah lalu terus menuju ke rumah 
Imam Malik. Kedatangannya disambut dengan baik. 


“Apa yang berlaku ke atas Imam Malik bukan arahan daripada khalifah 
tetapi gabenor Jaafar yang bertindak sendiri, kerana itu khalifah memecat 


Jaafar sebagai gabenor Madinah. Itu membuktikan khalifah tidak terlibat 
dalam perkara ini,” kata Wazir sambil cuba meyakinkan yan khalifah tidak 


tahu menahu apa yang dilakukan oleh gabenor Madinah itu. 


Walaupun gabenor Madinah dan Syobiyah menyakitinya namun Imam 
Malik tidak pula mencaci maki mereka. Beliau cuma berkata, “Saya dipukul 
kerana mempertahankan urusan agama. Ulama sebelum saya juga pernah 
dipukul malah ada yang dibunuh,” kata Imam Malik. 


Kemudian beliau membacakan ayat Quran surah surah al-Ankabut ayat 2 
dan 3 bermaksud, “Apakah manusia menyangka, mereka akan dibiarkan 
sahaja apabila berkata, kami beriman tanpa mereka mendapat cubaan? 
Sesungguhnya kami menduga orang sebelum mereka supaya Allah 
mengetahui orang yang benar dan mengetahui orang yang berdusta.” 


Sebelum Wazir pergi beliau sempat memberikan pelbagai hadiah kepada 
Imam Malik. “Hadiah ini daripada khalifah sebagai tanda persahabatan,” 
katanya. 

Selepas Wazir dan para pengiringnya pergi, ramai yang datang ke rumah 
Imam Malik bagi mengetahui apa yang berlaku. 


“Khalifah Abu Jaafar al-Mansur sangat licik. Jangan mudah terpedaya 
dengan permainannya. Sudah lupakah kamu pada apa yang dilakukannya 
kepada musuh-musuh politiknya?” kata Basir salah seorang penduduk 
Madinah. 


“Siapa yang kamu maksudkan?” tanya Jarir pula. 


“Sudah lupakah kamu bagaimana cara dia membunuh Abu Muslim al- 
Khurasani, Muhamad bin Abdullah dan bapa saudaranya sendiri Abdullah 
bin Ali?” tanya Basir pula. Kemudian dia sendiri yang menjawab pertanyaan 
itu. 


“Dia berpura-pura bersikap baik kepada Abu Muslim al-Khurasani. 
Dijemputnya datang ke istana. Kemudian dibunuhnya. Begitu juga dengan 
keluarga bani Umaiyah. Mereka dipelawa datang ke istana kononnya bagi 
jamuan makan tanda perdamaian. Kemudian ketika mereka sedang 
menikmati makanan lalu dibunuh semuanya.” 


“Benar kata kamu. Khalifah Abu Jaafar al-Mansur memang tidak boleh 
dipercayai. Dia yang menyuruh gabenor Madinah menyeksa Imam Malik. 
Apabila kita memberontak, dia cuba berlepas tangan,” sokong salah seorang 
yang hadir. 


“Pada pendapat kamu apa yang akan dilakukan oleh khalifah kepada Imam 
Malik?” tanya Jarir. 


“Beliau bersikap baik kepada Imam Malik supaya kemarahan kita reda. 
Kemudian beliau akan menjemput Imam Malik ke Baghdad untuk dibunuh,” 
jawab Basir. 


“Kita tidak akan benarkan Imam Malik pergi ke Baghdad. Kita akan 
melindungi beliau,” kata Jarir. 


“Sekiranya itu tidak berjaya beliau akan menghantar pembunuh bagi 
membunuh Imam Malik,” kata Basir lagi. 


“Kita akan berkawal di rumah Imam Malik siang dan malam,” kata Jarir 
pula. 


“Akhirnya khalifah akan menghantar tenteranya bagi menyerang Madinah.” 
Basir terus membuat andaian. 


“Kita akan tentang mereka bermati-matian. Mulai sekarang persiapkan diri 
kita bagi berperang,” kata Jarir lalu disokong orang ramai yang berada di 
situ. 


Tetapi Imam Malik meminta mereka bertenang dan jangan bertindak 
mengikut sesuka hati. 


“Semoga Allah melindungi kita daripada segala bencana. Semoga khalifah 
Abu Jaafar al-Mansur insaf dan bertaubat,” kata Imam Malik. 


Beliau juga menolak apabila penduduk Madinah menawarkan diri bagi 
berkawal di rumahnya siang dan malam. Menurut Imam Malik dia berserah 
kepada Allah yang maha berkuasa. Cukuplah Dia sahaja yang menjadi 
pelindungnya. 


Beberapa minggu sudah berlalu. Imam Malik semakin pulih daripada 
kecederaannya. Dia sudah boleh berjalan kaki ke Masjid Nabi bagi 


sembahyang berjemaah. Orang ramai senang hati melihat keadaan itu. 
Suasana di Madinah juga mula tenang. Gabenor Jaafar yang dipecat 
digantikan dengan gabenor yang baharu. 


Di Baghdad Khalifah Abu Jaafar al-Mansur sedang membuat persiapan 
datang ke Madinah. Bagi menjamin keselamatannya, beliau membawa 
pasukan tentera yang ramai. Beliau juga sengaja merahsiakan kedatangannya 
ke Madinah. Tidak ada siapa yang tahu termasuk gabenor. Beliau dan 
pasukan tenteranya bergerak pada waktu malam menuju ke Madinah. 


Malam itu seperti biasa selepas sembahyang Isyak di Masjid Nabi, Imam 
Malik segera pulang ke rumah. Beliau terus beribadat dengan 
bersembahyang sunat dan membaca Quran. Menjelang tengah malam, ketika 
penduduk kota Madinah sedang nyenyak tidur, khalifah Abu Jaafar al- 
Mansur bersama pasukan tenteranya bergerak pantas memasuki kota 
Madinah tanpa disedari sesiapa. Mereka menuju ke rumah Imam Malik. 
Sebaik sahaja sampai, khalifah mengarahkan pasukan tenteranya mengepung 
rumah itu. 

“Assalamualaikum 


Tiba-tiba kedengaran suara memberi salam. Imam Malik yang masih belum 
tidur segera menjawab ucapan salam itu sambil bertanyakan siapa. 


“Kami adalah tetamu Tuan. Jangan takut dan jangan bimbang kerana niat 
kami baik,” jawab suara dari luar rumah. 


Tanpa berprasangka buruk, Imam Malik segera membuka pintu lalu 
mempersilakan tetamunya masuk. Dia agak terkejut tetapi segera 
beristighfar apabila didapatinya Khalifah Abu Jaafar al-Mansur diiringi 
beberapa orang pengawalnya yang lengkap bersenjata masuk ke dalam 
rumahnya. 


“Selamat datang khalifah Abu Jaafar al-Mansur,” kata Imam Malik lalu 
mendakap tetamunya itu. 


Seketika dada keduanya bersentuhan bagaikan dua sahabat yang lama tidak 
bertemu. Kemudian Imam Malik mempersilakan tetamunya duduk. Tetapi 
Khalifah Abu Jaafar al-Mansur tidak mahu duduk. 


Sambil bercekak pinggang dia pun berkata, “Apakah yang dilakukan oleh 
ulama-ulama di Madinah sehingga saya berasa serba salah dan tidak senang 


duduk? Mereka membenci saya sehingga ada yang mahu memberontak. 
Kamu seorang ulama yang ditaati kata-katamu oleh orang ramai, tentu lebih 
mengetahui bahawa saya sudah menunaikan hak-hak saya. Mereka yang 
bersalah sudah saya jatuhkan hukuman,” kata khalifah dengan nada yang 
marah. 


Kemudian katanya lagi, “Saya memecat Jaafar dan Syobiyah. Saya sudah 
menghantar utusan bagi menyatakan saya tidak bersubahat dalam perkara 
ini. Tetapi mengapa kamu masih marah kepada saya? Mengapa kamu 
membiarkan penduduk Madinah membenci saya?” 


Imam Malik kelihatan tenang sahaja mendengar kata-kata khalifah. Sedikit 
pun tidak ada rasa takut di hatinya kerana beliau hanya berserah kepada 
Allah. Selepas habis khalifah Abu Jaafar meluahkan amarahnya baru Imam 
Malik bercakap, “Amirul Mukminin, sesungguhnya Allah menyatakan 
dalam Quran surah Hujurat ayat 6 yang bermaksud, “Wahai orang yang 
beriman. Apabila datang kepada kamu seorang fasik membawa berita maka 
selidik dahulu kebenarannya. Boleh jadi orang jahat yang sengaja mereka 
cipta cerita itu, nanti kamu yang akan menyesal akibat daripada kesilapan 

kamu sendiri”. 


Apabila mendengar ayat Quran itu dibacakan, tiba-tiba hati khalifah Abu 
Jaafar al-Mansur menjadi tenang dan sejuk. Perancangan awalnya memang 
hendak membuat perhitungan dengan Imam Malik. Sekiranya dia terus 
menunjukkan sikap keras kepala dan membenci, dia tidak teragak-agak 
membunuhnya. Tetapi apabila kedatangannya disambut dengan baik malah 
didakap oleh Imam Malik serta dibacakan ayat Quran, hatinya menjadi sejuk 
dan tenang. 


“Sila duduk Amirul Mukminin. Boleh kita berbual panjang,” pelawa Imam 
Malik. Barulah khalifah Abu Jaafar al-Mansur duduk rapat dengan Imam 
Malik hingga kedua-dua lututnya bertemu. 


“Adakah tuan Imam Malik berasa kurang senang kerana kami datang 
sebagai tetamu tengah malam?” tanya kahlifah Abu Jaafar al-Mansur. 
Suaranya kini tidak bernada marah lagi. 


“Saya menyangka tujuan khalifah datang pada waktu begini hendak 
membunuh saya. Saya hanya berserah kepada Allah kerana Dia yang maha 
berkuasa,” kata Imam Malik. 


“Oh tidak. Semoga saya dijauhkan daripada perbuatan yang keji itu kerana 
membunuh ulama adalah perbuatan yang keji,” kata khalifah Abu Jaafar al- 
Mansur. 


Beliau juga menafikan sekeras-kerasnya tuduhan terlibat atas apa yang 
berlaku kepada Imam Malik. “Demi Allah tidak ada Tuhan yang disembah 
dengan sebenar-benarnya melainkan Allah. Beta tidak pernah menyuruh 
Jaafar melakukan perbuatan itu. Beta juga tidak pernah merancang bagi 
melakukannya. Beta tidak suka perkara itu terjadi,” kata khalifah Abu Jaafar 
al-Mansur. 


Imam Malik mengucapkan syukur kepada Allah serta berselawat ke atas 
Nabi Muhammad SAW. Beliau percaya kepada apa yang diucapkan oleh 
khalifah. Imam Malik juga mengambil kesempatan menasihatkan khalifah 
supaya tidak bertindak terburu-buru ke atas penduduk Madinah yang dituduh 
cuba memberontak. 


“Imam Malik, dengarlah pengakuan beta ini. Penduduk Madinah berada 
dalam keadaan aman selagi kamu berada bersama mereka. Beta berharap 
kamu menyelamatkan mereka daripada seksaan Allah.” Khalifah Abu Jaafar 


al-Mansur. 
“Di mana Jaafar sekarang?” tanya Imam Malik. 


“Dia melakukan perkara yang menyakitkan hati. Beta perintahkan dia 
dikurung di dalam bilik yang sempit. Dia juga sedang diseksa dan dihina 
yang berganda-ganda beratnya,” jawab khalifah Abu Jaafar al-Mansur. 


“Semoga Allah memberi kesihatan kepada Amirul Mukminin serta 
memuliakan perjalanan hidupnya. Sebenarnya saya sudah memaafkan 
perbuatan Jaafar itu kerana dia adalah daripada keluarga Rasulullah SAW 
dan juga kerabat khalifah sendiri,” kata Imam Malik. 


Mereka terus berbual hingga menjelang pagi. Sebelum beredar, khalifah Abu 
Jaafar al-Mansur menyatakan hasratnya mahu ke Mekah menunaikan rukun 
haji. Beliau juga mempelawa Imam Malik datang ke Mekah. 


“Kita akan bertemu sekali lagi di Mina,” pesan khalifah Abu Jaafar al- 
Mansur. 


Imam Malik menyambut baik cadangan khalifah. Tambahan pula musim haji 
hampir menjelang tiba. Tidak lama kemudian Imam Malik berangkat ke 
Mekah. 


Bab 19 Pertemuan di Mina 


Tanah suci Mekah al-Mukarramah tidak putus-putus dikunjungi tetamu 
Allah yang mengerjakan haji dan umrah. Mereka datang dari seluruh 
pelosok dunia. Ada yang berjalan kaki dan ramai pula yang menaiki 
kenderaan seperti kuda, unta dan sebagainya. Masing-masing mengharapkan 
keampunan Ilahi. 


Buat pertama kalinya selepas menjadi khalifah selama lebih dua puluh 
tahun, tiba-tiba tergerak hatinya mahu mengerjakan ibadat haji. Sebelum itu 
beliau sibuk dengan tanggungjawab sebagai khalifah dalam memajukan 
negara serta mengukuhkan kerajaan. 


Selepas singgah di Madinah bagi bertemu dengan Imam Malik, khalifah Abu 
Jaafar al-Mansur berserta keluarga dan pasukan tenteranya bergerak menuju 
ke tanah suci Mekah. Inilah kami pertama beliau memimpin pasukan 
tenteranya bukan bagi berperang tetapi bagi beramal ibadat. Namun mereka 
membawa senjata bagi menghadapi segala kemungkinan. 


Imam Malik juga menunaikan haji ke tanah suci Mekah. Setiap tahun beliau 
mengerjakannya walaupun kewajipan haji hanya sekali seumur hidup. 
Sekiranya ada yang bertanya, beliau menjawab kerinduannya kepada tanah 
suci Mekah, Kaabah atau Baitullah, padang Arafah dan Mina tidak tertahan. 
Jadi, setiap tahun beliau mengunjunginya. 


Namun pemergian Imam Malik pada kali ini lebih menarik perhatian orang 
ramai. Mereka mahu berjumpa serta bertanyakan mengenai penyeksaan yang 
dialaminya.Tambahan pula berita itu sudah tersebar ke seluruh negara. 
Orang ramai terutama anak-anak murid serta pengikut Imam Malik berasa 
terkejut dan simpati. Fitnah dan penyeksaan itu menjadikan Imam Malik 
semakin popular. Orang ramai semakin menghormati serta menyayanginya. 
Apabila beliau tiba di Masjidil Haram, orang ramai menyambut 
kedatangannya bagaikan raja. Masing-masing mahu bertemu, bersalaman 
serta bertanya khabar. Ke mana sahaja Imam Malik pergi orang ramai 
mengerumuninya. 


Apabila orang ramai meluahkan rasa marah kepada Jaafar bin Sulaiman 
yang menyeksa Imam Malik, Imam Malik akan berkata, “Saya sudah 
maafkan dia, kerana itu janganlah kamu berdendam dengannya.” 


Selepas wuquf di padang Arafah, jemaah haji berkumpul di Mina bagi 
melontar jamrah. Sekali lagi Imam Malik mendapat perhatian ramai. Seperti 
yang dijanjikan, Khalifah Abu Jaafar al-Mansur menjemput Imam Malik 
datang menghadapnya. Sebaik sahaja melangkah masuk ke khemah, khalifah 
turun dari tempat duduknya lalu segera mendapatkan Imam Malik. Giliran 
baginda pula mendakap tetamunya hingga dada dan lutut mereka bertaut 
rapat. 


“Silakan duduk,” pelawa khalifah Abu Jaafar al-Mansur. 


Kedua-duanya duduk rapat hingga bertemu lutut. Bagi bertemu dengan 
Imam Malik pada kali ini khalifah tidak memakai pakaian kebesarannya 
tetapi sekadar pakaian ihram sahaja. 


“Tuan Imam, bagaimana keadaan tuan sekarang? Sudah pulih daripada 
kecederaan?” tanya khalifah ramah. 


“Sudah pulih dan saya sudah boleh menaiki unta datang ke sini,” jawab 
Imam Malik. 
Sekali lagi khalifah Abu Jaafar al-Mansur melahirkan rasa dukacitanya pada 


apa yang dilakukan oleh gabenor Madinah kepada Imam Malik. Sekali lagi 
beliau bersumpah tidak pernah menyuruh Jaafar melakukannya. 


“Beta berasa marah lalu memecat Jaafar sebagai gabenor Madinah. 
Kemudian dia dikurung di dalam bilik yang sempit. Beta mahu dia merasa 
seperti apa yang sudah dilakukannya pada Aba Abdullah,” kata Khalifah 
Abu Jaafar al-Mansur. 


“Janganlah diseksa keterlaluan. Sesungguhnya saya sudah memaafkan 
Jaafar,” kata Imam Malik. 


“Sekiranya kamu mahukan hukuman bunuh beta akan laksanakan,” kata 
khalifah lagi. 


“Bebaskan dia wahai khalifah. Semoga dia insaf dan bertaubat,” kata Imam 
Malik. 


Khalifah Abu Jaafar al-Mansur berasa kagum kerama Imam Malik tidak 
langsung menyimpan rasa marah ataupun berdendam kepada orang yang 


pernah memfitnah dan menyeksanya itu. Sekiranya orang lain sudah tentu 
menuntut dijalankan hukuman qisas ataupun membayar ganti rugi. 


“Menurut laporan yang beta terima, penduduk Mekah dan Madinah 
menghormati kamu kerana luasnya ilmu agama yang tersimpan dalam 
dadamu. Anak-anak murid kamu berpuluh ribu jumlahnya yang tersebar ke 
seluruh negara. Boleh ceritakan kepada beta bagaimana kamu mendapat 
ilmu yang begitu banyak?” tanya khalifah Abu Jaafar al-Mansur. 


Imam Malik tidak keberatan menceritakan kisah hidupnya sejak kecil serta 
bagaimana dia menuntut ilmu daripada lebih 900 orang guru. 


“Selain menghafal Quran, Saya juga menghafal seratus ribu buah hadis. 
Saya menulis semua hadis itu dengan tangan sendiri,” kata Imam Malik yang 
mengatakan selama 40 tahun masanya digunakan bagi menuntut ilmu. 


Menurut Imam Malik, tidak semua hadis itu dijadikan sumber hukum dan 
rujukan. Selepas ditapis dengan teliti, cuma 10,000 hadis sahaja yang diakui 
sah. Kemudian daripada 10,000 hadis yang diakui sah itu disiasat dan 
dipadankan dengan firman Allah. Akhirnya tinggal 5,000 sahaja hadis yang 
benar-benar diakui sah yang diterimanya sebagai sabda Rasulullah SAW. 


“Abu Abdullah, lengkapkan ilmu hadis itu dan susunkan dalam sebuah 
kitab. Tetapi jangan terpengaruh dengan pendapat Abdullah bin Umar yang 
keterlaluan, longgarkan pendapat Abdullah bin Abbas dan jangan terlalu luar 
biasa seperti pendapat Abdullah bin Mas'ud. Ambillah yang pertengahan 
dalam satu-satu pendapat supaya orang ramai dapat mempelajari ilmu 
daripada kitab kamu. Kemudian kita sebarkan kitab itu ke seluruh negara 
supaya orang ramai dapat mempelajarinya. Semoga mereka tidak menyalahi 
hukum dan tidak pula mereka menjatuhkan hukuman selain yang sudah 
ditetapkan,” kata khalifah Abu Jaafar al-Mansur. 


“Tetapi Amirul Mukminin, mereka yang berfahaman Syiah, Muktazilah, 
Jabariyah, Qadariyah, dan lain-lain fahaman tentu tidak akan menerima 
pendapat kita ini kerana mereka tidak sependapat dengan kita,” kata Imam 
Malik. 


“Sekiranya mereka menolaknya, mereka akan dimusuhi dan diperangi serta 
dipukul belakang mereka dengan tongkat hingga mereka tidak lagi 
membantah,” kata khalifah Abu Jaafar al-Mansur. 


“Baiklah Amirul Mukminin. Saya akan menyusun semua hadis yang sahih 
itu di dalam sebuah kitab. Saya akan berhati-hati menulisnya.” Akhirnya 
Imam Malik bersetuju dengan permintaan khalifah Abu Jaafar al-Mansur. 


“Pada tahun hadapan anakku al-Mahdi akan datang ke Madinah mahu 
berguru dengan kamu. Semoga dia dapat melihat kitab itu,” kata khalifah 
Abu Jaafar al-Mansur. 

Sedang mereka rancak berbual tiba-tiba anak kecil khalifah Abu Jaafar al- 


Mansur masuk ke dalam khemah mahu berjumpa dengan ayahnya. Tiba-tiba 
anak kecil itu terpandang Imam Malik lalu berundur. 


“Jangan takut wahai anakku. Orang ini adalah Abu Abdullah, seorang yang 
paling alim dalam ilmu fikah berasal dari negeri Hijaz,” kata khalifah sambil 
memujuk anak kecilnya supaya datang kepadanya. 


“Kamu tahu kenapa anakku ini takut datang kepada beta?” tanya khalifah 
Abu Jaafar al-Mansur. 


“Saya tidak tahu,” jawab Imam Malik. 


“Dia tidak suka kamu duduk terlalu rapat denganku kerana sebelum ini dia 
tidak pernah melihat sesiapa yang duduk denganku terlalu rapat begini,” 
jawab Khalifah Abu Jaafar al-Mansur. 


“Kamu tahu mengapa beta lakukan begini kepada kamu?” tanya khalifah 
lagi. 
“Saya tidak tahu,” jawab Imam Malik. 


“Kamu satu-satunya ulama yang tidak pernah menunjukkan permusuhan 
kepada aku. Apabila kamu diseksa dengan kejam oleh gabenor Madinah dan 
ketika penduduk Madinah mahu memberontak kerana membela, kamu masih 


bersikap tenang dan tidak mahu mereka memberontak,” kata khalifah. 
“Apa pendapat khalifah tentang Imam Abu Hanifah?” tanya Imam Malik. 


“Dia seorang ulama yang terlalu keras. Dia menganggap beta musuh 
ketatnya,” jawab khalifah. 


Selepas lama kedua-duanya berbual, akhirnya Imam Malik mahu pulang ke 
khemahnya yang terletak agak jauh dari khemah khalifah. 


“Sekiranya tuan mahu boleh sahaja duduk di khemahku ini hingga selesai 
ibadat melontar jamrah,” pelawa khalifah. 


Namun Imam Malik menolak dengan baik pelawaan Amirul Mukminin. 
Sebelum beredar khalifah memberi hadiah kepada Imam Malik lima ribu 
dinar dan anaknya Muhamad seribu dinar. Selama ini khalifah Abu Jaafar al- 
Mansur terkenal sebagai khalifah yang paling kedekut. Tetapi dengan Imam 
Malik dia begitu bermurah hati. 


Keesokan harinya selepas selesai melontar jamrah dan sebelum jemaah haji 
pulang ke Mekah, Khalifah Abu Jaafar al-Mansur berucap kepada orang 
ramai. Beliau mengatakan mulai dari hari itu orang lain tidak boleh 
memberikan fatwa selain Imam Malik dan Ibnu Abi Zab atau nama 
sebenarnya Abu al-Haris Muhamad bin Abdul Rahman bin al-Mughirah al- 
mahdi. 


Beliau daripada golongan tabi'it-tabi'in yang benar warak hingga mendapat 
gelaran 'Fikih al-Madinah'. 


Sebelum pulang ke Baghdad, khalifah Abu Jaafar al-Mansur menyuruh 
Imam Malik datang menghadapnya lagi. 


“Mungkin ini pertemuan kita yang terakhir. Beta mahukan kepastian adakah 
kamu bersetuju menyusun ilmu yang kamu miliki itu di dalam sebuah 
kitab?” tanya khalifah Abu Jaafar al-Mansur. 


“Saya bersetuju...,” jawab Imam Malik. 


Khalifah senang hati mendengarnya. Kemudian beliau berkata lagi, “Beta 
ada satu lagi permintaan. Harap yang ini pun kamu setuju.” 


“Apakah permintaan Amirul Mukminin?” tanya Imam Malik. 


“Beta melantik kamu menjadi kadi di Baghdad. Di sana kamu boleh terus 
menyebarkan ilmu kepada orang ramai di samping menulis kitab yang beta 
suruh. Kehidupan kamu juga akan menjadi lebih terhormat,” jawab khalifah 
Abu Jaafar al-Mansur. 


“Amirul Mukminin menyuruh saya membuat dua pekerjaan. Saya bersetuju 
menerima satu dan terpaksa menolak yang satu lagi,” kata Imam Malik. 


“Yang mana pilihan kamu?” tanya khalifah. 
“Menyusun sebuah kitab,” jawab Imam Malik. 


“Kamu menolak jawatan kadi yang beta tawarkan?” Khalifah minta 
kepastian. 


“Benar, Amirul Mukminin,” jawab Imam Malik. 


Khalifah Abu Jaafar al-Mansur termenung seketika. Wazir berbisik ke 
telinga khalifah, “Imam Malik juga seperti Imam Abu Hanifah menolak 
jawatan yang tuanku berikan.” 


“Tetapi dia tidak menunjukkan kebencian kepada beta. Dia mahu berbual 
mesra dengan beta dan mahu menerima hadiah yang diberikan,” balas 
khalifah juga dengan berbisik. 


“Apa tindakan khalifah sekarang?” tanya Wazir. 


“Beta maafkan dia,” jawab Khalifah Abu Jaafar al-Mansur. 


Sikap Imam Malik yang baik dengan khalifah itu menyebabkan dia 
terselamat daripada kemurkaan Khalifah al-Mansur. Selain itu khalifah juga 
bimbang mahu mengambil tindakan seperti yang dilakukan kepada Imam 
Abu Hanifah kerana pengikut Imam Malik lebih ramai. Tambahan pula 
penduduk Madinah berdiri teguh di belakangnya. 


Khalifah Abu Jaafar al-Mansur pulang ke Baghdad tanpa rasa permusuhan 
kepada Imam Malik. Begitu juga Imam Malik selamat pulang ke Madinah 
tanpa apa-apa halangan. 


Tidak lama kemudian khalifah Abu Jaafar al-Mansur jatuh sakit. Sebelum 
meninggal dunia beliau melantik anaknya al-Mahdi menjadi pengganti. 
Beliau berwasiat kepada anaknya supaya menghormati Imam Malik selagi 
dia masih hidup. Khalifah al-Mahdi memegang wasiat ayahnya. Beliau 
sangat menghormati Imam Malik. Pada setiap bulan beliau menghantar 
hadiah berupa duit kepada Imam Malik. Biasanya Imam Malik tidak 
menggunakan duit itu untuk dirinya sendiri bahkan dia menyedekahkan 
kepada mereka yang memerlukan. 


Pada suatu ketika khalifah al-Mahdi datang ke Madinah. Orang ramai 
berkumpul menyambut kedatangannya. Imam Malik juga turut datang 
menyambutnya tetapi dia terlambat kerana kakinya sakit. Apabila sampai di 
tempat itu orang ramai sudah penuh sesak, maka terpaksalah dia duduk di 
belakang. Ada seorang lelaki mempersendakan Imam Malik dengan berkata, 
“Selalunya apabila diadakan keramaian begini Imam Malik dijemput duduk 
di atas pentas. Tetapi kali ini dia duduk di barisan belakang. Mungkin 
khalifah al-Mahdi tidak mengenalinya.” 


Ramai yang tertawa mendengar kata-kata lelaki itu. Imam Malik tidak mahu 
dirinya dipersendakan lalu berteriak, “Adakah Amirul Mukminin tidak kenal 
siapa Imam Malik?” 


Khalifah al-Mahdi tersentak mendengar kata-kata itu lalu bertanya, “Di 
mana Imam Malik? Mengapa dia tidak ada di sini?” 


Orang ramai memberitahu khalifah Imam Malik ada di barisan belakang. 
Khalifah terus datang mendapatkan Imam Malik. 


“Mengapa tuan duduk di sini? Tuan sepatutnya duduk di atas pentas bersama 
beta,” tanya khalifah al-Mahdi. 


“Kaki saya sakit kerana itu lambat sampai dan orang ramai sudah memenuhi 
kawasan ini. Sebab itu saya duduk di barisan belakang,” jawab Imam Malik. 
Khalifah menunjukkan rasa simpatinya kepada Imam Malik. Kemudian 
dipimpinnya berjalan naik ke atas pentas. Sebelum meninggalkan Madinah, 


khalifah al-Mahdi menemui Imam Malik lalu mengajaknya berpindah ke 
Baghdad. 


“Sekiranya tuan setuju boleh memilih antara jawatan kadi dengan ketua 
penjaga perbendaharaan. Di sana nanti tuan akan selalu berdampingan 
dengan beta,” kata khalifah al-Mahdi. 


Tetapi pelawaan itu ditolaknya dengan baik hingga tidak menyinggung hati 
khalifah al-Mahdi. Kemudian khalifah al-Mahdi menghadiahi Imam Malik 
seekor kuda. 


“Tuan boleh menunggang kuda ini bagi berulang alik dari rumah ke masjid,” 
kata khalifah al-Mahdi. 


“Saya tidak sanggup menunggang kuda di atas bumi Madinah kerana di sini 
tersimpan jasad Rasulullah SAW,” kata Imam Malik menolak pemberian 
itu. 

Kemudian khalifah al-Mahdi memberinya hadiah 3,000 dinar. Hadiah itu 


diterimanya tetapi keesokan harinya habis disedekahkan kepada fakir 
miskin. 


Bab 20 Kitab al-Muwattak 


Semenjak balik dari tanah suci Mekah, Imam Malik tidak lagi membuka 
kelas pengajian agama di Masjid Nabi tetapi di rumahnya sendiri. Maka 
ramai yang berkumpul di rumahnya hingga penuh sesak. Imam Malik 
terpaksa menyusun jadual kelas pengajiannya. Hari Isnin pelajaran Quran, 
Selasa hadis, dan Rabu fikah. Hari Khamis hari bertemu orang ramai yang 
mahu berjumpa dengannya. Begitulah susunan jadualnya. Tujuannya bagi 
memudahkan orang ramai belajar serta berurusan dengannya. Ada waktu- 
waktu tertentu beliau mahu bersendirian di rumahnya tanpa diganggu 
sesiapa. 


Ramai yang tertanya-tanya mengapa beliau membuat perubahan itu? 
Pelbagai andaian dibuat oleh orang ramai. Ada yang mengatakan semasa 
pertemuan dengan khalifah Abu Jaafar al-Mansur di Mina, beliau 
mengeluarkan arahan tidak boleh lagi membuka kelas pengajian di Masjid 
Nabi. Ada pula yang mengatakan Imam Malik bermimpi bertemu Nabi 
Muhammad yang mengatakan beliau tidak mahu kelas pengajian itu 
diadakan berhampiran dengan makamnya. Malah ada pula mengatakan 
Imam Malik berbuat begitu kerana bimbang dibunuh oleh mereka yang 
memusuhinya. 


“Tuan guru, mengapa tuan tidak lagi mengajar di Masjid Nabi? Bukankah di 
sana kawasannya lebih luas dan tidak mengganggu urusan peribadi tuan 
apabila diadakan di rumah sendiri?” tanya Yusuf, pelajar yang paling 
disayanginya. 


Sebelum itu sudah ramai yang bertanya soalan yang sama tetapi Imam Malik 
selalu mengelak daripada menjawabnya. Sikapnya itu semakin menjadi 
tanda orang ramai terutama anak-anak murid dan pengikut setianya. 
Akhirnya Yusuf memberanikan diri bertanyakan soalan itu. 


“Semua khabar angin yang kamu dengar itu adalah salah. Khalifah Abu 
Jaafar al-Mansur tidak pernah melarang saya mengajar agama di Masjid 
Nabi. Saya juga tidak pernah bermimpi Rasulullah SAW melarang 
mengadakan kelas pengajian berhampiran dengan makamnya. Saya tidak 
pernah takut kepada sesiapa sahaja kerana Allah yang berkuasa,” kata Imam 
Malik. 


“Kami mahu mengetahui sebabnya. Itu pun sekiranya tuan guru tidak 
keberatan memberitahunya,” kata Yusuf. 


“Saya merahsiakannya kerana bimbang menimbulkan kemarahan orang 
ramai.” Kata-kata Imam Malik itu menambahkan lagi perasaan ingin tahu 
orang ramai. 


Menyangka Imam Malik keberatan mahu memberitahu sebabnya, Yusuf 
tidak bertanya lagi. Namun orang ramai semakin mahu mengetahui mengapa 
boleh menimbulkan kemarahan orang ramai? 


“Tuan Imam, orang ramai tertanya-tanya mengapa tuan tidak lagi mengajar 
di Masjid Nabi. Malah tuan juga sudah kerap kali tidak datang sembahyang 
berjemaah dengan kami. Sekiranya tuan tidak mahu berterus terang, kami 
khuatir ia akan menimbulkan fitnah.” Akhirnya Yusuf memberanikan dirinya 


bertanyakan perkara yang menjadi tanda tanya orang ramai itu. 


Akhirnya barulah Imam Malik berterus terang. Menurutnya, semenjak 
mengalami kecederaan akibat dipukul hingga cedera tulang rusuknya patah, 
beliau mengalami masalah tidak dapat menahan buang angin atau kentut dan 
air kencing. 


“Saya tidak boleh berada di dalam masjid tanpa wuduk,” kata Imam Malik. 


Mengenai persoalan mengapa beliau menyusun jadual waktu hingga orang 
ramai tidak boleh lagi menemuinya pada bila-bila masa, Imam Malik 
mengatakan dia diperintahkan khalifah Abu Jaafar al-Mansur bagi menyusun 
sebuah kitab. 


“Saya perlukan masa bagi menulis kitab itu. Tambahan pula saya sudah 
meningkat tua dan keadaan saya sudah uzur. Saya perlukan banyak masa 
bagi beramal ibadat dan berehat,” kata Imam Malik. 


Selepas orang ramai tahu sebab-sebabnya, mereka mematuhi kehendak 
Imam Malik. Mereka hanya berjumpa pada hari-hari tertentu. Anak-anak 
muridnya yang datang belajar juga ikut jadual yang sudah ditetapkan. 


“Saya sedang menulis sebuah kitab yang dapat dijadikan panduan bagi 
mereka yang mahu beribadat. Semoga Tuhan memudahkan usaha saya yang 
kecil ini,” kata Imam Malik kepada Abu Yusuf. 


“Apakah yang mendorong tuan guru menulisnya?” tanya Abu Yusuf yang 
turut membantu menyediakan keperluan gurunya. 


“Sebenarnya saya sudah lama mahu menulis kitab yang di dalamnya 
terkandung hadis-hadis yang sahih. Ia perlu dilakukan bagi membendung 
timbulnya fahaman-fahaman yang bertentangan dengan Quran dan hadis. 
Mereka yang tidak bertanggungjawab itu hanya mahu memecahbelahkan 
umat Islam. Keinginan itu menjadi lebih kuat selepas khalifah Abu Jaafar al- 


Mansur sendiri yang meminta saya menulisnya,” jawab Imam Malik. 


Menurut Imam Malik, khalifah Abu Jaafar al-Mansur memberi perangsang 
kepadanya dengan berkata, “Beta sudah membuat penelitian. Pada hari ini 
tidak ada orang yang lebih alim daripada kamu, kerana itu tulis sebuah kitab 
bagi dijadikan panduan untuk mereka yang mahu beribadat. Beta akan 
menyuruh rakyat mempelajarinya.” 


Menurut Imam Malik lagi, selepas pertemuan di Mina beliau bertemu lagi 
dengan khalifah Abu Jaafar al-Mansur di Masjidil Haram, di hadapan 
Kaabah. Sekali lagi khalifah berpesan supaya jangan menghampakan 
permintaannya supaya ditulis sebuah kitab. 


“Cubalah kamu lihat orang ramai di hadapan Kaabah ini. Mereka datang dari 
pelbagai negeri dan wilayah. Mereka beramal dengan fahaman masing- 
masing. Beta mahu ilmu itu dikumpulkan menjadi satu dan menjadi panduan 
bersama,” kata khalifah Abu Jaafar al-Mansur. 


“Amirul Mukminin, sesungguhnya sahabat-sahabat Rasulullah SAW 
memberi fatwa mengikut pendapat masing-masing, kerana itu terdapat 
perbezaan pendapat. Penduduk negeri Mekah satu pendapat, penduduk 
Madinah satu pendapat dan penduduk Kufah satu pendapat. Mereka 
mempunyai hujah masing-masing,” kata Imam Malik. 


Kemudian katanya lagi, “Keadaan bertambah rumit apabila muncul fahaman 
Syiah, Khawarij, Muktazilah, Jabariyah, Kadariyah, dan bermacam lagi. 
Mereka saling salah menyalahkan. Pertentangan pendapat sering membawa 
pergaduhan dan pertumpahan darah. Bagaimanakah kita mahu 
menyatukannya?” 


Kata khalifah Abu Jaafar al-Mansur. “Ilmu yang benar adalah ilmu 
penduduk Madinah. Saya akan perangi mereka yang tidak sealiran dengan 


ilmu penduduk Madinah. Jadi kamu siapkan kitab itu dengan segera. Saya 
akan pastikan mereka yang di bawah pemerintahan saya mengikutinya.” 


Apabila pulang ke Madinah, Imam Malik terus memulakan penulisannya. 
Beliau menyusun kitab itu dengan bermacam bidang ilmu seperti ilmu fikah, 
hadis dan pendapat ulama-ulama Madinah. Beliau hanya mengambil 
pendapat-pendapat yang disepakati. 


Beliau menulisnya dengan tekun selama 40 tahun. Selepas khalifah Abu 
Jaafar al-Mansur meninggal dunia, anaknya khalifah al-Mahdi 
menggantikannya. Kemudian khalifah al-Hadi. Kitab itu siap semasa 
pemerintahan khalifah Harun ar-Rasyid. 


Imam Malik mengambil masa yang lama menyusun kitabnya kerana terlalu 
teliti dan berhati-hati dalam setiap perkara. Beliau begitu berhati-hati 
memilih sesebuah hadis bagi dimuatkan ke dalam kitabnya. Menurut Imam 
Ibnu Habab, pada mulanya Imam Malik berjaya mengumpulkan 100,000 
hadis. Kemudian beliau selidik dan halusi hadis itu hingga tinggal 10,000 
hadis sahaja. Kemudian dihalusi lagi hingga menjadi 5,000 hadis sahaja. 
Daripada jumlah itu cuma 500 hadis yang dimuatkan ke dalam kitabnya. 


Selepas kitab itu siap, timbul pula masalah bagi menamakannya. Imam 
Malik cuba mencari nama yang sesuai tetapi masih belum berjumpa 
sehingga perkara itu merunsingkan fikirannya. Pada suatu malam beliau 
bermimpi bertemu Rasulullah SAW yang menyuruhnya sebarkan kitab ini 
kepada manusia. Akhirnya Imam Malik menamakan kitabnya al- 
Muwattak bererti yang disepakati atau tunjang atau panduan dalam ilmu dan 
hukum agama. 


Khalifah Harun ar-Rasyid begitu menghormati kitab al-Muwattak hingga 
pernah mencadangkan digantung pada dinding Kaabah tetapi tidak 
dipersetujui Imam Malik dengan membacakan sebuah hadis nabi yang 
bermaksud, “Sesungguhnya perselisihan di antara ulama itu adalah rahmat 
Allah kepada umat ini.” 


Ramai yang menganggap al-Muwattak sebuah kitab yang mengandungi ilmu 
hadis. Sebenarnya al-Muwattak sebuah kitab hadis yang membahas masalah 
fikah yang disepakati oleh para ulama semasa. 


Menurut Imam Malik, kebanyakan kandungan kitab para ulama berupa 
pendapat. Demi tuhanku, kandungan kitab ini bukan berupa pendapatku, 
tetapi adalah pungutan daripada pendapat beberapa ahli ilmu, orang yang 


mulia dan imam-imam yang diikuti ramai orang mukmin. Maka aku ambil 
daripada mereka. 


Mereka amat takut kepada Allah dan pendapat mereka adalah pendapat para 
sahabat Rasulullah SAW yang sempat mereka temui dan aku pula sempat 
menemui mereka. Maka ilmu mereka diwarisi dari abad ke abad. 


Tiap-tiap perkara yang disepakati itu dipersetujui oleh ahli fikah dan ahli 
ilmu. Maka pendapat yang tidak aku dapati daripada mereka, aku berijtihad 
dan aku selidik hingga semuanya menjadi benar hingga tidak terkeluar 
daripada mazhab ahli Madinah. 


Sekirannya aku temui sebarang pendapat dalam masalah tertentu, aku 
kembali kepada ijtihad Ahli Sunnah dan yang dibuat oleh kami sejak zaman 
Rasulullah SAW hidup ataupun pada masa khalifah ar-Rasyidin. Maka itulah 
pendapat mereka dan aku tidak sekali-kali keluar mencari pendapat yang 
lain. 


Selepas kitab al-Muwattak siap, dengan cepat ia disalin oleh anak-anak 
murid Imam Malik lalu disebarkan ke merata tempat. Khalifah Harun ar- 
Rasyid juga tertarik hati mahu mengetahui kandungan kitab al-Muwattak. 
Beliau menghantar syeikh al-Barmaki ke Madinah bagi bertemu dengan 
Imam Malik. Kebetulan ketika itu Imam Malik sedang membacakan 
kitab al-Muwattak kepada orang ramai. 


“Khalifah Harun ar-Rasyid menjemput tuan datang ke Baghdad kerana 
mahu mendengar bacaan kitab al-Muwattak daripada tuan sendiri,” kata 
syeikh al-Barmaki. 


Mendengar kata-kata utusan khalifah itu, Imam Malik pun menjawab, 
“Sampaikan salam saya kepada khalifah Harun ar-Rasyid. Sampaikan juga 
pesan saya bahawa ilmu pengetahuan itu perlu didatangi bukan disuruh 
mendatangi.” 


Syeikh al-Barmaki pulang ke Baghdad lalu menyampaikan kata-kata Imam 
Malik kepada khalifah Harun ar-Rasyid. Beliau tidak marah malah 
menghantar dua orang anaknya ke Madinah bagi berguru dengan Imam 
Malik. 


“Jangan ganggu orang ramai dan ikuti majlis ilmu Imam Malik hingga 
tamat,” pesan khalifah Harun ar-Rasyid kepada anak-anaknya. 


Kedatangan dua putera khalifah itu diterima dengan baik oleh Imam Malik. 
Namun layanan yang diberikan sama rata dengan anak-anak muridnya yang 
lain. Selepas mendengar kandungan kitab al-Muwattak, kedua-dua anak 
khalifah itu pulang ke Baghdad lalu melaporkannya kepada ayahanda 
mereka. 


“Ayahanda, Imam Malik seorang guru yang hebat. Apabila dia membaca 
kitab al-Muwattak orang ramai mendengarnya dengan penuh khusyuk. Tiada 
siapa yang berani mengangkat kepala hingga majlis tamat,” kata anak 
khalifah Harun ar-Rasyid, membuat baginda begitu teringin mendengarnya. 


Pada musim haji khalifah Harun ar-Rasyid pergi mengerjakan ibadat haji. 
Beliau singgah di Madinah bagi bertemu dengan Imam Malik. 


“Saya akan datang ke rumah tuan bagi mendengar bacaan kitab al- 
Muwattak,” kata khalifah Harun ar- Rasyid. 


“Saya tidak mempunyai rumah yang elok untuk didatangi oleh Amirul 
Mukminin. Rumah saya hanya sebuah pondok buruk,” kata Imam Malik 
pula. 


Khalifah Harun ar-Rasyid memberinya wang sebanyak 3,000 dinar lalu 
berkata, “Gunakan duit ini bagi membesarkan lagi rumah kamu itu. 
Sekiranya masih kurang, beta boleh tambah lagi.” 


“Rumah yang saya diami sekarang adalah rumah sewa. Bukan kepunyaan 
saya. Saya perlu meminta izin daripada tuannya dahulu,” kata Imam Malik. 


“Kamu seorang ulama besar yang terkenal, selayaknya mempunyai rumah 
sendiri. Sekiranya kamu setuju, beta perintahkan gabenor Madinah membina 
sebuah rumah yang elok untuk kamu,” kata khalifah Harun ar-Rasyid. 


“Amirul Mukminin, saya lebih selesa dengan kehidupan sekarang. 
Tambahan pula usia saya sudah meningkat tua. Bila-bila sahaja malaikat 
maut akan datang mencabut nyawa. Ketika itu nanti saya akan dipindahkan 
ke dalam kubur yang gelap dan sempit.” Termenung khalifah Harun ar- 
Rasyid mendengar kata-kata Imam Malik. 


Duit pemberian khalifah itu diambil juga oleh Imam Malik. Tetapi 2,000 
dinar disedekahkan kepada fakir miskin. Seribu dinar lagi digunakannya 


bagi membeli perabot rumah dan beberapa helai pakaian. Namun itu pun 
mendapat kritikan daripada beberapa ulama Madinah. 


Pada ketika yang lain sekali lagi khalifah Harun ar-Rasyid datang ke 
Madinah. Kemudian dia menghantar utusan menjemput Imam Malik datang 
ke kediamannya. Pada mulanya Imam Malik enggan pergi. Tetapi 
kemudiannya dia berubah fikiran. 


“Tuan Imam, mengapa sebelum ini kamu tidak mahu datang ke istana saya. 
Tetapi mengapa sekarang berubah fikiran?” tanya khalifah Harun ar-Rasyid. 


“Saya datang sebagai tetamu bagi memenuhi undangan Amirul Mukminin. 
Bukan mahu membacakan kitab al-Muwattak,” kata Imam Malik. 


“Apa yang memberatkan kamu membacakan kitab itu di kediaman beta?” 
tanya khalifah Harun ar- Rasyid. 


“Amirul Mukminin, Demi Allah yang mengangkat khalifah dengan memberi 
jawatan yang mulia ini, saya harap janganlah khalifah menjadi orang yang 
pertama yang tidak menghormati ilmu. Saya bimbang nanti Allah 
merendahkan pula kedudukan khalifah. Sesungguhnya saya tidak menolak 
permintaan khalifah, cuma saya berharap khalifah menghargai ilmu supaya 
Allah menghargai khalifah,” kata Imam Malik. 


“Baiklah, beta bersetuju pergi ke rumah kamu bagi mendengar bacaan 
kitab al-Muwattak,” kata khalifah Harun ar-Rasyid. 


Kemudian beliau berjalan beriringan menuju ke rumah Imam Malik. Para 
pengiring khalifah segera menyediakan tempat khas yang akan diduduki 
Khalifah Harun ar-Rasyid. Ketika itu orang ramai sudah datang mahu 
mendengar Imam Malik membaca kitab al-Muwattak. Apabila melihat orang 
sudah ramai berkumpul di situ, khalifah Harun ar-Rasyid berasa kurang 
senang lalu berkata, “Suruh orang ramai pergi dari sini supaya tinggal kita 
berdua sahaja,” kata khalifah Harun ar-Rasyid. 


“Amirul Mukminin, Allah mengurniakan ilmu untuk sekalian manusia. 
Sekiranya orang ramai tidak dibenarkan mendengar isi kitab ini, pasti Allah 
tidak memberi rahmat dan berkat kerana didengar seorang sahaja,” kata 
Imam Malik. 


Akhirnya khalifah akur dengan kata-kata Imam Malik. Kemudian Imam 
Malik pun berkata, “Pada hari ini saya bersama khalifah mendengar mahu 
orang lain yang membacakan kitab al-Muwattak.” 


Kemudian dia menyuruh seorang anak muridnya bernama Ma'an supaya 
tampil ke hadapan membacakan kitab al-Muwattak. Tetapi sebelum kitab itu 
dibaca Imam Malik berkata lagi, “Amirul Mukminin, seperti yang khalifah 
sudah maklum, para pencinta ilmu sangat menghargai ilmu. Maka tidak ada 
siapa pun yang patut duduk di tempat yang lebih tinggi daripada ilmu itu.” 


Khalifah Harun ar-Rasyid faham maksud Imam Malik lalu turun dari tempat 
duduk khas lalu duduk bersila di atas lantai bersama orang ramai. Beliau 
kelihatan tunduk mendengar kitab al-Muwattak dibacakan hingga selesai. 
Selepas tamat dan selepas orang ramai bersurai khalifah berjumpa dengan 
Imam Malik. 


“Sesungguhnya tuan guru seorang yang paling alim pernah saya temui. 
Kitab al-Muwattak itu sangat berfaedah kepada orang ramai. Saya mahu 
mengajak tuan guru berpindah ke Baghdad. Di sana tuan guru boleh 
berdampingan dengan saya dan mereka yang dahagakan ilmu pengetahuan 
memerlukan bimbingan tuan guru. Di sana kehidupan tuan akan lebih selesa. 
Saya bercita-cita mahu mengalihkan perhatian kaum Muslimin kepada 
kitab al-Muwattak seperti khalifah Uthman Affan berjaya mengalihkan 
perhatian umat Islam kepada kitab Allah iaitu Quran,” pujuk Khalifah Harun 
ar-Rasyid. 


Imam Malik menolak pelawaan itu dengan berkata, “Amirul Mukminin, 
saya berasa keberatan mahu meninggalkan Madinah. Pertama kerana saya 
amat cinta kasih dan sayang kepada Rasulullah SAW yang makamnya 
berada di sini. Kedua, saya berpendapat tidak banyak faedahnya pindah ke 
mana-mana lagi kerana para sahabat dan ulama tabiin sekarang sudah 
tersebar di beberapa buah negara. Masing-masing mengembangkan ilmu 
agama dan hadis di tempat masing-masing. 


Bab 21 Bertemu Imam Syafie 


Pagi itu selepas sembahyang subuh Imam Yusuf membacakan 
kitab Muwattak. Imam Syafie turut sama mendengarnya. Beliau tertarik 
dengan kandungan kitab itu. 


“Siapakah yang menulis kita itu?” tanya Imam Syafie kepada Imam Yusuf 
apabila selesai bab pertama kandungan kitab Muwattak dibacakan. 


“Kitab Muwattak ini ditulis oleh Imam Malik. Beliau mengambil masa 
selama 40 tahun bagi menyusun kitab ini. Ia mengandungi hadis-hadis dan 
pendapat sahabat Rasulullah SAW dan juga pendapat-pendapat tabiin,” kata 
Imam Yusuf apabila selesai membaca kitab itu. 


Kemudian katanya lagi, “Imam Malik menghafal sebanyak 100 ribu hadis. 
Kemudian beliau menyaring kesahihan hingga tinggal 10 ribu. Kemudian 
disaringnya lagi hingga tinggal lima ribu. Daripada lima ribu hadis itu 
disaringnya lagi lalu dimuatkan ke dalam kitab Muawattak sebanyak 1,720 
buah hadis yang benar-benar diyakininya daripada Nabi Muhammad SAW.” 


Sejak kitab Muwattak dibacakan di Masjidil Haram, nama Imam Malik 
semakin dikenali. Ramai yang memuji kehebatan Imam Malik. 


“Tidak ada orang lain yang lebih mengetahui mengenai hadis-hadis 
Rasulullah SAW daripada Imam Malik. Apabila beliau mengeluarkan 
pendapatnya, orang lain tidak berani menyanggahnya. Maka pendapatnya 
terus dijadikan hujah,” kata Muhamad yang baru pulang dari Madinah. 


“Di Madinah, saya tidak pernah pun melihat seorang yang lebih benar 
percakapannya selain Imam Malik. Apabila mereka berselisih pendapat, 
mereka merujuk kepada Imam Malik. Beliau seorang yang bertakwa, 
percakapannya bersih dan beliau lebih halus percakapannya daripada ath- 
Thuri dan al-Auzai,” puji Qaiyum pula. Menurutnya, penduduk Madinah 
berduyun-duyun datang ke rumah Imam Malik bagi mendengar beliau 
membaca kitab Muwattak. 


Sejak itu Imam Syafie tertarik bagi menghafal kitab itu. Setiap hari dia pergi 
ke Masjidil Haram bagi membaca serta menghafal isi kandungannya. Dia 


juga turut menghafalnya apabila kitab itu dibaca oleh Imam Yusuf. Akhirnya 
seluruh isi kandungan kitab Muwattak itu berjaya dihafalnya. 


Kemudian timbul pula keinginan Imam Syafie mahu berguru dengan penulis 
kitab itu. Tambahan pula apabila mendengar kehebatan Imam Malik yang 
diceritakan oleh anak-anak muridnya yang baru pulang dari Madinah. Imam 
Syafie menyatakan hasrat di hatinya itu kepada ibunya. Ibunya merestui cita- 
cita Imam Syafie bagi merantau menuntut ilmu. Kemudian dia berbincang 
pula dengan guru-gurunya. Mereka juga bersetuju Imam Syafie berguru 
dengan Imam Malik. Malah gabenor Mekah sendiri sanggup menulis 
sepucuk surat kepada Imam Malik supaya menerima Imam Syafie menjadi 
anak muridnya. 


Keesokan harinya selepas sembahyang subuh, Imam Syafie dan para 
pedagang kota Mekah berangkat ke kota Madinah. Perjalanan mereka lancar 
kerana tidak ada apa-apa yang menghalang. Sepanjang perjalanan itu Imam 
Syafie sempat khatam membaca Quran sebanyak 16 kali. 


Imam Syafie pergi ke Madinah bersama-sama kelompok kafilah yang 
anggotanya sekitar 45 orang. Beliau beruntung kerana ketua kafilah,iaitu 
Naufal menyediakan unta yang baik untuk beliau serta turut memberikan 
pelbagai bekalan makanan dan minuman bagi sepanjang perjalanan ke kota 
Madinah. 

“Kita sudah sampai ke tanah suci Madinah!” laung Naufal. 


Imam Syafie menghentikan bacaan Qurannya. Beliau memandang ke tengah 
bandar Madinah dengan satu harapan yang besar berserta senyuman lebar di 
bibir. Lantas beliau melompat turun dari untanya lalu sujud mensyukuri 
percaturan penciptanya. Angin petang menghembus lembut ke mukanya, 
seolah-olah meraikan pertemuan Imam Syafie dengan Imam Malik. 


Imam Syafie melangkah masuk ke dalam Masjid Nabawi yang dirindui itu. 
Beliau melihat sekitar masjid, kelihatan beberapa tubuh badan yang sedang 
berdiri menunaikan solat, ada juga sekumpulan pemuda yang sedang 
berhalaqah malah ada juga yang sedang bertilawah serta mentadabbur 
Quranul Karim. Imam Syafie tersenyum, insan-insan inilah yang akan 
menjadi sahabat-sahabatnya selepas ini. 


Lalu, Imam Syafie berjalan mengambil tempat yang agak jauh dari 
kelompok ahli imarah masjid lantas segera berniat iktikaf dan menunaikan 


solat Duha seperti amalan kebiasaannya selama ini. Sujud Imam Syafie kali 
ini lebih lama daripada biasa, beliau berkali-kali mengulangi rasa 
kesyukuran dan rasa berterima kasih kepada Allah yang mempermudahkan 
urusan perjalanan beliau malah Allah mengizinkan beliau menjejakkan kaki 
ke bumi penuh barakah dan rahmat ini. 


“Ya Allah, dengan pertolongan Engkau aku melawan musuh, dengan 
pertolongan Engkau aku menjelajah dan dengan pertolongan Engkau aku 
berjalan. Ya Allah, sesungguhnya aku memohon pekerjaan yang Engkau 
redai. Ya Allah, permudahkanlah permusafiranku ini dan perdekatlah mana 
yang jauh. Ya Allah, Engkaulah kawan sebenar dalam pemusafiranku ini dan 
pengganti sebenar kepada ahli keluargaku serta saudara maraku yang telah 
aku tinggalkan, Ya Allah, sesungguhnya aku berlindung dengan Engkau 
daripada kesusahan dalam permusafiran, kejemuan dan kejelekan 
pemandangan dan perubahan buruk pada diri. Hanya kepada Engkaulah 


segala orang yang bertaubat dan segala orang yang beribadat memuji.” 


Selesai berdoa, Imam Syafie membuka mashafnya lalu menyambung 
pembacaan Ouran beliau. Sekali-kali beliau memberhentikan bacaan dan 
mentadabbur ayat-ayat yang sudah dibacanya. Tanpa beliau sedari, beberapa 
pasang mata memerhati beliau dari jauh secara senyap-senyap, mereka 
tertanya-tanya dari manakah gerangannya pemuda yang segak dan bercahaya 
wajahnya itu. 


Kemudian Imam Syafie menziarahi makam Rasulullah SAW. Beliau 
membaca selawat dan salam kepada Nabi Muhammad SAW junjungan 
tercinta berserta kepada ahlul bait dan para sahabat. Kemudian beliau 
bertafakur sebentar, mengimbau kembali pengorbanan Nabi Muhammad 
SAW di jalan dakwah dan jihad. Apabila matahari kian naik, beliau mula 
mengatur langkah menuju ke tengah kota Madinah, beliau mempunyai 
urusan yang masih belum di selesaikan. Sambil berjalan, sesekali Imam 
Syafie melemparkan pandangan ke sekitar, sesekali pula beliau menunduk 
zuhud membilang biji-biji tasbih. 


Angin petang berpuput lembut menampar pipi beliau, penduduk kota 
Madinah ketika itu sedang sibuk berniaga, anak-anak kecil sedang bermain 
di laman rumah dan beberapa pemuda sedang mengepalai sekumpulan unta 
dan kambing menuju ke luar kota Madinah. 


“Assalamualaikum warah matullahi wabarakatuh,” sapa Imam Syafie 
kepada seorang lelaki yang sedang menyiram pokok-pokok bunga di 
hadapan sebuah rumah yang besar dan cantik. 


“Wa alaikum salam warah matullahi wabarakatuh, wahai anak muda. Ada 
apa yang boleh saya bantu?” tanya lelaki itu. 


“Di mana kediaman gabenor Madinah,” jawab Imam Syafie. 


“Inilah rumah gabenor Madinah. Apakah kamu baru pertama kali datang ke 
sini hingga tidak tahu ini rumahnya?” tanya lelaki itu lagi. 


“Asatagfirullahal azim....” Imam Syafie mengucap panjang kerana tidak 
menyangka dia sedang berdiri di hadapan kediaman gabenor Madinah. 


“Boleh saya berjumpa dengan gabenor?” tanya Imam Syafie. 


“Sayalah gabenor Madinah,” jawab lelaki itu sambil tersenyum. 


Sekali lagi Imam Syafie mengucap istighfar kerana Tuhan memudahkannya 
bertemu dengan gabenor. Kemudian beliau segera menghulurkan salam lalu 
mencium tangan gabenor. Selepas memperkenalkan diri lalu dihulurkannya 
sepucuk surat. Sambil tersenyum, gabenor membuka surat yang di hulurkan 
oleh Imam Syafie kepada beliau, tetapi buat seketika kemudian senyuman 
itu perlahan-lahan hilang daripada wajah gabenor. Imam Syafie gusar 
melihat reaksi itu, beliau tidak berhenti berdoa dan berzikir memohon 
dipermudahkan urusan dan hajat beliau. 


“Anak muda, sekiranya saya diperintahkan oleh gabenor Mekah supaya 
berjalan kaki tanpa sepatu dari kota Mekah ke kota Madinah itu lebih mudah 
dan lebih saya sukai berbanding dengan disuruh membawa kamu bertemu 
dengan Imam Malik,” jelas gabenor kota Madinah sambil perlahan-lahan 
melipat semula surat yang sudah dibacanya itu. 


Suasana sunyi sebentar. Imam Syafie terdiam mendengar kata-kata daripada 
gabenor kota Madinah itu, beliau cuba memahami maksud sebenar yang 
mahu disampaikannya. 


“Saya kurang memahami maksud Tuan Gabenor itu. Apakah saya tidak 
dibenarkan berjumpa dengan Imam Malik yang terkenal dan berilmu itu?” 
tanya Imam Syafie penuh tanda tanya. 


“Anak muda, kamu masih lagi belum mengenali siapakah orang yang mahu 
kamu temui itu,” ujar gabenor itu sambil mengerutkan keningnya sedikit. 


Imam Syafie bertambah pelik dengan persoalan itu, lalu berkata, “Saya 
mahu berjumpa dengan Imam Malik.” 


“Adakah semudah itu yang kamu sangka?” tanya gabenor pula. 


Imam Syafie terpinga-pinga. Matanya tepat merenung wajah gabenor, beliau 
semakin celaru. Pelbagai soalan bermain di mindanya. Apakah kedatangan 
saya tidak direstui? 


“Saya sudah sedia maklum bahawa kamu mahu berjumpa dengan Imam 
Malik. Wahai anak muda, sesungguhnya saya tidak bertanya, apa tujuan 
kamu hendak berjumpa dengannya. Tetapi saya bertanya ‘siapakah’ orang 
yang mahu kamu temui itu,” jelas gabenor lagi, tetapi dengan nada yang 
lebih lembut berbanding tadi, mungkin beliau mahu mengendurkan keadaan 
dan mengurangkan kekusutan Imam Syafie pada pertanyaan beliau itu. 


“Imam Malik, penulis kitab Muwattak. Menurut pendapatku, hampir semua 
orang mengenali beliau, bukankah beliau seorang ulama terkenal malah 
mempunyai ramai anak murid dari serata negeri serta mempunyai pengaruh 
daripada pelbagai peringkat lapisan masyarakat. Oleh kerana itulah juga saya 
sanggup bermusafir ke sini bagi menuntut ilmu dengan beliau,” getus Imam 
Syafie, anak matanya membundar, seolah-olah menuntut penjelasan lanjut 
daripada gabenor kota Madinah yang berada di hadapannya. 


“Anakku, tidakkah kamu tahu sesungguhnya Imam Malik itu mempunyai 
sikap yang agak berbeza berbanding manusia lain. Oleh kerana itu beliau 
dihormati oleh semua penduduk kota Madinah ini. Malah khalifah sendiri 
hormat kepadanya,” jelas gabenor itu perlahan. 


Imam Syafie hanya mendiamkan diri, beliau memberi ruang sepenuhnya 
untuk gabenor menjelaskan keadaan sebenar kepada beliau. 


“Imam Malik itu sungguh kuat beribadat, beliau sentiasa sibuk bermunajat. 
Oleh kerana kesibukan itu, beliau memang sukar ditemui kecuali sekiranya 
ada hal mustahak yang perlukan pendapat dan bantuannya,” jelas gabenor itu 
lagi. 


“Tetapi dalam sepengetahuanku, bukankah Imam Malik turut mengajar di 
Masjid Nabawi dan berjumpa masyarakat bagi menyelesaikan pertanyaan 
dan permasalahan penduduk kota Madinah?” tanya Imam Syafie. 


“Benar anakku, tetapi hanya bagi sembahyang berjemaah. Selesai solat 
beliau akan segera pulang ke rumah,” beritahu gabenor. 


“Apakah beliau tidak lagi menyebarkan ilmu di Masjid Nabi?” tanya Imam 
Syafie. 


“Dahulu Imam Malik mengajar ilmu hadis di Masjid Nabi berhampiran 
dengan makam Rasulullah SAW. Tetapi sejak beliau uzur dan sukar 
menahan hadas kecil, maka beliau mengajar di rumahnya,” jawab gabenor 
Madinah sambil menceritakan perkara itu dialami Imam Malik selepas 
beliau mendapat kecederaan pada bahagian rusuknya. 


Imam Syafie terpana. Hati beliau bertambah membuak-buak mahu berjumpa 
dengan Imam Malik. Beliau semakin kagum dan menghormati penulis kitab 
Al Muwattak itu. 


“Bukankah tuan ini gabenor Madinah, mungkin tuan boleh memanggil 
beliau datang ke sini,” ujar Imam Syafie sambil tersenyum nipis. Beliau 
sungguh berharap gabenor itu dapat membantunya. 


“Sebenarnya, itu lebih sukar. Sesungguhnya Imam Malik hanya takutkan 
Allah, beliau hanya mendengar perintah Allah malah arahan saya sebagai 
gabenor ini pasti tidak dilayan melainkan perkara itu benar-benar 
memerlukan beliau untuk hadir,” getus gabenor itu lagi sambil membetulkan 
serban di kepalanya. 


“Sekiranya begitu biarlah saya pergi sendiri ke rumahnya. Tetapi sekiranya 
tuan tidak keberatan, alangkah baiknya kita pergi bersama-sama, kerana saya 
tidak mengetahui di manakah rumah Imam Malik itu. Malah mungkin juga 
dengan hadirnya tuan bersama-sama saya, Imam Malik sudi berjumpa 
dengan saya,” cadang Imam Syafie. 

Kemudian katanya lagi, “Itu pun sekiranya tuan tidak sibuk. Sekiranya tuan 


menolak menemani saya, tidak mengapa, saya tidak berkecil hati kerana 
saya memahami tuan mempunyai amanah yang besar kepada kota Madinah 


ini,” sambung Imam Syafie lagi. Beliau bimbang sekiranya cadangan beliau 
tadi hanya menambahkan bebanan kepada gabenor Madinah itu. 


“Oh, tidak mengapa. Urusan kamu ke mari dan surat yang diberikan oleh 
gabenor Mekah itu juga satu amanah buat saya. Kamu adalah wakil dan 
utusan dari kota Mekah bagi menuntut ilmu di sini, dan diamanahkan ke atas 
saya bagi mengurus urusan ini,” beritahu gabenor itu dengan penuh hemah. 


“Alhamdulillah sekiranya begitulah pandangan Tuan Gabenor. Saya berbesar 
hati atas pertolongan yang Tuan hulurkan,” ujar Imam Syafie lembut. 


“Ayuh, saya tidak mempunyai urusan rasmi hari ini, mungkin lebih baik 
sekiranya kita berdua ke rumah Imam Malik sekarang,” ajak gabenor sambil 
memperkemaskan jubahnya yang sedikit besar di badannya itu. 


Lalu mereka berdua melangkah keluar dari kediaman gabenor Madinah 
menuju ke rumah Imam Malik dengan penuh debaran yang menebal di dada. 
Di sepanjang perjalanan, gabenor memperkenalkan kawasan-kawasan 
sekitar kepada Imam Syafie, sesekali beliau berhenti berjabat tangan dengan 
penduduk kota Madinah yang menegur dan memberi salam kepada beliau. 


Akhirnya mereka berhenti di hadapan sebuah rumah yang sederhana 
besarnya tetapi bersih ruang halaman depannya. Terdapat beberapa pasang 
sepatu dan capal tersusun kemas di atas sekeping kayu. Gabenor mengetuk 
daun pintu rumah itu di susuli dengan ucapan salam. 


Terdengar sahutan dari dalam rumah. Seketika kemudian pintu rumah itu 
dikuak dari dalam dan terpancul satu wajah yang bersih sedang tersenyum 
mesra. Imam Syafie terpana. "Inikah gerangannya Imam Malik bin Anas?" 
kata beliau dalam hati. 


“Wahai Khabir, adakah Syeikh Imam Malik ada di rumah? Katakan kepada 
beliau, gabenor Madinah mahu berjumpanya,” beritahu gabenor kepada 
Khabir yang sebenarnya merupakan pelayan di rumah Imam malik. 


Sambil mengangguk kepala, Khabir terus masuk semula ke dalam rumah. 
Buat seketika, Imam Syafie dan gabenor menunggu dari luar rumah. 


“Berdoalah, semoga Imam Malik bersetuju bertemu dengan kita,” ujar 
gabenor sambil memandang Imam Syafie yang berdiri di sebelahnya. 


Imam Syafie hanya melemparkan senyuman yang lembut. Beliau meyakini 
Allah pasti memberikan yang terbaik kepada beliau, tidak kiralah sama ada 
dapat bertemu ataupun tidak dengan Imam Malik. 


Tidak lama kemudian, Khabir kembali menemui mereka di hadapan rumah. 
Sambil menghulurkan sehelai kertas berserta sebatang tinta, Khabir berkata, 
“Saya minta maaf Tuan Gabenor, Imam Malik sedang sibuk dan beliau 
berpesan, sekiranya Tuan Gabenor mempunyai permasalahan mengenai 
agama maka tulis di atas kertas ini, kemudian nanti Imam Malik akan 
menjawabnya. Tetapi sekiranya Tuan Gabenor mempunyai urusan lain, 
beliau meminta supaya ditangguhkan urusan itu hingga pada hari pertemuan 
yang biasa diadakan bagi bertemu orang ramai,” jelas Khabir dengan 
panjang lebar 


“Wahai Khabir, kamu katakan kepada Imam Malik, saya ada membawa 
sekeping surat daripada gabenor Mekah yang mahu saya sampaikan kepada 
beliau sendiri, tanpa pengantaraan orang lain,” beritahu gabenor sambil 
menoleh kepada Imam Syafie yang hanya membisu seribu bahasa. 


Khabir tersenyum tanda mengerti lalu masuk semula ke dalam rumah. Tidak 
lama kemudian Khabir datang membawa bersama-sama sebuah kerusi dan 
diletakkan kerusi itu di hadapan mereka berdua. 


Imam Syafie memandang gabenor tanda beliau tidak mengerti dengan 
tindakan Khabir. Tetapi tatkala melihat wajah gabenor yang berubah 
gembira, Imam Syafie dapat menangkap sesuatu. Telahan Imam Syafie 
ternyata tepat apabila tidak lama kemudian muncul seorang lelaki yang agak 
kecil tubuhnya, tetapi terserlah keizzahan dan ketokohannya daripada wajah 
dan peribadi luaran beliau. Lelaki itu kemudiannya duduk di atas kerusi yang 
di sediakan oleh Khabir tadi. 


“Tuan Imam, saya perlu menyerahkan surat daripada gabenor Mekah ini 
kepadamu. Harap Tuan sudi membacanya,” beritahu gabenor lalu 
menghulurkan surat itu kepada Imam Malik. 


Imam Malik dengan wajahnya yang agak serius membaca isi surat yang 
diberikan. Suasana sepi sebentar. 


Tiba-tiba tanpa disangka, Imam Malik mencampakkan surat yang dibacanya 
lalu berkata, “Apakah semata-mata mahu belajar ilmu Allah dan hikmah 
Rasulullah perlu menggunakan surat daripada gabenor Mekah?” 


“Surat ini tidak membawa apa-apa makna kepada saya. Adakah kamu 
tersinggung?” soal Imam Malik dengan tegas. Jelas kelihatan kerutan di dahi 
beliau tanda beliau tidak berpuas hati dengan tindakan gabenor Mekah yang 
mengutuskannya surat. 


Gabenor Madinah menelan air liur, terasa pahit di tekaknya, beliau risau 
sekiranya Imam Malik langsung tidak berminat menjadi guru kepada Imam 
Syafie, jadi bagaimana perlu beliau susunkan kata memberitahu keadaan itu 
kepada gabenor Mekah nanti. Imam Malik lantas berdiri, kelihatannya mahu 
kembali masuk ke dalam rumah beliau semula. Imam Syafie bungkam 
melihat keadaan itu. Lalu Imam Syafie cepat-cepat memperkenalkan dirinya 
kepada Imam Malik. 


“Moga-moga Allah merahmati tindakanmu, Tuan Imam. Sesungguhnya 
sayalah insan yang mahu belajar menuntut ilmu daripadamu, usah salah 
faham dengan tindakan gabenor Mekah itu kerana sesungguhnya gabenor 
Mekah hanya berhasrat mahu membantu saya,” jelas Imam Syafie sambil 
memandang Imam Malik yang sedang berdiri. 


Tidak lama kemudian, Imam Malik kembali duduk di kerusinya, 
membatalkan hasratnya masuk ke dalam rumah. Melihat Imam Malik yang 
hanya berdiam diri, Imam Syfie lantas menyambung kata-katanya, “Saya 
berasal dari kota Mekah tetapi dilahirkan di kota Ghazzah, Palestine. Saya 
anak yatim dan masih mempunyai ibu di kota Mekah. Manakala keturunan 
saya bertemu dengan keturunan Nabi Muhammad SAW pada datuk Nabi 
Muhammad SAW yang ketiga iaitu Abdul Manaf. Sesungguhnya hajat saya 
ke mari adalah mahu berguru denganmu, saya sudah membaca 
Kitab Muwattak hasil karangan Tuan.” 


Imam Malik mendengar penjelasan daripada Imam Syafie sambil 
memandang tepat wajah Imam Syafie. Beliau meneliti setiap inci wajah 
yang berada di hadapannya. Terserlah kezuhudan pemuda itu dan terpancar 
nur di wajahnya, jelas sekali firasat Imam Malik mengatakan pemuda yang 
berada di hadapannya itu adalah seorang pemuda yang baik dan kuat 
beribadah kepada Allah. 


“Siapakah nama kamu, anak muda?” tanya Imam Malik 


“Nama saya Muhammad bin Idris bin Abbas bin Usman bin Syafie bin Saib 
bin Abdul Yazid bin Hasyim bin Abdul Mutalib bin Abdul Manaf. Tetapi 


saya dipanggil sebagai as-Syafie bersempena dengan nama moyang saya,” 
jelas Imam Syafie lagi 


“Baiklah as-Syafie, saya mahu ingatkan dirimu dan diriku malah kepada 
Tuan Gabenor Madinah juga, takutlah Allah, takutlah Allah, takutlah Allah. 
Esok, kamu datang ke mari lagi, anak mudaku. Akan aku bacakan isi 
kandungan kitab Muwattak kepadamu,” beritahu Imam Malik lembut. 


“Wahai Tuan Imam yang saya hormati kerana Allah, kitab Muwattak Tuan 
itu sudah pun habis saya khatam dan saya hafal setiap barisnya,” beritahu 
Imam Syafie jujur. Imam Malik terpegun. Matanya ralit merenung wajah 
Imam Syafie yang bersih berseri itu. 


“Cuba kamu bacakan isi kandungan kitab itu kepadaku sekarang,” pinta 
Imam Malik sambil melemparkan senyuman kepada Imam Syafie 

Patuh dengan arahan guru baharunya itu, Imam Syafie pun membacakan 
setiap baris ayat daripada kitab Muwattak kepada Imam Malik dengan lancar 


dan fasih. Imam Malik bertambah kagum dan menyukai Imam Syafie, lalu 
beliau berkata lembut, “Adakah kamu sudah menghafaz Quran?” 


Imam Syafie hanya menganggukkan kepalanya perlahan-lahan. Khuatir 
sekiranya dianggap riyak apabila menceritakan amal ibadatnya kepada orang 
lain. 


Tiba-tiba Imam Malik melihat anak muda itu memiliki nur dalam hatinya 
lalu berkata, “Jangan kamu padamkan nur yang kamu miliki itu dengan 
melakukan maksiat.” 


“Baiklah Tuan Imam,” ujar Imam Syafie. 


“Sekarang kamu tinggal di mana? Apakah kamu mempunyai saudara mara 
di sini?” tanya Imam Malik lagi. 


“Saya akan beriktikaf di Masjid Nabawi. Tuan Imam, setiap umat Islam di 
serata bumi Allah ini adalah saudara seakidah,” jelas Imam Syafie dengan 
penuh zuhud dan tawaduk. 


Imam Malik tersenyum mendengar jawapan daripada Imam Syafie. 


“Oleh kerana kita bersaudara, mari tinggal bersama-sama saya. 
Sesungguhnya ini pasti memudahkan urusan kamu belajar daripada saya. 


Tambahan pula kamu adalah tetamu Allah, sepatutnya saya meraikanmu,” 
ujar Imam Malik lalu mendepangkan kedua-dua belah tangan beliau lantas 


memeluk Imam Syafie erat. 


Tuan gabenor mengucapkan lafaz hamdallah, memuji memuja keagungan 
Allah. Sesungguhnya selesai beban amanah yang digalaskan kepada beliau, 
lalu perlahan-lahan beliau meninggalkan pasangan anak murid dan guru itu. 
Dari kejauhan kedengaran qasidah yang dinyanyikan oleh sekumpulan 
penduduk kota Madinah yang sedang bergotong-royong membina rumah 
saudara mereka. Indah bait katanya,damai bagi yang mendengarnya dan 
sungguh mengasyikkan bagi jiwa-jiwa yang dekat dengan Penciptanya. 


Bab 22 Merantau ke Iraq 


Selepas lapan tahun berguru dengan Imam Malik, Imam Syafie mahu 
meneruskan pengembaraannya bagi menuntut ilmu. Semenjak bermukim di 
kota Madinah beliau menjadi tetamu di rumah Imam Malik. Segala 
perbelanjaannya ditanggung oleh gurunya. Selama berada di kota Madinah 
juga, setiap hari Imam Syafie menziarahi makam Rasulullah SAW. Terasa 
baginda dekat di hati. Jiwanya rasa tenang apabila berdoa di Raudhah. 
Sering juga dia ke perkuburan Baqik yang terletak tidak jauh dari Masjid 
Nabi. Sekiranya diturutkan rasa hati mahu sahaja dia terus menetap di 
Madinah. Tetapi jiwanya masih dahagakan ilmu agama. Dia mahu terus 
merantau bagi menuntutnya. 


“Ilmu Allah itu amat luas. Sekiranya semua daun-daun kayu dijadikan kertas 
dan air laut dijadikan dakwat pasti masih tidak mencukupi bagi menulisnya. 
Merantaulah menuntut ilmu walau sampai ke negeri China. Ketika usia 
masih muda carilah ilmu sebanyak-banyaknya.” Imam Syafie teringat kata- 
kata Imam Malik. 


Kata-kata itu memberi semangat kepadanya bagi merantau menuntut ilmu. 
Dia tahu masih ramai ulama terbilang yang belum ditemuinya. Sekiranya 
boleh dia mahu bertemu dan berguru dengan mereka. Tiba-tiba muncul 
wajah Imam Malik di matanya. Sejak berada di Madinah Imam Malik 
melayannya dengan baik. Dia diberi tempat tinggal di rumahnya. Makan dan 
minumnya dijaga dengan sempurna. Dia berasa serba salah mahu 
meninggalkan Imam Malik yang kini sudah menjadi gurunya. 


Tetapi entah mengapa, tiba-tiba membuak-buak perasaannya mahu merantau 
ke kota Baghdad bagi bertemu anak-anak murid Imam Abu Hanifah. 
Tambahan pula beliau belum pernah ke sana, malah tidak sempat bertentang 
mata dengan Imam Abu Hanifah kerana imam tersohor itu sudah meninggal 
dunia. 


“Wahai Tuan Imam yang saya hormati, saya mahu bertanyakan satu 
pendapat dan juga memohon keizinan daripada tuan,” beritahu Imam Syafie 
dengan penuh hormat kepada Imam Malik yang sedang meneliti kitab di atas 
kerusinya itu. 


Imam Malik menutup kitab, lalu berganjak dari kerusinya dan akhirnya 
duduk bersebelahan dengan Imam Syafie, beliau tersenyum menatap wajah 
anak muridnya lalu berkata, “Khabarkanlah kepada saya, wahai as-Syafie. 
Saya yakin, ini pasti persoalan yang besar bagi dirimu.” 


“Begini Tuan Imam, saya begitu terkesan melihat kecerdasan anak murid 
Almarhum Imam Abu Hanifah iaitu Muhammad bin Husain, sesungguhnya 
ia membuatkan saya mahu bermusafir ke kota Bangdad bagi bertemu dan 
mengutip ilmu-ilmu daripada anak-anak murid Imam Abu Hanifah yang lain 
pula,” jelas Imam Syafie perlahan. 


“Jadi, mengapa kamu bertanya kepadaku? Pergilah, pasti rahmat Allah 
mengiringi pencinta-pencinta ilmuNya itu,” ujar Imam Malik dengan wajah 
yang sebegitu lembut. Mendamaikan bagi mereka yang memandangnya. 


Imam Syafie tersenyum, bagaikan ada udara dingin menghembus ke segenap 
hatinya, seolah-olah memberi semangat untuknya pergi merantau ke bumi 
Baghdad. 


“Semoga Allah merahmatimu juga, wahai guruku. Doakan kesejahteraan 
saya di sana nanti,” kata Imam Syafie. 


“Anakku, sesungguhnya kamulah antara mata-mata rantai Islam, kamulah 
penerus perjuangan mereka terdahulu, maka tetaplah kamu di atas 
perjuangan ini, sebarkan ilmu yang kamu ada, tadahlah seberapa ilmu yang 
kamu mampu cari serta perbaikilah sekiranya ada berlaku kesalahan di 
antara mata-mata rantai yang lain,” pesan Imam Malik sambil, seolah-olah 
menyatakan hasratnya yang sebegitu kuat. 


“Terima kasih, wahai guruku, akan saya ingat nasihat tuan di mana sahaja 
kaki ini melangkah dan walau di bawah langit mana saya berada,” ujar Imam 
Syafie setelus hati. 


Muhammad bin Husain adalah salah seorang ulama di Iraq. Dia pernah 
berguru dengan Imam Malik. Selesai menunaikan ibadat haji di Mekah 
beliau singgah di Madinah bagi menziarahi makam Rasulullah SAW. Di 
samping itu dia mahu mendengar Imam Malik membaca kitab Muwattak. 
Pada hari itu Imam Malik menyuruh Imam Syafie yang membacanya. 
Muhamad bin Hussain tertarik dengan kehebatan Imam Syafie. Perasaan 
hormat dan sayangnya semakin menebal apabila mendapat tahu anak muda 


itu keturunan Abdul Mutalib. Maka kesempatan itu digunakan oleh ulama 
Iraq bagi berkenalan dengan Imam Syafie. 


Selepas pulang ke Iraq, dia dan kawan-kawannya menyebut-nyebut nama 
Imam Syafie serta memuji kehebatannya. Ramai penduduk Iraq yang tertarik 
dengan cerita itu lalu mahu menjemput Imam Syafie datang. Tidak lama 
kemudian Muhammad bin Husain mengirim surat menjemput Imam Syafie 
datang ke Iraq. Kedatangan surat itu menambah lagi kuatnya kemahuan 
Imam Syafie merantau. 


“Tuan guru, esok saya akan merantau ke Iraq bagi menuntut ilmu agama. 
Khabarnya di sana ada beberapa ulama yang boleh saya berguru dengan 
mereka. Antaranya Abu Yusof dan Imam Muhammad al-Hasan. Selain itu 
kota Baghdad juga menjadi pusat sumber ilmu pengetahuan. Doakan saya, 
tuan guru,” kata Imam Syafie meluahkan hasrat di hati kepada Imam Malik. 


“Bukankah sebelum ini saya sudah memberi persetujuan? Saya tetap 
bersetuju serta mendoakan kamu. Pergilah merantau dengan niat mencari 
ilmu. Sekiranya saya masih muda pasti saya bersama kamu pergi ke Iraq. 
Tetapi saya sudah tua dan pastinya tidak berdaya lagi menempuh perjalanan 
yang begitu jauh,” kata Imam Malik pula. 


Alangkah gembira hati Imam Syafie mendengar kata-kata gurunya itu. 
Beliau terus mengemas barang-barang keperluan bagi dibawa ke Baghdad. 
Dia seolah-olah tidak sabar lagi mahu sampai ke negeri seribu satu malam 
itu. 

Pada hari keberangkatannya Imam Malik bersama orang ramai menghantar 
Imam Syafie hingga sampai ke pinggir kota Madinah. Di sana sudah 
menunggu satu rombongan para pedagang Madinah yang akan berangkat ke 
Kufah membawa barang-barang dagangan mereka. 


“Perjalanan dari Madinah ke Kufah mengambil masa selama 24 hari. Saya 
sudah menyewakan kamu seekor unta bagi dijadikan tunggangan,” kata 
Imam Malik lalu menunjuk ke arah seekor unta yang sederhana besarnya. 


“Tuan, saya sudah nekad mahu berjalan kaki hingga ke Kufah,” kata Imam 
Syafie yang kelihatan serba salah. 


“Saya sudah bayar sewa unta itu kepada tuannya. Sekarang kamu boleh 
menunggangnya hingga sampai ke Kufah,” balas Imam Malik. 


“Tuan guru, Setahu saya tuan tidak pernah menyimpan duit yang banyak. 
Dari manakah tuan peroleh duit bagi menyewa unta ini?” tanya Imam Syafie 
pula. 


“Jangan kamu khuatir. Petang semalam seorang sahabat saya yang bernama 
Abu Kasim memberikan saya 100 dinar. Duit itu saya bahagi dua. Sebanyak 
50 dinar bagi perbelanjaan keluarga saya. Sebanyak 50 dinar lagi bagi sewa 
unta itu,” jawab Imam Malik. 


Alangkah terharu Imam Syafie mendengarnya. Begitu pemurahnya Imam 
Malik. Selain begitu pemurah dalam mencurahkan ilmu kepada sesiapa yang 
dahagakannya beliau juga pemurah dengan harta yang dimilikinya. Selama 
berada di Madinah, Imam Syafie tinggal di rumah Imam Malik. Makan 
minum dan segala keperluannya ditanggung tanpa meminta apa-apa bayaran. 


“Terima kasih, tuan guru. Halalkan makan minum saya selama berada di 
rumah tuan. Maafkan sekiranya ada kesalahan dan doakan saya supaya 
selamat dalam perjalanan. Panjang umur kita pasti bertemu lagi,” balas 
Imam Syafie. 


Mendengar kata-kata Imam Syafie itu, berlinangan air mata Imam Malik. 
Berat juga hatinya hendak berpisah dengan murid yang cerdik, warak dan 
pandai mengambil hatinya itu. Sekiranya bukan kerana pergi menuntut ilmu 
pasti dia tidak dibenarkan berjauhan dengannya. 


Sebelum berpisah mereka sempat berpelukan sebagai tanda begitu eratnya 
kasih sayang antara keduanya. Penduduk Madinah juga ramai yang 
mengiringi Imam Syafie. Mereka turut mendoakan keselamatannya dalam 
perjalanan. Sepanjang perjalanan, Imam Syafie banyak menghabiskan 
masanya dengan membaca Quran. Apabila mereka berhenti rehat beliau juga 
sering diminta memberi tazkirah kepada anggota kafilah dagang itu. Selepas 
24 hari perjalanan akhirnya mereka selamat tiba di Kufah. 


Imam Syafie terus menuju ke masjid. Kebetulan pula hampir masuk waktu 
sembahyang Asar. Walaupun nama Imam Syafie sudah dikenali ramai di Iraq 
tetapi mereka belum pernah bertemu. Kehadiran Imam Syafie di masjid 
Kufah itu tidak disedari orang ramai. Selepas mengambil wuduk, Imam 


Syafie terus masuk ke dalam masjid. Selesai sembahyang sunat beliau duduk 
beriktikaf sambil menunggu azan dilaungkan. Tiba-tiba muncul seorang 
lelaki mengambil tempat duduk di hadapannya. Imam Syafie sempat 
memerhatikan cara lelaki itu bersembahyang dan ada yang tidak kena di 
hatinya. Selepas lelaki itu selesai memberi salam lalu dihampirinya. 


“Maafkan saya, tuan. Saya melihat terdapat kesalahan semasa tuan 
bersembahyang tadi. Sebaik-baiknya tuan perbaiki cara sembahyang tuan,” 
kata Imam Syafie dengan suara berbisik. 


“Awak siapa mahu mengajar aku?” Lelaki itu melenting marah. “Sudah 15 
tahun aku bersembahyang cara begini. Guruku Imam Yusof dan Imam 
Muhammad tidak pernah menegur aku. Inikan pula awak seorang anak muda 


yang masih mentah. Siapakah guru kamu?” 


“Saya ikhlas menegur tuan. Semoga tuan ikhlas pula menerimanya,” balas 
Imam Syafie. 


Mereka tidak dapat berbual panjang kerana muazzin mengumandangkan 
suara azan. Selepas selesai bersembahyang, ketika mahu keluar dari masjid, 
lelaki itu bertemu dengan gurunya Imam Abu Yusof dan Imam Muhamad al- 
Hasan. Lelaki itu mengadu mengenai teguran Imam Syafie tadi. 


“Anak muda yang masih mentah itu berani menegur cara saya 
bersembahyang. Sedangkan tuan berdua ulama besar di Iraq pun tidak 
pernah menegur saya,” kata lelaki itu sambil menunjuk ke arah Imam Syafie 
yang masih ralit di atas sejadahnya. Seperti biasa selepas bersembahyang dia 
duduk berzikir atau membaca Quran. 


“Siapa anak muda itu?” tanya Imam Abu Yusof. 
“Saya tidak kenal. Mungkin baru sampai ke sini,” jawab lelaki itu. 


“Cuba tanya dia cara sembahyang yang sempurna,” kata Imam Muhamad 
pula. Lelaki itu pergi mendapatkan Imam Syafie lalu bertanyakan soalan 
gurunya tadi. 


“Saya memulakan sembahyang dengan dua fardu dan satu sunat. Dua yang 
fardu itu adalah berniat dan takbiratul ihram. Satu yang sunat mengangkat 


tangan. Tetapi saya melihat tuan tidak bertakbir dan tidak mengangkat 
tangan. Mungkin juga tidak berniat sembahyang,” jawab Imam Syafie. 
Lelaki itu mendapatkan gurunya lalu memberitahu jawapan Imam Syafie. 


Imam Muhamad dan Imam Yusof tertarik hati dengan jawapan itu lalu 
mendapatkan Imam Syafie. 


“Anak muda, kamu berasal dari mana?” tanya Imam Muhammad al-Hasan. 
“Saya berasal dari Mekah,” jawab Imam Syafie. 


“Boleh sebutkan bangsa dan keturunan kamu?” tanya Imam Muhamad al- 
Hasan lagi. 


“Saya bangsa Arab daripada keturunan Abdul Mutalib,” jawab Imam 
Syafie. 


“Adakah kamu pernah bertemu dengan Imam Malik?” tanya Imam Abu 
Yusof pula. 


“Saya pergi ke Madinah untuk berguru dengan Imam Malik. Lapan tahun 
lamanya saya berguru dengannya. Kami baru sahaja berpisah apabila saya 
datang ke sini,” jawab Imam Syafie. 


“Apa tujuan kamu datang ke sini?” tanya Imam Muhamad al-Hassan. 


“Saya mendapat tahu daripada Muhamad bin Husein, di Kufah terdapat 
beberapa ulama yang pernah berguru dengan Imam Abu Hanifah. Saya 
mahu bertemu serta berguru dengan mereka,” jawab Imam Syafie. 


“Awak sudah berguru dengan Imam Malik. Apakah itu masih belum 
mencukupi?” tanya Abu Yusuf pula sekadar mahu menduga anak muda itu. 


“Sekiranya boleh, saya mahu berguru dengan semua alim ulama di dunia ini. 
Saya sudah berguru dengan alim ulama di Mekah. Saya juga berguru dengan 
Imam Malik dan beberapa orang ulama di Madinah. Sekarang saya berada di 
Kufah bagi berguru dengan Muhamad bin al-Hassan dan Imam Abu Yusuf. 
Sudikah tuan tunjukkan saya di mana rumahnya?” jawab Imam Syafie. 

“Orang yang kamu cari sedang berdiri di hadapan kamu!” kata Imam 


Muhamad bin al-Hassan. 


“Masya-Allah, Tuhan permudahkan saya mencari tuan,” kata Imam Syafie 
dengan wajah gembira. 


Imam Syafie bersalaman serta mendakap bakal guru-gurunya itu. Kemudian 
mereka terus duduk bersila dan berbual mesra. 


“Selama lapan tahun kamu berguru dengan Imam Malik, tentu banyak 
perkara mengenai ulama terbilang itu yang kamu ketahui. Boleh ceritakan 
kepada kami? Tambahan pula ada antara kami yang belum pernah bertemu 
dengannya,” pinta Imam Abu Yusuf. 


Menurut Imam Syafie, Imam Malik adalah seorang yang tinggi serta lebar 
bentuk tubuh badannya. Warna kulitnya putih, dahi luas manakala hidungnya 
mancung serta menarik pandangan. Setengah daripada budi pekertinya 
adalah beliau gemar kepada pakaian yang baik dan elok, seperti pakaian 
yang dibuat di Aden. Beliau suka memakai pakaian yang cantik terutama 
apabila membaca hadis dan kitab al-Muwattak. Selain itu beliau juga suka 
memakai minyak wangiyang elok. 


Mukanya dihiasi dengan janggut dan misai. Beliau tidak pernah mencukur 
misainya kerana menganggap itu perbuatan yang tidak baik, malah 
mencelanya. Bagi kelihatan rapi beliau cuma menguntingnya. 


“Makanan kegemaran Imam Malik adalah daging. Boleh dikatakan beliau 
selalu memakan daging. Manakala buah kegemarannya pula adalah pisang. 
Beliau gemar makan pisang kerana katanya, pisang itu seumpama buah dari 
syurga kerana buah itu boleh dimakan pada musim panas dan musim sejuk,” 
cerita Imam Syafie. 


“Ceritakan pula berkenaan kehebatannya,” pinta Imam Abu Yusuf. 


Menurut Imam Syafie, apabila Imam Malik membacakan hadis, semua yang 
mendengar menundukkan kepala. Tidak seorang pun yang berani 
mengangkat suara apatah lagi membuat bising. 


“Saya tidak pernah berasa takut sebagaimana saya rasa takut kepada Imam 
Malik,” kata Imam Syafie. 
Menurutnya, Imam Malik seorang yang sangat hebat lantaran itu beliau 


dihormati oleh murid-muridnya dan juga mereka yang mengenalinya. Malah 
beliau disegani oleh khalifah. Kehebatan Imam Malik terbit daripada 


kekuatan jiwa dan kemasyhurannya diikuti pula oleh peribadinya yang tinggi 
dan mulia. 

“Apa pendapat kamu berkenaan kitab al-Muwattak?” tanya imam Yusuf 
lagi. 

“Tidak ada sebuah kitab pun di muka bumi ini yang lebih banyak 
mengandungi kebenaran daripada al-Muwattak Imam Malik,” jawab Imam 
Syafie. 


“Adakah kamu sudah mempelajarinya hingga tamat?” tanya Imam 
Muhamad al-Hassan pula. 


“Dengan izin Tuhan saya sudah dapat menghafalnya,” jawab Imam Syafie. 


Imam Abu Yusof dan Imam Muhamad al-Hasan terkejut mendengar jawapan 
Imam Syafie. Bagi menguji kebenarannya, mereka meminta Imam Syafie 
membacakan kitab al-Muwattak. Imam Syafie pun membacanya dengan 
lancar. 


“Adakah kamu sudah mempelajari Quran dan hadis?” tanya Imam 
Muhammad al-Hasan. 


“Dengan izin Tuhan saya sudah hafal Quran dan hadis,” jawab Imam 
Syafie. 


“Boleh kami menguji kebenaran kata-kata kamu?” tanya Imam Abu Yusof. 


“Boleh tuan,” jawab Imam Syafie. 


Imam Muhammad dan Imam Abu Yusof menulis beberapa masalah yang 
berkaitan dengan zakat, jual beli, faraid, pajak gadai, haji dan lain-lain pada 
beberapa helai kertas. Kemudian Imam Syafie diminta menjawab masalah 
itu satu per satu. Kesemua masalah itu dapat dijawab oleh Imam Syafie 
berpandukan ayat-ayat Quran dan hadis hingga memuaskan hati kedua-dua 
ulama itu. 


“Wahai Imam Syafie, nama kamu sudah terkenal di Iraq. Kedatangan kamu 
pasti menggembirakan orang ramai,” kata Imam Abu Yusof. 


“Mari tinggal di rumahku. Kamu akan kami layan seperti tetamu yang 
istimewa,” kata Imam Muhamad al-Hasan pula. 


Imam Syafie mengucapkan syukur kerana Allah memudahkan pertemuannya 
dengan Imam Muhamad al-Hassan dan Imam Abu Yusuf. Imam Muhamad 
al-Hasan pula bermurah hati mengajak Imam Syafie tinggal bersamanya. 


Bab 23 Surat-surat Lama 


Bumi Mesir yang kering dan kaya dengan peninggalan sejarah itu juga 
banyak melahirkan ulama dan pahlawan terbilang. Salah seorangnya adalah 
Al-Laith bin Saad atau dikenali juga dengan nama Abu Haris bin Saad bin 
Abdul Rahman al-Masri. Beliau daripada golongan tabii-tabiin iaitu mereka 
yang pernah bertemu dengan sahabat Rasulullah. Imam Al-Laith dilahirkan 
beberapa tahun sebelum Imam Malik lahir. Beliau meninggal dunia empat 
tahun sebelum Imam Malik. 


Imam Al-Laith bersahabat baik dengan Imam Malik. Kedua-duanya kaya 
dengan ilmu dan harta. Mereka juga sama-sama pemurah. Harta yang 
diperoleh digunakan bagi membantu mereka yang memerlukan. 


Imam Al-Laith sering datang ke Madinah bagi menziarahi makam 
Rasulullah SAW serta berkunjung ke rumah Imam Malik. Beliau seringkali 
memberikan hadiah-hadiah yang berharga kepada sahabatnya itu. 


Tetapi apabila kedua-duanya sudah sama-sama meningkat tua dan uzur, tidak 
lagi mengizinkan kedua-duanya bertemu. Imam Malik menulis sepucuk 
surat yang panjang kepada sahabat baiknya itu. 


Surat ini daripada Malik kepada sahabatku Al-Laith bin Saad. 


Selamat sejahtera ke atas kamu, saya memuji Tuhan yang tidak ada tuhan 
yang lain melainkan Dia (Allah). Moga-moga Allah memelihara kami dan 
kamu dengan mentaatinya yang lahir dan yang batin dan semoga melepaskan 
kita daripada perkara yang tidak disukainya. 


Semoga Allah memberi rahmat ke atas kamu, bahawa saya dapat tahu kamu 
memberi fatwa kepada orang ramai dengan perkara-perkara yang 
berlawanan dengan kebanyakan orang di sisi kami. Begitu juga dengan 
negeri yang kita ada sekarang. Kamu bertanggungjawab pada keseluruhan 
anak negeri kamu. Kamu dihajati oleh mereka yang sebelum daripada kamu, 
dan mereka berpegang pada apa-apa yang datang daripada kamu. Hendaklah 
benar-benar kamu menjaga diri dan hendaklah kamu menuruti perkara yang 
melepaskan diri kamu kerana Allah menyatakan dalam kitab suci Quran 
melalui surah at-Taubah ayat 100, “Orang yang terdahulu lagi yang pertama 
(masuk Islam) di antara orang Muhajirin dan Ansar dan orang yang 


mengikuti mereka dengan baik, Allah reda kepada mereka dan mereka pun 
reda kepada Allah menyediakan bagi mereka syurga yang mengalir sungai- 
sungai di dalamnya. Mereka kekal di dalamnya selama-lamanya. Itulah 
kemenangan yang sebenar-benarnya.” 


“Sampaikanlah berita kegembiraan kepada mereka yang mendengar ayat- 
ayat Allah dan mereka ikuti yang lebih baik mereka itulah orang yang diberi 
petunjuk dan mereka orang yang mempunyai hati.” ( Az-Zumar ayat 17 dan 
18) 


Manusia adalah pengikut kepada orang Madinah, padanya berlaku hijrah, di 
sana diturunkan Quran dan dihalalkan perkara-perkara yang halal dan 
diharamkan perkara-perkara yang haram kerana Allah ada bersama mereka 
dan wahyu masih turun kepadanya. Beliau memerintah mereka dan mereka 
mematuhiNya. Rasul memerintah sesuatu kepada mereka dan mereka patuhi 
hingga junjungan kembali ke rahmatullah. Beliau memilih untuk mereka 
menuruti apa yang terdapat di sisi Rasulullah. Selawat dan salam ke atas 
mereka juga rahmat dan berkat. 


Kemudian orang yang terakhir menurut ajarannya, orang ramai pun menuruti 
mereka dan siapa yang menjalankan perkara-perkara mengikut hukum yang 
diturunkan, apa-apa yang mereka lakukan mereka jalankan dan apa yang 
tidak diketahui ditanya. Kemudian mereka mengambil pendapat yang lebih 
kuat mengikut ijtihad dan apa yang berlaku pada zaman itu. Apabila ada 
pertentangan daripada orang lain ataupun ada pendapat yang lebih kuat dan 
baik mereka meninggalkan pendapat mereka, terus berpegang dengan yang 
lain. 


Orang yang kemudian (At-Tabiin) menuruti jalan-jalan itu juga. Apabila 
satu-satu perkara sudah dipraktik orang ramai, maka saya tidak fikir ada 
seorang pun yang menyalahi apa yang terdapat di kalangan mereka yang 
sudah menjadi pusaka dan tidak harus mereka nafikan dan tidak harus pula 
mereka tonjol-tonjolkan. 


Sekiranya penduduk negeri lain berpendapat, pekerjaan ini adalah pendapat 
di negeri kami dan ini adalah pekerjaan mereka yang terdahulu daripada 
kami, mereka itu tidak boleh dipercayai dan tidak pula perkara ini yang 
harus bagi mereka. 


Hendaklah kamu fikirkan semoga kamu diberi rahmat, apa yang saya 
tuliskan kepada kamu. Dan ingat bahawa saya berharap perkara yang 


mendorong saya menulis surat ini adalah dengan niat yang ikhlas kerana 
Allah sahaja penyudahan adalah daripada kamu dan begitu juga pilihan. 
Sekiranya kamu ikut kamu harus ingat saya bukan memaksa kamu dengan 
nasihat ini. 


Moga-moga Allah memberi petunjuk kepada saya dan kamu untuk taat 
kepadaNya dan kepada RasulNya dalam kesemua perkara dan di setiap 
masa. 


Wassalammu alaikum warahmatullah. 


Selepas membaca surat itu dengan teliti, Al-Laith berlapang dada menerima 
nasihat Imam Malik. Namun tidak semua perkara dipersetujuinya. Dia tetap 
mempertahankan pendapatnya. Al-Laith menjawab surat itu seperti berikut. 


Salam sejahtera ke atas kamu. Aku memuji Allah dan berterima kasih 
kepadaNya. Tuhan yang tidak ada tuhan yang disembah dengan sebenar- 
benarnya melainkan dia (Allah). Moga-moga Allah memberi kesihatan 
kepada kami dan kamu dan mudah-mudahan dianugerahkan penyudahan 
yang baik di dunia dan akhirat. 


Surat kamu selamat saya terima. Kamu menyebutkan kebaikan diri kamu 
yang mana menyenangkan hatiku. Saya berdoa semoga Allah kekalkan 
kamu dalam keadaan yang demikian, dan disempurnakan lagi apabila kamu 
bersyukur dan diberi tambahan dengan rahmatNya. Kamu sebutkan juga 
mengenai surat yang saya hantarkan kepada kamu dan kamu sebutkan juga 
pendirian kamu pada surat itu, dan kamu sudahi dengan tanda mohor kamu 
dan surat balasan itu sudah kami terima. Moga-moga Allah memberi balasan 
yang baik kepada kamu. Surat itu adalah surat daripada kamu kepada kami. 
Saya mahu menerangkan hakikat surat itu dengan pandangan daripada kamu. 


Kamu menyebutkan bahawa surat saya menggembirakan, disebabkan 
penghargaan saya pada kamu hingga kepada permulaan surat saya dengan 
nasihat kamu berharap supaya surat itu menjadi tempat perhatian dan tidak 
menegah kamu daripada perkara yang kamu percayakan selain daripada baik 
tanggapan pada kami. Sekiranya tidak, sudah tentu saya tidak memperingati 
kamu dengan cara ini. 


Sesungguhnya kamu mendapat tahu bahawa saya memberi fatwa-fatwa yang 
berlawanan dengan pendapat segolongan manusia di negeri kamu. Saya 
mahu menjaga diri saya lantaran pegangan orang sebelum saya dengan apa 
yang saya sudah berikan fatwa kepada mereka. Sesungguhnya seluruh 


manusia menjadi pengikut kepada orang Madinah yang menjadi tempat 
hijrah dan di sana juga diturunkan Quran. 


Sebenarnya dakwaan kamu itu adalah benar, insya-Allah. Saya termasuk di 
bawah orang yang kamu kehendaki. Saya tidak pernah dapati seorang pun 
yang berilmu saya benci kepadanya kerana fatwa-fatwanya yang luar biasa, 
dan saya pula sangat membeza ulama Madinah yang lampau. Saya tidak 
mengambil salah fatwa yang mereka bersepakat pada saya. Segala pujian 
hanya tertentu kepada Allah yang tidak ada kongsi bagiNya. 


Berhubung dengan apa yang kamu sebutkan mengenai makam Rasulullah di 
Madinah dan juga di sana diturunkan wahyu Quran dan di sana juga terdapat 
sahabat Rasulullah, seluruh manusia adalah pengikut kepada mereka 
sebagaimana yang kamu sudah ketahui. 


Ramai orang yang terdahulu keluar berjihad kerana mengharapkan keredaan 
Allah, mereka menyatukan negeri-negeri Islam dan ramai manusia yang 
menuruti mereka. Mereka berpegang pada ayat-ayat Quran dan hadis 
Rasulullah. Mereka berijtihad mengikut pendapat mereka mengenai perkara- 
perkara yang tidak disebutkan dalam Quran dan hadis Rasulullah. 


Orang yang mengetuai mereka adalah Abu Bakar, Umar dan Uthman mereka 
dipilih oleh orang Islam, dan mereka bertiga tidak sekali-kali mengurangkan 
persediaan melatih tentera-tentera Islam dan tiada pula mereka abaikan. 
Bahkan mereka tetap menegakkan agama Islam dan mereka memberi 
amaran jangan berselisih dengan ajaran Quran dan nabiNya. Mereka tidak 
sedikit pun meninggalkan perkara-perkara yang diterangkan Quran ataupun 
yang diamalkan oleh Rasulullah atau suruhan-suruhan yang ditunjukkan bagi 
mereka yang sesudahnya, mereka sampaikan kepada mereka itu 
kesemuanya. 


Apabila datang sesuatu perkara yang dilakukan oleh sahabat-sahabat 
Rasulullah di Mesir, Syam, dan Iraq iaitu semasa khalifah Abu Bakar, Umar 
dan Uthman, mereka tetap beramal dengan ajaran-ajaran itu sepanjang hidup 
mereka. Mereka tidak menyuruh dengan ajaran-ajaran yang lain. Kita tidak 
dapati bahawa nabi ada mengharuskan negeri Islam mengadakan sesuatu 
perkara yang tidak dibuat oleh orang yang terdahulu daripada sahabat 
Rasulullah begitu juga At-Tabiin. 


Sahabat-sahabat Rasulullah berselisih juga dalam memberi fatwa-fatwanya. 
Sebenarnya sekiranya tidak disebabkan saya mengetahui bahawa kamu 


faham mengenai masalah itu, sudah tentu saya tidak menulis kepada kamu. 
Para At-Tabiin juga pernah berselisih dalam beberapa perkara, seumpama 
Said bin al-Musaiyab dan mereka yang seumpamanya, orang yang selepas 
mereka juga berselisih. Setengah mereka berada di Madinah dan di tempat 
lain. 


Orang yang menjadi ketua mereka pada masa itu adalah Ibnu Syuaib dan 
Rabiah bin Abi Abdul Rahman. 


Adapun perselisihan antara Rabiah dengan orang terdahulu, sebenarnya 
kamu juga sudah mengetahuinya. Saya mendengar pendapat kamu dalam 
perkara ini, juga pendapat orang yang bijak pandai dari Madinah seperti 
Yahya bin Said, Ubaidullah bin Umar dan lain-lain daripada golongan orang 
yang lebih muda daripada kamu dan tidak kurang juga daripada orang yang 
lebih tua darinya hingga kamu terpaksa meninggalkan majlis mereka 
lantaran kamu tidak setuju dengannya. 


Pandangan kamu dan Abdul Aziz bin Abdullah mengenai merendah- 
rendahkan Rabi'ah dalam perkara yang tersebut di atas yang mana kamu 
berdua bersetuju dengan penolakan itu, memang kamu benci kepada perkara 
yang saya benci sungguhpun demikian kebaikan Rabi'ah banyak. Fikirannya 
pula tulen, lidahnya tajam, kelebihan-kelebihannya sangat nyata seluruh 
perjalanan hidupnya adalah baik untuk agama Islam. Manakala 
perhubungannya dengan sahabat-sahabatnya pada am dan dengan kita 
khasnya adalah baik. Moga-moga Allah memberi rahmat kepadanya serta 
diampunkan dosanya serta diberi pula ganjaran yang lebih kepada 
amalannya. 


Sebagaimana diketahui, perselisihan Ibnu Syihab dengan rakan-rakannya 
adalah banyak. Apabila beliau ditanya dalam satu masalah, dengan 
kebijaksanaan akalnya maka jawapannya akan berpecah kepada tiga perkara. 
Mereka mengkritik antara satu sama lain sehingga tidak disedari dengan apa 
yang dilakukan itu menyebabkan masalah menjadi semakin rumit. Inilah 
sebabnya saya tinggalkan perkara yang tidak kami setuju. 


Kamu juga tahu sebab saya mengingkari pengharusan sembahyang jamak di 
negeri-negeri Islam pada malam yang hujan, sebenarnya hujan di negeri 
Syam lebih banyak dari hujan di Madinah. Ini tiada siapa yang mengetahui 
sebabnya melainkan Allah. Pada hal tidak seorang imam pun yang 
mengharuskan sembahyang jamak pada malam hujan antara mereka adalah 


Abu Ubaidah al-Jarrah, Khalid bi al-Walid, Yazid bin Abi Sufian, Amru al- 
Ash dan Muaz bin Jabal. 


Rasulullah pernah berkata, orang yang lebih mengetahui mengenai halal dan 
haram adalah Muaz bin Jabal. Juga dikatakan pada hari kiamat Muaz 
mendahului ulama-ulama dengan kelebihannya. Begitu juga dengan 
Syurahbil bin Hasanah, Abu Dardak dan Bilal bin Rabah. 


Antara mereka itu juga, di Mesir Abu Zar, Az Zubir bin Awwam dan Sa'ad 
bin Abi Waqas, di Hims pula tujuh orang ahli badar, di Iraq pula adalah Ibnu 
Mas'ud, Huzaifah al-Yaman, Imran bin al-Husain, Amirul Mukminin Ali bin 
Abi Talib dan beberapa orang lagi sahabat Rasulullah, mereka beberapa 
tahun (dibuang) tidak pernah menghimpun sembahyang antara (dibuang) 
Maghrib dan Isyak. 


Antara masalah lain pula adalah berhubung dengan hukuman yang 
berdasarkan kepada seorang saksi dan sumpahan orang yang mendakwa. 
Kamu tahu bahawa hukuman ini masih berjalan di Madinah sedangkan tidak 
seorang pun sahabat Rasulullah menghukum demikian sama ada di Syam, 
Hims, Mesir dan Iraq dan tidak seorang pun daripada khalifah ar-Rasyidin 
iaitu Abu Bakar, Umar, Uthman dan Ali yang menulis kepada mereka. 


Sebagaimana kamu tahu daripada sejarah, apabila Umar bin Abdul Aziz 
memegang jawatan khalifah beliau seorang yang sangat tegas dan bekerja 
keras bagi menegapkan agama, beliau seorang yang sangat bijak serta sangat 
mengetahui perkara-perkara yang berlaku di kalangan manusia. 


Pada suatu masa, Zuraikh bin al-Hakam menulis surat kepadanya, katanya, 
Tuan menghukum di Madinah berdasarkan kepada seorang saksi atau 
sumpahan orang yang mendakwa. Khalifah menjawab dengan berkata, 
“Kami menghukum dengan yang demikian di Madinah tetapi kami 
mendapat tahu orang di Syam menghukum lain daripada cara itu. Maka 
jangan kamu menghukum kecuali dengan seorang saksi yang adil ataupun 
dua orang saksi perempuan.” 


Khalifah tidak pernah menghimpunkan sembahyang Maghrib dan Isyak pada 
malam yang hujan, Sedangkan hujan turun dengan lebat semasa beliau 
berada di rumahnya di Khanasirah. 


Antara masalah yang berselisih juga adalah, orang Madinah mengharuskan 
pembayaran mas kahwin (sadak) yang tertangguh apabila isteri memintanya. 
Para ulama Iraq dan Syam bersepakat dengan orang Madinah dalam masalah 


ini dan begitu juga pendapat orang Mesir. Sedangkan tidak seorang pun 
daripada sahabat Rasulullah dan mereka selepasnya menghukum 
sebagaimana orang Iraq, Syam dan Mesir kecuali perceraian berlaku dengan 
sebab mati ataupun talak. Dengan ini baru perempuan berhak menuntut mas 
kahwin yang tertangguh. 


Masalah lain pula adalah mengenai sumpahan iaitu apabila seorang suami 
bersumpah tidak mahu berjimak dengan isterinya dalam masa empat bulan, 
maka isterinya tidak tercerai melainkan selepas disempurnakan yukaf iaitu 
suami kembali kepada isteri atau pun dipertalakannya, sekalipun telah genap 
empat bulan. Sedangkan Nifa’ menceritakan kepada saya mengikut apa yang 
diterima daripada Abdullah bin Umar mengatakan, tidak harus bagi orang 
bersumpah mendekati isterinya apabila sampai tempoh melainkan selepas 
disempurnakan sebagaimana yang dikehendaki oleh Allah ataupun ia 
menceraikan isterinya. 


Kamu berpendapat sekiranya ia tidak berbuat sesuatu pada hal tempoh empat 
bulan sudah cukup sedangkan suami belum bertindak melakukan sesuatu 
maka talak tidak jatuh. 


Mengikut apa yang saya tahu, Uthman bin Affan, Zaid bin Thabit, 
Kubaishah bin Duaib dan Aba Salamah bin U'uf berkata, “Apabila genap 
empat bulan jatuh talak satu, dan diharuskan suami kembali atau rujuk 
semasa dalam idah.” 


Antara lain pula Zaid bin Thabit pernah berkata, “Apabila suami memberi 
kuasa talak kepada isteri, tetapi si isteri bersetuju kekal dengan suaminya, 
hukumnya jatuh satu talak dan sekiranya isteri mentalak dirinya sendiri 
dengan tiga talak maka gugur satu talak sahaja.” Pendapat ini sama dengan 
pendapat Abdullah bin Marawan. 


Rabi'ah bin Abdul Rahman berkata, “Hampir keseluruhan manusia 
bersepakat sekiranya isteri memilih kekal bersama suaminya, hukumnya 
tidak jatuh talak dan sekiranya isteri menceraikan dirinya sama ada dengan 
satu talak ataupun dua harus baginya kembali rujuk kepada isterinya tetapi 
sekiranya isteri mencerai tiga talak hukumnya adalah talak ba'in. Tidak 
harus bagi suaminya berkahwin dengan isteri yang dicerai dengan talak ba'in 
melainkan selepas isterinya berkahwin dengan lelaki lain, dan suami barunya 
itu menceraikannya selepas melakukan persetubuhan yang sah atau dengan 
sebab suami yang baru itu meninggal dunia, kecuali sekiranya suami yang 


terdahulu berkata, aku memberi kuasa satu talak sahaja, si suami hendaklah 
bersumpah membenarkan percakapannya kemudian diasingkan antara 
keduanya.” 


Antara masalah lain pula, Abdullah bin Mas'ud berkata, “Siapa sahaja 
daripada kaum lelaki berkahwin dengan hamba (amah) kemudian mereka 
membelinya dengan pembelian itu, suaminya sudah menjatuhkan tiga talak, 
begitu juga dengan pendapat Rabi'ah. Hukumnya adalah sama sekiranya 
seorang perempuan merdeka berkahwin dengan seorang hamba lelaki 
kemudian ia membelinya.” 


Sebenarnya kami mendapat tahu daripada kamu juga mengenai fatwa bagi 
orang yang dipaksa. Saya sudah menulis kepada kamu dalam setengah 
daripada masalah yang tersebut, tetapi kamu tidak memberi keterangan 
dalam masalah yang saya sebutkan itu. Saya bimbang perkara itu 
menyusahkan kamu lantaran itu saya tidak menyebutnya. 


Antara lain pula, saya mengetahui kamu meminta Zufar mendahulukan 
sembahyang daripada khutbah semasa melakukan sembahyang istisqa' iaitu 
sembahyang minta hujan. Dalam hal ini kamu sudah membuat satu perkara 
yang luar biasa kerana khutbah dan sembahyang minta hujan adalah sama 
dengan sembahyang Jumaat kecuali imam perlu berdoa minta hujan selepas 
daripada khutbah, kemudian barulah dilakukan sembahyang. 


Sedangkan khalifah Umar bin Abdul Aziz, Abu Bakar bin Muhamad Ibnu 
Hazm dan lain-lain membaca khutbah dan berdoa minta hujan sebelum 
sembahyang, jadi perbuatan Zufur itu adalah mengelirukan keseluruhan 
manusia pada masa itu, lantaran itu mereka ingkari. 


Antara lain pula, kamu berpendapat harta yang bercampur dengan sebab 
perkongsian tidak diwajibkan zakat kecuali tiap-tiap bahagian sudah cukup 
nisabnya, tetapi menurut kata Umar al-Khattab, diwajibkan zakat walaupun 
tidak sama bahagian dan hukum itu pernah berlaku semasa khalifah Umar 
bin Abdul Aziz. 


Antara lain lagi, kamu berpendapat, apabila seseorang menjual barang 
miliknya kepada seseorang tiba-tiba pembeli itu jatuh miskin atau bankrap 
dan setengah barang itu dibawa bicara kepada hakim ataupun pembeli sudah 
membelanjakan sebahagian daripadanya, maka hendaklah penjual 
mengambil barang yang masih tinggal, sedangkan orang ramai berpendapat 
apabila sudah dibawa bicara kepada hakim ataupun pembeli sudah 


membelanjakan setengah daripada barang itu, maka barang itu tidak dikira 
sebahagian daripada barang yang tersebut. 


Antara lain lagi, Nabi Muhammad pernah menghadiahkan kepada Zubir bin 
Awwam satu bahagian sahaja selaku seorang tentera berkuda, padahal 
seluruh manusia pada masa itu menceritakan Rasulullah memberi empat 
bahagian untuk dua orang tentera berkuda dan menahan orang yang ketiga, 
sedangkan orang ramai berpendapat seperti berikut. 


Orang Syam, Mesir dan Iraq dan juga Afrika tidak berselisih faham dengan 
pendapat orang ramai sekalipun berita itu kamu mendengarnya daripada 
orang yang tidak sihat akalnya. 


Saya tinggalkan banyak lagi perkara yang hampir sama dengan masalah- 
masalah tersebut di atas. Saya berharap semoga kamu mendapat taufik dan 
hidayah daripada Allah dan dilanjutkan usia kamu, moga-moga orang ramai 
dapat mengambil faedah daripada kamu. Saya bimbang orang seperti kamu 
akan hilang, saya tetap memuliakan sekalipun kita berada berjauhan tempat. 


Inilah taraf kamu pada pandangan saya. Maka hendaklah kamu yakin dan 
percaya hak ini. Saya berharap kamu selalu menulis surat kepada saya moga- 
moga saya dapat mengetahui berita kamu dan juga keluarga. 


Syukur kepada Allah semasa menulis surat ini kami semua dalam keadaan 
sihat dan baik. Kami berharap semoga Allah mengurniakan kepada kami dan 
tuan semua kesyukuran di atas nikmat yang diberikan kepada kita dan 
disempurnakannya. 


Akhirnya salam sejahtera dan rahmat ke atas kamu. 


Imam Malik berlapang dada membaca surat daripada Imam Al-Laith itu. 
Malah beliau sering meminta dibacakan oleh anak-anak muridnya supaya 
dapat mereka jadikan perbincangan. 


Imam Yahya bin Yazid An-Naufal juga pernah menulis surat kepada Imam 
Malik seperti berikut. 


Dengan nama Allah yang pengasih, penyayang, selawat dan salam ke atas 
junjungan kita Nabi Muhammad pada permulaan dan pengakhiran. Surat ini 
daripada Yahya bin Yazid bin Abdul Malik. Surat ini ditujukan kepada Malik 
bin Anas. 


Saya mendapat tahu kamu suka memakai pakaian yang lembut, dan 
memakan makanan yang baik. Sementara hamparan pula hamparan yang 
baik dan mahal. Kamu menduduki majlis ilmu dan ramailah orang yang 
datang mempelajari ilmu daripada kamu, dan menjadikan kamu imam dan 
mereka mendengar serta patuh dengan pendapat kamu. 


Saya berharap hendaklah kamu bertakwa kepada Allah dan hendaklah 
merendah diri. Saya menulis surat ini adalah dengan niat yang ikhlas dan 
akhirnya sambutlah salam sejahtera daripada saya. 


Selepas membaca serta meneliti kandungan surat itu maka Imam Malik 
segera membalasnya. 


Dengan nama Allah Tuhan yang maha pengasih dan penyayang, selawat dan 
salam ke atas junjungan kita Nabi Muhammad dan salam ke atas 
keluarganya dan juga sahabat-sahabatnya. 


Surat ini daripada Malik bin Anas kepada Yahya bin Yazid. Salam sejahtera 
ke atas kamu. Surat kamu selamat saya terima. Ia adalah sebagai suatu 
nasihat dan simpati dengan budi bahasa yang baik daripada kamu. Moga- 
moga Allah mengurniakan rahmat serta diberi balasan baik bagi nasihat yang 
kamu berikan. Saya berdoa semoga saya mendapat taufik dan hidayah dalam 
hidupku. Tidak ada kekuasaan dan tidak ada pertolongan melainkan dengan 
kekuasaan Allah yang maha besar. 


Berhubung dengan perkara yang kamu sebutkan bahawa saya memakan 
makanan yang baik dan saya memakai pakaian yang lembut dan mahal 
harganya serta memakai kain langsir di pintu-pintu rumah, dan saya duduk 
pula di atas hamparan yang berharga mahal, memang benar kami berbuat 
demikian. Kami meminta keampunan daripada Allah atas perbuatan itu. 
Tetapi berhubung dengan perkara itu, Allah ada menjelaskan dalam surah al- 
A'raf sayat 32, “Katakanlah, siapakah yang mengharamkan perhiasan- 
perhiasan daripada Allah yang dikeluarkan untuk hambaNya, dan (siapakah 
pula yang mengharamkan) rezeki yang baik? Katakanlah semuanya itu bagi 
orang yang beriman dalam hidup dunia khusus (untuk mereka sahaja) di hari 
kiamat. Demikian kami menjelaskan ayat-ayat itu bagi orang yang 
mengetahui. 


Sesungguhnya saya mengetahui bahawa meninggalkan perkara itu lebih baik 
daripada membuatnya. Selalulah menulis surat kepada kami dan kami akan 
menulis pula surat kepada kamu. 


Salam sejahtera kepada kamu. 


Bab 24 Pertemuan Terakhir 


Imam Malik bersyukur kerana dikurniakan umur yang panjang. Beliau 
sempat menyiapkan karya agungnya kitab al-Muwattak kemudian sempat 
pula menyebarkannya kepada orang ramai. Menjelang hari-hari tuanya 
beliau mendapat kedudukan yang istimewa daripada orang ramai. Khalifah- 
khalifah Abbasiyah juga menyayanginya kerana sikapnya yang tidak 
menunjukkan permusuhan kepada pemerintah. 

Sejak Imam Syafie berada di Iraq beliau tidak pernah lupa kepada gurunya 
Imam Malik. Tambahan pula Imam Malik juga tidak pernah melupakannya. 
Apabila ada kenalannya pergi ke Iraq pasti dikirimnya duit bagi perbelanjaan 
Imam Syafie menuntut ilmu di Iraq. 


“Imam Malik sekarang hidup dalam keadaan yang mewah dan kaya-raya. 
Allah menghujaninya dengan harta kekayaan yang banyak,” kata saudagar 
Naufal yang baru sampai ke Iraq dan terus menemui Imam Syafie bagi 
memberikan hadiah daripada Imam Malik. 


“Alhamdulillah, semoga Allah terus memberi taufik dan hidayah 
kepadanya,” kata Imam Syafie. 


“Orang ramai pun memberi harapan yang serupa. Kami bimbang apabila 
hidup dalam kemewahan seseorang itu boleh menjadi lalai dengan 
agamanya,” kata Naufal sambil menceritakan rumah kediaman Imam Malik 
sekarang sudah besar dan cantik. Perabot-perabot mahal menghiasi 
rumahnya. 


Kata-kata itu membuat Imam Syafie tidak senang hati mendengarnya. Lantas 
dia mahu berjumpa dengan gurunya itu. Tidak lama kemudian dia 
meninggalkan Iraq menuju ke Madinah. Apabila berjumpa, Imam Malik 
menatap wajah Imam Syafie agak lama lalu bertanya. “Apakah kamu ini 
Muhammad Idris Syafie?” 


“Benar Tuan Imam, saya ini bukanlah orang lain selain Syafie, anak 
muridmu yang miskin dan hina dina,” jawab Imam Syafie. 


Imam Malik berasa gembira kerana bertemu semula dengan anak murid 
yang paling disayanginya itu. Imam Syafie pula berasa terperanjat apabila 


melihat kehidupan Imam Malik jauh berbeza dengan kali pertama 
dijumpainya beberapa tahun yang lalu. Benarlah seperti kata Naufal, Imam 
Malik hidup dalam kemewahan. Bisik hatinya. 


“Dipersilakan masuk ke rumah saya,” pelawa Imam Malik tetapi Imam 
Syafie seperti enggan. 


“Biarkan sahaja saya beriktikaf di Masjid Nabi,” kata Imam Syafie. 


“Apakah yang menghalang kamu untuk masuk ke rumah saya?” tanya Imam 
Malik. 


“Tuan Imam, Apakah yang berlaku kepada teratak kecil yang tuan miliki 
semasa saya berada di sini dahulu? Saya lebih selesa memasuki teratak itu,” 
jawab Imam Syafie. 


“Rumah itu sudah dirobohkan dan diganti dengan rumah ini. Lebih besar 
dan luas ruangnya bagi membolehkan orang ramai berkumpul mendengar 
saya membaca kitab al-Muwattak,” jawab Imam Malik. 


Mendengar kata-kata guru yang paling dihormati dan disayanginya itu, tiba- 
tiba Imam Syafie berasa sedih yang teramat sangat. Kemudian dia menangis 
teresak-esak. 


“Mengapa kamu menangis? Apakah kamu menyangka saya memburu dunia 
dan mengorbankan akhirat dengan semua yang kamu lihat ini?” tanya Imam 
Malik. 


“Itulah yang sangat saya bimbangkan. Membuatkan hati saya ini menjadi 
teramat sedih dan bimbang. Saya tidak mahu tuan menjadi lalai dengan 
kemewahan yang tuan sedang nikmati ini,” jawab Imam Syafie. 


Imam Malik seperti sudah menjangka perkara itu yang membuat anak murid 
kesayangannya itu menangis. Dia langsung tidak tersinggung dengan kata- 
kata yang keluar dari mulut Imam Syafie. 


“Sesungguhnya kamu ini seorang sahabat yang benar-benar ikhlas. Sahabat 
yang ikhlas menegur sahabatnya di hadapan bukannya mengumpat di 
belakang,” kata Imam Malik. 


“Saya ini anak murid tuan. Bukan sahabatmu,” kata Imam Syafie pula. 


“Dahulu kamu anak muridku tetapi sekarang kamu sudah menjadi seorang 
ulama yang dibenarkan membuat ijtihad sendiri. Jadi kedatangan kamu kali 
ini adalah sebagai sahabat yang ikhlas,” kata Imam Malik. 


Kemudian kata Imam Malik lagi, “Apa yang kamu lihat ini adalah nikmat 
kurniaan Allah. Kesemua ini adalah hadiah yang diberi oleh anak-anak 
muridku yang datang dari Khurasan, Mesir dan tempat lain. Rumah dan 
perabot yang cantik itu adalah hadiah daripada khalifah. Kamu tentu tahu 
Rasulullah SAW tidak pernah menolak apa-apa hadiah yang diberikan 
kepadanya. Dengan mengikuti sunnahnya, saya tidak menolak apa-apa 
hadiah yang diberikan.” 


Menurut Imam Malik lagi, dia bukannya hidup mewah seperti yang disangka 
Imam Syafie. Keuntungan daripada perniagaannya digunakan bagi 
membantu anak-anak muridnya yang datang belajar. Tambahan pula mereka 
terdiri daripada keluarga miskin yang datang dari luar Madinah. 


“Memang benar khalifah selalu memberi hadiah. Saya menerimanya kerana 
harta itu diambilnya dari baitulmal. Harta yang diberikan khalifah itu saya 
sedekahkan kepada fakir dan miskin. Tidak pernah saya menyimpannya,” 
kata Imam Malik. 


Barulah senang hati Imam Syafie mendengarnya. Dia bersetuju dengan 
pelawaan Imam Malik menjadi tetamu di rumahnya. Pada keesokan harinya 
Imam Malik dan Imam Syafie sembahyang subuh berjemaah. Imam Malik 
menjadi Imam dan Imam Syafie menjadi makmum. Demi menghormati 
mazhab Syafie yang membaca doa qunut ketika sembahyang subuh, maka 
Imam Malik pun membaca doa qunut. Keesokan harinya Imam Syafie pula 
menjadi imam. Demi menghormati mazhab Maliki yang sembahyang subuh 
tidak membaca qunut, Imam Syafie tidak membacanya. Sikap kedua-dua 
ulama tersohor itu mendapat pujian daripada orang ramai. Walaupun kedua- 
duanya berlainan mazhab tetapi saling hormat-menghormati. 


Pada suatu hari sedang kedua ulama itu berbincang tiba-tiba datang seorang 
lelaki lalu Imam Syafie mencadangkan mereka mencuba kebolehan masing- 
masing dengan ilmu firasat. 


“Pada firasat tuan, apakah pekerjaan lelaki itu?” tanya Imam Syafie. 


“Tukang besi,” jawab Imam Malik selepas membuat penelitian ke atas lelaki 
itu. 

“Firasat saya mengatakan lelaki itu seorang peniaga,” kata Imam Syafie 
pula. 


Bagi memastikan firasat siapa yang benar maka mereka bertanya kepada 
lelaki itu apakah pekerjaannya. 


“Saya berniaga,” jawab lelaki itu. 

“Bukankah benar firasat saya?” kata Imam Syafie sambil tersenyum. 

“Apa pekerjaan kamu sebelum kamu menjadi peniaga?” tanya Imam Malik 
pula seperti tidak mahu mengalah. 

“Tukang besi,” jawab lelaki itu. 

“Bukankah firasat saya juga betul?” kata Imam Malik pula. 


“Sebenarnya tuan, saya berniaga besi, kerana itu firasat tuan berdua memang 
betul. Saya menjadi tukang besi dan saya juga memperniagakannya,” kata 
lekai itu. 

Kemudian Imam Malik memimpin tangan Imam Syafie lalu membawanya 
berjalan-jalan di sekitar kawasan rumahnya. Selepas agak lama berjalan 


akhirnya mereka sampai ke kandang kuda. Di situ terdapat beberapa ekor 
kuda. 


“Kuda-kuda ini adalah hadiah daripada khalifah Harun ar-Rasyid. Cuma 
seekor sahaja yang saya beli,” kata Imam Malik. 


“Alangkah cantiknya kuda itu. Belum pernah saya melihat kuda secantik 


itu,” kata Imam Syafie sambil menunjuk ke arah seekor kuda putih yang 
kelihatan bersih dan cantik. 


“Kuda itu saya hadiahkan kepada kamu,” kata Imam Malik. 


Imam Syafie terkejut lalu berkata, “Saya tidak bermaksud mahu memintanya 
daripada tuan, kerana tuan yang lebih memerlukan kuda yang cantik itu 
daripada saya.” 


“Sejak kuda-kuda itu dihadiahkan oleh khalifah, saya belum pernah 
menunggangnya. Saya hadiahkan kepada kamu bagi memudahkan 
perjalanan kamu,” kata Imam Malik bersungguh-sungguh. 


“Mengapa tuan tidak mahu menunggangnya?” tanya Imam Syafie. 


“Saya tidak sanggup menunggang kuda di atas bumi di mana tempat 
berehatnya Rasul kesayangan,” jawab Imam Malik. 


“Sekiranya tuan tidak sanggup menunggangnya kerana menghormati jasad 
Rasulullah SAW, saya juga begitu,” kata Imam Syafie. 


“Menurut firasat saya, kamu tidak lama berada di Madinah kerana kamu 
akan pulang ke Mekah bagi berjumpa dengan ibu kamu,” kata Imam Malik. 


“Memang benar, Tuan Imam. Saya singgah di Madinah bagi menziarahi 
makam Rasulullah SAW serta berjumpa dengan tuan. Esok saya pulang ke 
Mekah,” kata Imam Syafie. 

Keesokan harinya Imam Syafie meninggalkan Madinah bagi pulang ke 


Mekah. Imam Malik menghadiahkan kuda putih itu kepada Imam Syafie 
bagi memudahkan perjalanannya. Diberinya juga duit sebanyak 5,000 dinar. 


Nama Imam Malik semakin popular. Khalifah Harun ar-Rasyid 
mengarahkan supaya kitab al-Muwattak disalin dan disebarkan ke merata 
tempat. Semakin ramai yang membacanya. Malah dijadikan panduan selain 
Quran dan hadis. 


“Tuan Imam Malik, sekiranya saya datang mahu mencaci kitab al- 
Muwattak apa yang akan tuan lakukan?” tanya seorang lelaki yang 
mengatakan dia datang dari Khurasan. 


“Saya akan berlapang dada mendengar cacian kamu itu,” jawab Imam 
Malik. 


“Sekiranya saya datang mahu memuji kitab al-Muwattak?” tanya lelaki itu 
lagi. 


“Saya akan bersyukur,” jawab Imam Malik. 


“Saya datang bukan mahu mencaci kitab al-Muwattak, dan bukan juga mahu 
memujinya. Tetapi saya datang mahu membacakan sebuah syair yang saya 
karang khas untuk kitab al-Muwattak,” beritahu lelaki itu. 
“Bacakanlah, saya mahu mendengarnya,” ujar Imam Malik. 
Lelaki itu pun membacakan syairnya. 

Seandainya kamu mahu disebut seorang yang alim 
Janganlah kamu jauhkan diri dari ilmu-ilmu orang Madinah 
Apakah kamu mahu meninggalkan sebuah negeri 

Di mana terdapat seorang insan yang paling mulia? 
Rumahnya bukan sebuah istana 

Tetapi selalu diulang alik malaikat Jibrail 

Di sini Rasulullah meninggalkan kita 

Dengan ajarannya 

Para sahabat ikut berbicara ilmu 

Pengetahuan sudah berpecah di kalangan pengikutnya 
Setiap orang ada mazhab ikutannya 

Muncul pula ajaran sesat mengelirukan umat 

Imam Malik menyusun dengan baik kitabnya 

Dengan keterangan dan kajian yang benar dan baik 

Untuk menyelamatkan manusia 

Wahai sekalian manusia 

Bacalah kitab al-Muwattak 

Sebelum terlewat 

Tidak ada selepasnya untuk kebenaran yang dicari 
Dapatkan dari al-Muwattak tiap-tiap ilmu yang kamu mahu 
Kerana al-Muwattak adalah matahari 


Yang lain adalah bulan 


Siapa yang tidak menyimpan kitab al-Muwattak di rumahnya 
Maka penghuni rumah itu akan jauh dari petunjuk 

Semoga Allah memberi ganjaran kepada Imam Malik 

Dengan sebaik ganjaran yang diberi kepada seorang yang mulia 
Dengan keberkatan al-Muwattak 

Ahli ilmu menjadi mulia 

Di masa hidup dan mati 

Mereka dijadikan perumpamaan untuk manusia 

Menjadi kenangan sepanjang masa. 


Imam Malik gembira mendengar bait-bait syair yang dibaca oleh lelaki itu. 
Sebagai tanda penghargaan diberinya lelaki itu seribu dinar sebagai hadiah. 


Kemudian lelaki itu pergi ke Baghdad lalu membacakan syair itu di hadapan 
khalifah Harun ar-Rasyid. Beliau juga tertarik dengan syair yang ditulis 
lelaki itu lalu memberinya pelbagai hadiah. Ini kerana khalifah Harun ar- 
Rasyid suka dengan kitab al-Muwattak. Sejak itu semakin ramai penyair 
yang memuji kitab al-Muwattakdalam bait-bait syairnya. 


Pada suatu hari sedang Imam Malik duduk bersendirian di rumahnya datang 
seorang penyanyi lalu menyanyikan lagu ciptaannya. 


Bagaimana keadaan kaum kamu wahai Ribah 
Mereka memandangmu 

Dengan kerlingan mata 

Seolah-olah kemarahan 

Menyimpan dendam 

Sirami hati-hati mereka wahai Ribah 

Dengan ilmu dan kasih sayang. 


Lelaki itu rasa kecewa kerana Imam Malik seperti tidak mengendahkan 
nyanyiannya. Maka diulangi sekali lagi nyanyiannya dengan harapan Imam 
Malik akan memberi pujian dan hadiah. 


“Mengapa tuan tidak suka dengan nyanyian saya?” tanya penyanyi itu. 


“Lagu yang kamu nyanyikan itu langsung tidak berguna. Kamu sudah 
membuat banyak kesilapan. Alunan lagunya tidak betul. Melodinya tidak 
sempurna. Penyampaiannya juga tidak baik. Saya boleh buat jauh lebih baik 
daripada lagu kamu itu,” jawab Imam Malik. 

Lelaki itu tersinggung lalu berkata, “Saya adalah penyanyi terkenal yang 


menjadi pujaan ramai. Berpuluh ribu orang memuji laguku ini. Cuma tuan 
seorang sahaja yang tidak pandai menilai keindahannya.” 


“Saya boleh nyanyikan jauh lebih baik daripada itu,” balas Imam Malik 
pula. 


“Saya cabar tuan buktikannya,” kata lelaki itu. 


Imam Malik pun menyanyikan sebuah lagu. Terbukti nyanyiannya lebih 
sedap dan mempesonakan penyanyi itu. Dengan rasa kagum penyanyi 
terkenal itu pun bertanya, “Memang benar lagu yang tuan nyanyikan itu jauh 
lebih sedap daripada nyanyian saya. Daripada manakah tuan mendapatkan 
lagu itu? Siapa yang menciptanya?” 


“Sebenarnya lagu itu saya cipta baru sebentar tadi bagi menyahut cabaran 
kamu itu. Saya juga mempunyai minat dan bakat dalam bidang nyanyian. 
Malah semasa kecil dahulu saya pernah bercita-cita mahu menjadi penyanyi. 
Tetapi ibu saya tidak mengizinkannya. Dia mahu saya menjadi seorang 
ulama. Saya rasa pilihan ibu itu lebih tepat. Saya tidak kesal kerana tidak 
menjadi seorang penyanyi,” kata Imam Malik. 

Lelaki itu semakin berasa kagum lalu berkata, “Bolehkah tuan ajar saya 
menyanyikan lagu tadi? Saya akan menjadi lebih terkenal.” 


“Saya tidak setuju sebab nanti kamu akan beritahu orang ramai saya yang 
mengajarnya,” kata Imam Malik pula. 


“Saya berjanji akan merahsiakannya,” kata lelaki itu. 


“Lebih baik kamu mempelajari ilmu hadis daripada saya,” kata Imam 
Malik. 


Penyanyi itu segera berlalu. 


Pada hari yang lain Imam Malik terdengar seorang penyanyi menyanyikan 
sebuah lagu yang seni katanya seperti berikut. 


Engkau saudaraku 

Engkaulah kehormatan jiranku 

Sebenarnya aku berkewajipan menjaga tetangga 
Aku tetap selamanya menjaga jiranku 

Dan aku tetap menjaga rahsia-rahsianya 

Aku tak peduli sama ada pintunya tertutup 

Atau pintunya terbuka. 


Imam Malik memuji seni kata lagi itu dengan berkata, “Sekiranya 
dinyanyikan di sisi Kaabah adalah diharuskan. Wahai anak-anakku sekalian. 
Perdengarkan nyanyian itu kepada keluarga kamu.” 


Ternyata Imam Malik memang suka dengan nyanyian yang tidak melalaikan, 
kerana itu dalam kitab al-Muwattak tidak langsung disebut nyanyian itu 
hukumnya haram. 


Pada hari-hari tuanya, Imam Malik disayangi serta dihormati orang ramai. 
Dia satu-satunya ulama terkenal yang pada hari-hari tuanya hidup dengan 
tenang dan aman daripada gangguan pemerintah. Cuma sekali sahaja dia 
diseksa hingga patah tulang rusuknya. Namun selepas itu dia tidak pernah 
disakiti lagi. 

Tidak lama kemudian Imam Malik jatuh sakit. Ramai yang menziarahinya 
termasuk khalifah Harun ar-Rasyid. Selepas sakit selama 22 hari, Imam 
Malik pun menghembuskan nafasnya yang terakhir. Ketika itu umurnya 84 
tahun. Pemergiannya diratapi bukan sahaja oleh penduduk Madinah tetapi 
seluruh umat Islam. Mereka ibarat kehilangan sebutir bintang yang 
cahayanya menerangi dunia Islam. 


Sebelum Imam Malik meninggal dunia beliau sempat berwasiat antaranya, 
“Sebaik-baik amalan adalah amalan yang dibuat oleh Rasulullah SAW. 
Sejahat-jahat amalan adalah perbuatan yang dibuat-buat atau bidaah,” kata 
Imam Malik. 


Kemudian katanya lagi, “Sesungguhnya saya hanya manusia biasa, 
kadangkala salah dan kadangkala benar, maka telitilah pendapatku. Yang 
sesuai dengan al-Kitab dan as-Sunnah ambillah dan yang tidak sesuai 
dengan al-Kitab dan as-Sunnah tinggalkanlah. Sesungguhnya pendapat 


semua orang boleh diterima ataupun ditolak kecuali perkataan Nabi 
Muhammad. 


“Sekiranya seseorang diminta memberikan fatwa, sebelum memberikannya 
orang itu wajib meletakkan dirinya antara syurga dan neraka, serta 
memikirkan nasibnya di akhirat kelak. Kemudian baru boleh dia 


memberikan fatwanya.” 


“Orang yang mencela sahabat-sahabat Nabi, ia tidak termasuk dalam 
golongan Islam” 


Ketika keadaannya semakin tenat. Seorang sahabatnya bernama Qa'nabi 
datang menziarahinya. Ketika itu dilihatnya Imam Malik sedang menangis. 


“Wahai Abu Abdullah, kenapa kamu menangis?” tanya Qa'nabi. 


“Wahai sahabatku Qa'nabi, bagaimana saya tidak menangis dan siapa lagi 
yang lebih berhak menangis selain saya. Demi Tuhan, saya lebih suka ketika 
ini saya dipukul sekiranya ada fatwa yang saya berikan lahir daripada 
fikiranku sendiri,” jawab Imam Malik. 


Kemudian dia berpesan supaya jenazahnya dikafankan dengan pakaian putih 
yang sering dipakainya setiap hari. Beliau juga meminta dikebumikan di 
perkuburan Baqik yang terletak tidak jauh dari Masjid Nabi. 


Walaupun Imam Malik seorang ulama terbilang juga seorang ahli perniagaan 
yang mempunyai kilang kain dan kilang batu jubin tetapi ketika meninggal 
dunia wang tunai dalam simpanannya cuma 3,300 dinar sahaja. 


Kata-kata Mereka Tentang Imam 
Malik 


Ibnu Wahbin berkata, “Sekiranya Allah tidak menyelamatkan saya menerusi 
Imam Malik pasti berada dalam kesesatan. Saya dapati banyak hadis yang 
dikatakan daripada Rasulullah SAW hingga saya bingung dan ragu-ragu. 
Kemudian saya bertanya kepada Imam Malik dan Imam al-Laits. Kedua- 
duanya berkata, ambil yang ini dan tinggalkan yang ini.” 


Imam Syafie berkata, “Saya tidak pernah berasa takut berhadapan dengan 
sesiapa seperti saya berasa takut apabila berhadapan dengan Imam Malik.” 


Said bin Hind al-Andalus pula berkata, “Tiada seorang pun yang dapat 
menandingi kehebatan Abdul Rahman bin Muawiyah tetapi apabila saya 
bertemu dengan Imam Malik, saya rasa kehebatan Abdul Rahman tidak 
seberapa.” 


Berkenaan ilmu hadis Imam Malik pula, Imam Syafie berkata, “Apabila 
disampaikan hadis kepada kamu daripada Imam Malik, peganglah hadis itu 
kuat-kuat kerana 1a menjadi alasan yang kuat bagi kamu. 


“Apabila disebut mengenai ulama hadis, Imam Malik adalah bintangnya. 
Tiada seorang pun yang saya percaya berkenaan hadis lebih daripada Imam 
Malik. Imam Malik dan Imam Ibnu Uyainah adalah dua ulama serangkai 
dalam ilmu hadis. Sekiranya tidak ada dua orang ini, musnahlah ilmu 


hadis.” 


Imam Sufyan bin Uyainah pula berkata, “Imam Malik tidak suka 
menyampaikan hadis melainkan yang dipastikan daripada Nabi Muhammad 
SAW dan beliau tidak suka meriwayatkan hadis melainkan yang diterimanya 
daripada orang yang beliau percaya. Tiada seorang pun yang lebih teliti 
menyelidik perawi hadis dan tiada yang lebih mengetahui kelakuan mereka 
selain Imam Malik.” 


Imam Yahya bin Muin seorang ulama hadis berkata, “Imam Malik adalah 
umpama raja bagi orang beriman dalam ilmu hadis.” 


Imam Abdul Rahman bin Mahdi pula berkata, “Saya belum pernah 
mengutamakan orang lain selain perkataan Imam Malik mengenai kesahihan 


hadis. Tiada seorang pun di muka bumi ini yang saya percaya berkenaan 
hadis Rasulullah SAW selain Imam Malik.” 


Imam Al-Nasa’ie berkata, “Sesudah para tabiin tiada seorang pun bagi saya 
yang lebih saya percayai daripada Imam Malik dan tiada seorang pun yang 
lebih tinggi dan lebih aman riwayatnya berkenaan hadis selain Imam Malik.” 


“Saya pernah bertanya kepada ayah saya, siapakah orangnya daripada 
kalangan sahabat Al-Zuhri yang lebih kukuh kepercayaannya? Ayah saya 
menjawab, Imam Malik lebih kukuh mengenai segalanya,” kata Imam 
Abdullah bin Ahmad anak Imam Ahmad bin Hanbal (Imam Hanbali) 


Imam Hammad bin Salamah pula berkata, “Sekiranya ada seseorang 
meminta saya pilih siapa antara umat Muhammad yang patut dijadikan 
sumber mengambil ilmu pengetahuan pasti saya berkata, orang itu tidak lain 
adalah Imam Malik. Bahkan lebih layak menjadi pemimpin umat ini.” 


“Saya belum pernah menemui seorang pun yang dapat menyampaikan ilmu 
daripada Rasulullah SAW begitu baik hingga meresap ke dalam diriku selain 
Imam Malik. Saya belum pernah melihat seorang yang sangat saya hormat 
pada hadis-hadis Rasulullah SAW selain Imam Malik. Bahkan saya belum 
melihat seorang pun yang lebih cermat dalam urusan agamanya selain Imam 
Malik. Oleh itu sekiranya ada permintaan bagi seorang pemimpin umat ini, 
pasti saya memilih Imam Malik,” kata Imam Abdullah bin Mubarak. 


Nasihat Imam Malik 


1. Ilmu itu adalah agama. Oleh itu hendaklah kamu 
perhatikan daripada siapa kamu pelajari ilmu itu. 

2. Ilmu itu cahaya. Ia tidak akan jinak kecuali hanya 
kepada hati yang takwa dan khusyuk. 

3. Apabila seseorang itu zahid (tidak tamak pada dunia) 
Allah akan memberi nikmat kepadanya. 

4. Sebaik-baik perkara adalah yang jelas dan nyata. 
Sekiranya kamu syak antara dua perkara, maka ambillah 
yang lebih meyakinkan. 

5. Siapa mahu menjawab sesuatu masalah dia perlu 


bentangkan dahulu dirinya ke dalam syurga dan neraka 
dan berusaha bagaimana dia akan selamat di akhirat. 


10. 


11. 


12. 


13. 


14. 


15. 


16. 


17. 


18. 


Perumpamaan orang munafik itu ketika berada dalam 
masjid adalah seperti burung yang berada di dalam 
sangkar. Apabila pintu sangkar itu terbuka mereka 
berebut-rebut keluar. 

Menurut apa yang diketahui bahawa ulama akan ditanya 
di akhirat kelak seperti ditanya para nabi. 

Apabila seseorang itu memuji dirinya maka hilanglah 
kebijaksanaannya. 

Orang yang menuntut ilmu agama pastilah dia warak, 
bersikap tenang dan takwa. 

Seorang alim tidak patut bercakap berkenaan ilmu 
kepada mereka yang tidak layak mendengarnya dan 
mereka yang membencinya kerana dia hanya akan 
menjadikan ilmu itu hina. 

Apabila kamu ditanya berkenaan sesuatu perkara, kamu 
perlu halusi dan teliti pendapat kamu dengan pendapat 
orang lain kerana penelitian itu menghapuskan fikiran 
sempit seperti api menghilangkan kotoran emas. 

Allah tidak kasih kepada hamba-hambaNya yang diberi 
nikmat melainkan hamba itu melahirkan kesan nikmat 
Allah itu. Lebih-lebih lagi orang yang berilmu. 

Maka sepatutnya dia memelihara maruahnya dengan 
pakaian yang baik bagi memuliakan ilmu. 

Siapa yang tahu percakapannya menunjuk-nunjuk kadar 
amalannya, maka kuranglah percakapannya. 

Zahid kepada dunia adalah mencari keuntungan dengan 
memendekkan cita-cita. 

Apabila seseorang manusia itu tidak berbuat baik kepada 
dirinya sendiri dia pun tidak baik di sisi manusia. 
Seseorang itu tidak menjadi orang baik kecuali dia 
meninggalkan perkara yang tidak ada kaitan dengan 
dirinya dan bekerja menunaikan kewajipannya. Apabila 
dia bersikap demikian akan terbuka mata hatinya kepada 
Allah. 

Tidak ada kebaikan bagi sesiapa yang melihat dirinya 
dalam satu-satu perkara tetapi orang lain tidak 
melihatnya sebagai ahli dalam perkara itu. 


